**Avustukset kalatalouden alueelliseen edistämiseen ovat haettavana ELY-keskuksista 7.1.2020 alkaen**

**ELY-keskusten kalatalousviranomaiset myöntävät erityisavustuksia alueellisiin kalatalouden edistämishankkeisiin sekä yleisavustuksia kalatalousaluetoimintaan. Myönnettävät määrärahat ovat kertyneet kalastajien maksamista kalastonhoitomaksuista.**

Vuoden 2020 määrärahojen hakuaika on 7.1.–28.2.2020.

**Erityisavustuksia** myönnetään alueellisiin kehittämis-, kokeilu-, koulutus-, selvitys- ja valistushankkeisiin, jotka edistävät kalavesien kestävän käytön ja hoidon suunnittelua, toimeenpanoa, ohjaamista ja kehittämistä sekä kalastuksenvalvontaa.

Avustuksia voivat hakea oikeustoimikelpoiset yhteisöt ja yritykset.

Valinnassa erityisinä painopistealueina vuoden 2020 haussa ovat:

* kalavesien kestävän käytön ja hoidon suunnittelu (mm. kalatalousalueiden käyttö- ja hoitosuunnitelmat)
* kalastusharrastuksen edistäminen
* kalastuksen valvonta.

Tukea harkittaessa otetaan huomioon hankkeen vaikuttavuus, laajuus, innovatiivisuus ja taloudellisuus sekä toiminnan kohderyhmä.

Hankkeet voivat olla myös useamman kuin yhden ELY-keskuksen toimialueella. Hakemus osoitetaan sille ELY-keskukselle, jonka toimialue kattaa pääosan toiminnasta.

ELY-keskus voi varata osan määrärahasta myöhemmin jaettavaksi. Hakuajan jälkeen toimitettuja hakemuksia voidaan harkita rahoitettavaksi määrärahatilanteen niin salliessa.

**Yleisavustuksia kalatalousaluetoimintaan** voivat hakea kalatalousalueet.

Tarkemmat hakuohjeet ja hakuaineisto ovat saatavissa ELY-keskuksen verkkosivuilta  
<http://www.ely-keskus.fi/web/ely/avustukset-kalatalouden-edistamiseen> tai ELY-keskuksista.

Julkaisupäivä

7.1.2020

**Valtion tuki pilaantuneiden alueiden selvittämiselle ja puhdistamiselle uudistui - käytössä uusi valtionavustus**

**Valtio on ryhtynyt tukemaan maaperän, pohjaveden ja sedimenttien pilaantuneisuuden selvittämistä sekä pilaantuneiden alueiden puhdistamista vuodenvaihteessa uudenlaisella valtionavustuksella. Valtionavustuksen sähköinen hakeminen on nyt käynnistynyt.**

Maaperän, pohjaveden ja sedimenttien pilaantuneisuuden selvittämiseen tai pilaantuneen alueen puhdistamiseen on tullut vuoden alussa uusia valtiontuen muotoja.  Uusi laki pilaantuneiden alueiden puhdistamisen tukemisesta sekä siihen liittyvä valtioneuvoston asetus tuovat mukanaan uudenlaisen valtionavustuksen sekä mahdollisuuden järjestää selvittäminen tai puhdistaminen valtion toimesta.

Avustus on harkinnanvarainen ja hakemukset käsitellään saapumisjärjestyksessä. Valtionavustuksen sähköinen hakeminen on nyt käynnistynyt.

– Edellytyksenä on, että pilaantumisen aiheuttajaa ei saada selville tai tavoiteta – tai ettei hän kykene vastaamaan kustannuksista. Lisäksi selvittämisen tai puhdistamisen on oltava muulle kuin pilaantumisen aiheuttajalle ilmeisen kohtuutonta, kertoo lakimies **Mika Heinonen** Pirkanmaan elinkeino-, liikenne- ja ympäristökeskuksesta (ELY-keskuksesta).

Valtionavustusten myöntäminen sekä selvittämisen ja puhdistamisen järjestäminen on keskitetty valtakunnallisesti Pirkanmaan ELY-keskukseen, missä Keskitetyt ympäristöpalvelut -yksikkö toteuttaa useita muitakin valtakunnallisia tehtäviä, muun muassa Maaperä kuntoon -ohjelmaa. Ohjelman tavoitteena on saada isännättömien pilaantuneiden alueiden riskit hallintaan kestävällä tavalla.

**Valtionavustusta 50 % selvittämiseen ja 40 % puhdistamiseen**

Valtionavustus on enintään 50 prosenttia pilaantuneisuuden selvittämisen avustuskelpoisista kustannuksista ja enintään 40 prosenttia pilaantuneen alueen puhdistamisen avustuskelpoisista kustannuksista. Avustus voi kuitenkin kattaa suuremman osan kustannuksista, jos alueen pilaantumisesta uhkaa aiheutua vakavaa vaaraa terveydelle tai ympäristölle, tai selvittämisestä tai puhdistamisesta aiheutuvat kustannukset ovat avustuksen hakijalle erityisen kohtuuttomia.

Yritykselle tai muulle taloudellista toimintaa harjoittavalle yhteisölle valtionavustuksen määrä on enintään 50 % avustuskelpoisista kustannuksista.

Valtionavustuksen hakija tai saaja voi halutessaan pyytää Pirkanmaan ELY-keskuksesta myös yksittäiseen hankkeeseen liittyvää maksullista asiantuntijapalvelua. ELY-keskukseen on kertynyt pilaantuneisiin alueisiin liittyvää osaamista Maaperä kuntoon -ohjelman myötä.

**Pirkanmaan ELY-keskuksen edistettävä kestävää riskienhallintaa**

Pirkanmaan ELY-keskus voi myös järjestää pilaantuneisuuden selvittämisen tai pilaantuneen alueen puhdistamisen tietyissä tapauksissa kokonaan valtion toimesta. Tällöin ELY-keskus vastaa hankkeen toteuttamisesta ja kustannuksista kokonaan.

Uusi lainsäädäntö myös määrää, että Pirkanmaan ELY-keskuksen on edistettävä kestävää riskienhallintaa hoitaessaan valtiontukeen liittyviä tehtäviä.

– Tämä tarkoittaa, että selvittämisen ja puhdistamisen kokonaishyötyjen on oltava mahdollisimman suuret niistä aiheutuviin haittoihin verrattuna. Kestävyyttä arvioidaan ympäristö- ja terveysvaikutusten sekä sosiaalisten ja taloudellisten vaikutusten kannalta, tarkentaa Maaperä kuntoon -ohjelman projektipäällikkö **Kari Pyötsiä**.

**Lue lisää**

[Kuulutus valtionavustuksesta alueiden pilaantuneisuuden selvittämiseen ja pilaantuneiden alueiden puhdistamiseen vuonna 2020](http://www.ely-keskus.fi/documents/10191/39997741/Avustuskuulutus.pdf/48c0ea9a-2010-426c-a183-fd1c6112fa65) (ely-keskus.fi)

[Laki pilaantuneiden alueiden puhdistamisen tukemisesta](https://www.finlex.fi/fi/laki/alkup/2019/20190246) (finlex.fi)

[Valtioneuvoston asetus pilaantuneiden alueiden puhdistamisen tukemisesta](https://www.finlex.fi/fi/laki/kokoelma/2019/sk20191239.pdf) (finlex.fi)

[maaperakuntoon.fi](https://maaperakuntoon.fi/fi-FI)

**Lisätietoja**

Kari Pyötsiä, projektipäällikkö, Pirkanmaan ELY-keskus, kari.pyotsia@ely-keskus.fi, 0295 036 372

Mika Heinonen, lakimies, Pirkanmaan ELY-keskus, mika.heinonen@ely-keskus.fi, 0295 036 136

Julkaisupäivä

10.1.2020

**Maantiesuolan käyttöä rajoitetaan vt 20:llä välillä Pudasjärvi – Taivalkoski (Pohjois-Pohjanmaa)**

Valtatiellä 20 välillä Pudasjärvi - Taivalkoski on pohjavesialueita, joiden pilaantumisen ehkäisemiseksi on rajoitettu maantiesuolan käyttöä liukkaudentorjunnassa. Suolaa tullaan jatkossa käyttämään vähemmän kyseisten pohjavesialueiden kohdalla. Tieosuuden hoidossa tapahtuu selvä muutos, kun suolan käyttöä vähennetään ja siirrytään hiekan käyttämiseen liukkaudentorjunnassa.

Pudasjärvi - Taivalkoski -välillä on myös suuri porokolarivaara, jota pyritään ehkäisemään painottamalla liukkaudentorjunnassa hiekan käyttöä. Käytettävän hiekan seassa käytetään porokarkoiteaineita (CMA) 15.10.- 15.1. välisenä aikana, jotta hiekan seassa oleva vähäinen suola ei houkuttelisi poroja tielle. Kuitenkin ongelmakeleillä sallitaan maantiesuolan käyttö turvallisen liikennöinnin varmistamiseksi. Tieosuuden laatuvaatimukset eivät muutu työmenetelmien muuttuessa, mutta tie tulee olemaan pidemmän aikaa polannepintainen. Tielle tullaan lisäämään suolausta vähennetty- opasteet.

**Lisätietoja:**

Aluevastaava Joona Peltoniemi, Lapin ELY-keskus, p. 040 563 6591, etunimi.sukunimi@ely-keskus.fi

* [Porokolarit ja niiden vähentäminen - Toimenpideselvitys](https://static1.squarespace.com/static/5c4703b5d274cba2e71f7489/t/5c77af2b15fcc0bb0725b9f4/1551347525429/Loppuraportti2011.pdf)

Julkaisupäivä

13.1.2020

**Haettavana rahoitusta porotalouden ja luontaiselinkeinojen sekä koltta-alueen kehittämistoimintaa koskevien tutkimusten ja selvitysten tekemiseen (Lappi, Pohjois-Pohjanmaa, Kainuu)**

Lapin ELY-keskus ottaa vastaan tutkimushankehakemuksia, jotka edistävät porotaloutta ja luontaiselinkeinoja sekä koltta-alueen kehittämistoimintaa tai tuottavat tietoa päätöksenteon tueksi. Tutkimusmäärärahat myönnetään maatilatalouden kehittämisrahastosta (Makera).

Tutkimusrahoitusta voidaan myöntää porotaloutta ja luontaiselinkeinoja koskevien taloudellisten, sosiaalisten, teknisten, ympäristöllisten, hallinnollisten ja oikeudellisten kysymysten tutkimukseen ja selvittelyyn. Samoin rahoitusta voidaan myöntää kilpailu- ja koerakennustoimintaan sekä koltta-alueen kehittämistoimintaa koskevien tutkimusten ja selvitysten tekemiseen.

Rahoitusta voidaan myöntää yksityis- ja julkisoikeudelliselle yhteisölle, säätiölle sekä luonnolliselle henkilölle. Tutkimusrahoitusta ei myönnetä sellaiseen toimenpiteeseen, jonka toteuttaminen on jo aloitettu.

Porotaloudella tarkoitetaan poronhoitolaissa tarkoitettua poronhoitoa. Luontaiselinkeinolla tarkoitetaan porotaloutta sekä muuta maataloutta. Muuksi maataloudeksi katsotaan tällöin muun luontaiselinkeinon ohella pienimuotoisesti harjoitettu tavanomainen maataloustuotanto, ammattimainen metsästys, marjastus ja sienestys sekä, lukuun ottamatta kalastusta ja metsätaloutta sekä muu luonnon jatkuvaan tuottokykyyn perustuvien luonnonvarojen hyödyntäminen.

**Tutkimuksen painopisteet vuonna 2020 ovat**

1. Eri maankäyttömuotojen kumulatiivinen vaikutus poronhoitoon ja luontaiselinkeinoihin sekä poronhoitokulttuuriin.
2. Kolttakulttuurin kehittäminen ja säilyttäminen - olemassa olevan tutkimustiedon koonti ja hyödyntäminen.
3. Haaskakuvaustoiminnan vaikutus porotalouteen.

Hakulomakkeelle laaditut hakemukset on toimitettava Lapin ELY-keskukseen viimeistään **tiistaina 31.3.2020 klo 16.15 mennessä**.

Allekirjoitetut hakemukset tulee toimittaaensisijaisesti sähköisestipdf-tiedostona Lapin ELY-keskuksen kirjaamoon, **kirjaamo.lappi(at)ely-keskus.fi**. Viestin otsikkoon hankkeen nimi.

Hakemus voidaan toimittaa myös osoitteeseen Lapin ELY-keskus, PL 8060, 96101 Rovaniemi. Hakemuslomakkeeseen tulee liittää sivunumeroitu tutkimussuunnitelma liitteineen.

Alla linkit hakuohjeisiin ja -lomakkeisiin. Hakulomakkeita saa myös Lapin ELY-keskuksesta.

**Hakulomake ja ohjeet**

* [Hakulomake (doc, 29 kt)](https://www.ely-keskus.fi/documents/10191/44987/Makera-tutkimusrahoituksen+hakulomake+2020/06e08d86-0eac-4c77-9deb-1af0efb8cd3b)
* [Lapin ELY-keskuksen rahoittaman tutkimus- ja selvitystoiminnan yleiset ehdot ja ohjeet 2020 (pdf, 463 kt)](https://www.ely-keskus.fi/documents/10191/40015538/Makera-tutkimusrahoituksen+yleiset+ehdot+ja+ohjeet+2020/9b0b55ef-3d66-4583-8e96-b24328cf8a0c)
* [Hankkeiden valintaperusteet (pdf, 150 kt)](https://www.ely-keskus.fi/documents/10191/40015538/Makera-tutkimusrahoituksen+valintaperusteet+2020/65b4ecd9-facd-42d1-a601-6806695e0d2d)

**Lisätietoja Lapin ELY-keskuksesta**

* ryhmäpäällikkö Anne Ristioja 0295 037 118
* ylitarkastaja Inka Ahonen 0295 037 096
* sähköpostiosoitteet muotoa etunimi.sukunimi@ely-keskus.fi

Julkaisupäivä

13.1.2020

**Pohjois-Pohjanmaan ELY-keskus, TE-toimisto ja Ylivieskan seudun kunnat: Yhteistyötä tarvitaan työllisyyden ja elinkeinojen kehittämisessä sekä ilmastonmuutoksen haittojen torjunnassa (Pohjois-Pohjanmaa)**

**Pohjois-Pohjanmaan ELY-keskus järjesti yhdessä Ylivieskan seutukunnan ja alueen kuntien kanssa seutuseminaarin 17. tammikuuta. Ylivieskan seutukunnassa elinkeinotoiminta on vireää ja työllisyys maakunnan keskitasoa parempi. ELY-keskuksen yritysrahoitus on ollut alueella kasvussa. Seutuseminaarissa nousi esille yhteinen tahtotila työllisyyden, elinkeinoelämän ja liikenteen edelleen kehittämisessä. ELY-keskus on suunnannut resursseja myös alueen tulvasuojelun ja vesihuollon kehittämiseen. Ilmastonmuutoksen hillinnän näkökulmasta alueen vahvat tuulivoimainvestoinnit ovat tärkeitä. Liikenteen ja tienpidon kehittämiseen käytetty rahoitus on nousussa.**

**Ylijohtaja Jonas Liimatta** nosti puheenvuorossaan esille ilmastotyön ja tuulivoiman merkityksen. Kalajoki on Suomen kärkeä rakennetun tuulivoiman kapasiteetissa. Tuulivoiman rakentaminen tuo alueelle myös taloudellista aktiviteettia. ELY-keskus on tiiviisti edistämässä hiilineutraaliutta edistäviä hankkeita sekä ilmastonmuutokseen sopeutumista mm. vesistösäännöstelyjen kehittämistä ja tulvasuojelua. Alueen kunnilla on mielenkiintoa liittyä Hinku-verkostoon, joka tavoittelee kasvihuonepäästöjen rajoittamista.

**Elinkeinoelämässä** ei ole meneillään merkittävää notkahdusta tällä hetkellä, sanoi johtaja Petri Keränen ELY-keskuksesta. Ylivieskan seutukunnassa pitkäaikaistyöttömyys on vähentynyt, vaikkakin työttömyyden positiivinen kehitys on katkennut ja työttömyys on hienoisessa nousussa. Yritystoiminta on alueella vireää ja ELY-keskuksen myöntämän yritysrahoituksen määrä on ollut viime vuonna kasvussa. Vuonna 2019 rahoitusta myönnettiin alueen yrityksille lähes 3 miljoonaa euroa (v. 2018: 2,5 milj. euroa). ELY-keskus tavoittelee jatkossa vahvempaa kumppanuutta seudullisten yrityspalveluiden ja muiden yrityspalveluita tarjoavien tahojen kanssa samoin kuin uusia toimintamalleja työllisyyden kehittämisessä. Tulemme tarjoamaan yhdessä parempaa palvelua yrityksille, lupaa Keränen. Hän rohkaisee alueen yrityksiä myös kansainvälistymään. Työvoimapulaa kärsitään joillain aloilla ja alueella otettaisiin mielellään vastaan työvoimaa ja perheitä myös maan rajojen ulkopuolelta. Työvoimapulan ratkaisemiseksi tarvitaan työllisyysperusteista maahanmuuttoa. Alueen kunnat ovat halukkaita edistämään sitä yhteisvoimin. ELY-keskuksella ja TE-toimistolla on erinomaiset valmiudet järjestää yrityksille rekrykoulutusta.

Johtaja Maire Mäki korosti sitä, että TE-toimisto on valmis kehittämään uusia työllisyydenhoidon yhteistyömalleja niiden kuntien kanssa, jotka eivät ole hakeutuneet kuntakokeiluihin. Pohjois-Pohjanmaalla käynnistyy Raahen seudun ja Oulun kaupunkiseudun kokeilut. Työllisyydenhoidossa olennaista on, että työtä tehdään yhdessä, hyödynnetään toistemme osaamista ja resursseja ja vältetään päällekkäistä työtä – tämä kaikki asiakkaiden parhaaksi, korosti Mäki.

**Tienpidon näkymät** ovat positiiviset, koska vuoden 2020  perustienpidon rahoitus  on huomattavasti viime vuotta suurempi.  Pohjois-Pohjanmaalla ja Kainuussa on tienpitoon käytettävissä yli 75 milj. euroa, kertoi johtaja Timo Mäkikyrö ELY-keskuksesta. Ylivieskan seutukunnassa merkittävimmät tienparannuskohteet ovat kantatien 63 kunnostus Sievin -  Ylivieska jaksolla, maantien 760 Sievi - Reisjärvi kunnostus sekä Valtatien 8 sillan kunnostus Kalajoella. Lisäksi Oulaisissa rakennetaan liikennevalot kantatielle 86 Haapavedentien risteykseen.  Maanteiden talvihoitoa on parannettu alueen vilkkaimmalla tieverkolla. Kala- ja Pyhäjokilaaksojen alueella on lukuisia kevyen liikenteen väylähankkeita, joita ei nykyrahoituksella ole mahdollista toteuttaa, koska tienpidossa ovat etusijalla tieverkon päivittäinen liikennöitävyys sekä tieverkon kunnon hallinta. ELY:n toimesta on käynnistynyt joukkoliikenteen palvelutasosuunnittelu    ja kuluvan kevään aikana pidetään kuntakohtaisia työpajoja suunnittelutyöhön liittyen. Suunnittelu tähtää vuonna 2021 tapahtuvaan joukkoliikenteen kilpailutukseen alueella.

*ELY-keskus järjestää kuntien johdolle foorumeita yhdessä TE-toimiston kanssa Pohjois-Pohjanmaan seutukunnissa säännöllisesti. Foorumeiden tavoitteena on vuoropuhelu kuntien kanssa ja yhteisten kehittämiskohteiden tunnistaminen. Seminaarissa käydään läpi yhdessä kuntien edustajien kanssa alueen elinkeinojen, liikenteen ja ympäristöasioiden näkymiä.*

**Lisätietoja:**

Ylijohtaja Jonas Liimatta, ELY-keskus, ympäristö ja luonnonvarat -vastuualue, puh. 0295 038 494  
Johtaja Petri Keränen, ELY-keskus, elinkeinot, työvoima ja osaaminen -vastuualue, puh. 0295 026 727  
Johtaja Timo Mäkikyrö, ELY-keskus, liikenne ja infrastruktuuri -vastuualue, puh. 0295 038 268  
Johtaja Maire Mäki, TE-toimisto, puh. 0295 056 800  
Viestintäpäällikkö Tuula Pörhö, ELY-keskus, puh. 0295 038 233  
Ylivieskan seutukunnan ja alueen kuntien johto

Julkaisupäivä

17.1.2020

**Kuuleminen ehdotuksesta Suomen merenhoidon seurantaohjelmaksi vuosille 2020-2026 on käynnistynyt**

*Ympäristöministeriö sekä Varsinais-Suomen elinkeino-, liikenne- ja ympäristökeskus tiedottavat*

Varsinais-Suomen elinkeino-, liikenne- ja ympäristökeskus pyytää yhteistyössä ympäristöministeriön kanssa näkemyksiä Suomen merenhoitosuunnitelman seurantaohjelmasta vuosille 2020-2026.

Suomen merenhoitosuunnitelma päivitetään kolmessa vaiheessa kuuden vuoden välein. Merenhoitosuunnitelman ensimmäinen osa, Suomen meriympäristön tila, päivitettiin vuonna 2018. Nyt on käynnissä suunnitelman toisen osan, seurantaohjelman, päivittäminen. Merenhoitosuunnitelman kolmas osa on vuonna 2021 tarkistettava toimenpideohjelma. Tarkistettu merenhoitosuunnitelma viedään kokonaisuudessaan valtioneuvostolle hyväksyttäväksi vuoden 2021 lopussa.

Seurantaohjelma tuottaa tietoa, jonka avulla voidaan arvioida meriympäristön vallitsevaa tilaa ja sen suhdetta hyväksi määriteltyyn tilaan. Ohjelma tuottaa tietoa myös ihmisen toiminnasta aiheutuvista ympäristöpaineista ja paineiden vaikutuksista meriympäristön tilaan. Tieto meren tilasta ja meriympäristöön kohdistuvista paineista antaa edellytykset suunnitella ja toteuttaa toimia meren tilan hyväksi sekä arvioida toimien vaikuttavuutta ja yleisiä ympäristötavoitteita.

Seurantaa toteutetaan Suomen merialueella rantaviivasta talousvyöhykkeen ulkorajalle. Ahvenanmaan maakunta on osallistunut seurantaohjelman laadintaan, ja ohjelma kattaa myös Ahvenanmaan maakunnan rannikkovedet. Seurantaohjelma pitää sisällään 42 alaohjelmaa, jotka on koottu 13 ohjelmakokonaisuuden alle.

Kuuleminen on välillä 20.1.— 20.3.2020. Kuulemisen aikana kuka tahansa voi antaa palautetta seurantaohjelmasta. Kuultavana oleva aineisto ja tiedot palautteen lähettämisestä löytyvät sivulta:

* [www.ymparisto.fi/vaikutavesiin/merenhoito](http://www.ymparisto.fi/vaikutavesiin/merenhoito)

Merenhoidon päämääränä on ollut Itämeren hyvä tila vuoteen 2020 mennessä. Tavoitetta ei olla saavutettu, joten suunnittelua ja konkreettista toimintaa pitää jatkaa. Paljon on tehtävää – mutta onneksi myös paljon asiantuntemusta ongelmien ratkomiseen.

**Lisätietoja:**

Varsinais-Suomen ELY-keskus

Janne Suomela, johtava asiantuntija, p. 0295 022 947, etunimi.sukunimi@ely-keskus.fi

Pekka Paavilainen, ylitarkastaja, p. 0295 022 921, etunimi.sukunimi@ely-keskus.fi

Julkaisupäivä

20.1.2020

**Euroopan sosiaalirahasto kehittää ihmisiä, yrityksiä ja organisaatiota (Pohjois-Pohjanmaa, Lappi, Kainuu)**

**38,6 miljoonaa euroa rahoitusta osaamiseen, työllisyyteen ja osallisuuteen v. 2019**

Pohjois-Pohjanmaan ELY-keskus on myöntänyt vuoden 2019 aikana yhteensä 38,6 milj. € Euroopan sosiaalirahaston (ESR) ja valtion rahoitusta kehittämishankkeille. Rahoituksesta 14,9 milj.€ kohdentuu Pohjois-Pohjanmaalle, 11,8 milj.€ Lappiin ja 3,2 milj.€ Kainuuseen. Lisäksi opetus- ja kulttuuriministeriön hallinnonalan valtakunnallisia ESR-hankkeita on rahoitettu yhteensä 8,7 milj. eurolla. Euroopan sosiaalirahaston osarahoittamissa hankkeissa kehitetään monipuolisesti osaamista, parannetaan työllisyyttä ja ehkäistään syrjäytymistä. Myös yritysten ja organisaatioiden kilpailukyvyn, tuottavuuden ja työhyvinvoinnin parantamista sekä sukupuolten välistä tasa-arvoa on rahoitettu Euroopan sosiaalirahaston tuella.

Vuoden 2019 aikana Pohjois-Suomessa on käynnistynyt yhteensä 112 uutta ESR -rahoitteista kehittämishanketta. Lisäksi rahoitusta on saanut 17 uutta opetus- ja kulttuuriministeriön hallinnonalan valtakunnallista ESR-hanketta. Näihin hankkeisiin arvioidaan osallistuvan niiden toteutusaikana  yhteensä n. 2600 yritystä ja 19 000 henkilöä. Hanketoteuttajia on mukana laajasti: ammattikorkeakoulut, yliopistot ja kunnat, oppilaitokset, kansalaisjärjestöt ja yritykset ovat keskeisiä toimijoita. Ne toteuttavat monipuolista kehittämistoimintaa alueillaan.

**Tukea Pohjois-Suomen kasvu- ja rakennemuutosalojen koulutukseen**

Useilla alueilla Pohjois-Suomessa haasteena voi olla myös osaavan työvoiman saatavuus.  Vuoden 2019 aikana onkin panostettu merkittävästi kasvu- ja rakennemuutosalojen koulutukseen ja yritysten osaamiseen. Hankkeilla parannetaan koulutuksen tarjontaa ja laatua, jotta se vastaa entistä paremmin työelämän ja yritysten muuttuviin osaamistarpeisiin. Myös oppilaitosten ja työelämän välinen yhteistyö on keskeistä. Samalla parannetaan hankkeisiin osallistuvien työttömien ja työssä käyvien henkilöiden osaamista. Tavoitteena on osaltaan vähentää työmarkkinoiden kohtaanto-ongelmia, jotka ovat merkittäviä Pohjois-Suomessa.

Vuoden 2019 aikana Pohjois-Pohjanmaalla on tuettu mm. myyntiin ja puualaan liittyvää osaamista. Pohjois-Pohjanmaan yritykset ovat tuoneet esille mm. myyntiin liittyvää osaajapulaa. Oulun ammattikorkeakoulun, Oulun yliopiston, BusinessOulun ja Oulun seudun ammattiopiston yhteisesti toteuttamassa Myyntiosaaminen kasvun keskiöön –hankkeessa on tavoitteena kehittää työelämäläheinen ja yrittäjämäinen toimintamalli myyntiosaamisen tason nostamiseen. Hankkeessa mm. koulutetaan opetus- ja yrityshenkilöstöä myyntiosaamisen uusimpiin sisältöihin. Koillis-Suomen Aikuiskoulutuksen toteuttamassa Puuedu Koillismaa –hankkeessa on taas tavoitteena parantaa puualalla toimivien yritysten ja alan muun henkilöstön osaamista puutoimialalla. Hankkeessa luodaan yhdessä yritysten kanssa työelämälähtöisiä ammatillisen koulutuksen malleja, joilla vastataan tulevaisuudessa paremmin yritysten koulutus- ja rekrytointitarpeisiin.

Kainuussa rahoitusta on kohdennettu maakuntaohjelman mukaisiin kärkialoihin ja koulutustarjonnan monipuolistamiseen. Ketterästi opittu -hankkeessa on tavoitteena kehittää toimivia malleja työelämässä oppimiseen, ohjattuun harjoitteluun ja työelämälähtöiseen projektimaiseen työskentelyyn sosiaali- ja terveysalalla. Lisäksi tavoitteena on hyödyntää digitalisaation ja teknologian tuomia mahdollisuuksia opiskelijaohjauksessa sekä määritellä työelämän opiskelijavastaavien roolit ja tehtävät sekä valmentaa opettajat ja työelämän edustajat hankkeessa luotuihin malleihin. Hanketta toteuttavat yhteistyössä Kainuun ammattiopisto, Kajaanin ammattikorkeakoulu Oy sekä Kainuun sosiaali-  ja terveydenhuollon kuntayhtymä.

Lapissa ESR-rahoituksella on kehitetty mm. sosiaali- ja terveysalan koulutusta ja digitalisaatiota eri koulutusaloilla. Monialaista ja -tieteistä osaamista sosiaali- ja terveydenhuollon ammattilaisille - hankkeessa suunnitellaan ja pilotoidaan monialainen ja –tieteinen koulutuskokonaisuus. Kohderyhmänä ovat eri organisaatioissa ja sektoreilla työskentelevät sosiaali- ja terveysalan ammattilaiset sekä perusopiskelijat yliopistossa ja ammattikorkeakoulussa. Hankkeen avulla sote -alan osaamistarpeisiin pyritään reagoimaan nopeasti hyödyntämällä peruskoulutuksen tutkinnon osia jatkuvan oppisen takaamiseksi sosiaali- ja terveysalalla pitkään työelämässä olleille. Perinteisen ammattijakoisen työnjaon sijaan koulutuskokonaisuus lisää moniasiantuntijuuden kehittymistä.

Digitaitoja kehitetään ja niiden hyödyntämistä tehostetaan myös mm. Lapin eAmis - Latuja ammatillisiin opintoihin digitaalisuutta hyödyntäen –hankkeessa, jonka tavoitteena on kehittää ammatillisen koulutuksen digitaalisia palveluja ja toimintatapoja opiskelijan opintopolun eri vaiheissa. Digitalisaation mahdollisuuksia hyödynnetään myös Mining Game for Education and Learning eli MiGaEL-hankkeessa, jossa tavoitteena on kaivosalan koulutuksen pelillisen oppimisympäristön kehittäminen. Ympäristön sisältötarjonnassa vastataan vallitseviin olosuhteisiin, erityisesti kiinnitetään huomiota työturvallisuuteen sekä kestävään kaivostoimintaan.

**Työllisyysasteen nostaminen on tärkeää**

Työllisyyden edistäminen ja työllistymispolkujen löytäminen on edelleen Pohjois-Suomessa tärkeää ja vuoden 2019 rahoituksesta merkittävä osa kohdentuu tähän toimintaan.  Alueilla voi olla samanaikaisesti pulaa osaavasta työvoimasta ja toisaalta työttömyyttä. On tärkeää saada työmarkkinoille mukaan kaikki potentiaaliset työntekijät. ESR-hankkeilla tuetaan mm. nuorten, ikääntyvien, osatyökykyisten ja muiden heikossa työmarkkina-asemassa olevien henkilöiden työllistymisvalmiuksia esim. koulutuksen ja palkkatuen avulla. Vuoden 2019 aikana rahoitettuihin hankkeisiin on arvioitu osallistuvan niiden toteutusaikana yhteensä noin 6600 työtöntä ja työvoiman ulkopuolella olevaa henkilöä.

Kainuussa rahoitusta on suunnattu mm. metsäalan työvoimatarpeisiin vastaamiseen ja rekrytointiongelmien ratkaisemiseen. Lisäksi hankkeiden kautta on Kainuussa vahvistettu mm. kuntien osaamista ja roolia työllisyydenhoidossa.

Pohjois-Pohjanmaalla rahoitusta on kohdennettu työvoiman kohtaanto-ongelmien ratkaisemiseen sekä työttömien että työnantajien, erityisesti yritysten näkökulmasta. Lisäksi hankkeissa etsitään uusia ratkaisuja nuorisotyöttömyyden hoitoon mm. digipajan sekä luovan alan työpajojen avulla.

Lapissa erityisenä teemana on ollut työperäisen maahanmuuton edistäminen sekä kuntien kotouttamis- ja asettautumispalvelut sekä työllisyyden hoidon palvelut. Maahanmuuttaja Ohjaamo –hankkeessa on koottu yhteen Kemin kaupungin maahanmuuttajaväestön neuvonta- ja ohjauspalveluja.

Matkailualan hankkeissa on tuettu työnantajia mm. kehittämään rekrytointiosaamistaan ja parantamaan työnantajakuvaansa osaavan työvoiman saamiseksi. NOSTEtta työnantajakuvalla ja työhyvinvoinnilla –hankkeessa on kehitetty erilaisia työnantajakuvaa kirkastavia palveluja matkailu- ja muiden palveluyritysten tarpeisiin.

* [Riitta Ilola kertoo videolla ESR-rahoituksesta](https://youtu.be/WyxPCoJG8aw)
* [Pohjois-Pohjanmaan ELY-keskuksen rahoittamat ESR-hankkeet vuonna 2019](http://www.ely-keskus.fi/documents/10191/40061907/ESR-rahoituspaatokset_2019.pdf/fff9ee26-1bfe-4adb-890e-83c47612ac76) (pdf, 116 kt)

**Lisätietoja:**

Rahoituspäällikkö Riitta Ilola p. +358 295 038 224  
Yksikön päällikkö Eija Virtasalo p. +358 295 037 150

* Lisätietoa hankkeista: [EURA2014 tietopalvelu](https://www.eura2014.fi/rrtiepa/index.php) (eura2014.fi)

Julkaisupäivä

23.1.2020

**Lomautukset lisäsivät työttömien työnhakijoiden määrää - työvoiman kysyntä vilkkaampaa kuin vuosi sitten (Pohjois-Pohjanmaa)**

Pohjois-Pohjanmaalla oli joulukuun lopussa 20 700 työtöntä työnhakijaa (ml. lomautetut), mikä on 700 (3,4 %) enemmän kuin vuosi sitten. Lomautettuja oli 1 000 enemmän vuoden takaiseen verrattuna. Työvoimalle on kuitenkin runsaasti kysyntää. Avoimia työpaikkoja oli TE-toimistossa tarjolla joulukuun aikana 8 000 eli 2 400 enemmän kuin vuosi sitten Myös uusia työpaikkoja tuli joulukuun aikana avoimeksi 3 800, mikä on 1 000 enemmän kuin vuotta aiemmin. Työttömien työnhakijoiden osuus työvoimasta (työttömyysaste) oli joulukuun lopussa Pohjois-Pohjanmaalla 11,1 %, vuosi sitten 10,8 %. Koko maan työttömyysaste oli joulukuun lopussa 9,8 %. Kunnittain työttömyysaste vaihteli Pohjois-Pohjanmaalla Hailuodon 6,4 %:n ja Taivalkosken 13,8 %:n välillä. Oulussa työttömiä työnhakijoita oli joulukuun lopussa 11 700 ja työttömyysaste (12,0 %) oli sama kuin vuosi sitten.

Useimmissa Pohjois-Pohjanmaan kunnissa työttömien määrä lisääntyi vuoden takaiseen verrattuna; suhteellisesti eniten lisäystä oli Merijärvellä ja Raahessa. Alhaisimmat työttömyysasteet olivat Hailuodon ohella Limingassa (7,1 %), Reisjärvellä (7,7 %) ja Kalajoella (7,8 %). Taivalkosken jälkeen korkeimmat työttömyysasteet olivat Raahessa (13,4 %) ja Vaalassa (13,1 %).

Joulukuun lopussa Pohjois-Pohjanmaalla työttömistä miehiä oli 12 400 ja naisia 8 300. Vuoden aikana naisten työttömyys väheni hieman, mutta miesten työttömyys kasvoi. Naisia oli työttömänä 200 vähemmän, kun taas työttömien miesten määrä kasvoi 900:lla viime vuoden joulukuusta. Pitkäaikaistyöttömiä (yli vuoden yhtäjaksoinen työttömyys) oli joulukuun lopussa 4 450 eli 600 (-12 %) vähemmän kuin vuosi sitten. Alle 25-vuotiaita nuoria oli työttömänä 3 400 (heistä alle 20-vuotiaita oli 750) ja yli 50-vuotiaita työttömiä oli 6 550.  Nuorten työttömien määrä nousi 2 % ja yli 50-vuotiaiden työttömien määrä nousi myös hieman (1 %) viime vuoden joulukuuhun verrattuna.

Ammattiryhmittäin katsottuna uusia työpaikkoja (yhteensä 3 800) tuli joulukuussa avoimeksi eniten muiden työntekijöiden ammattiryhmälle (900 paikkaa, haettiin mm. rakennusapulaisia, muita palvelutyöntekijöitä ja siivoustyön-tekijöitä) sekä rakennus-, korjaus- ja valmistustyöntekijöiden ryhmälle (800 paikkaa, haettiin mm. rakennustyön-tekijöitä ja kirvesmiehiä). Lisäksi asiantuntijoiden ammattiryhmän uusia työpaikkoja oli 700 (haettiin mm. sairaanhoitajia ja myyntineuvottelijoita) samoin kuin palvelu- ja myyntityöntekijöille oli 700 uutta työpaikkaa (haettiin mm. lähihoitajia ja myyjiä).

Joulukuun lopussa aktivointiasteeseen laskettavien palvelujen piirissä oli vajaa 8 000 henkilöä, mikä on 600 vähemmän kuin vuotta aiemmin. Aktivointiaste oli joulukuun lopussa 27,7 % eli 2,2 prosenttiyksikköä alempi kuin vuosi sitten. Palveluittain eniten osallistujia (3 900) oli koulutuksessa; omaehtoisesti työttömyysetuudella opiskelevia oli 2 700 ja työvoimakoulutuksessa oli 1 200 henkilöä. Kuntouttavaan työtoimintaan osallistujia oli 1 700 samoin kuin työllistettynä yksityiselle ja julkiselle sektorille oli yhteensä 1 700 henkilöä. Lisäksi työ- tai koulutuskokeiluissa, vuorotteluvapaasijaisina sekä työnhaku- ja uravalmennuksessa oli yhteensä noin 650 henkilöä.

* [Johtaja Petri Keränen kertoo videolla joulukuun työllisyyskatsauksesta](https://youtu.be/M_7BG9GgWfA)

**Lisätietoa:**

**Pohjois-Pohjanmaan ELY-keskus,** Elinkeinot, työvoima ja osaaminen -vastuualue:  
johtaja Petri Keränen, 0295 026 727  
yksikön päällikkö Eine Kela, 0295 038 227  
asiantuntija Jarkko Pietilä, 0295 038 116  
suunnittelija Pirjo Hyrkäs (tilastot), 0295 038 061  
s-posti: etunimi.sukunimi@ely-keskus.fi

**Pohjois-Pohjanmaan työ- ja elinkeinotoimisto (TE-toimisto):**  
johtaja Maire Mäki, 0295 056 800  
palvelujohtaja Pirjo Juntunen, 0295 056 596  
palvelujohtaja Mari Tuomikoski, 0295 056 801  
palvelujohtaja Marita Rimpeläinen, 0295 056 713  
s-posti: etunimi.sukunimi(at)te-toimisto.fi

* [Työllisyyskatsaukset verkkoversiona](https://www.temtyollisyyskatsaus.fi/graph/tkat/tkat.aspx?ely=12) (temtyollisyyskatsaus.fi)
* Pohjois-Pohjanmaan työmarkkinoiden kuvia, lukuja ja aineistoja: [Pohjois-Pohjanmaan työmarkkinatietoa](https://www.ely-keskus.fi/web/ely/ely-pohjois-pohjanmaa-tyomarkkinoiden-tyovoimatarpeen-ja-talouden-kehitys;jsessionid=DACE9DBBD99B884561DC162DF44E2F15?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14404)
* Työnvälitystilaston data vapaasti tarjolla: [StatFin-palvelusta](http://pxnet2.stat.fi/PXWeb/pxweb/fi/StatFin/) kohta Työmarkkinat > Työnvälitystilasto (TEM).
* [Työllisyyskatsausten ja tilastojen julkistamispäivät vuonna 2020](http://tem.fi/tilaston-julkistamispaivat-kuvaus-ja-laatuseloste) (tem.fi)
* Tilastokeskuksen tarjontaa: [Tilastokeskuksen kuukausittainen otantapohjainen työmarkkinatieto](http://www.tilastokeskus.fi/til/tyti/tie.html) (tilastokeskus.fi)

Julkaisupäivä

24.1.2020

**Kasvuforum 2020 kerää yrityspalveluiden tuottajat kehittämään yrityspalveluja (Pohjois-Pohjanmaa)**

Pohjois-Pohjanmaan  ELY-keskuksen vuosittainen Kasvuforum kerää maakunnan elinkeinoelämän ja yrityspalveluiden kehittäjät yhteen Iso-Syötteelle 27. – 28.1.2020.  Forumin tavoitteena on yhteistyön kehittäminen yrityspalveluiden tarjoajien kesken. Haastavan työllisyystavoitteen saavuttaminen alueella edellyttää, että yrityksiä tuetaan yhteistyössä aktiivisesti kasvamaan ja työllistämään. Pääpuhujana päivillä on työ- ja elinkeinoministeriöstä osastopäällikkö, ylijohtaja Marja-Riitta Pihlman.

Pohjois-Pohjanmaalla yritysten määrä ja yritysten mahdollisuudet työllistää ovat viime vuosina kehittyneet positiivisesti. Yritykset rakentavat menestystään itse, mutta osuvilla julkisilla yrityspalveluilla voidaan tukea yritysten onnistumista ja kasvua. Kasvun mahdollinen hiljeneminen, yritysten toimintaympäristön ja tarpeiden muuttuminen sekä työn murros luovat jatkuvan tarpeen yrityspalvelujen kehittämiselle. Hallituksen kestävän kasvun strategia ja 75%:n työllisyystavoite haastavat myös etsimään uusia ratkaisuja.  
*- Pohjois-Pohjanmaalla haemme aiempaa tiiviimpää yhteistyötä eri yrityspalvelutoimijoiden kesken, sanoo Pohjois-Pohjanmaan ELY-keskuksen johtaja Petri Keränen.  Alueella on tarpeen löytää uusia toimintamalleja myös laajemmin elinkeinojen ja työllisyyden kehittämisessä. ELY-keskuksen ja kuntien yhteisissä seutufoorumeissa on noussut esille myös yrityksissä koettu pula osaavasta työvoimasta, mikä on selkeä kasvun este. Palvelujen tehostumista haetaan verkostoyhteistyötä ja toimijoiden osaamista kehittämällä sekä tiedonkulkua tehostamalla hyödyntäen myös uusia tietojärjestelmiä ja viestintäkanavia.*

Työ- ja elinkeinoministeriön toteuttamassa yrityspalveluekosysteemin arvioinnissa on havaittu, että osaavan työvoiman saatavuusongelmien lisäksi yritysten kasvun esteitä ovat mm. kasvuhaluttomuus, kasvuosaamisen puute ja  työllistämispotentiaalia omaavien yritysten puute. Yrittäjät ovat nostaneet palvelujärjestelmän keskeisimmiksi haasteiksi yrityspalvelujen pirstaleisuuden.  
*- Työ- ja elinkeinoministeriön yrityspalveluekosysteemi 2020+ -työn tarkoituksena on tarjota tulevaan yrittäjyysstrategiaan ehdotuksia yrityspalvelujen kokonaisuudesta, toteaa ylijohtaja Marja-Riitta Pihlman työ- ja elinkeinoministeriöstä. Yritys- ja kansainvälistymispalvelujen keskiössä tulee olla asiakaslähtöisyys, saumattomuus ja saavutettavuus. Yhdessä toimimalla yritys- ja työllisyyspalvelut edistävät kasvua ja työllisyyttä paremmin kuin erillisinä toimien, kannustaa Pihlman.*

**Lisätietoja:**

Osastopäällikkö, ylijohtaja Marja-Riitta Pihlman, työ- ja elinkeinoministeriö,  puh. 0295 049 208  
Johtaja Petri Keränen, Pohjois-Pohjanmaan ELY-keskus, puh.  0295 026 727

Julkaisupäivä

27.1.2020

**Pohjois-Suomessa investointeja matkailuun, digitalisaatioon ja kiertotalouteen - ELY-keskus rahoitti yritysten kehittämishankkeita 28,3 miljoonalla eurolla vuonna 2019 (Pohjois-Pohjanmaa, Lappi, Kainuu)**

Myönnetty rahoitus on kokonaisuudessaan Euroopan aluekehitysrahaston osarahoittamaa. Rahoituksella mahdollistetaan lähes 88 miljoonan euron investointi- ja kehittämishankkeiden toteutus sekä myötävaikutetaan suoraan arviolta 768 uuden työpaikan ja 20 uuden yrityksen syntymiseen. Hankkeiden vaikutuksella arvioidaan syntyvän uutta liikevaihtoa noin 204 miljoonaa euroa, josta viennin kautta odotetaan tulevan noin 98 miljoonaa euroa.

Myönnetyn rahoituksen määrä laski hieman edellisestä vuodesta, jolloin avustuksia myönnettiin noin 29 miljoonaa euroa. Laskua selittää yritysten toimintaympäristön kehittämishankkeiden edellisvuotta pienempi rahoitusosuus. Suoraan yrityksille myönnetyn kehittämisavustuksen määrä kasvoi hieman.

Yrityksen kehittämisavustushakemuksia jätettiin käsittelyyn 263 kpl ja niissä haettiin avustuksia 82 miljoonan euron edestä. Edellisenä vuonna hakemuksia jätettiin 216 kappaletta ja avustusta haettiin noin 40 miljoonaa euroa, joten yritysten aktiivisuus uusien ja merkittävien investointihankkeiden käynnistämiseen lisääntyi selkeästi.

Kansainvälisen kysynnän kasvu on vauhdittanut edelleen matkailualan kehittämistä erityisesti Lapissa. Valmistavan teollisuuden hankkeissa on lisätty tuotantokapasiteettia ja uudistettu teknologiaa mm. automaation ja robotiikan avulla. ICT-alalla on kehitetty uusia älykkäitä ohjelmistoratkaisuja ja tuotteita eri toimialojen tarpeisiin. Hankkeissa on rahoitettu mm. finanssiteknologia-alalle kehitettäviä palveluja sekä kyberturvallisuusalan palveluja. ICT-alan rahoitukseen sisältyvät myös terveysteknologiayritysten kehittämishankkeet.

Merkille pantavaa on ollut kiertotalouteen liittyvien investointi- ja kehittämishankkeiden käynnistyminen, energia- ja materiaalitehokkuuden kehittäminen sekä uusien vähähiilisten ratkaisujen kehittäminen hankkeissa. Tämän vuoksi aiempia vuosia suurempi osuus, 52 % myönnetystä rahoituksesta, kohdistuikin yritysten vähähiilisyyttä edistäviin toimenpiteisiin.

**Kainuussa panostuksia digitalisaatioon ja tuotekehitykseen**

Kainuussa avustuksia myönnettiin yhteensä 3,5 miljoonaa euroa, jossa on hieman laskua edelliseen vuoteen nähden. Laskua selittää yritysten toimintaympäristön kehittämishankkeiden edellisvuotta pienempi rahoitusosuus. Suoraan yrityksille myönnetyn kehittämisavustuksen määrä kasvoi kuitenkin noin 10 %. Hankkeiden sisällöissä korostuivat uudet älykkäät ohjelmisto- ja laiteratkaisut sekä niihin liittyvä tuotekehitys. Valmistavassa teollisuudessa erityisesti metalli- ja puutuotealoilla investoitiin uusiin tuotantotiloihin ja -kapasiteettiin vahvan kysynnän kannustamana.

Valtaosa rahoituksesta kanavoitui kajaanilaisten ja sotkamolaisten yritysten hankkeisiin Kehys-Kainuun osuuden ollessa 16 %. Toimialoittain tarkasteltuna suurimmat rahoitusosuudet olivat liike-elämän palveluilla (1,0 milj. euroa), metallituotteiden valmistuksella (0,8 milj. euroa) sekä muulla teollisuudella (0,7 milj. euroa). Metallialalla rahoitukselle oli edellisvuosia enemmän kysyntää. Sen sijaan matkailualalla kysyntä oli hieman vaimeampaa kuin vuonna 2014 käynnistyneen EU-ohjelmakauden muina vuosina. Matkailussa on rahoitettu merkittäviä investointeja ja kehittämistä mm. vuosina 2016 ja 2018, joten kyseessä on normaali vaihtelu vuosien välillä.

**Lapissa ennätysvuosi matkailualan hankkeiden rahoituksessa**

Lapissa rahoitusta myönnettiin 11,9 miljoonaa euroa. Summa kasvoi erittäin merkittävästi verrattuna maltillisempaan vuoteen 2018, jolloin rahoitusta myönnettiin 7,1 miljoonaa euroa. Vuotta 2019 vastaavia määriä rahoitusta on myönnetty myös ohjelmakauden alkupuolella vuosina 2015-2016, joten myöntöjen määrä ei kuitenkaan ollut poikkeuksellisen suuri vuonna 2019.

Matkailun majoitusinvestointeihin ja ohjelmapalveluihin liittyviä hankkeita rahoitettiin yhteensä 7,6 miljoonalla eurolla. Summa on vuoden 2016 tasolla eli selvästi suurempi kuin kahtena edellisenä vuonna. Vuonna 2018 matkailualan hankkeita rahoitettiin 2,3 miljoonalla eurolla ja vuonna 2017 toimialan investointeihin ja kehittämiseen myönnettiin 5,4 miljoonaa euroa.

Myös teollisuudessa käynnistettiin merkittäviä investointihankkeita. Metalliteollisuuden hankkeisiin myönnetyn rahoituksen määrä (0,9 milj. euroa) palasi tavanomaiselle tasolleen maltillisemman vuoden 2018 jälkeen. Puutuoteteollisuudessa rahoituksen kysyntä pysyi hyvällä tasolla edellisvuosien tapaan ja hankkeisiin myönnettiin rahoitusta 0,7 miljoonaa euroa.

Rahoituksen toimialakohtainen jakauma näkyy myös seutukunnittaisessa tarkastelussa Pohjois-Lapin ja Kemi-Tornion aiempaa suurempina suhteellisina osuuksina. Pohjois-Lapin alueelle rahoitusta myönnettiin 3,5 miljoonaa euroa ja Kemi-Tornion seutukuntaan 2,8 miljoonaa euroa.

**Pohjois-Pohjanmaalla valmistavan teollisuuden investoinnit jatkuvat – ICT-alan osuus pienentynyt edelleen**

Pohjois-Pohjanmaalla myönnetyn rahoituksen määrä pienentyi 12,9 miljoonaan euroon edellisvuoden 18 miljoonasta eurosta. Laskua selittää osaltaan se, että vuoden loppupuolella hankkeita jäi odottamaan kokonaisrahoituksen järjestymistä. Isommissa hankekokonaisuuksissa kokonaisrahoituksen järjestyminen on ollut haasteellista myös muualla Pohjois-Suomessa. Hankkeiden lukumäärä pysyi Pohjois-Pohjanmaalla edellisen vuoden tasolla, mutta hankkeiden keskikoko pienentyi, koska suuria investointeja ei ollut edellisvuoden tapaan.

Toimialoittain tarkasteltuna suurimman rahoitusosuuden, 3,5 miljoonaa euroa, sai puutavara- ja puutuoteteollisuus, jossa yritykset käynnistivät mittavia investointeja mm. uusiin tuotantolinjoihin. Toiseksi eniten rahoitusta myönnettiin ICT-alalle, jossa liike-elämän palvelujen sekä elektroniikan ja sähköteollisuuden yhteenlaskettu rahoitusosuus oli 3,3 miljoonaa euroa. Kolmanneksi eniten rahoitusta kohdistui metallituotteiden valmistukseen (1,8 milj. euroa).

ICT-alan ja erityisesti ohjelmistoalan hankkeiden määrä ja volyymi on laskenut selkeästi edellisiin vuosiin verrattuna. Uusia yrityksiä on perustettu viime vuosina aiempaa vähemmän korkean teknologian toimialoille, vaikka yritysten perustamisaktiivisuus on kokonaisuutena pysynyt korkeana Pohjois-Pohjanmaalla.

Puutuoteteollisuuden ja matkailun rahoitusosuudet vastasivat kuluvan ohjelmakauden keskimääräistä vuositasoa, mutta metallialan hankkeiden rahoituksessa jäätiin hieman tämän alapuolelle.

Seutukunnittain tarkasteltuna suurimmat rahoitusosuudet saivat Oulun (5,4 milj. euroa) sekä Ylivieskan (2,3 milj. euroa) seutukunnat. Oulun seudun suhteellinen osuus rahoituksesta on pienentynyt ICT-alan hankemäärän laskiessa.

**Yritysten kehittämispalveluille on kysyntää**

Yritysten kehittämispalveluista tehtiin Pohjois-Suomessa yhteensä 275 päätöstä, mikä vastaa edellisen vuoden tasoa. Palveluihin myönnettiin rahoitusta 843 770 euroa. Päätöksistä 121 kohdistui Pohjois-Pohjanmaalle, 100 Lappiin ja 54 Kainuuseen. Yritystoiminnan Analyysi-palvelusta tehtiin yhteensä 91 päätöstä. Konsultointipalveluista kysytyin teema oli edellisvuosien tavoin "Kasvu ja uudistaminen", johon liittyviä päätöksiä tehtiin yhteensä 73.

Pk-yritysten avainhenkilöille käynnistettiin yhteensä 11 koulutusohjelmaa, jotka liittyvät kasvuun johtamiseen, talouden ja tuottavuuden johtamiseen sekä markkinoinnin ja asiakkuuksien johtamiseen. Koulutuksissa aloitti Kainuussa, Pohjois-Pohjanmaalla ja Lapissa yhteensä 155 henkilöä, mikä vastaa edellisen vuoden tasoa.

Kehittämispalvelut saivat hyvää palautetta asiakkailta vuonna 2019 tehdyssä vaikuttavuusarvioinnissa. Palveluntuottajien uusi kilpailutus on käynnistymässä alkukeväällä, joten palvelut ovat saamassa jatkoa myös nykyisen vuoden 2020 loppuun ulottuvan sopimuskauden jälkeen.

**EU-ohjelmakausi 2014-2020 loppusuoralla – yritysten kehittämishankkeisiin varattua rahoitusta vielä hyvin jäljellä**

Rakennerahastokauden 2014-2020 viimeisen vuoden käynnistyessä yritysten kehittämishankkeisiin varattua myöntövaltuutta on vielä hyvin käytettävissä koko Pohjois-Suomessa. Uusia päätöksiä voidaan todennäköisesti tehdä vielä vuoden 2021 puolellakin, mutta hankkeiden suunnittelu kannattaa aloittaa mahdollisimman pian.

Yritysten toimintaympäristön kehittämisavustuksen haku päättyy kuitenkin jo 30.6.2020. Hakemukset suositellaan kuitenkin jättämään käsittelyyn 31.3.2020 mennessä, jotta myös täydennykset on mahdollista tehdä Lomake.fi -palvelussa 30.6.2020 mennessä.

**Lisätiedot**

Katsauksen tiedot sisältävät Pohjois-Pohjanmaan ELY-keskuksen myöntämän yrityksen kehittämisavustuksen ja yritysten toimintaympäristön kehittämisavustuksen myös Kainuun ja Lapin maakuntien osalta sekä yritysten kehittämispalveluista tehdyt päätökset.

* [Lisätietoja myönnetystä rahoituksesta ja yritysten kehittämispalveluista maakunnittain](http://www.ely-keskus.fi/documents/10191/40061907/Yritysrahoitus_ja_kehittamispalvelut_2019.pdf/b8eddd92-9b33-4e21-a213-3e1d66c61baa)  (pdf, 940 kt)
* [Lista rahoitetuista yrityksistä ja organisaatioista (pl. yritysten kehittämispalvelut)](http://www.ely-keskus.fi/documents/10191/40061907/Myonnetyt_avustukset_yrityksittain_2019.pdf/79fa262b-315f-40f0-af58-3fca34470579) (pdf, 541 kt)

Yksikön päällikkö Eija Virtasalo, puh. 0295 037 150, etunimi.sukunimi@ely-keskus.fi

Julkaisupäivä

27.1.2020

**Nuorten työllistämiseen ja koulutukseen tähdännyt tulosperusteinen pilotti päätökseen   
hyvin tuloksin**

Valtakunnallisilla Nuoret töihin!  ja Nuoret kohti työtä! -palveluilla autettiin alle 30-vuotiaita nuoria työllistymään avoimille työmarkkinoille, saavuttamaan ensimmäisen tutkinnon tai työllistämään itsensä yrittäjänä. Tavoitteena oli työllistää tai saada koulutukseen 10 000 nuorta.

Uudentyyppisellä tulosperusteisella toimintatavalla vuosina 2018-2019 toteutetun kokeilun tulokset olivat hyviä. Palveluissa aloitti noin 9000 nuorta ja tavoitteisiin pääsi noin 5 000 nuorta.

Palvelun mitattavien tuloksien lisäksi moni nuori päätyi lähtötilanteeseen nähden muihin myönteisiin tuloksiin, kuten työllistymiseen tai koulutukseen palvelun seuranta-ajan päätyttyä.  
  
- Sadat nuoret kokivat myös myönteisen palautteen, ohjauksen ja kannustuksen kautta saaneensa uutta motivaatiota jatkaa tulevaisuuden urapolkujen tavoittelemista, toteaa palvelun hankintatiimin jäsen Teija Taskinen.

**Ammattitaitoinen asiakasohjaus sai kiitosta**

Kokeilun aikana saatiin arvokasta lisätietoa nuorten työllistymistä tukevien palveluiden järjestämisestä tulosperustaisina ostopalveluina. Sekä palveluntuottajat että nuoret pitivät palveluita suhteellisen onnistuneina huolimatta siitä, että kiireellinen aikataulu toi haasteita toteutukseen. Erityisesti hyvin organisoitu asiakasohjaus sai kiitosta. Tyytyväisyyttä herätti sekin, että palvelut näyttäytyvät suurena panostuksena nuorten työllistymisen edistämiseksi.

Kokeilun aikana huomattiin, että palveluntuottajien henkilöstön osaaminen ja kokemus vaikuttivat myönteisesti tuloksiin. Myös palveluntuottajien henkilökohtaiset verkostot työnantajiin ja nuorten oma aktiivisuus edistivät tuloksiin pääsyä.

Nuoret töihin! Ja Nuoret kohti työtä! -palveluja toteutettiin 14:lla ELY-alueella. Kukin alue valitsi toisen, tai tarpeen mukaan otti käyttöön molemmat palvelut. Prosessissa palveluntuottajat esittelivät nuorille palveluja, jonka jälkeen nuoret valitsivat itselleen sopivan palveluntuottajan. Tämän jälkeen nuorten tilannetta kartoitettiin ja työskentely alkoi kullekin sopivalla tavalla. Palveluja toteuttivat kilpailutuksessa valikoituneet palveluntuottajat.

**Linkit:**

* [Nuorten tulosperustaiset hankinnat: Tuloksellisuustutkimus](https://julkaisut.valtioneuvosto.fi/bitstream/handle/10024/162039/TEM_2020_04.pdf)(tem.fi)
* [Pilottiin osallistuneen nuoren tarina](https://www.youtube.com/watch?v=-Li6o0WgnMw&feature=youtu.be) (video)

**Lisätietoja:**

Keski-Suomen ELY-keskus: hallintojohtaja Teija Taskinen, puh. 050 312 8828, teija.taskinen(at)ely-keskus.fi

Etelä-Savon ELY-keskus: yrityskehitysasiantuntija Katriina Säisä, puh. 029 502 4090, katriina.saisa(at)ely-keskus.fi

Etelä-Savon TE-toimisto: palveluesimies Kirsi Pulkkinen, puh. 029 504 4112, kirsi.pulkkinen(at)te-toimisto.fi

Etelä-Savon TE-toimisto: asiantuntija Sari Paakkunainen, puh. 029 504 4095, sari.paakkunainen(at)te-toimisto.fi

Julkaisupäivä

29.1.2020

**Korvauksia rauhoitettujen lajien vuonna 2018 aiheuttamista vahingoista haettiin ennätysmäärä, uuden lain valmistelu käynnissä**

**Ympäristöministeriö ja ELY-keskukset tiedottavat**

Elinkeino-, liikenne- ja ympäristökeskukset maksoivat korvauksia rauhoitettujen eläinten vuonna 2018 aiheuttamien vahinkojen korvaamiseksi yhteensä noin 1 470 000 euroa. Suurin osa korvauksista, noin 1 413 400 euroa, kohdistui maataloudelle aiheutuneisiin vahinkoihin.

Ylivoimaisesti eniten korvauksia maksettiin valkoposkihanhen maataloudelle aiheuttamista vahingoista, noin 1 100 000 euroa. Muista vahingoista kalankasvatuslaitoksille aiheutuneita vahinkoja korvattiin noin 35 200 euron edestä.

Suurimmat avustukset maksettiin Pohjois-Karjalan (noin 1 024 600 euroa), Kaakkois-Suomen (noin 167 700 euroa) ja Varsinais-Suomen (noin 113 000 euroa) ELY-keskusten alueille.

Tämän lisäksi erillisenä korvauksena maakotkan porotaloudelle aiheuttamista vuoden 2018 vahingoista maksettiin korvauksia paliskunnille yhteensä noin 806 100 euroa. Porotalousvahingoista maksettavat korvaukset perustuvat laskennalliseen vahinkoon ja korvauksia maksetaan sen mukaan, miten maakotkien pesinnät ovat poronhoitoalueella onnistuneet.

Rauhoitettujen lintujen aiheuttamista maatalousvahingoista maksettavien korvausten määrä on kasvanut tasaisesti 2010-luvulla. Vuosittain valtaosa ELY-keskusten saamista avustushakemuksista koskee rauhoitettujen lintujen aiheuttamia maatalousvahinkoja. Syynä kasvuun ovat erityisesti rauhoitettujen lintulajien kantojen vahvistuminen sekä muuttokäyttäytymisten muutokset.

Vuonna 2019 aiheutuneista, rauhoitettujen lajien aiheuttamista vahingoista on tullut hakea avustusta ELY-keskuksilta vuoden 2019 joulukuun loppuun mennessä. Korvaushakemus on mahdollista jättää vielä toukokuun 2020 loppuun mennessä tapauksissa, joissa vahinko on todennettavissa vasta keväällä 2020.

* [Ohjeet avustusten hakemiseen (pdf, 541 kt)](http://www.ely-keskus.fi/documents/10191/40219776/Ohjeet+avustusten+hakemiseen.pdf/9c9d5701-37e0-4f29-8728-f312a4a00644)
* [Vahinkoilmoitus ja korvaushakemus (doc, 68 kt)](http://www.ely-keskus.fi/documents/10191/40219776/Vahinkoilmoitus+ja+korvaushakemus.doc/19b38dcd-7aa9-4b82-b28b-f627a2ea297c)

**Valmistelussa uusi laki rauhoitettujen lajien aiheuttamien vahinkojen korvaamisesta**

Ympäristöministeriö on käynnistänyt vuoden alussa luonnonsuojelulainsäädännön uudistuksen, jonka yhteydessä valmistellaan uusi laki luonnonsuojelulailla rauhoitettujen lajien aiheuttamien vahinkojen korvausmenettelystä ja ennaltaehkäisystä.

"Uutta lakia tarvitaan, sillä etenkin rauhoitettujen lintujen aiheuttamat vahingot ovat lisääntyneet jo useana vuonna. Vahinkojen arvioidaan voimistuvan myös jatkossa ilmaston lämpenemisen seurauksena. On tärkeää, että ennaltaehkäisyä kehitetään ja korvausmenettelyistä tehdään nykyistä selkeämpiä. Näin lajiensuojelua ja elinkeinojen harjoittamista voidaan sovittaa yhteen nykyistä paremmin", ympäristö- ja ilmastoministeri **Krista Mikkonen** sanoo.

Maakotkan porotaloudelle aiheuttamien vahinkojen korvaamisesta annetun valtioneuvoston asetuksen sääntely on tarkoitus ottaa osaksi uutta säädettävää lakia.

Ympäristöministeriö on asettanut lain valmisteluun laajapohjaisen sidosryhmistä ja virkahenkilöistä koostuvan projektiryhmän. Ryhmä kokousti ensimmäisen kerran tiistaina 11.2. Projektiryhmän jäsenet keskustelivat kokouksessa odotuksistaan lainsäädäntötyölle. Esiin nousivat etenkin luonnon monimuotoisuuden edistäminen, korvausmenettelyn oikeudenmukaisuuden kehittäminen ja selkeyttäminen, luonnonsuojelun hyväksyttävyyden lisääminen sekä lajisuojelun ja elinkeinojen harjoittamisen entistä sujuvampi yhteensovittaminen.

Hallituksen esitys on tarkoitus antaa eduskunnalle syysistuntokaudella 2020.

* [Valmistelun verkkosivut (ym.fi)](https://www.ym.fi/raulako)

**Lisätietoja:**

Erityisasiantuntija Hanne Lohilahti, ympäristöministeriö, p. 0295 250 374, hanne.k.lohilahti@ym.fi

Ylijohtaja Saara Bäck, ympäristöministeriö, p. 0295 250 071, saara.back@ym.fi

Ministerin erityisavustaja Antti Heikkinen, antti.heikkinen@ym.fi

**Alueellisten ELY-keskusten yhteyshenkilöt:**

Etelä-Pohjanmaan ELY-keskus: ylitarkastaja Hannu Mahla, p. 0295 027 874, etunimi.sukunimi@ely-keskus.fi

Etelä-Savon ELY-keskus: luonnonsuojeluasiantuntija Jukka Välijoki, p. 0295 024 243, etunimi.sukunimi@ely-keskus.fi

Hämeen ELY-keskus: ympäristöasiantuntija Kirsi Lehtinen, p. 0295 025 202, etunimi.sukunimi@ely-keskus.fi

Kaakkois-Suomen ELY-keskus: luonnonsuojelubiologi Tuula Tanska, p. 0295 029 291, etunimi.sukunimi@ely-keskus.fi

Kainuun ELY-keskus: ylitarkastaja Jouko Saastamoinen, p. 0295 023 889, etunimi.sukunimi@ely-keskus.fi

Keski-Suomen ELY-keskus: biologi Aulis Jämsä, p. 0295 024 749, etunimi.sukunimi@ely-keskus.fi

Lapin ELY-keskus: ylitarkastaja Taina Kojola, p. 0295 037 379, etunimi.sukunimi@ely-keskus.fi

Pirkanmaan ELY-keskus: ylitarkastaja Marika Koskinen, p. 0295 036 029, etunimi.sukunimi@ely-keskus.fi

Pohjois-Karjalan ELY-keskus: luonnonsuojeluasiantuntija Mika Pirinen, p. 0295 026 214, etunimi.sukunimi@ely-keskus.fi

Pohjois-Pohjanmaan ELY-keskus: ylitarkastaja Tupuna Kovanen, p. 0295 038 357, etunimi.sukunimi@ely-keskus.fi

Pohjois-Savon ELY-keskus: ympäristöylitarkastaja Antti Lammi, p. 0295 026 819, etunimi.sukunimi@ely-keskus.fi

Uudenmaan ELY-keskus: lakimies Tapio Korhonen, p. 0295 021 408, etunimi.sukunimi@ely-keskus.fi

Varsinais-Suomen ELY-keskus: ylitarkastaja Ritva Kemppainen, p. 0295 023 012, etunimi.sukunimi@ely-keskus.fi

Julkaisupäivä

19.2.2020

**Kuusamon kaupungin keskustan maanteiden parantaminen alkaa toukokuulla (Pohjois-Pohjanmaa)**

Maanteiden 18857 Ouluntaival ja 18856 Kitkantie parantamistyöt Kuusamon keskustassa noin 2,5 kilometrin matkalla alkavat toukokuussa.

Rakennustyöt aloitetaan vesi- ja viemärijohtojen uusimisella sekä kaapelisiirroilla. Työt jatkuvat mm. kiertoliittymän ja saarekkeiden rakentamisella sekä kevyen liikenteen väylien parantamisella. Työt valmistuvat kokonaisuudessaan lokakuussa 2021.

Hankkeeseen kuulu kiertoliittymän rakentaminen Mt 18856 Kitkantien ja Mt 18857 Ouluntaival risteykseen. Kiertoliittymä toteutetaan Shared Space -tyyppisenä liittymänä, jossa jalankulkijoilla on hyvin vapaa liikkuminen. Alueen valaistus toteutetaan erikoisvalaistuksena.

Urakkaan sisältyy lisäksi maanteihin liittyvien Kuusamon kaupungin katujen ja katuliittymien parantaminen, joista tärkeimmät ovat Kaarlo Hännisentie ja Kelantie. Lisäksi urakkaan sisältyy tie- ja katuvalaistustöitä, sähköautojen latauspaikkojen kaapelointitöitä, torialueiden rakentamistöitä sekä vesihuoltotöitä.

Kaupungin keskustan saneerauksella parannetaan kaupungin keskustan viihtyisyyttä ja esteettömyyttä sekä liikenneturvallisuutta.

Hankkeen urakkahinta on 5,5 milj. euroa. Hankkeelle on myönnetty EAKR-rahoitusta. Kustannuksiin osallistuu myös Kuusamon kaupunki ja Kuusamon EVO. Urakka on kaksivuotinen.

Päätoteuttajana hankkeessa on GRK Infra Oy.

**Lisätietoja:**

Projektipäällikkö Antero Erkinjuntti, Lapin ELY-keskus, p. 0400 287 948, etunimi.sukunimi@ely-keskus.fi



Julkaisupäivä

24.2.2020

**Pohjois-Pohjanmaalla työttömyys noussut viime vuodesta - lomautettujen määrä väheni joulukuusta (Pohjois-Pohjanmaa)**

Pohjois-Pohjanmaalla oli tammikuun lopussa 20 200 työtöntä työnhakijaa (ml. lomautetut), mikä on liki 700 (3,4 %) enemmän kuin vuosi sitten. Joulukuusta työttömien määrä väheni noin 600:lla. Lomautettuja oli 400 enemmän vuoden takaiseen verrattuna, mutta joulukuusta lomautettujen määrä kuitenkin väheni lähes 600:lla. Työpaikkoja oli edelleen runsaasti tarjolla. Tammikuun aikana TE-toimistossa oli avoimia työpaikkoja kaikkiaan 9 300 eli 800 enemmän kuin vuosi sitten. Uusia työpaikkoja tuli tammikuussa avoimeksi 5 600. Työttömien työnhakijoiden osuus työvoimasta (työttömyysaste) oli tammikuun lopussa Pohjois-Pohjanmaalla 10,8 %, vuosi sitten 10,5 %. Koko maan työttömyysaste oli tammikuun lopussa 9,6 %. Kunnittain työttömyysaste vaihteli Pohjois-Pohjanmaalla Reisjärven 6,1 %:n ja Taivalkosken 13,8 %:n välillä. Oulussa työttömiä työnhakijoita oli tammikuun lopussa 11 500 ja työttömyysaste oli 11,8 %.

Useimmissa Pohjois-Pohjanmaan kunnissa työttömien määrä lisääntyi vuoden takaiseen verrattuna; suhteellisesti eniten lisäystä oli Merijärvellä, Raahessa ja Siikajoella. Alhaisimmat työttömyysasteet olivat Reisjärven ohella Lumijoella (6,8 %) ja Limingassa (7,2 %). Taivalkosken jälkeen korkeimmat työttömyysasteet olivat Vaalassa (13,4 %) ja Merijärvellä (12,8 %).

Tammikuun lopussa Pohjois-Pohjanmaalla työttömistä miehiä oli 12 200 ja naisia 8 000. Vuoden aikana naisten työttömyys väheni hieman, mutta miesten työttömyys kasvoi. Naisia oli työttömänä 100 vähemmän, kun taas työttömien miesten määrä kasvoi 800:lla viime vuoden tammikuusta. Pitkäaikaistyöttömiä (yli vuoden yhtäjaksoinen työttömyys) oli tammikuun lopussa 4 600 eli 400 (-8 %) vähemmän kuin vuosi sitten. Alle 25-vuotiaita nuoria oli työttömänä 3 300 (heistä alle 20-vuotiaita oli liki 700) ja yli 50-vuotiaita työttömiä oli 6 400.  Nuorten työttömien määrä nousi 4 % ja yli 50-vuotiaiden työttömien määrä nousi myös hieman (0,5 %) viime vuoden tammikuuhun verrattuna.

Ammattinimikkeittäin katsottuna uusia työpaikkoja ilmoitettiin tammikuun aikana avoimeksi eniten mm. rakennusapulaisille (noin 400 paikkaa), toimisto- tai laitossiivoojille (350 paikkaa), myyjille (lähes 300 paikkaa), lähihoitajille (250 paikkaa), kirvesmiehille (reilu 100 paikkaa) ja rakennustyöntekijöille (100 paikkaa).

Tammikuun lopussa aktivointiasteeseen laskettavien palvelujen piirissä oli 8 100 henkilöä, mikä on 900 vähemmän kuin vuotta aiemmin. Aktivointiaste oli tammikuun lopussa 28,7 % eli 3 prosenttiyksikköä alempi kuin vuosi sitten. Palveluittain eniten osallistujia (3 950) oli koulutuksessa; omaehtoisesti työttömyysetuudella opiskelevia oli 2 750 ja työvoimakoulutuksessa oli 1 200 henkilöä. Kuntouttavaan työtoimintaan osallistujia oli 1 750 ja työllistettynä yksityis-/julkissektorille oli yhteensä 1 600 henkilöä. Lisäksi työ- tai koulutuskokeiluissa, vuorotteluvapaasijaisina sekä työnhaku- ja uravalmennuksessa oli yhteensä 800 henkilöä.

* [Johtaja Maire Mäki kertoo videolla tammikuun työllisyyskatsauksesta](https://youtu.be/IL2K-Gdg9b0)

**Lisätietoa:**

**Pohjois-Pohjanmaan ELY-keskus**, Elinkeinot, työvoima ja osaaminen -vastuualue:  
johtaja Petri Keränen, 0295 026 727  
yksikön päällikkö Eine Kela, 0295 038 227  
asiantuntija Jarkko Pietilä, 0295 038 116  
suunnittelija Pirjo Hyrkäs (tilastot), 0295 038 061  
s-posti: etunimi.sukunimi(at)ely-keskus.fi

**Pohjois-Pohjanmaan työ- ja elinkeinotoimisto (TE-toimisto):**  
johtaja Maire Mäki, 0295 056 800  
palvelujohtaja Pirjo Juntunen, 0295 056 596  
palvelujohtaja Mari Tuomikoski, 0295 056 801  
palvelujohtaja Marita Rimpeläinen, 0295 056 713  
s-posti: etunimi.sukunimi(at)te-toimisto.fi

* [Työllisyyskatsaukset verkkoversiona](https://www.temtyollisyyskatsaus.fi/graph/tkat/tkat.aspx?ely=12) (temtyollisyyskatsaus.fi)
* [Pohjois-Pohjanmaan työmarkkinoiden kuvia, lukuja ja aineistoja: Pohjois-Pohjanmaan työmarkkinatietoa](https://www.ely-keskus.fi/web/ely/ely-pohjois-pohjanmaa-tyomarkkinoiden-tyovoimatarpeen-ja-talouden-kehitys;jsessionid=DACE9DBBD99B884561DC162DF44E2F15?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14404)
* Työnvälitystilaston data vapaasti tarjolla: [StatFin-palvelusta](http://pxnet2.stat.fi/PXWeb/pxweb/fi/StatFin/) kohta Työmarkkinat > Työnvälitystilasto (TEM)
* Työllisyyskatsausten julkistukset: [Työllisyyskatsausten ja tilastojen julkistamispäivät vuonna 2020](http://tem.fi/tilaston-julkistamispaivat-kuvaus-ja-laatuseloste) (tem.fi)
* Tilastokeskuksen tarjontaa: [Tilastokeskuksen kuukausittainen otantapohjainen työmarkkinatieto](http://www.tilastokeskus.fi/til/tyti/tie.html) (tilastokeskus.fi)

Julkaisupäivä

25.2.2020

**Pohjois-Pohjanmaan ELY-keskus rahoittaa Otso Gold Oy:n Raahen Laivakankaan kaivoksen sähkönsaantia huhtikuun loppuun saakka (Pohjois-Pohjanmaa)**

Pohjois-Pohjanmaan ELY-keskus rahoittaa Otso Gold Oy:n Raahen Laivakankaan kaivoksen sähkönsaantia huhtikuun loppuun saakka. Kaivosyhtiön taloudellisesta tilanteesta johtuen ELY-keskus on tehnyt päätöksen ryhtyä välttämättömiin toimenpiteisiin kaivosalueen vesienhallinnan jatkuvuuden varmistamiseksi. Nämä toimenpiteet kattavat sähkönjakelun jatkamisen sekä kaivosalueen vesienhallinnan järjestämisen ja tarkkailun huhtikuun 2020 loppuun saakka. ELY-keskus tulee perimään toimenpiteistä aiheutuvat kustannukset takaisin kaivosyhtiöltä.

**Lisätietoja:**

Johtaja Jonas Liimatta, puh. 0295 038 494  
Yksikön päällikkö Juhani Kaakinen, puh. 0295 038 335

Julkaisupäivä

28.2.2020

**Kuusamon yhteismetsältä kolme uutta luonnonsuojelualuetta (Pohjois-Pohjanmaa)**

Kuusamon yhteismetsä ja Pohjois-Pohjanmaan ELY-keskus ovat sopineet kolmen yksityisen luonnonsuojelualueen perustamisesta Kuusamoon. Suurin alueista noin 75 hehtaarin suuruinen Siltingin luonnonsuojelualue sijaitsee lähellä Posion rajaa. Kaksi muuta, noin 9 hehtaarin suuruinen Rinteenlampien luonnonsuojelualue ja noin 21 hehtaarin suuruinen Merenvaaran luonnonsuojelualue, rajoittuvat Oulangan kansallispuistoon.

Siltingin luonnonsuojelualueella on laaja luonnontilainen Siltinkisuo ja kivennäismaiden vanhoja metsiä, jotka ovat suurelta osin luonnontilaisen kaltaista vanhaa mäntyvaltaista boreaalista luonnonmetsää, jossa lahopuuta, aihkeja ja keloja on paikoin runsaasti. Vanhimmat männyt ovat satoja vuosia vanhoja. Siltinkiharju on kapea harjumuodostuma, jolla on runsaasti upeaa kelopuustoa. Oulangan kansallispuiston kupeessa sijaitsevat pienemmät suojelualueet täydentävät osaltaan kansallispuiston luontoarvoja.

Suojelualueiden rauhoitusmääräyksissä on kielletty mm. metsänhakkuut ja kaikki metsänhoitotoimenpiteet. Metsästyksestä alueella päättää edelleen maanomistaja kuten tähänkin saakka. Alueen omistus säilyy yhä Kuusamon yhteismetsällä.

Yksikön päällikkö Eero Melantie Pohjois-Pohjanmaan ELY-keskuksesta: ''Yhteismetsä tarjosi vapaaehtoiseen suojeluun erityisen hienoa Siltingin aluetta Kuusamosta alun perin jo vuonna 2017, mutta silloin päädyttiin suojelemaan Hossan kansallispuistoon rajoittuva alue. Keskustelut suojelusta aloitettiin uudelleen 2019 ja samalla esiin nousi myös kaksi muuta kohdetta. Neuvottelut hoituivat kaikkien osapuolten kesken sujuvasti.''

Kuusamon yhteismetsän toiminnanjohtaja Jarmo Korhonen on tyytyväinen, että alueiden suojelusta päästiin sopimukseen: "Siltingin alue on metsiltään alueelle poikkeuksellinen ja isona yhtenäisenä kokonaisuutena se on suojelullisesti arvokas. Yhteismetsässä alue on jätetty kokonaan toimenpiteiden ulkopuolelle, mutta tältäkin alueelta on joskus ennen yhteismetsän perustamista hakattu suurimpia mäntyjä rakennuspuiksi. Paikallisen ELY-keskuksen kanssa tarjoamistamme suojelukohteista löytyi helposti yhteinen tahtotila ja kohteiden edustavuus riitti myös ympäristöministeriön hyväksyntään. Näillä kohteilla suojelu oli kaikkien osapuolten mielestä oikea vaihtoehto."

**Lisätietoja:**

Toiminnanjohtaja Jarmo Korhonen, Kuusamon yhteismetsä, p. 040 514 6058  
Yksikön päällikkö Eero Melantie, Pohjois-Pohjanmaan ELY-keskus, p. 0295 038 377

* [kartat perustetuista suojelualueista](http://www.ely-keskus.fi/documents/10191/40317551/Kuusamon_yhteismetsa_suojelualueiden_kartat.pdf/39f17e03-7676-481e-8c42-deb9d67e0bc8) (maastokartta Maanmittauslaitos) (pdf, 1,4 Mt)
* [valokuvia](http://www.ely-keskus.fi/documents/10191/40317551/Kuusamon_yhteismetsa_kuvia_suojelualueista.pdf/ccbe08b2-4420-4958-a62e-32bd748927d5) (kuvat Eero Melantie) (pdf, 1,8 Mt)

Julkaisupäivä

5.3.2020

**ELY-keskus antoi perustellun päätelmänsä Karahkan tuulivoimapuiston (Oulainen) yleiskaavan ympäristövaikutusten arvioinnista (Pohjois-Pohjanmaa)**

Pohjois-Pohjanmaan ELY-keskus on yhteysviranomaisena antanut YVA-lain mukaisen perustellun päätelmän VSB Uusiutuva Energia Suomi Oy:n Karahkan tuulivoimahankkeen ympäristövaikutusten arvioinnista (YVA). Hankkeessa on toteutettu vuonna 2017 päivitetyn YVA-lain mahdollistamaa YVA- ja kaavamenettelyn yhdistämistä ensimmäisenä Suomessa.

Hankkeen merkittävimmät ympäristövaikutukset liittyisivät maisemaan. Näkyvyyttä voimaloille on lähinnä avoimilta pelto- ja suoalueilta ja maisemalliset muutokset näillä alueilla on arvioitu korkeintaan kohtalaisiksi. Maisemavaikutukset Piipsjärven maakunnallisesti arvokkaalle maisema-alueelle olisivat paikoin suuret. Maisemavaikutusten arvioinnin täydentäminen on ELY-keskuksen mielestä tarpeen hankkeen pohjois- ja koillispuolen asutuskeskittymiä sekä Piipsjärven maakunnallisesti arvokasta kulttuurimaisemaa koskien.

Meluvaikutukset on arvioitu virallisten ohjeistusten mukaisesti eivätkä asutukselle asetetut melun raja-arvot ylity.

Hankealueen luontokohteet on otettu suunnittelussa hyvin huomioon. Sähkönsiirron luontovaikutusten arviointia täydennetään jatkosuunnittelussa, kun valinta sähkönsiirtoreitistä on tehty.

Asukaskyselyn tuloksia ei ole esitetty arviointiselostuksessa. Tulokset tulee lisätä arviointiselostukseen ja täydentää arviointia tulosten pohjalta. Muutoin ELY-keskus pitää osallistamista riittävänä.

Yhteisvaikutukset muiden tuulivoimahankkeiden kanssa on arvioitu vähäisiksi. Yhteisvaikutusten arviointia on tarpeen täydentää maiseman osalta.

Puolustusvoimat ottaa kantaa hankkeen toteuttamiskelpoisuuteen, kun hankkeen vaikutukset Puolustusvoimien tutkien toimintaan on selvitetty VTT:llä.

Hankkeen toteutusvaihtoehtoina on tarkasteltu kolmea eri voimalakorkeutta: Voimaloiden kokonaiskorkeus on joko 250 metriä (VE1), 240 metriä (VE2) tai 230 metriä (VE3). Sähkönsiirron toteutusvaihtoehtoina on tarkasteltu kahta vaihtoehtoista voimajohtoreittiä hankealueelta Valkeuden sähköasemalle (VEA ja VEB).

Hankkeessa on toteutettu vuonna 2017 päivitetyn YVA-lain mahdollistamaa YVA- ja kaavamenettelyn yhdistämistä ensimmäisenä Suomessa. Hankkeen ympäristöön kohdistuvat vaikutukset on arvioitu yleiskaavoituksen yhteydessä. Yhdistetyn kaava- ja YVA-menettelyn prosessista kuulemisineen on vastannut Oulaisten kaupunki.

Pohjois-Pohjanmaan ELY-keskus tehtävä yhteysviranomaisena on ollut tarkistaa/varmistaa ympäristövaikutusten arvioinnin riittävyys ja laatu. Lisäksi ELY-keskus antaa maankäyttö- ja rakennuslain (MRL) mukaisena kuntien kaavoitusta edistävänä viranomaisena erillisen lausunnon yleiskaavan valmisteluvaiheen aineiston MRL:n mukaisesta riittävyydestä.

Yhteysviranomaisen perusteltu päätelmä sekä hankkeen kaava- ja YVA-aineisto on saatavana osoitteesta [www.ymparisto.fi/karahkantuulivoimayva](http://www.ymparisto.fi/karahkantuulivoimayva) sekä Oulaisten ja Raahen kaupunkien verkkosivuilta. Kaupunkien verkkosivuilta saa myös tietoa hankkeen kaavan etenemisestä.

**Lisätietoa:**

YVA-menettelystä: Ylitarkastaja Liisa Kantola, Pohjois-Pohjanmaan ELY-keskus, p. 0295 038 340, etunimi.sukunimi@ely-keskus.fi

Julkaisupäivä

9.3.2020

**Pohjois-Suomen vesipäivä 20.3.2020 (Pohjois-Pohjanmaa)**

Miten yksittäinen kansalainen voi vaikuttaa lähivesien tilaan?

Vesipäivän ohjelmassa on ajankohtaisia asiantuntijapuheenvuoroja lähivesistöistämme ja teemaan liittyvä näyttely.

Tapahtumassa jaetaan tietoa vesien tilasta, käynnissä olevista kunnostuksista, hankkeiden rahoitusmahdollisuuksista sekä oppilaitos-, tutkimuslaitos- ja yritysyhteistyöstä käytännönläheisesti.

Tapahtuman näyttelyssä on mahdollisuus tutustua vesialan toimijoihin ja mahdollisuuksiin toimia itse vesistöjemme parhaaksi. Lisäksi Oamkin rakennustekniikan infra-alan insinööriopiskelijat esittelevät projektitöitään.

Tilaisuus on tarkoitettu kaikille vesistöistä ja niiden kunnosta kiinnostuneille.

Tapahtuma järjestetään perjantaina 20.3.2020 klo 8:45-16:00 Oulun ammattikorkeakoulun Kotkantien kampuksen konserttisalissa (Kotkantie 1, 90250 OULU). Kahvit tarjoillaan klo 8:45 alkaen.

Ilmoittaudu tilaisuuteen 16.3. mennessä.

[Ohjelma ja ilmoittautuminen »](http://www.oamk.fi/fi/oamk/tapahtumakalenteri/?kieli=&ak_osio=uutisjuttu&kid=&tiedote_id=64193&pvm=)



Julkaisupäivä

11.3.2020

**Pohjois-Suomen vesipäivä 20.3.2020 on peruttu (Pohjois-Pohjanmaa)**

Oulun ammattikorkeakoulun Kotkantien kampuksella 20.3.2020 järjestettävä Pohjois-Suomen vesipäivätapahtuma on peruttu koronaviruksesta johtuen. Noudatamme Terveyden ja hyvinvoinnin laitoksen (THL) sekä Oamkin ohjeistuksia.

Pohjois-Suomen vesipäivätapahtuma siirtyy alustavasti järjestettäväksi lokakuussa 2020 epidemian mahdollisesti laannuttua. Uudesta Pohjois-Suomen vesipäivän ajankohdasta viestitetään myöhemmin.

Pahoittelemme tapahtunutta.

Julkaisupäivä

13.3.2020

**Kehittyvä koronavirustilanne voi aiheuttaa muutoksia yhteysalus- ja maantielauttaliikenteeseen**

**Varsinais-Suomen ELY-keskus on seurannut koronavirustilanteen kehittymistä ja arvioi nyt, että muutokset yhteysalus- ja maantielauttaliikenteessä ovat tilanteen edelleen kehittyessä mahdollisia. Yhteysalus- ja maantielauttaliikenteen käyttäjien on syytä varautua aikataulumuutoksiin, vuorojen perumiseen ja liikenteen ajoittaisiin keskeytyksiin. Normaaliliikennettä pyritään ylläpitämään niin pitkään kuin on mahdollista. Mahdollisista muutoksista tiedottaa aina palveluntuottaja.**

Varsinais-Suomen ELY-keskus on seurannut koronavirustilanteen kehittymistä ja arvioi nyt, että muutokset yhteysalus- ja maantielauttaliikenteessä ovat tilanteen edelleen kehittyessä mahdollisia. Kansalaisten on syytä varautua mahdollisiin yhteiskunnan perustoimintojen muutoksiin valtioneuvoston ja muiden toimivaltaisten viranomaisten antamien ohjeiden mukaisesti. Olemme myös ohjeistaneet yhteysalus- ja maantielauttaliikenteen palveluntuottajia kiinnittämään huomiota alusten matkustajatilojen siisteyteen.

ELY-keskuksen arvion mukaan mahdolliset työntekijöiden karanteenitilanteet ja muut liikkumisen rajoitukset voivat aiheuttaa merkittäviäkin muutoksia ja rajoituksia sekä yhteysalusten että maantielauttojen toimintaan. Aluksia ei voida ajaa alimiehitettyinä eivätkä työntekijät voi tulla töihin sairastuneina. Ammattitaitoisten ja terveiden sijaisten saaminen kehittyvässä koronatilanteessa voi olla haastavaa.

**Ohjeita matkustajille:**

* Vältä kaikkea ylimääräistä kanssakäymistä alusmiehistön kanssa. Komentosilta ei ole matkustajia varten.
* Jos olet sairas, vältä tarpeetonta matkustamista yhteysaluksilla. Vältä erityisesti alusten matkustamoja.
* Kaikkea muutakin ei-välttämätöntä toimintaa, kuten vapaa-ajanmatkoja yhteysaluksilla saaristoon, tulee välttää.
* Seuraa palveluntuottajien tiedotteita. Mahdollisista vuorojen perumisista tai poikkeusaikatauluista tiedotetaan etukäteen.
* Varmista, että kotonasi on kotivaraa useammaksi päiväksi mahdollisten liikennekatkosten varalle.

**Linkit palveluntuottajien sivuille:**

Kuljetus-Savolainen Oy, [www.kuljetus-savolainen.fi](http://www.kuljetus-savolainen.fi) , Rymättylän ja Hiittisten yhteysalusreitit

Archipelago Lines Oy, [www.saaristolinjat.fi](http://www.saaristolinjat.fi), Korppoon yhteysalusreitti

Saariston Meritie Oy, [www.meritie.fi](http://www.meritie.fi), Utön yhteysalusreitti

Ferentes Oy, [www.ferentes.fi](http://www.ferentes.fi), Nauvon eteläisen, Iniön ja Houtskarin yhteysalusreitit

EW Finland Oy, [www.portoline.net](http://www.portoline.net), Porvoon ja Sipoon yhteysalusreitit

Finferries Oy, [www.finferries.fi](http://www.finferries.fi), Nauvon pohjoisen, Paraisten, Velkuan ja Kotka-Pyhtään yhteysalusreitit sekä kaikki maantielauttapaikat Skagenin ja Kietävälän yhteyksiä lukuunottamatta

Kymen Saaristoliikenne Oy, [www.ksloy.fi](http://www.ksloy.fi) , Skagenin ja Kietävälän maantielauttapaikat

**Lisätietoja virka-aikaan:**

- Varsinais-Suomen ELY-keskus, saaristoliikenteen asiantuntija Jari Nieminen (yhteysalusliikenne), etunimi.sukunimi@ely-keskus.fi

- Varsinais-Suomen ELY-keskus, tieinsinööri Tapani Jaakkola (maantielauttaliikenne), etunimi.sukunimi@ely-keskus.fi

Julkaisupäivä

13.3.2020

**Maatalouden ympäristösopimusten haku ja rahoitus vuonna 2020**

Maatalousluonnon monimuotoisuuden ja maiseman hoito- ja Kosteikkojen hoito -ympäristösopimuksia on tällä hetkellä voimassa noin 30 000 hehtaarilla koko maassa. Rahoituskauden loppua kohti mentäessä, maatalouden ympäristösopimusten haussa on vuonna 2020 useita huomioitavia asioita. Rahoitustilanteen vuoksi hakua on monelta osin rajattu koskemaan vain tiettyjä sopimustyyppejä ja –tilanteita.

**Uudet ympäristösopimukset**

Ympäristösopimuksista ovat vuonna 2020 haettavissa maatalousluonnon monimuotoisuuden ja maiseman hoitosopimukset ja kosteikkojen hoitosopimukset vain niille kohteille, jotka on aiemmin perustettu ei-tuotannollisen investoinnin korvauksella. Nämä kohteet edellyttävät ympäristösopimuksen tekemistä. Haettavissa on myös edellisen ohjelmakauden (2007-2013) mukainen erityistukisopimus. Näissä tapauksissa erityistukisopimuksen tulee olla päättynyt vuonna 2018, 2019 tai sen tulee päättyä 30.4.2020.

Koska vuonna 2020 uuden ympäristösopimuksen edellytyksenä on kohteelle aiemmin toteutettu ei-tuotannollinen investointi, on tärkeää, että investointi on valmistunut ennen sopimuskauden alkua. Kaikkien ei-tuotannollisen investoinnilla korvattavien töiden tulee olla tehtyinä ja kustannusten on pitänyt syntyä ennen 30.4.2020. Jos ei-tuotannollisen investointihankkeen valmistuminen viivästyy toukokuulle, ympäristösopimus ei voi alkaa 1.5.2020. Tällöin sopimushaku ja alkamisaika tulevat siirtymään seuraavalle vuodelle.

**Rahoitustilanteen vuoksi ympäristösopimusta ei voi tänä vuonna hakea kokonaan uusille alueille tai nykyisten sopimusten laajennusalueille.**

**Sopimuksen hakeminen**

Sopimusta haetaan Maatalousluonnon monimuotoisuuden ja maiseman hoito - ja Kosteikkojen hoito -ympäristösopimus-lomakkeilla. Hakulomakkeet liitteineen toimitetaan alueelliseen ELY-keskukseen viimeistään 15.6.2020. Sopimusten hakulomakkeet löytyvät [ruokavirasto.fi](https://www.ruokavirasto.fi/) -sivuilta.

Hakemuksen liitteenä on oltava erillinen hoitosuunnitelma karttaliitteineen. Jos sopimukseen haettu kohde on vuokrattu, vuokrasopimuksen on oltava voimassa vähintään koko sopimuskauden. Jos hakijana on yhdistys, hakemuksen liitteeksi tulee jäljennös kokouspöytäkirjasta, jossa sopimuksen hakemisesta on päätetty. Yksityiskohtaiset ohjeet suunnitelma laatimisesta, liitteistä ja sopimuksen hakemisesta löytyvät hakulomakkeesta.

Sopimuskauden aikana ympäristösopimuksen maksua on haettava vuosittain joko sähköisesti Vipu-palvelussa tai lomakkeella 101B ([ruokavirasto.fi](https://www.ruokavirasto.fi/)) viimeistään vuotuisen tukihaun viimeisenä jättöpäivänä.

**Päättyvälle ympäristösopimukselle voi hakea jatkovuotta**

Kosteikkojen hoito- ja/tai Maatalousluonnon monimuotoisuuden ja maiseman hoito- ympäristösopimukselle, joka päättyy 30.4.2020 voi hakea jatkovuotta Vipu-palvelussa tai lomakkeella 101B.

Jatkovuoden hakija sitoutuu olemassa oleviin ehtoihin. Hakija toteuttaa sopimuksessaan hoitosuunnitelmaan liittyviä vuosittain yksilöityjä ja mahdollisesti määrävälein toteutettavia toimenpiteitä. Samalla tuenhakija vakuuttaa, että sopimukseen mahdollisesti sisältyvien vuokralohkojen vuokrasopimukset ovat voimassa jatketun sopimuskauden päättymiseen saakka.

Myöskään jatkovuotta hakevat eivät voi liittää sopimukseen kokonaan uusia lohkoja.

**Uuden maaseutuohjelman valmistelu on käynnissä**

EU:n yhteisen maatalouspolitiikan seuraavan rahoituskauden (2021-2027) kansallinen valmistelu on käynnissä. Tässä maatalouspolitiikan niin kutsutussa CAP-27-uudistuksessa korostuvat erityisesti ilmastonmuutoksen hillitseminen ja siihen sopeutuminen, eläinten hyvinvointi sekä uusien viljelijöiden saaminen alalle. Uuden maaseutuohjelman käynnistymisestä ja toimenpiteistä tullaan tiedottamaan myöhemmin.



Monivaikutteiset kosteikot pidättävät kiintoainetta ja ravinteita ja edistävät luonnon monimuotoisuutta. Kuvassa Saarijärven Tarvaalan kampusalueelle toteutettu mallikosteikko. Kuva Arto Ahonen.



Perinnebiotoopit ovat uhanalaisimpia luontotyyppejämme, jotka vaativat säilyäkseen jatkuvaa hoitoa, pääasiassa laidunnusta ja raivausta. Näiden elinympäristöjen hoito maatalouden ympäristösopimuksilla ylläpitää ja monipuolistaa luontoa ja maisemaa. Kivijärven tila Joutsa. Kuva Keski-Suomen Ely-keskus

**Linkkejä:**

* [Ympäristösopimukset](https://www.ruokavirasto.fi/viljelijat/tuet-ja-rahoitus/ymparistosopimukset/) (ruokavirasto.fi)
* [Hoitosuunnitelma](https://www.ruokavirasto.fi/viljelijat/tuet-ja-rahoitus/ymparistosopimukset/hoitosuunnitelma/) (ruokavirasto.fi)
* [Neuvojarekisteri](https://tilaneuvojat.ruokavirasto.fi/#/fi) (ruokavirasto.fi) (Asiasanoissa kannattaa käyttää hakusanoja ympäristö ja   maisema)
* [Maatilojen neuvonta](https://www.ruokavirasto.fi/viljelijat/tuet-ja-rahoitus/maatilojen-neuvonta/) (ruokavirasto.fi)
* [Maaseutuohjelma](https://www.maaseutu.fi/maaseutuverkosto/maaseutuohjelma) (maaseutu.fi)
* [Laidunpankki](https://www.laidunpankki.fi/) (laidunpankki.fi)
* [CAP-27-uudistus](https://mmm.fi/cap27) (mmm.fi)
* [Valtioneuvoston asetukset 95/2020 ja 97/2020](https://www.finlex.fi/fi/laki/kokoelma/2020/) (finlex.fi)

**Tietoa kohteista sekä kohteiden perustamis- ja hoito-ohjeita**

Maatalousalueiden luonnon monimuotoisuuden ja monivaikutteisten kosteikkojen (LUMO) -yleissuunnitelmat löytyvät ELY-keskuksen julkaisutietokannasta asiasanalla luonnon monimuotoisuus [Doria-julkaisutietokantta](http://www.doria.fi/handle/10024/73908;jsessionid=106C3612D693C171D6B0F4B0CD601A49) (doria.fi)

**Kuvat:**

[Saarijärven Tarvaalan kampusalueelle toteutettu mallikosteikko.](http://www.ely-keskus.fi/documents/10191/40295602/kosteikko+5.jpg/c08111b8-8e79-40a5-affa-61078b0bb337?t=1584339031000) Kuva Arto Ahonen.

[Kivijärven tila Joutsa](http://www.ely-keskus.fi/documents/10191/40295602/Kivij%C3%A4rven+tila20180711_141415.jpg/e888d2fe-2a16-49bd-a8e0-9e1b033330e1?t=1584339200000). Kuva Keski-Suomen Ely-keskus

**Lisätietoja henkilöilta alueilla:**

Lapin ELY-keskus, Anne Ristioja, puh 0295 037 118

Pohjois-Pohjanmaan ELY-keskus, Kaisa Karppila puh. 0295 038 104

Kainuun ELY-keskus, Markus Kvist, puh. 0295 023 564

Pohjanmaan ELY-keskus, Lars Björkgård puh. 0295 028 540 ja Barbro Lundström puh. 0295 028 589

Etelä-Pohjanmaan ELY-keskus, Pekka Länsivierto puh. 0295 027 590 ja Essi Kiili puh. 0295 027 648

Keski-Suomen ELY-keskus, Merja Lehtinen puh. 0295 024 570

Pohjois-Savon ELY-keskus, Riitta Kesonen puh. 0295 026 577 ja Sirpa Tarvainen puh. 0295 026 628

Pohjois-Karjalan ELY-keskus, Kaisa Rummukainen, puh. 0295 026097

Satakunnan ELY-keskus, Eija Mutila puh. 0295 022 064

Pirkanmaan ELY-keskus, Marika Arrajoki-Alanen puh. 0295 036 040 ja Tiina Schultz puh. 0295 036 382

Etelä-Savon ELY-keskus, Hillevi Teittinen puh. 0295 024 135

Hämeen ELY-keskus, Minna Kolari, puh. 0295 025 062

Kaakkois-Suomen ELY-keskus, Niina Pulkkinen puh. 0295 029 040

Varsinais-Suomen ELY-keskus, Elisa Nurmio puh. 0295 022 630 ja Kati Pakarinen puh. 0295 022 639

Uudenmaan ELY-keskus, Esme Manns puh. 0295 021 101

Julkaisupäivä

16.3.2020

**Koronavirus aiheuttaa muutoksia Pohjois-Pohjanmaan ELY-keskuksen asiakaspalveluun (Pohjois-Pohjanmaa)**

Turvaamme asiakaspalvelun ja asiakkaiden turvallisen asioimisen kaikissa oloissa. ELY-keskuslaiset hoitavat toistaiseksi työtehtäviinsä liittyviä tapaamisia pääosin puhelimitse ja etäyhteyksin.

Vältämme matkustamista sekä kasvokkain tapahtuvaa kanssakäymistä ja kokouksia. Tarjoamme kokouksiin videoyhteysmahdollisuuden tai jos se ei ole mahdollista, siirrämme järjestämiämme kokouksia. Kaikki asiakaspalvelun kannalta tärkeät tapaamiset ja tehtävät pyritään  hoitamaan.

Asiantuntijamme ottavat asiakkaisiimme yhteyttä, kun on tarpeen sopia erityisistä menettelytavoista esim. yritys- tai tilakäyntien yhteydessä. Tavoitteena on omalta osaltamme hidastaa koronaviruksen ja influenssan leviämistä sekä turvata henkilöstömme terveys ja palvelujen toimivuus.

ELY-keskuksen kanssa voi asioida myös sähköisesti. Lisätietoja sähköisestä asioinnista osoitteessa <http://www.ely-keskus.fi/web/ely/asioiverkossa>.

**Lisätietoja:**

Ylijohtaja Jonas Liimatta, p. 0295 038 494, etunimi.sukunimi@ely-keskus.fi

Julkaisupäivä

17.3.2020

**Osa linja-autovuoroista jää ajamatta oppilaitosten sulkemisen vuoksi (Pohjois-Pohjanmaa, Kainuu)**

Osa Pohjois-Pohjanmaan ELY-keskuksen järjestämistä koulupäivisin ajettavista linja-autovuoroista jää ajamatta koronaviruksen vuoksi. Vuorojen liikennöinti voi keskeytyä jo keskiviikosta 18.3.2020 alkaen. Keskeytykset voivat koskea sekä kuntien sisäistä että kuntien välistä liikennettä. Lukiolaisia ylioppilaskirjoituksiin kuljettavat vuorot pyritään kuitenkin ajamaan vielä tämän viikon ajan. Jokainen liikennöitsijä tiedottaa omalta osaltaan siitä, mitkä vuorot jäävät ajamatta. Muutoksista parhaan tiedon saa suoraan kunkin liikennöitsijän asiakaspalvelusta tai nettisivuilta.

Työmatkustusta, asiointia sekä kaukoliikenteen liityntäyhteyksiä palvelevat kuntien väliset linja-autovuorot ELY-keskus pyrkii järjestämään toistaiseksi normaalisti. Joukkoliikenteen käyttäjien tulee kuitenkin varautua aikataulumuutoksiin, vuorojen peruuntumisiin ja liikenteen ajoittaiseen keskeytymiseen. Matkustajamäärien vähentyessä ja tilanteen pitkittyessä tulee lisäksi varautua siihen, että ajamatta jäävien vuorojen määrä lisääntyy jatkossa. ELY-keskus seuraa tilanteen kehittymistä ja reagoi tarvittavilta osin tilanteeseen. Tilanteen nopea muuttuminen on mahdollista.

Joukkoliikennettä käytettäessä on syytä pitää erityistä huolta hygieniasta. Käteistä rahaa korvaavien lipputuotteiden (matkakortit, mobiililiput ja nettiliput) käyttämistä suositellaan silloin, jos korvaavia lipputuotteita on käytössä.

**Lisätietoja:**

Joukkoliikennevastaava Samuli Kallio, puh. 0295 038 252  
Liikennejärjestelmäasiantuntija Johannes Miesmaa, puh. 0295 038 537  
etunimi.sukunimi@ely-keskus.fi

Julkaisupäivä

18.3.2020

**Ymmärrä Suomea - uusi monikielinen opetusvideosarja suomalaisesta yhteiskunnasta julkaistu**

Uudenmaan elinkeino-, liikenne- ja ympäristökeskuksessa (Uudenmaan ELY-keskus) toimiva valtakunnallinen**Kotona Suomessa -hanke** (ESR) on tuottanut maahanmuuttajille suunnatun seitsemänosaisen videosarjan.

Opetusvideot kertovat suomalaisen yhteiskunnan eri aiheista verotuksesta ihmisoikeuksiin. Opetusvideot on suunnattu Suomessa asuville aikuisille maahanmuuttajille, ja niitä on tarkoitus käyttää erilaisissa maahanmuuttajien koulutuksissa oppimateriaalina. Lisäksi videoita voi katsoa itsenäisesti.

Videot on toteutettu suomen ja ruotsin lisäksi kuudella kielellä: arabia, somali, englanti, venäjä, kurdi (kurmandzi) ja dari. Videot palvelevat myös heikosti lukevia ja kirjoittavia henkilöitä.

* [Monikieliset videot ovat katsottavissa Kotona Suomessa -hankkeen Youtube-kanavalla](https://www.youtube.com/playlist?list=PLOsNIo1WyAXMtScv85pnhRfVWWSldnIab)

Videoiden tavoitteena on avata Suomea ja suomalaisen yhteiskunnan taustalla vaikuttavia arvoja, jotta maahanmuuttajille syntyisi parempi kokonaiskuva ja käsitys suomalaisen yhteiskunnan toiminnasta. Tarkoitus on lisätä ymmärrystä asioista, joita uusi maahantulija Suomessa kohtaa.

Videoissa kerrotaan muun muassa varhaiskasvatuksen ja koulutuksen roolista, naisten asemasta ja sen kehityksestä, työn teon merkityksestä suomalaisessa yhteiskunnassa sekä siitä, mitä verorahoilla kustannetaan. Lisäksi kerrotaan, millainen on keskivertosuomalainen. Yhden videon aiheena on kunniaan liittyvä väkivalta.



Videot on toteuttanut Stremia Oy.

Kotona Suomessa -hanke on aiemmin teettänyt Suomen historiasta kertovan opetusvideon:

* [Hyvinvointia rakentamassa: Suomen ja Virtasten vuosisata (YouTube.com)](https://www.youtube.com/watch?v=sF-K86id530)

**Lisätietoa**

projektiasiantuntija  
Laura Ruuskanen  
[laura.ruuskanen@ely-keskus.fi](https://vyvi-nettiposti.vy-verkko.fi/owa/redir.aspx?REF=Ml-iVsQ_nj-3_e-stakuDQMzSa5Wpi4NT85TK43UMNiNLukp3svXCAFtYWlsdG86bGF1cmEucnV1c2thbmVuQGVseS1rZXNrdXMuZmk.)  
p. 050 396 0257



Julkaisupäivä

19.3.2020

**Hailuodon kiinteän yhteyden hankinnan valmistelu keskeytetään vesiluvasta tehdyn valituksen johdosta (Pohjois-Pohjanmaa)**

Oulunsalosta Hailuotoon rakennettavan maantieyhteyden hankinnan valmistelu joudutaan keskeyttämään valituksen takia. Pohjois-Suomen aluehallintovirasto myönsi 11. helmikuuta 2020 Pohjois-Pohjanmaan ELY-keskukselle vesilain mukaisen luvan pengertien ja kahden sillan rakentamiseen Oulun Riutunkarista Hailuodon Huikkuun. Suomen luonnonsuojeluliiton Pohjois-Pohjanmaan piiri valitti Hailuodon kiinteän yhteyden vesiluvasta Vaasan hallinto-oikeuteen valitusajan puitteissa.

**Valitus viivästyttää hankinnan aloittamista vähintään vuodella**

-  Hankkeen toteutuksesta vastaava Väylävirasto on priorisoinut ympäristöasiat koko ajan tärkeimmäksi asiaksi hankkeessa, emmekä tunnista valituksessa seikkoja, jotka hankkeessa olisi otettu puutteellisesti huomioon, kertoo johtaja Lars Westermark Väylästä.

- Hankinnan valmistelu joudutaan keskeyttämään, sillä rakennamme ainoastaan lainvoimaisilla luvilla. Käsittely Vaasan hallinto-oikeudessa tulee viivästyttämään hankkeen aloittamista vähintään vuodella, Westermark sanoo. Väylä on varautunut aloittamaan hankinnan valitusprosessin päätyttyä.

**Pohjois-Pohjanmaan ELY-keskus on ottanut huomioon ympäristöasiat ja tehnyt kattavat luontoselvitykset suunnitteluvaiheessa**

Hankkeen suunnittelu on ollut pitkä ja monivaiheinen prosessi. Jo aikaisemmassa vaiheessa hankkeeseen liittyvät yleiskaavat ja tiesuunnitelma ovat saaneet lainvoiman. Suunnittelussa ovat korostuneet poikkeuksellisen monipuolisesti ja kattavasti ympäristö- ja luontoselvitykset. Suunnitteluvaiheessa on toteutettu muun muassa ympäristövaikutusten arviointi (YVA), Natura-arvioinnit ja nyt viimeisimpänä vesilupaprosessi, joka sisältää myös luontovaikutusten seurantaohjelman. Ympäristöministeriö on todennut Natura-arvioinnista antamassaan lausunnossa, että pengertie on toteutettavissa tavalla, joka ei vaikuta merkittävän kielteisesti hankkeen vaikutuspiirissä Natura 2000 -alueiden suojelutavoitteisiin.

ELY-keskuksen mukaan suunnittelutyö ja tehdyt selvitykset ovat kattavia ja ne on laadittu parhaaseen asiantuntemukseen tukeutuen. Hankkeen suunnitteluprosessi on ollut vuorovaikutteinen ja kaikille osapuolille on annettu mahdollisuus osallistua suunnitteluun.

- On erittäin harmillista, että hankeen toteuttaminen viivästyy, toteaa yksikön päällikkö Risto Leppänen Pohjois-Pohjanmaan ELY-keskuksen liikenne- ja infrastruktuuri -vastuualueelta.

**Viivästyminen aiheuttaa kustannuksia veronmaksajille**

Nykytilanteessa Hailuodon liikenteellinen palvelutaso on lauttaliikenteen ylitysaikojen ja yöliikenteen puuttumisen vuoksi huonompi kuin muualla seudulla. Hailuodon kunnalle ja koko Oulun seudulle kiinteä yhteys on tärkeä elinvoiman turvaamisen, turvallisuuden ja toimivien liikenneyhteyksien kannalta.

Huonon liikenteellisen palvelutason lisäksi lauttayhteys on kallis. Viivästymisestä koituu kustannuksia veronmaksajille 8–10 miljoonaa euroa vuosittain, suurimmalta osin lauttakustannusten takia.

Toimivalla liikenneyhteydellä on tärkeä merkitys Hailuodon asukkaiden arjen sujuvuuden ja turvallisuuden lisäksi kunnan yritysten elinvoimaisuuteen ja kilpailukykyyn sekä myös matkailuliikenteeseen.

Toteutuessaan hanke työllistää suoraan noin 200 henkilöä, joiden lisäksi välillisinä työllistämisvaikutuksina vaikutus alueen talouteen on merkittävä.

**Lisätietoja**

Väylä:  
Johtaja Lars Westermark, p. 029 534 3838, etunimi.sukunimi@vayla.fi

Pohjois-Pohjanmaan ELY-keskus:  
Yksikön päällikkö, Risto Leppänen, p. 0295 038 262, etunimi.sukunimi@ely-keskus.fi

**Hanke verkossa**

* [vayla.fi/hailuoto](https://vayla.fi/hailuoto)
* [facebook.com/hailuotokiintea](https://www.facebook.com/hailuotokiintea)
* t[witter.com/Hailuotokiintea](https://twitter.com/hailuotokiintea)

***Hailuodon kiinteä yhteys***

*Hailuotoon rakennetaan kiinteä maantieyhteys Oulun Riutunkarin ja Hailuodon Huikun välille. Kiinteä yhteys tulee korvaamaan nykyisen lauttayhteyden. Kiinteän yhteyden pituus on noin 8,4 km, joka sisältää pengertieosuuden ja Huikun ja Riutun pitkät sillat. Kiinteä yhteys parantaa Hailuodon valtakunnallista ja seudullista saavutettavuutta. Yhteys mahdollistaa entistä sujuvammat yhteydet Hailuotoon suuntautuvalle henkilö- ja tavaraliikenteelle sekä paikalliselle elinkeinotoiminnalle ja laajentaa Hailuodon työssäkäyntialuetta.*

Julkaisupäivä

20.3.2020

**Pohjois-Pohjanmaan työttömyys edelleen lievässä kasvussa - koronavirusepidemia ei vielä näkynyt helmikuun lopun luvuissa (Pohjois-Pohjanmaa)**

Pohjois-Pohjanmaalla oli helmikuun lopussa 19 800 työtöntä työnhakijaa (ml. lomautetut), mikä on liki 600 työtöntä (3 %) enemmän kuin vuosi sitten. Tammikuusta työttömien määrä väheni 400:lla. Lomautettujen määrä ei lisääntynyt tammi- ja helmikuiden välillä. Helmikuun lopussa lomautettuja oli 1 750, mikä on 300 enemmän kuin vuosi sitten. Työpaikkoja oli edelleen runsaasti tarjolla. Helmikuun aikana TE-toimistossa oli avoimia työpaikkoja lähes 11 000, mikä on yli 900 enemmän kuin vuosi sitten. Uusia työpaikkoja tuli helmikuussa avoimeksi 4 900.

Työttömyysaste oli helmikuun lopussa Pohjois-Pohjanmaalla 10,6 %, vuosi sitten 10,3 %. Koko maan työttömyysaste oli 9,5 %. Kunnittain työttömyysaste vaihteli Pohjois-Pohjanmaalla Reisjärven 6,1 %:n ja Taivalkosken 13,4 %:n välillä. Oulussa työttömiä työnhakijoita oli 11 300 ja työttömyysaste oli 11,6 %. Useimmissa Pohjois-Pohjanmaan kunnissa työttömien määrä lisääntyi viime vuoden helmikuuhun verrattuna. Suhteellisesti eniten lisäystä oli Raahessa, Pyhäjoella ja Kärsämäellä. Alhaisimmat työttömyysasteet olivat Reisjärven ohella Lumijoella (7,0 %) ja Limingassa (7,1 %). Taivalkosken jälkeen korkeimmat työttömyysasteet olivat Vaalassa (13,3 %) ja Pyhäjärvellä (12,7 %).

Helmikuun lopussa Pohjois-Pohjanmaalla työttömistä miehiä oli 12 00 ja naisia 7 800. Viime vuoden aikana naisten työttömyys väheni hieman ja miesten työttömyys kasvoi. Pitkäaikaistyöttömiä (yli vuoden yhtäjaksoinen työttömyys) oli 4 500, mikä on 300 vähemmän kuin vuosi sitten. Alle 25-vuotiaita nuoria oli työttömänä noin 3 150 (heistä alle 20-vuotiaita oli liki 650) ja yli 50-vuotiaita työttömiä oli 6 400. Alle 25-vuotiaiden työttömyys on lisääntynyt vuoden takaisesta (+4 %); yli 50-vuotiaiden työttömien määrä oli viime vuoden helmikuun tasolla.

Ammattiryhmittäin tarkasteltuna työttömänä oli eniten rakennus-, korjaus-ja valmistustyöntekijöitä (4 300), ammatteihin luokittelemattomien ryhmiin kuuluvia (3 600), palvelu- ja myyntityöntekijöitä (3 300) sekä erityisasiantuntijoita (2 300). Uusia avoimia paikkoja oli helmikuussa määrällisesti eniten palvelu- ja myyntityössä sekä ryhmässä "Muut työntekijät" (mm. rakennusapulaiset, toimisto- tai laitossiivoojat). Kolmanneksi eniten työtä oli tarjolla rakentamisen, korjauksen ja valmistuksen työntekijöille (mm. kirvesmiehet, rakennustyöntekijät).

Helmikuun lopussa aktivointiasteeseen laskettavien palvelujen piirissä oli 8 300 henkilöä, mikä on 1 000 vähemmän kuin vuotta aiemmin. Aktivointiaste oli 29,5 %, mikä on noin 3 prosenttiyksikköä alempi kuin vuosi sitten. Palveluittain eniten osallistujia oli koulutuksessa (4 000): omaehtoisesti työttömyysetuudella opiskelevia oli 2 800 ja työvoimakoulutuksessa oli 1 200 henkilöä. Kuntouttavaan työtoimintaan osallistujia oli 1 800 ja työllistettynä yksityiselle tai julkiselle sektorille oli yhteensä 1 650 henkilöä. Lisäksi työ- tai koulutuskokeiluissa, vuorotteluvapaasijaisina sekä työnhaku- ja uravalmennuksessa oli yhteensä lähes 800 henkilöä.

**Lisätietoa:**

**Pohjois-Pohjanmaan ELY-keskus**, Elinkeinot, työvoima ja osaaminen -vastuualue:  
johtaja Petri Keränen, 0295 026 727  
yksikön päällikkö Eine Kela, 0295 038 227  
asiantuntija Jarkko Pietilä, 0295 038 116  
suunnittelija Pirjo Hyrkäs (tilastot), 0295 038 061  
s-posti: etunimi.sukunimi@ely-keskus.fi

**Pohjois-Pohjanmaan työ- ja elinkeinotoimisto (TE-toimisto):**  
johtaja Maire Mäki, 0295 056 800  
palvelujohtaja Pirjo Juntunen, 0295 056 596  
palvelujohtaja Mari Tuomikoski, 0295 056 801  
palvelujohtaja Marita Rimpeläinen, 0295 056 713  
s-posti: etunimi.sukunimi@te-toimisto.fi

* [Työllisyyskatsaukset verkkoversiona](https://www.temtyollisyyskatsaus.fi/graph/tkat/tkat.aspx?ely=12) (temtyöllisyyskatsaus.fi)
* [Pohjois-Pohjanmaan työmarkkinoiden kuvia, lukuja ja aineistoja: Pohjois-Pohjanmaan työmarkkinatietoa](https://www.ely-keskus.fi/web/ely/ely-pohjois-pohjanmaa-tyomarkkinoiden-tyovoimatarpeen-ja-talouden-kehitys;jsessionid=DACE9DBBD99B884561DC162DF44E2F15?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14404)
* Työnvälitystilaston data vapaasti tarjolla: [StatFin-palvelusta](http://pxnet2.stat.fi/PXWeb/pxweb/fi/StatFin/) kohta Työmarkkinat > Työnvälitystilasto (TEM)
* [Työllisyyskatsausten julkistukset: Työllisyyskatsausten ja tilastojen julkistamispäivät vuonna 2020](http://tem.fi/tilaston-julkistamispaivat-kuvaus-ja-laatuseloste) (tem.fi)
* [Tilastokeskuksen tarjontaa: Tilastokeskuksen kuukausittainen otantapohjainen työmarkkinatieto](http://www.tilastokeskus.fi/til/tyti/tie.html) (tilastokeskus.fi)

Julkaisupäivä

24.3.2020

**Julkiset yritysrahoitustoimijat tiivistävät yhteistyötään (Pohjois-Pohjanmaan ELY-keskus)**

**Korona-pandemiasta johtuen useat yritykset ovat joutuneet kiperään tilanteeseen. Pohjois-Pohjanmaan ELY-keskus on kutsunut koolle julkisen yritysrahoituksen häiriötilanneryhmän. Ryhmä kokoontuu viikoittain ja järjestää kuntien ja elinkeinoyhtiöiden yritysrahoitusasiantuntijoille viikoittaisia infoja**.

Korona-pandemiasta johtuen ELY-keskus on kutsunut koolle julkisen yritysrahoituksen häiriötilanneryhmän. Ryhmään kuuluvat ELY-keskuksen lisäksi TE-toimisto, BusinessFinland, Finnvera, Oulun kauppakamari, Pohjois-Pohjanmaan yrittäjät ja BusinessOulu. Ryhmän keskeisimpinä tehtävinä on yritysrahoituspalveluiden parantaminen, palveluverkoston osaamisen varmistaminen, tiedonkulun tehostaminen sekä verkostossa että yrittäjille, yhteisen tilannetiedon kerääminen ja hyödyntäminen sekä toimijoiden välisen yhteistyön sujuvuuden varmistaminen tässä kriisitilanteessa. Ryhmä kokoontuu viikoittain ja järjestää kuntien ja elinkeinoyhtiöiden yritysrahoitusasiantuntijoille viikoittaisia infoja. Ensimmäiseen infoon osallistui 73 osallistujaa eri puolilta maakuntaa.

Ryhmässä olevien toimijoiden nykyiset yrityspalvelut ovat edelleen käytössä. Yritysrahoituspalveluihin on tulossa uusia tilanteeseen sopivia tuotteita. BusinessFinland ja Finnvera ovat lanseeranneet jo markkinoille omia tuotteitaan. ELY-keskuksen tuotteet tulevat tällä ja ensi viikolla, kun tarvittavat asetusmuutokset valmistuvat. Ensimmäisessä vaiheessa markkinoille tulevat uusimuotoinen kehittämispalvelurahoitus ja koronarahoitus. Useita muita muutoksia on valmistelussa koskien mm. yrittäjien työttömyysturvaa, starttirahaa, palkkatukea ja nykyisiä EU-perustaisia rahoitusvälineitä.  
-  Pyrimme hakemaan helposti haettavia, pienellä omarahoituksella olevia ja nopeasti myönnettäviä tukia, joilla voitaisiin tukea työllisyyttä yrityksissä ja toisaalta helpottaa kassavirran kuihtumisesta aiheutuvia ongelmia. Avaamme näillä näkyminen myös uusia EU-rahoitushakuja, kertoo johtaja Petri Keränen ELY-keskuksesta.  
-  Lanseeraamme tuotteet yhteistyössä kaikkia viestintäkanaviamme pitkin, siksi ryhmässä on hyvä olla myös kauppakamarin ja yrittäjäjärjestön edustus. Tarvittaessa järjestämme myös verkkokoulutuksia paikallisille toimijoille. Tavoitteena on pitää paikalliset yrityspalvelutoimijat hyvin ajan tasalla, jotta he voivat paikallisesti palvella yrittäjiä mahdollisimman hyvin.   
-  Rakennamme joukkueen ja toimintamallin, jonka tavoitteena on turvata mahdollisimman hyvä palvelu yrityksille voimakkaasti kasvavassa rahoituskysynnässä. Uskon, että yhteistyöllä selviämme mahdollisimman vähillä vaurioilla tästä kriisistä, toteaa Keränen.

Yritysten kiperä tilanne on herättänyt huolta koko kumppaniverkostossa. Vaikka epidemia on vasta leviämässä, poikkeustilanne on jo iskenyt laajasti yrityksiin. Monien yritysten asiakastulot ja kassavirta on hiipumassa.

-  Elinkeinoelämän sidosryhmäverkosto tekee laajasti yhteistyötä, jotta yritysten tarpeisiin saadaan tukea ja helpotusta, sanoo toimitusjohtaja Jari Tuovinen Oulun kauppakamarista.  
-  Perusohjeena on, että yrityksen kannattaa olla yhteydessä pankkiinsa jo ennen kuin kassan pohja näkyy, hakea BusinessFinlandin kehitysavustusta ja tarkastella mitä kustannuksia voi säästää. Talouden häiriötilanne jatkuu näillä näkymin usean kuukauden ajan. Markkinatilanne korjaantuu aikanaan, vaikka tällä hetkellä tilanne voi näyttää synkältä, tiivistää Tuovinen.

**Lisätietoa:**  
Johtaja Petri Keränen, Pohjois-Pohjanmaan ELY-keskus, puh. 0295 026 727

Julkaisupäivä

25.3.2020

**Linja-autovuorojen keskeytykset jatkuvat (Pohjois-Pohjanmaa, Kainuu)**

Koronavirustilanteen kiristymisen vuoksi linja-autoliikenteen poikkeukset jatkuvat. Jo aiemmin osa Pohjois-Pohjanmaan ELY-keskuksen järjestämistä koulupäivisin ajettavista linja-autovuoroista on jäänyt ajamatta. Nämä vuorot ovat palvelleet lähinnä peruskoululaisten ja toisen asteen opiskelijoiden matkoja. Maanantaista 30.3.2020 alkaen jää matkustajamäärien vähenemisen vuoksi ajamatta myös muuta ELY-keskuksen järjestämää linja-autoliikennettä, kuten työmatka-, asiointi- ja liityntäyhteyksiä.

Tällä hetkellä linja-autoliikenteessä on runsaasti poikkeuksia kautta maan. ELY-keskuksen lisäksi linja-autoliikennettä järjestävät suurimmat kaupungit omalla alueellaan sekä osa liikennöitsijöistä. Muutoksia on erityisesti liikennöitsijöiden järjestämässä markkinaehtoisessa liikenteessä. Joukkoliikenteen käyttäjien tulee jatkossakin varautua aikataulumuutoksiin, vuorojen peruuntumisiin ja liikenteen ajoittaiseen keskeytymiseen. Matkustajamäärien vähentyessä ja tilanteen pitkittyessä tulee lisäksi varautua siihen, että ajamatta jäävien vuorojen määrä lisääntyy edelleen. ELY-keskus seuraa tilanteen kehittymistä ja reagoi tarvittavilta osin tilanteeseen. Tilanteen nopea muuttuminen on mahdollista.

Parhaan tiedon linja-autoliikenteen muutoksista saa suoraan liikennöitsijältä. Tietoa voi hakea liikennöitsijän omasta aikatauluhausta, asiakaspalvelusta tai nettisivuilta. Kajaanin seutuliikenteessä ajankohtaiset tiedot ajettavasta liikenteestä saa lisäksi Kajaanin seudun joukkoliikenteen verkkosivuilta [www.kajaaninseudunjoukkoliikenne.fi](http://www.kajaaninseudunjoukkoliikenne.fi) sekä Google Mapsin joukkoliikenteen reittiohjeista.

Joukkoliikennettä käytettäessä on syytä pitää erityistä huolta hygieniasta. Käteistä rahaa korvaavien lipputuotteiden (matkakortit, mobiililiput ja nettiliput) käyttämistä suositellaan silloin, kun korvaavia lipputuotteita on käytössä.

**Lisätietoja:**

Joukkoliikennevastaava Samuli Kallio, puh. 0295 038 252  
Liikennejärjestelmäasiantuntija Johannes Miesmaa, puh. 0295 038 537  
etunimi.sukunimi@ely-keskus.fi

Julkaisupäivä

27.3.2020

**Pohjois-Pohjanmaan ELY-keskuksen ja TE-toimiston tiedote 27.3.2020**

**TE-toimiston valmennukset ja koulutukset käynnissä lähes poikkeuksetta, koulutukset muutettu pääosin etäopinnoiksi (Pohjois-Pohjanmaa)**

TE-toimiston ja ELY-keskuksen työnhakijoille tarjoamat valmennus- ja koulutuspalvelut ovat poikkeustilanteen takia muutettu pääosin etäopinnoiksi tai niille on järjestetty muita toteutustapoja.

Valmennus- ja koulutuspalveluita ovat ura- ja työnhakuvalmennukset sekä työvoimakoulutukset ja yritysten kanssa toteutettavat yhteishankintakoulutukset.

TE-toimiston asiakkaat voivat hakeutua koulutuksiin ja valmennuksiin normaaliin tapaan. Uusissa palveluhankinnoissa huomioidaan koronaviruksen aiheuttama tilanne ja varmistetaan, että asiakkaat voivat osallistua palveluihin etäopiskelun mahdollisuuksia hyödyntäen.

**Valmennukset ovat siirtyneet verkkoon**

TE-toimiston asiakkaille on tällä hetkellä tarjolla verkossa toteutettavaa uravalmennusta ja työhönvalmennusta, joihin on jatkuva haku. Lisäksi huhtikuussa on alkamassa seuraavat verkkovalmennukset:

* 3.-9.4. Työnhakuvalmennus, (5 pv)
* 20.-24.4. Työnhakuvalmennus, (5 pv)
* 15.-28.4 Uravalmennus, (10 pv)
* 27.4.-11.5. Uravalmennus, (10 pv)

Valmennukset ovat myös lomautettujen hyödynnettävissä. Uravalmennus tarjoaa esimerkiksi mahdollisuuden hyödyntää lomautusaika omien uravaihtoehtojen kartoittamiseen.

**Työvoimakoulutuksiin voi hakeutua normaalisti**

Työvoimakoulutukset ovat muutettu pääosin etäopintoina suoritettaviksi. Vain muutama käynnissä oleva koulutus on jouduttu perumaan tai siirtämään myöhempään ajankohtaan. [Työvoimakoulutusten](https://koulutukset.te-palvelut.fi/kt/) hakupalvelussa on ajantasaiset tiedot koulutuksista ja muutoksia päivitetään hakuilmoituksiin.

Korttikoulutusten toteutus on siirtynyt pääsääntöisesti 13.4. jälkeiseen aikaan.

Valmennukset ja työvoimakoulutukset ovat työllistymistä edistäviä palveluita, ja niiden aikana asiakas saa normaalisti työttömyysetuutta.

**Lisätiedot:**

Asiantuntija Nina Saukkoriipi,  Pohjois-Pohjanmaan ELY-keskus, 0295 038 809, etunimi.sukunimi@ely-keskus.fi  
Palvelujohtaja Mari Tuomikoski, Pohjois-Pohjanmaan TE-toimisto, 0295 056 801, etunimi.sukunimi@te-toimisto.fi

* [Valmennukset](http://toimistot.te-palvelut.fi/pohjois-pohjanmaa/tapahtumat)
* [Koulutukset](https://koulutukset.te-palvelut.fi/kt/)

Julkaisupäivä

27.3.2020

**ELY-keskusten rahoitus yrityksille koronaviruksen aiheuttamassa poikkeustilanteessa haettavissa 31.3. lähtien**

ELY-keskukset ovat saaneet lisärahoitusta yrityksen kehittämisavustuksiin myönnettäväksi koronavirusepidemian aiheuttamista markkina- ja tuotantohäiriöistä kärsiville yrityksille ympäri maata.

ELY-keskukset rahoittavat tässä poikkeustilanteessa yrityksiä, joissa työskentelee enintään viisi henkilöä. Yksinyrittäjille koronavirusepidemiasta aiheutuneiden häiriöiden lieventämiseksi tarkoitetun oman erillisen tukimuodon valmistelu on käynnissä**.** Rahoitusta voidaan myöntää kaikkien toimialojen pienyrityksille lukuun ottamatta maa-, metsä- ja kalatalouden sekä maataloustuotteiden jalostuksen alan yrityksiä.

Avustus on tarkoitettu yrityksille, joiden toiminta on tilapäisesti vaikeutunut tai vaikeutumassa koronaviruksen vuoksi ja yrityksellä arvioidaan olevan kannattavan toiminnan edellytykset jatkossa.

ELY-keskuksen avustus on yrityksen kehittämisavustusta tilanneanalyysin tekemiseen tai kehittämistoimenpiteisiin. Tilanneanalyysin tekemiseen myönnettävä avustus voi olla maksimissaan 10 000 euroa. ELY-keskuksen avustus on 80 prosenttia hyväksytyistä kustannuksista.

Haku avautuu tiistaina 31.3.2020 ELY-keskuksen verkkosivuilla. Samalla avataan tätä varten perustettava valtakunnallinen ELY-keskusten neuvonta.

Tiedotamme ELY-keskuksen verkkosivuilla säännöllisesti hakemusten käsittelyn ja neuvonnan tilanteesta.

Lisätietoja löytyy ELY-keskuksen[poikkeusrahoitus-sivulta](http://www.ely-keskus.fi/web/ely/poikkeusrahoitus).

Julkaisupäivä

30.3.2020

**Talvi- ja pimeän ajan nopeusrajoitusten poisto tehdään porrastetusti (Pohjois-Pohjanmaa, Kainuu)**

Talven ja pimeän ajan nopeusrajoitusten poistaminen alkaa tällä viikolla. Siirtyminen kesäkauden nopeusrajoituksiin tapahtuu asteittain, sillä kaikkialla Suomessa ajo-olosuhteet eivät ole samanlaiset.

Nopeusrajoitusmuutokset toteutetaan viikoilla 14 - 17 seuraavasti:

* Viikolla 14 Uudenmaan, Kaakkois-Suomen, Varsinais-Suomen, Pirkanmaan, Keski-Suomen ja Etelä-Pohjanmaan ELY-keskusten maanteillä.
* Viikosta 15 alkaen Pohjois-Savon, Pohjois-Pohjanmaan ja Lapin ELY- keskusten maanteillä.

Pohjois-Pohjanmaan ja Kainuun maakuntien maantieverkon talvi- ja pimeän ajan nopeusrajoitusten poistaminen aloitetaan keskiviikkona 8.4 ja merkit tulee olla vaihdettu viimeistään 24.4.2020. Tiekohtaiset nopeusrajoitukset tulevat voimaan heti, kun merkit on vaihdettu. Tarvittaessa alennettuja rajoituksia jätetään voimaan sellaisissa tienkohdissa, joissa liikennemerkein varoitetaan huonokuntoisesta päällysteestä ja päällysteen kunto sitä edellyttää.

Pohjois-Pohjanmaan ja Kainuun maakunnissa oli viime talvikaudella alennettu tiekohtainen 80 km/h nopeusrajoitus 1 740 tiekilometrillä. Tästä Kainuun osuus oli 600 km. Lisäksi Pohjois-Pohjanmaalla oli käytössä talvikauden 70 km/h nopeusrajoituksia 180 tiekilometrillä.

**Varaudu kelien muutoksiin**

Pohjois-Pohjanmaan ELY-keskus korostaa kevään vaihtelevien keliolosuhteiden huomioon ottamista liikenteessä. Kevään aikana saattaa vielä esiintyä lumi- ja räntäsateita, jolloin ajonopeus tulee sovittaa vallitsevien olosuhteiden mukaiseksi. Yölämpötilat laskevat vielä usein pakkasen puolelle, jolloin edellispäivän sulamis- ja sadevedet voivat jäätää tienpinnat. Erityisesti yöllä ja aikaisin aamulla tienpinnat voivat olla yllättävän liukkaita.

Kevät tuo myös lisää liikkujia maanteille. Erityisesti pyöräilijät ja mopoilijat on syytä ottaa huomioon. Autoilijan velvollisuutena on jättää heille riittävä tila kohdattaessa tai ohitettaessa sekä välttää lian ja soran roiskuttamista. Keväällä olosuhteet tien reunassa voivat olla pitkään huonommat kuin itse ajoradalla.

Lisäksi kevään edetessä hirvieläimet alkavat liikkua aktiivisemmin. Jos havaitset hirven liikenteessä, niin hiljennä vauhtiasi ja valmistaudu tarvittaessa pysähtymään nopeasti. Hirvionnettomuuden riski on suurimmillaan juuri ennen auringonlaskua.

**Lisätietoja:**

Liikenneturvallisuusvastaava Seppo Heikkinen, puh. 0295 038 242, etunimi.sukunimi@ely-keskus.fi

Julkaisupäivä

30.3.2020

**TULVATIEDOTE: Pohjois-Pohjanmaan ELY-keskus kehottaa varautumaan tulviin (Pohjois-Pohjanmaa)**

Oulun pohjoispuolisilla vesistöalueilla lunta on huomattavasti keskimääräistä enemmän.  Tulva Kiiminki-, Ii- ja Kuivajoella tulee olemaan todennäköisesti keskimääräistä suurempi. Pohjois-Pohjanmaan ELY-keskus kehottaakin varautumaan kyseisillä alueilla tavanomaista suurempiin tulviin.

Iijoen virtaama ja valuma-alueen lumen vesiarvo on ajankohtaan nähden poikkeuksellisen suuri. Iijoella lumen sulaminen alkaa nostaa vedenpintoja ennusteiden mukaan huhtikuun puolivälin jälkeen ja tulvahuippu yleensä ajoittuu toukokuun puolivälin tienoille. Ii- ja Kuivajoella on mahdollisuus ennätystulvaan. Pudasjärven kunnan kanssa on aloitettu säännöllinen yhteydenpito tulviin varautumisessa.

Pohjois-Pohjanmaan eteläosalla Kala-, Pyhä-, Siika-, Patti- ja Temmesjoella kevättulva jää todennäköisesti keskimääräistä selvästi pienemmäksi. Lumet ovat näillä alueilla osittain sulaneet talven aikana ja lumen vesiarvot ovat ajankohtaan nähden pienet.

Jokijäiden vahvuudet ovat tavanomaista pienemmät. Tästä johtuen jäiden sahausta ei voida eikä tarvitse tehdä. Jääpatoja ennustetaan muodostuvan keskimääräistä vähemmän.

Kevättulvan suuruus riippuu lumen vesiarvon lisäksi paljolti kevään säistä. Yöpakkaset hidastavat tulvan kehittymistä. Runsaat tulva-aikaiset vesisateet pahentavat tulvaa.

Pohjois-Pohjanmaan ELY-keskus seuraa vesitilannetta ja on valmistautunut poikkeuksellisiin kevättulviin.

ELY-keskus kehottaa tulvariskialueilla asuvia varautumaan tulviin mm. Iijoella poistamalla irtotavarat tulva-alueilta ja varautumalla kiinteistöjen suojaamiseen.

* [Pientalon tulvaturvallisuusopas](http://www.ely-keskus.fi/documents/10191/58125/Pientalon_tulvaturvallisuus-opas.pdf/847b6bff-1aca-4f54-b353-54b5c0d2a56b)

**Vesitilanne ja ennusteet verkossa**

* [Tulvakeskus - ennusteita, varoituksia ja varautumista](http://www.tulvakeskus.fi) (tulvakeskus.fi)
* [Vesitilanne ja ennusteet](http://www.ymparisto.fi/vesitilanne) (ymparisto.fi)
* [Pohjois-Pohjanmaan tulva- ja vesistötietoa](https://twitter.com/POPtulvat) (twitter.com)

**Lisätietoja:**

Valtakunnallinen tulvakeskus: johtava hydrologi Bertel Vehviläinen, p. 0295 251 731

Vesitilanne, ennusteet: vesitalousasiantuntija Timo Hampinen, p. 050 396 3006, etunimi.sukunimi@ely-keskus.fi

Säännöstely (Kala- ja Pyhäjoki): vesitalousasiantuntija Mikko Hinkkanen, p. 0295 038 817, etunimi.sukunimi@ely-keskus.fi

Säännöstely (Siika-, Patti- ja Kuivajoki): vesitalousasiantuntija Riku Eskelinen, p. 050 351 1927, etunimi.sukunimi@ely-keskus.fi

Tulvantorjuntatoimenpiteet: johtava vesitalousasiantuntija Timo Karjalainen, p. 0295 038 341, etunimi.k.sukunimi@ely-keskus.fi

Julkaisupäivä

1.4.2020

**Joutennivan sillan korjaus alkaa Haapavedellä (Pohjois-Pohjanmaa)**

Joutennivantiellä (mt 18409) sijaitsevan Joutennivan sillan korjaustyöt aloitetaan Haapavedellä. Rakennustyöt sisältävät mm. sillan puukannen uusimisen.

Joutennivantie on suljettu liikenteeltä 20.4 - 7.6.2020 välisen ajan. Pihoille ajo tullaan sallimaan. Muu liikenne ohjataan kulkemaan muiden yleisten teiden kautta.

Työt alkavat viikolla 17 ja niiden on määrä valmistua kesäkuun 2020 loppuun mennessä. Hankkeen tilaajana on ELY-keskus ja pääurakoitsijana Suomen Maastorakentajat Oy.

**Ajantasaiset tiedot tietöistä:**

* Tienkäyttäjän linja puh. 0200 2100
* [Liikennetilanne](https://liikennetilanne.tmfg.fi/) (vayla.fi)

**Lisätietoja:**

Projektipäällikkö Leo Oja, ELY-keskus, p. 0295 038 272  
Työmaapäällikkö Markus Tyynelä, Suomen Maastorakentajat Oy, p. 050 575 3385  
Valvoja Tero Antti, CC Control Oy, p. 040 518 0624

Julkaisupäivä

2.4.2020

**Kolmen ensimmäisen päivän aikana ELY-keskuksen koronarahoituksen hakemuksia saapunut runsaasti. Päätöksenteko alkaa ensi viikon alussa.**

ELY-keskuksen rahoitus koronaviruksen aiheuttamassa poikkeustilanteessa avautui tiistaina 31.maaliskuuta. Perjantaihin 3.4. klo 9.00 mennessä hakemuksia on saapunut yhteensä 5570 kpl. Tukea oli haettu yhteensä 159 344 893euroa.

ELY-keskukset ovat varautuneet käsittelemään hakemuksia nopeasti ja työtä tehdään kaikissa 15 ELY-keskuksessa. Päätösesitysten valmistelu on jo aloitettu ja ensimmäisiä päätöksiä voidaan aloittaa tekemään ensi tiistaina (7.4.2020) päätöksentekojärjestelmän valmistuttua.

**Tilanne maakunnittain (3.4. klo 09.00)**

|  |  |
| --- | --- |
| **Maakunta** | **Saapuneet koronahakemukset, kpl** |
| Etelä-Karjala | 113 |
| Etelä-Pohjanmaa | 156 |
| Etelä-Savo | 179 |
| Kainuu | 62 |
| Kanta-Häme | 162 |
| Keski-Pohjanmaa | 68 |
| Keski-Suomi | 290 |
| Kymenlaakso | 139 |
| Lappi | 215 |
| Pirkanmaa | 516 |
| Pohjanmaa | 115 |
| Pohjois-Karjala | 167 |
| Pohjois-Pohjanmaa | 363 |
| Pohjois-Savo | 244 |
| Päijät-Häme | 164 |
| Satakunta | 182 |
| Uusimaa | 1914 |
| Varsinais-Suomi | 522 |
| **Yhteensä** | **5570** |

Yritysten tueksi avatut valtakunnalliset puhelin- ja sähköpostineuvonta ovat olleet erittäin kysyttyjä ja löytäneet tiedontarvitsijat.  Palvelukanavien ruuhkautumisen minimoimiseksi ja oman asiansa nopeuttamiseksi on hyvä tutustua ensin verkkosivuilta löytyviin hakuohjeisiin. Avustuksen hakemiseen on käytettävissä muita hakuja kevyempi ja yksinkertaistetumpi sähköinen lomake. Neuvontaa ja apua hakemusten tekemiseen saa myös kuntien ja elinkeinoyhtiöiden yrityspalveluhenkilöstöltä.

Rivakasti käyttöönotetun ja valmistellun rahoitushaun edetessä tullaan muun muassa hakuun liittyviä ohjeita, verkkosivujen sisältöä ja lomakkeita kehittämään tarpeiden mukaan, kertoo Uudenmaan ELY-keskuksen ylijohtaja Petri Knaapinen.

Tiedotamme ELY-keskuksen verkkosivuilla ja sosiaalisen median kanavissa säännöllisesti hakemusten käsittelyn tilanteesta.

**Lue lisää:**

* [ELY-keskusten koronarahoitus](https://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](https://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)

**Lisätietoja:**

ELY-keskus, ylijohtaja Petri Knaapinen (@ely-keskus.fi)

Julkaisupäivä

3.4.2020

**Haitallisten aineiden vähentämiseen lähes miljoona euroa vesiensuojelun tehostamisohjelmasta**

**Etelä-Savon elinkeino-, liikenne- ja ympäristökeskus ja ympäristöministeriö tiedottavat:**

Vesiensuojelun tehostamisohjelmasta rahoitetaan kuutta hanketta, joilla vähennetään haitallisten aineiden pääsemistä vesistöihin. Hankkeissa muun muassa tunnistetaan haitta-aineiden päästölähteitä ja etsitään keinoja päästöjen vähentämiselle. Lisäksi hankkeissa testataan uusia laitteita ja menetelmiä jätevesien puhdistamiseksi ja ravinteiden kierrättämiseksi.

Vesien hallinta ja haitallisten aineiden vähentäminen kaupunkien vesistöistä on yksi ympäristöministeriön koordinoiman vesiensuojelun tehostamisohjelman teemoista. Kaupunkivesiin liittyviä hankkeita hallinnoi Etelä-Savon elinkeino-, liikenne- ja ympäristökeskus. Haitallisia aineita päätyy vesistöihin jätevesipuhdistamoista ja hulevesistä.

"Kaupunkien ja taajamien vesistöt, kuten järvet ja lammet, ovat lähiluontoa parhaimmillaan. Ne edistävät terveyttä ja virkistäytymistä rakennetussa ympäristössä ja niistä kannattaa pitää huolta", ilmasto- ja ympäristöministeri Krista Mikkonen sanoo.

Rahoitusta oli tarjolla 1,33 miljoonaa euroa. Haun painopiste oli viemäröidyt yhdyskuntajätevedet. Hakemuksia toivottiin ja saatiin erityisesti seuraavista aiheista:

* jätevesien laadun parantaminen kartoittamalla paikkoja, joissa haitalliset aineet päätyvät viemäriin ja kohdistamalla toimia päästölähteisiin,
* jäteveden käsittely haitallisten aineiden vähentämiseksi ja poistamiseksi sekä
* lietteen käsittely haitallisten aineiden vähentämiseksi.

**Rahoitetut hankkeet**

**Hanke:** Vemo – Kaupunkien jätevesien haitallisten aineiden vähentäminen monitorointia tehostamalla. Hankkeessa kartoitetaan haitallisten aineiden päästölähteitä ja viemäriveden laatua (sairaalat, teolliset toiminnot, pesulat ym.) kohdealueilla Mikkelin kaupungissa.  
**Tuensaaja:** Kaakkois-Suomen Ammattikorkeakoulu Oy ja Lappeenrannan-Lahden teknillinen yliopisto LUT, yhteishanke  
**Rahoitus:** 280 000 euroa

**Hanke:** Vantaanjoen PFAS-hanke. Hankkeessa selvitetään Vantaanjoen vesistön PFAS-yhdisteiden maantieteellinen ja ajallinen esiintyminen ja siinä tapahtuva vaihtelu niin luonnonvesien, pohjaveden, hulevesien, jätevesien kuin kalojen osalta.  
**Tuensaaja:** Vantaanjoen ja Helsingin seudun vesiensuojeluyhdistys ry  
**Rahoitus:** 86 936 euroa

**Hanke:** Source Track. Hankkeessa kehitetään monikäyttöisiä ja skaalattavia ratkaisuja jätevedenpuhdistamoille tulevan haitta-ainekuormituksen päästölähteiden tunnistamiseen.  
**Tuensaajat:** Turun ammattikorkeakoulu Oy, Turun seudun puhdistamo Oy ja Turun Vesihuolto Oy, yhteishanke  
**Rahoitus:** 125 000 euroa

**Hanke:** Uudet haitalliset aineet suomalaisilla jätevedenpuhdistamoilla. Hankkeessa tutkitaan uusia haitallisia aineita ja niiden käyttäytymistä suomalaisilla jätevedenpuhdistamoilla.  
**Tuensaaja:** Suomen Vesilaitosyhdistys ry  
**Rahoitus:** 154 250 euroa

**Hanke:** Tertiääripuhdistuksen innovaatiot laboratoriosta puhdistamoille. Hankkeessa tutkitaan Lappeenrannan-Lahden teknillisellä yliopistolla (LUT yliopisto) syntyneiden innovaatioiden toimivuutta jätevesien puhdistuksen ja ravinteiden talteenoton tehostamiseksi.  
**Tuensaaja:** Lappeenrannan-Lahden teknillinen yliopisto  
**Rahoitus**: 295 335 euroa

**Hanke:** PLÄTS- Plasma lääkejäämien tuhoamiseen sairaalajätevesistä. Hankkeessa suunnitellaan ja rakennetaan Etelä-Karjalan Keskussairaalan poistoviemärin yhteyteen sopiva, LUT-yliopistolla kehitettyyn plasmatekniikkaan perustuva laitteisto, jolla sairaalan jätevedestä poistetaan lääkejäämiä ennen vesien päätymistä viemäriverkkoon.  
**Tuensaaja:** Flowrox Oy  
**Rahoitus:** 45 860 euroa

**Vesiensuojelun tehostamisohjelma**

Viisivuotisen (2019-2023) vesiensuojelun tehostamisohjelman avulla vähennetään maa-ja metsätalouden ravinteiden päästöjä vesiin, kunnostetaan vesistöjä ja vahvistetaan asiantuntijoiden ja toimijoiden verkostoja, vähennetään kaupunkivesien haitallisten aineiden päätymistä kaupunkivesiin, saneerataan Itämeren ympäristölle vaarallisia hylkyjä sekä rahoitetaan tutkimusta ja kehitystyötä.

**Liite:**

* [Rahoitetut hankkeet (pdf)](http://www.ely-keskus.fi/documents/10191/40049558/Vesiensuojelun+tehostamisohjelma+kaupunkivedet+hankkeet/32b41ac3-d15a-4e72-8236-246025235640)

**Lisätietoja:**

Neuvotteleva virkamies Ari Kangas, ympäristöministeriö, puh. 0295 250 340, etunimi.sukunimi@ym.fi

Rahoitusasiantuntija Esa Pekonen, Etelä-Savon ELY-keskus, puh. 0295 024 159, etunimi.sukunimi@ely-keskus.fi



Julkaisupäivä

6.4.2020

**Kelirikkotiedote Pohjois-Pohjanmaalle ja Kainuuseen**

**Pohjois-Pohjanmaan ja Kainuun alueen sorateille** ennustetaan helppoa tai tavanomaista kelirikkoa. Alueellisia eroja voi kuitenkin olla ja kevään sää vaikuttaa kelirikon kehittymiseen ja teiden painorajoituksiin. Kelirikko alkaa tien pinnan pehmentymisenä ja jatkuu tien rungossa heikentäen tien kantavuutta. Yöpakkasten vähentyessä kelirikko alkaa pahentua nopeasti.

Ensimmäisenä sorateille tulee pintakelirikko, joka pehmentää soratien pintaa. Tällä hetkellä ensimmäiset merkit pintakelirikosta ovat näkyvillä Pohjois-Pohjanmaan eteläosissa. Kelirikon edetessä joudutaan asettamaan painorajoituksia pahimmin kelirikosta kärsiville sorateille. Yleensä kelirikko on ohi kesäkuun alkuun mennessä, jolloin myös painorajoitukset saadaan poistettua.

**Sateinen ja lämmin talvi on vaurioittanut päällystettyjä teitä poikkeuksellisen paljon.** Tämän vuoksi tiestöllä on talven jäljiltä paljon reikiä, halkeamia ja muita vaurioita.

Kelirikosta varoitetaan autoilijoita teiden alkuun asennettavilla liikennemerkeillä. Tällaisilla teillä raskasta liikennettä tulisi mahdollisuuksien mukaan välttää. Kelirikkoisia teitä ei pystytä pitämään normaalissa laatutasossa, joten tiellä liikkujien tulee noudattaa erityistä varovaisuutta. Liikennettä vaarantavista kohdista voi ilmoittaa tienkäyttäjän linjalle numeroon 0200 2100.

**Painorajoitukset**

Lisävaurioiden estämiseksi maanteille joudutaan todennäköisesti asettamaan painorajoituksia. Yleisin painorajoitus on 12 tonnia. Painorajoitusten tavoitteena on ehkäistä tien rungon vaurioitumista.

* [Voimassa olevat painorajoitukset](https://liikennetilanne.tmfg.fi/)

Painorajoitetuilla teillä sallitaan elintärkeät kuljetukset kuten hälytysajoneuvot, linja-autoliikenne reittiajossa sekä maidon, teuraseläinten ja elintarvikkeiden kuljetukset. Sen sijaan puutavara-, maa-aines-, polttoaine- ja rakennustarvikekuljetuksia sekä lannoitekuljetuksia maatiloille ei katsota elintärkeiksi. Raskaat kuljetukset onkin syytä ajoittaa kelirikkokauden ulkopuolelle.

**Lisätietoa painorajoituksista ja kelirikosta Väyläviraston sivuilta:**

* [Kelirikko ja painorajoitukset](https://vayla.fi/tieverkko/kunnossapito/painorajoitukset#.XJ35AS1Dy1s)
* [Kelirikkopalvelu](https://julkinen.vayla.fi/kelirikko/)

Lisätietoja: Tienpidon asiantuntija Ari Junkkari, puh. 0295 038 276

Julkaisupäivä

7.4.2020

**ELY-keskusten ensimmäiset koronarahoituspäätökset tehtiin 7.4., tukihakemusten käsittelyyn lisää resursseja**

**ELY-keskusten ensimmäiset koronarahoituspäätökset tehtiin 7.4.2020. Päätöksiä tehtiin 27 kpl ja tukea myönnettiin 407 760** **€.  Vaikka ELY-keskukset ovatkin suunnanneet tukihakemusten käsittelyyn lisää resursseja, tulevat käsittelyt runsaan hakemusmäärän takia viemään useita viikkoja.**

ELY-keskuksille on 8.4.2020. klo 9.00 mennessä saapunut haun avautumisen jälkeen (31.3.2020) tukihakemuksia yhteensä 9 251 kpl. Tukea on haettu yhteensä 251 955 323 €. Uudenmaan ELY-keskuksen ylijohtaja Petri Knaapisen mukaan henkilöstö on erittäin sitoutunutta hakemusten nopeaan käsittelyyn työskennellen myös viikonloppuisin.

**Tilanne maakunnittain (8.4.2020, klo 9.00)**

|  |  |
| --- | --- |
| **Maakunta** | **Hakemusten määrä, kpl** |
| Etelä-Karjala | 191 |
| Etelä-Pohjanmaa | 265 |
| Etelä-Savo | 267 |
| Kainuu | 116 |
| Kanta-Häme | 259 |
| Keski-Pohjanmaa | 119 |
| Keski-Suomi | 488 |
| Kymenlaakso | 236 |
| Lappi | 373 |
| Pirkanmaa | 833 |
| Pohjanmaa | 198 |
| Pohjois-Karjala | 276 |
| Pohjois-Pohjanmaa | 596 |
| Pohjois-Savo | 390 |
| Päijät-Häme | 291 |
| Satakunta | 313 |
| Uusimaa | 3195 |
| Varsinais-Suomi | 845 |
| **yht.** | **9251** |

ELY-keskuksesta tukea voi hakea tilanneanalyysin tekemiseen ja kehittämistoimenpiteisiin:

Tilanneanalyysillä yritys voi selvittää ja suunnitella

* yrityksen toimintaa,
* uusia liiketoimintoja,
* tuotannon ja palvelujen organisoimista koronan aiheuttamassa markkina- ja tuotantohäiriötilanteessa ja sen jälkeen.

Kehittämistoimenpiteet voivat liittyä esimerkiksi

* liiketoiminnan uudelleensuuntaamiseen,
* alihankintaverkoston kehittämiseen,
* tuotannon uudenlaiseen organisointiin,
* tuotteiden ja palvelujen kehittämiseen sekä
* osaamisen vahvistamiseen.

ELY-keskuksesta halutaan muistuttaa verkkosivuilta löytyvistä hakuohjeista.

**Lue lisää:**

* [ELY-keskusten koronarahoitus](http://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](http://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)

**Lisätietoja:**  
  
ELY-keskus, ylijohtaja Petri Knaapinen (@ely-keskus.fi)

Julkaisupäivä

8.4.2020

**ELY-keskusten koronarahoituspäätöksiä tehty 1 419 kpl yhteensä 18 197 217 euron edestä**

Torstaihin 16.4. klo 12:00 mennessä ELY-keskusten koronarahoituspäätöksiä on tehty 1 419 kpl yhteensä 18 197 217 euron edestä.  Vireillä olevien hakemusten määrä kääntyi laskuun ja hakemusjonoja on päästy purkamaan.

Tällä hetkellä rahoitushakemuksia on saapunut runsaimmin ravitsemis- ja vähittäiskaupan aloilta. ELY-keskuksille on 16.4.2020 klo 12.00 mennessä saapunut haun avautumisen jälkeen (31.3.2020) tukihakemuksia yhteensä 13 097 kpl. Tukea on haettu yhteensä 339 489 188€.  Hakemusten käsittely alkoi 7.4.2020 ja hakemusten käsittely tapahtuu saapumisjärjestyksessä.

ELY-keskukset tulevat tekemään kaikkensa, että yritykset saavat heidän tarvitsemat tuet mahdollisimman nopeasti joka puolella Suomea. Käsittelyaikojen nopeuttamiseksi ELY-keskukset ovat mm. kouluttaneet henkilöstöään muista tehtävistä päätöstentekoon erikoistuneiksi asiantuntijoiksi. Täyteen käsittelyvauhtiin tullaan pääsemään ensi viikon lopulla.

Uudenmaan ELY-keskuksen ylijohtaja Petri Knaapisen mukaan hakemusten sisällöt ovat olleet pääosin laadukkaita vähentäen merkittävästi lisäselvitystarpeita. Hakemusten joukossa on ollut vain varsin vähäinen määrä kunnille kuuluvia yksinyrittäjien hakemuksia ja joihin ELY-rahoitusta ei voida myöntää.

**Hakemuksia (tilanne 16.4.2020 klo 12:00)**

|  |  |  |  |
| --- | --- | --- | --- |
| **maakunta** | **tukityyppi** | **kpl** | **haettu tuki, euroa** |
| Ahvenanmaa | kehittamistoimenpide | 1 | 12 400 |
| Etelä-Karjala | kehittamistoimenpide | 113 | 3 360 308 |
| Etelä-Karjala | tilanneanalyysi | 181 | 2 115 247 |
| Etelä-Pohjanmaa | kehittamistoimenpide | 154 | 6 496 030 |
| Etelä-Pohjanmaa | tilanneanalyysi | 230 | 2 227 747 |
| Etelä-Savo | kehittamistoimenpide | 153 | 6 767 935 |
| Etelä-Savo | tilanneanalyysi | 212 | 1 917 986 |
| Kainuu | kehittamistoimenpide | 50 | 2 091 560 |
| Kainuu | tilanneanalyysi | 126 | 1 043 103 |
| Kanta-Häme | kehittamistoimenpide | 158 | 6 589 148 |
| Kanta-Häme | tilanneanalyysi | 194 | 2 424 824 |
| Keski-Pohjanmaa | kehittamistoimenpide | 61 | 2 236 801 |
| Keski-Pohjanmaa | tilanneanalyysi | 105 | 1 043 493 |
| Keski-Suomi | kehittamistoimenpide | 258 | 9 271 615 |
| Keski-Suomi | tilanneanalyysi | 406 | 3 820 993 |
| Kymenlaakso | kehittamistoimenpide | 134 | 6 079 072 |
| Kymenlaakso | tilanneanalyysi | 204 | 2 150 202 |
| Lappi | kehittamistoimenpide | 235 | 10 509 557 |
| Lappi | tilanneanalyysi | 272 | 3 062 784 |
| Pirkanmaa | kehittamistoimenpide | 573 | 25 238 486 |
| Pirkanmaa | tilanneanalyysi | 631 | 5 786 593 |
| Pohjanmaa | kehittamistoimenpide | 124 | 6 012 547 |
| Pohjanmaa | tilanneanalyysi | 191 | 2 153 462 |
| Pohjois-Karjala | kehittamistoimenpide | 162 | 6 553 493 |
| Pohjois-Karjala | tilanneanalyysi | 231 | 2 166 473 |
| Pohjois-Pohjanmaa | kehittamistoimenpide | 355 | 16 446 464 |
| Pohjois-Pohjanmaa | tilanneanalyysi | 514 | 5 496 645 |
| Pohjois-Savo | kehittamistoimenpide | 260 | 11 348 698 |
| Pohjois-Savo | tilanneanalyysi | 284 | 3 435 300 |
| Päijät-Häme | kehittamistoimenpide | 199 | 8 664 122 |
| Päijät-Häme | tilanneanalyysi | 225 | 2 196 889 |
| Satakunta | kehittamistoimenpide | 183 | 7 790 560 |
| Satakunta | tilanneanalyysi | 245 | 2 622 492 |
| Uusimaa | kehittamistoimenpide | 2 236 | 103 872 176 |
| Uusimaa | tilanneanalyysi | 2 284 | 26 274 993 |
| Varsinais-Suomi | kehittamistoimenpide | 511 | 23 619 895 |
| Varsinais-Suomi | tilanneanalyysi | 642 | 6 589 095 |
|  | **yhteensä** | **13 097** | **339 489 188** |

**Lue lisää:**

* [ELY-keskuksen koronarahoitushakemusten käsittely käynnistyi tiistaina 7.4.2020](http://www.ely-keskus.fi/web/ely/uutiset-2020/-/asset_publisher/zLV23p6BEOJa/content/ely-keskusten-ensimmaiset-koronarahoituspaatokset-tehtiin-7-4-2020?redirect=http%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_zLV23p6BEOJa%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1)
* [ELY-keskusten koronarahoitus](http://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](http://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)

**Lisätietoja:**  
ELY-keskus, ylijohtaja Petri Knaapinen (@ely-keskus.fi)

Julkaisupäivä

16.4.2020

**TULVATIEDOTE: Pohjois-Pohjanmaan ELY-keskus kehottaa varautumaan tavanomaista suurempiin tulviin Iijoen ja Kuivajoen vesistöalueilla (Pohjois-Pohjanmaa)**

*Pohjois-Pohjanmaan ELY-keskus tiedottaa tulvatilanteesta yhteistyössä Tulvakeskuksen kanssa.*

Oulun pohjoispuolisilla vesistöalueilla lunta on huomattavasti keskimääräistä enemmän.  Tulva Ii- ja Kuivajoella tulee olemaan todennäköisesti keskimääräistä suurempi. Tulvavaara koskee myös ko. jokien sivujokia ja muita vesistöjä. Kuivajoen vesistöalueella mahdollisuus suuriin vedenkorkeuksiin koskee myös Oijärveä ja Kivijokea. Pohjois-Pohjanmaan ELY-keskus kehottaakin tulvariskialueilla varautumaan tavanomaista suurempiin tulviin mm. varautumalla omatoimiseen kiinteistöjen suojaamiseen ja poistamalla tulvavaara-alueilta irtotavarat.

**Iijoen** virtaama ja valuma-alueen lumen vesiarvo on ajankohtaan nähden poikkeuksellisen suuri. Iijoella lumen sulaminen alkaa nostaa vedenpintoja ennusteiden mukaan huhtikuun puolivälin jälkeen ja tulvahuippu ajoittuu toukokuun puolivälin jälkeen. Ii- ja Kuivajoella on mahdollisuus ennätystulvaan. Pudasjärvellä tämän hetken ennusteen mukaan tulva nousee lähes vuoden 1982 tulvan tasolle tai voi jopa ylittää sen.  Pudasjärven kunnan kanssa on aloitettu säännöllinen yhteydenpito tulviin varautumisessa ja ennakoivia tulvantorjuntatoimia.

**Kiiminkijoella** tulvasta ennustetaan keskimääräistä

Pohjois-Pohjanmaan eteläosalla **Kala-, Pyhä-, Siika-, Patti- ja Temmesjoella** kevättulva jää todennäköisesti keskimääräistä selvästi pienemmäksi. Lumet ovat näillä alueilla osittain sulaneet talven aikana ja lumen vesiarvot ovat ajankohtaan nähden pienet.

Pohjois-Pohjanmaalla jokijäiden vahvuudet ovat tavanomaista pienemmät. Jääpatoja ennustetaan muodostuvan keskimääräistä vähemmän.

Kevättulvan suuruus riippuu lumen vesiarvon lisäksi paljolti kevään säistä. Yöpakkaset hidastavat tulvan kehittymistä. Runsaat tulva-aikaiset vesisateet pahentavat tulvaa. Mitä myöhemmin sulaminen alkaa, niin sitä suurempi todennäköisyys on suureen tulvaan.

Pohjois-Pohjanmaan ELY-keskus seuraa vesitilannetta ja on valmistautunut poikkeuksellisiin kevättulviin.

Pohjois-Pohjanmaan ELY-keskus suosittelee kansalaisia valmistautumaan omien kiinteistöjensä suojaamiseen erityisesti Ii-, Kivi- ja Kuivajoen sekä Oijärven tulvaherkillä alueilla.

**Vesitilanne ja ennusteet verkossa:**

* [Pientalon tulvaturvallisuusopas](http://www.ely-keskus.fi/documents/10191/58125/Pientalon_tulvaturvallisuus-opas.pdf/847b6bff-1aca-4f54-b353-54b5c0d2a56b)
* [Tulvakeskus - ennusteita, varoituksia ja varautumista](http://www.tulvakeskus.fi/) (tulvakeskus.fi)
* [Vesitilanne ja ennusteet](http://www.ymparisto.fi/vesitilanne) (ymparisto.fi)
* [Pohjois-Pohjanmaan tulva- ja vesistötietoa](https://twitter.com/POPtulvat) (twitter.com)

**Lisätietoja:**

Vesitilanne, ennusteet: vesitalousasiantuntija Timo Hampinen, p. 050 396 3006, etunimi.sukunimi@ely-keskus.fi

Säännöstely (Kala- ja Pyhäjoki): vesitalousasiantuntija Mikko Hinkkanen, p. 0295 038 817, etunimi.sukunimi@ely-keskus.fi

Säännöstely (Siika-, Patti- ja Kuivajoki): vesitalousasiantuntija Riku Eskelinen, p. 050 351 1927, etunimi.sukunimi@ely-keskus.fi

Tulvantorjuntatoimenpiteet: johtava vesitalousasiantuntija Timo Karjalainen, p. 0295 038 341, etunimi.k.sukunimi@ely-keskus.fi

Valtakunnallinen tulvakeskus: johtava hydrologi Bertel Vehviläinen (valtakunnallinen vesistömalli hydrologiset ennusteet), p. 0295 251 731, etunimi.sukunimi@ymparisto.fi

Julkaisupäivä

17.4.2020

**Koronaviruksen vaikutus näkyy maaliskuun luvuissa - työttömien työnhakijoiden määrä kasvoi 4 000:lla helmikuusta (Pohjois-Pohjanmaa)**

Pohjois-Pohjanmaalla oli maaliskuun lopussa 23 800 työtöntä työnhakijaa (ml. lomautetut), mikä on 4 800 (25,5 %) enemmän kuin vuosi sitten. Helmikuusta työttömien työnhakijoiden määrä kasvoi 4 000:lla. Työttömien työnhakijoiden huomattava lisäys selittyy lomautettujen määrän voimakkaalla kasvulla. Maaliskuun lopussa maakunnassa oli noin 5 000 lomautettua.

Lomautukset ovat kohdistuneet suhteellisesti enemmän naisiin kuin miehiin. Lomautettujen joukossa on kaiken ikäisiä; lomautukset eivät kohdistu vain tiettyihin ikäryhmiin. Lomautettujen määrä on noussut kaikilla aloilla ja eri ammattiryhmissä, mutta selkeästi eniten koronan aikaiset lomautukset ovat kohdistuneet kaupan, kuljetuksen ja ravitsemisen aloille. Rakennusaloilla lomautettuja on myös paljon, mutta heillä kausikierto ja vähentynyt rakentaminen kasvattivat lomautettujen määrää jo alkuvuodesta ennen koronakriisin puhkeamista. Seuduittain tarkasteltuna lomautettujen määrä on kasvanut suhteellisesti eniten Oulussa ja Koillismaalla.

Työpaikkoja oli edelleen runsaasti tarjolla. Maaliskuun aikana TE-toimistossa oli avoimia työpaikkoja lähes 10 100, mikä on hieman (-200) vähemmän kuin vuosi sitten. Uusia työpaikkoja tuli maaliskuussa avoimeksi 4 000, mikä on noin 500 paikkaa vähemmän kuin vuosi sitten samaan aikaan.

Työttömyysaste oli maaliskuun lopussa Pohjois-Pohjanmaalla 12,8 %, vuosi sitten 10,2 %. Koko maan työttömyysaste oli 11,8 %. Kunnittain työttömyysaste vaihteli Pohjois-Pohjanmaalla Reisjärven 7,6 %:n ja Taivalkosken 15,2 %:n välillä. Oulussa työttömiä työnhakijoita oli 13 800 ja työttömyysaste oli 14,1 %. Lumijokea ja Merijärveä lukuun ottamatta työttömien työnhakijoiden määrä kasvoi Pohjois-Pohjanmaan kunnissa viime vuoden maaliskuuhun verrattuna. Alhaisimmat työttömyysasteet olivat Reisjärven ohella Limingassa ja Tyrnävällä (8,6 %), Lumijoella (8,7 %) ja Alavieskassa (8,8 %). Taivalkosken jälkeen korkeimmat työttömyysasteet olivat Oulussa (14,1 %), Vaalassa (13,8 %) ja Iissä (13,5 %).

Pohjois-Pohjanmaalla työttömistä työnhakijoista miehiä oli 13 700 ja naisia 10 100. Vuoden aikana naisten työttömyys lisääntyi 32 % ja miesten työttömyys 21 %. Pitkäaikaistyöttömiä (yli vuoden yhtäjaksoinen työttömyys) oli 4700, mikä on sama määrä kuin vuosi sitten. Alle 25-vuotiaita työttömiä työnhakijoita oli 3 950 (heistä alle 20-vuotiaita oli 800); nuorten työttömyys on lisääntynyt vuoden takaisesta 33 %. Yli 50-vuotiaita työttömiä työnhakijoita oli 7 200, mikä on 15 % enemmän kuin viime vuoden maaliskuussa.

Ammattiryhmittäin tarkasteltuna työttömänä oli eniten palvelu- ja myyntityöntekijöitä (4 800), rakennus-, korjaus- ja valmistustyöntekijöitä (4 600) sekä ammatteihin luokittelemattomien ryhmiin kuuluvia (4 300). Uusia avoimia työpaikkoja oli maaliskuussa määrällisesti eniten prosessi- ja kuljetustyöntekijöille (reilu 900), maa- ja metsätalouden työntekijöille (900) sekä toimisto- ja asiakaspalvelutyöntekijöille (600).

Maaliskuun lopussa aktivointiasteeseen laskettavien palvelujen piirissä oli 8 200 henkilöä, mikä on 1 200 vähemmän kuin vuotta aiemmin. Aktivointiaste oli 25,5 %; se on noin 8 prosenttiyksikköä alempi kuin vuosi sitten. Palveluittain eniten osallistujia oli koulutuksessa (4 000): omaehtoisesti työttömyysetuudella opiskelevia oli 2 700 ja työvoimakoulutuksessa oli 1 300 henkilöä. Kuntouttavaan työtoimintaan osallistujia oli 1 800 ja työllistettynä yksityiselle tai julkiselle sektorille oli yhteensä 1 650 henkilöä. Lisäksi työ-/koulutuskokeilussa, vuorotteluvapaasijaisina sekä työnhaku- ja uravalmennuksessa oli yhteensä 750 henkilöä.

**Lisätietoa:**

**Pohjois-Pohjanmaan ELY-keskus**, Elinkeinot, työvoima ja osaaminen -vastuualue:  
johtaja Petri Keränen, 0295 026 727  
yksikön päällikkö Eine Kela, 0295 038 227  
asiantuntija Jarkko Pietilä, 0295 038 116  
suunnittelija Pirjo Hyrkäs (tilastot), 0295 038 061  
s-posti: etunimi.sukunimi(at)ely-keskus.fi

**Pohjois-Pohjanmaan työ- ja elinkeinotoimisto (TE-toimisto)**:  
johtaja Maire Mäki, 0295 056 800  
palvelujohtaja Pirjo Juntunen, 0295 056 596  
palvelujohtaja Mari Tuomikoski, 0295 056 801  
palvelujohtaja Marita Rimpeläinen, 0295 056 713  
s-posti: etunimi.sukunimi(at)te-toimisto.fi

* [Työllisyyskatsaukset verkkoversiona](https://www.temtyollisyyskatsaus.fi/graph/tkat/tkat.aspx?ely=12) (temtyollisyyskatsaus.fi)
* Pohjois-Pohjanmaan työmarkkinoiden kuvia, lukuja ja aineistoja: [Pohjois-Pohjanmaan työmarkkinatietoa](https://www.ely-keskus.fi/web/ely/ely-pohjois-pohjanmaa-tyomarkkinoiden-tyovoimatarpeen-ja-talouden-kehitys;jsessionid=DACE9DBBD99B884561DC162DF44E2F15?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14404)
* Työnvälitystilaston data vapaasti tarjolla: [StatFin-palvelusta](http://pxnet2.stat.fi/PXWeb/pxweb/fi/StatFin/) kohta Työmarkkinat > Työnvälitystilasto (TEM).
* Työllisyyskatsausten julkistukset: [Työllisyyskatsausten ja tilastojen julkistamispäivät vuonna 2020](http://tem.fi/tilaston-julkistamispaivat-kuvaus-ja-laatuseloste) (tem.fi)
* Tilastokeskuksen tarjontaa: [Tilastokeskuksen kuukausittainen otantapohjainen työmarkkinatieto](http://www.tilastokeskus.fi/til/tyti/tie.html) (tilastokeskus.fi)

Julkaisupäivä

23.4.2020

**ELY-keskusten koronatuet palvelevat useiden toimialojen yrityksiä**

**ELY-keskuksissa on tehty torstaihin 23.4.2020 klo 12.00 mennessä koronarahoituspäätöksiä yhteensä 3743 kappaletta 42 400 775 euron edestä jakautuen tilanneanalyyseihin 3077 kpl, 19 549 530 € ja kehittämishankkeisiin 666 kpl, 22 851 245 €. Hakemuksia on laajasti eri toimialoilta.**

ELY-keskukset ovat viime viikkoina kouluttaneet henkilöstöään muista tehtävistä koronarahoituspäätösten tekoon. Töitä paiskitaan hakemusjonojen purkamiseksi nyt yli 100 asiantuntijan voimin käsittelyvauhdin ollessa tällä hetkellä noin 500 päätöstä päivässä. Hakemusten keskimääräinen käsittelyaika on noin 3 viikkoa. Asiantuntijoiden lisäämisen myötä käsittelyvauhti paranee entisestään. Hakemusten ja tehtyjen päätösten määrää voi seurata ely-keskus.fi sivuilta.  Myös hakuprosessi on rakennettu sellaiseksi, että yrityksen olisi mahdollisimman helppoa ja nopeaa laatia hakemus. Esimerkiksi konsultin käyttämiselle hakemuksen laatimisessa ei pitäisi olla tarvetta.

**Rahoituksen tavoitteena on auttaa elinkelpoiset yritykset selviytymään koronakriisin haasteiden yli ja pelastaa samalla työpaikkoja.**

Käytössä on kahdenlaista avustusta. ***Tilanneanalyysillä*** yritys voi selvittää ja suunnitella mm. yrityksen toimintaa, uusia liiketoimintoja sekä tuotannon ja palvelujen organisoimista koronan aiheuttamassa markkina- ja tuotantohäiriössä ja sen jälkeen. ***Kehittämistoimenpiteet*** voivat liittyä liiketoiminnan uudelleensuuntaamiseen, alihankintaverkoston kehittämiseen, tuotannon uudenlaiseen organisointiin, tuotteiden ja palvelujen kehittämiseen sekä osaamisen vahvistamiseen.

Myöntämisen edellytyksenä on, että yrityksen liiketoiminta kärsii koronavirustilanteesta, mutta yritys pyrkii kehittämään toimintaansa ja vahvistamaan osaamistaan. Rahoituksen myöntäminen edellyttää myös, että yrityksellä on kannattavan toiminnan edellytykset. ELY-keskuksen rahoitus on ns. harkinnanvaraista tukea eli tuen edellytykset arvioidaan noudattaen voimassa olevia lakeja ja asetuksia.

Päätöksenteossa hyödynnetään laajoja viranomaisten yhteisiä rekistereitä, joiden kautta selvitetään yrityksen taloudelliset tiedot, maksuhäiriöt, verovelkatiedot, päällekkäiset tuet jne.  Hakemuksessa kysytään myös mm. yrityksen liikevaihto ja tulevien vuosien arvio. Mikäli asiakas ei olisi toimittanut päätöksenteon pohjaksi oikeaa tietoa, voidaan tuki normaaliin tapaan periä takaisin, muistuttaa Uudenmaan ELY-keskuksen ylijohtaja Petri Knaapinen.

Avustuksesta osa maksetaan ennakkona ja loppuosa sen jälkeen, kun yritys on *tilanneanalyysin* osalta toimittanut hankkeenloppuraportin ja *kehittämistoimenpiteiden* osalta kun toimittanut loppuraportin ja hankkeen kustannukset on hyväksytty.

**Hakemuksia (tilanne 23.4.2020 klo 12:00)**

|  |  |  |  |
| --- | --- | --- | --- |
| maakunta | tukityyppi | kpl | haettu tuki, euroa |
| Ahvenanmaa | tilanneanalyysi | 1 | 14 400 |
| Etelä-Karjala | kehittamistoimenpide | 152 | 5 272 825 |
| Etelä-Karjala | tilanneanalyysi | 241 | 2 689 728 |
| Etelä-Pohjanmaa | kehittamistoimenpide | 219 | 9 682 376 |
| Etelä-Pohjanmaa | tilanneanalyysi | 323 | 3 037 994 |
| Etelä-Savo | kehittamistoimenpide | 220 | 9 809 188 |
| Etelä-Savo | tilanneanalyysi | 293 | 2 653 773 |
| Kainuu | kehittamistoimenpide | 70 | 2 781 404 |
| Kainuu | tilanneanalyysi | 170 | 1 458 227 |
| Kanta-Häme | kehittamistoimenpide | 238 | 10 922 796 |
| Kanta-Häme | tilanneanalyysi | 264 | 5 831 655 |
| Keski-Pohjanmaa | kehittamistoimenpide | 87 | 3 437 748 |
| Keski-Pohjanmaa | tilanneanalyysi | 148 | 1 607 991 |
| Keski-Suomi | kehittamistoimenpide | 354 | 13 796 966 |
| Keski-Suomi | tilanneanalyysi | 519 | 4 842 998 |
| Kymenlaakso | kehittamistoimenpide | 206 | 8 731 331 |
| Kymenlaakso | tilanneanalyysi | 267 | 2 663 943 |
| Lappi | kehittamistoimenpide | 338 | 15 332 050 |
| Lappi | tilanneanalyysi | 392 | 4 295 743 |
| Pirkanmaa | kehittamistoimenpide | 828 | 38 757 580 |
| Pirkanmaa | tilanneanalyysi | 853 | 8 085 676 |
| Pohjanmaa | kehittamistoimenpide | 185 | 8 924 185 |
| Pohjanmaa | tilanneanalyysi | 263 | 2 866 846 |
| Pohjois-Karjala | kehittamistoimenpide | 217 | 8 986 647 |
| Pohjois-Karjala | tilanneanalyysi | 300 | 2 814 486 |
| Pohjois-Pohjanmaa | kehittamistoimenpide | 498 | 23 516 840 |
| Pohjois-Pohjanmaa | tilanneanalyysi | 736 | 7 667 477 |
| Pohjois-Savo | kehittamistoimenpide | 345 | 15 704 896 |
| Pohjois-Savo | tilanneanalyysi | 396 | 4 432 641 |
| Päijät-Häme | kehittamistoimenpide | 275 | 12 100 142 |
| Päijät-Häme | tilanneanalyysi | 296 | 2 967 759 |
| Satakunta | kehittamistoimenpide | 252 | 11 278 148 |
| Satakunta | tilanneanalyysi | 353 | 3 497 021 |
| Uusimaa | kehittamistoimenpide | 3 191 | 153 937 697 |
| Uusimaa | tilanneanalyysi | 3 081 | 34 963 980 |
| Varsinais-Suomi | kehittamistoimenpide | 720 | 33 658 648 |
| Varsinais-Suomi | tilanneanalyysi | 852 | 8 703 847 |
|  | yhteensä | 18 143 | 491 727 652 |

Ely-keskusten myöntämät tuet on suunnattu yhdestä viiteen henkilöä työllistäville pienyrityksille, jotka kärsivät koronaviruspandemian aiheuttamista markkina- ja tuotantohäiriöistä

Avustus voidaan myöntää yritysmuodosta riippumatta yrityksille:

* joissa työskentelee hakemuksen jättämishetkellä enintään viisi henkilöä (sisältäen yrittäjän/yrittäjät). Tästä pääsäännöstä poiketen voidaan yrityksen koon tarkastelussa ottaa huomioon myös esimerkiksi yrityksen lomautettujen työntekijöiden määrä. Yksinyrittäjät eivät kuitenkaan kuulu ELY-keskusten avustuksen piiriin.
* joille koronavirus on aiheuttanut tilapäisiä markkina- ja tuotantohäiriöitä
* jotka pyrkivät uudistumaan ja vahvistamaan osaamistaan
* kaikkien muiden toimialojen yrityksille, paitsi maa-, metsä- ja kalatalouden sekä maataloustuotteiden jalostuksen alan yrityksille
* lisäksi avustus on tarkoitettu myös niille yksityisille elinkeinoharjoittajille (toiminimet), jotka työllistävät vähintään yhden työsuhteisesti (ei ylärajaa työntekijöiden määrällä)​.

Lisätietoja  
ELY-keskus, ylijohtaja Petri Knaapinen (@ely-keskus.fi)

**Lue lisää:**

* [Torstaihin 16.4. klo 12:00 mennessä ELY-keskusten koronarahoituspäätöksiä on tehty 1 419 kpl yhteensä 18 197 217 euron edestä](http://www.ely-keskus.fi/web/ely/uutiset-2020/-/asset_publisher/zLV23p6BEOJa/content/ely-keskusten-koronarahoituspaatoksia-tehty-1-419-kpl-yhteensa-18-197-217-euron-edesta?redirect=http%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_zLV23p6BEOJa%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1)
* [ELY-keskuksen koronarahoitushakemusten käsittely käynnistyi tiistaina 7.4.2020](http://www.ely-keskus.fi/web/ely/uutiset-2020/-/asset_publisher/zLV23p6BEOJa/content/ely-keskusten-ensimmaiset-koronarahoituspaatokset-tehtiin-7-4-2020?redirect=http%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_zLV23p6BEOJa%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1)
* [ELY-keskusten koronarahoitus](http://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](http://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)

Julkaisupäivä

23.4.2020

**Yritysten koronatuet Pohjois-Pohjanmaalla (Pohjois-Pohjanmaa)**

Valtakunnallisesti ELY-keskuksissa on tehty torstaihin 23.4.2020 klo 12.00 mennessä koronarahoituksen yritystukipäätöksiä yhteensä 3743 kappaletta 42,4 milj. euron edestä jakautuen tilanneanalyyseihin 3077 kpl, 19,55 milj. euroa ja kehittämishankkeisiin 666 kpl, 22,85 milj. euroa. Hakemuksia on laajasti eri toimialoita.

Pohjois-Pohjanmaalla hakemuksia on tullut yhteensä 1 234 kpl yhteensä 31,2 milj. euron arvosta. Hakemuksista kohdistuu tilanneanalyyseihin 736 kpl, 7,67 milj. euroa ja kehittämispalveluihin 498 kpl, 23,5 milj. euroa. Myöntöpäätöksiä on Pohjois-Pohjanmaalle tehty noin 3,4 miljoonalla eurolla.

Pohjois-Pohjanmaalla tehdyt rahoituspäätökset kohdistuvat vahvimmin matkailun majoitus- ja ohjelmapalveluihin, kuluttajapalveluihin ja liike-elämän palveluihin. Toimialoittain tarkasteltuna suurimmat tuen saajat ovat vähittäiskauppa, ravitsemustoiminta, maaliikennepalvelut, moottoriajoneuvojen kauppa ja korjaus sekä rakennustoiminta.  Myös majoitus, terveyspalvelut sekä ohjelmistoala näkyvät merkittävinä toimialoina tuen saajina.

**Lisätietoja:** Johtaja Petri Keränen, Pohjois-Pohjanmaan ELY-keskus, puh. 0400 197 187

[ELY-keskusten koronatuet palvelevat useiden toimialojen yrityksiä](http://www.ely-keskus.fi/web/ely/-/ely-keskusten-koronatuet-palvelevat-useiden-toimialojen-yrityks-1) (valtakunnallinen tiedote 23.4.2020)

Julkaisupäivä

23.4.2020

**Kalajoen Isosillan korjaustyöt käynnistyvät (Pohjois-Pohjanmaa)**

ELY-keskus aloittaa valtatiellä 8 sijaitsevan Kalajoen Isosillan korjaustyön. Työ sisältää sillan pintarakenteiden uusimisen kolmessa vaiheessa ja muita pienempiä korjaustöitä. Korjaustyöt alkavat viikolla 20 ja valmistuvat lokakuun loppuun mennessä.

Korjaushankkeella parannetaan sillan kuntoa sekä kevyen liikenteen liikenneturvallisuutta.

Kevyelle liikenteelle rakennetaan sillan reunalle erillinen väylä, jotta ajoneuvoliikenne voidaan toteuttaa kaksisuuntaisena. Nopeusrajoitus on työmaan kohdalla 30 km/h.

Urakan tilaajana toimii Lapin ELY-keskus. Urakoitsijana toimii Suomen Maastorakentajat Oy.

**Lisätietoja:**

Projektipäällikkö Olli Kilponen, Pohjois-Pohjanmaan ELY-keskus, p. 0295 038 267  
Työmaapäällikkö Veli-Matti Kumpula, Suomen Maastorakentajat Oy, p. 040 585 1212

Julkaisupäivä

27.4.2020

**Rokuan kansallispuisto laajenee (Pohjois-Pohjanmaa)**

Pohjois-Pohjanmaan ELY-keskus on tehnyt kiinteistökaupan, jolla valtion kansallisomaisuudeksi hankittiin Rokuanvaaran länsiosista noin 83 hehtaarin suuruinen kiinteistö. Kiinteistö hankittiin liitettäväksi Rokuan kansallispuistoon. Rokuan kansallispuiston nykyinen pinta-ala on noin 990 hehtaaria, joten kauppa lisää merkittävästi puiston pinta-alaa. Rokualla on lisäksi useita valtion omistamia kiinteistöjä, joita vielä ei ole kansallispuistoon liitetty. Näiden liittäminen kansallispuiston laajennukseksi on vireillä.

Hankitun kiinteistön luonto koostuu harjumetsistä ja erilaisista pohjavesivaikutteisista luonnontilaisista soista. Alueen metsät ovat olleet pitkään laajemman taloustoiminnan ulkopuolella. Alueen läpi kulkee suosittuja retkeilyreittejä.

Kiinteistökaupalla toteutetaan hallitusohjelman tavoitetta kansallispuistoverkoston laajentamisesta.

**Lisätietoja:**

Yksikön päällikkö Eero Melantie, Pohjois-Pohjanmaan ELY-keskus, p. 0295 038 377

* [Ilmavalokuva ja kartta alueesta](http://www.ely-keskus.fi/documents/10191/40061907/Rokua_laajennus.pdf/5cc3dc94-4c0b-4b08-8d84-0e0f6c78dfdf) (lähde Maanmittauslaitos)

Julkaisupäivä

28.4.2020

**ELY-keskusten koronarahoituksen hakemusmäärät ja sekä haetut avustussummat kasvussa**

Hakemuksia ELY-keskuksiin on saapunut 29.4. klo 12:00 mennessä yhteensä lähes 21 600 kpl, joissa haetun avustuksen määrä on yhteensä n. 603,4 milj. euroa. Saapuneista hakemuksista on käsitelty n. 32 %. Toimialoittain hakemuksia on saapunut eniten kaupan alan ja ravitsemusalan pieniltä yrityksiltä.

**Koronarahoituspäätöksiä on** **tehty tiistaihin 28.4.2020** mennessä yhteensä 6 885 kpl, joista myönteisiä päätöksiä 5252 kpl yhteensä 60,8 milj. euroa. Eniten avustuksia on euromääräisesti myönnetty kaupan alalle (18,88 %), liike-elämän palveluihin (16,82 %), teollisuuteen (13,33 %), ravitsemus ja majoitustoimintaan (13,16 %), sekä kuljetusalalle (8,36 %).

Tehdyistä päätöksistä suurin osa eli 81 % on tilanneanalyysejä, joissa avustuksen maksimimäärä on enintään 10 000 euroa.

Uudenmaan ELY-keskuksen ylijohtaja Petri Knaapisen mukaan nyt käsittelyyn tulleiden kehittämistoimenpidehakemusten joukossa on melko paljon esityksiä, joiden sisältöön vastaisi paremmin tilanneanalyysi. ELY-keskukset ovat yhteydessä hakijaan ja muuttavat hakemuksen tilanneanalyysiksi hakijan suostumuksella.

ELY-keskukset huolehtivat hakemuksen käsittelyn yhteydessä Business Finlandin kanssa yhteisen asiakasrekisterinsä kautta myös sen, ettei käsittelyssä tule päällekkäisyyksiä. Hakemusten ristiintarkastelun perusteella on havaittu, että alkuvaiheessa hakemuksia on saapunut jossain määrin samaan tarkoitukseen molemmille tahoille. Koska ELY-keskusten ja Business Finlandin tukea ei voida myöntää samalle yritykselle samaan tarkoitukseen, tullaan päällekkäisyydet poistamaan siten, että vain toinen rahoittaja käsittelee hakemuksen.

**Rahoitetut toimialat (tilanne 28.4.2020)**

|  |  |  |  |
| --- | --- | --- | --- |
| **Toimiala** | **Kpl** | **Eurolla** | |
| Kaupanala | 1027 | 11 481 064 |  |
| Ravitsemus ja majoitus | 862 | 8 002 968 |  |
| Liike-elämän palvelut | 739 | 10 229 940 |  |
| Liikenne ja kuljetus | 737 | 5 086 045 |  |
| Teollisuus | 509 | 8 108 152 |  |
| Rakentaminen | 330 | 3 869 580 |  |
| Terveys- ja sosiaalipalvelut (esim. kuntoutus- ja hoitopalvelut) | 229 | 2 584 997 |  |
| Kuluttajapalvelut (esim. kampaamot ja kauneudenhoitopalvelut) | 226 | 1 891 830 |  |
| Informaatio ja viestintä (mm. ohjelmistoala) | 215 | 4 998 384 |  |
| Kulttuuri-, urheilu- ja virkistyspalvelut | 163 | 1 948 250 |  |

Toimialakohtaista rahoitustilannetta voi seurata jatkossa kaksi kertaa viikossa ely-keskus.fi verkkosivuilla päivittyvästä taulukosta ([sivulle](http://www.ely-keskus.fi/web/ely/ely-keskusten-koronarahoituksen-jakautuminen)).

**ELY-keskusten koronarahoitusneuvonnasta apuja tuen soveltuvuudesta, kriteereistä ja menettelytavoista**

ELY-keskuksen poikkeusrahoituksen puhelinneuvonnalle on edelleen kova kysyntä ja haun aukeamisen ajankohdan noin 1000 päiväkohtaisen puhelun jälkeen on tämän hetkinen keskiarvo edelleenkin noin 300 - 500 puhelua/päivä. Puhelinneuvonnan lisäksi yrityksille annetaan apuja sähköpostitse ja sen kautta palvellaan päivittäin liki 200 asiakasta.

Neuvontapalveluja on saatavilla myös Yritys-Suomen sekä Talousapu puhelinpalveluissa ja myös niihin yhteydenottoja saapuu päivittäin yhteensä samaa kokoluokkaa kuin ELY-keskuksen puhelinneuvontaan.

**Lisätietoja**   
ELY-keskus, ylijohtaja Petri Knaapinen ([@ely-keskus.fi](mailto:@ely-keskus.fi))

**Lue lisää:**

* [ELY-keskusten koronatuet palvelevat useiden toimialojen yrityksiä (23.4.2020)](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronatuet-palvelevat-useiden-toimialojen-yrityksia)
* [Torstaihin 16.4. klo 12:00 mennessä ELY-keskusten koronarahoituspäätöksiä on tehty 1 419 kpl yhteensä 18 197 217 euron edestä](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronarahoituspaatoksia-tehty-1-419-kpl-yhteensa-18-197-217-euron-edesta)
* [ELY-keskuksen koronarahoitushakemusten käsittely käynnistyi tiistaina 7.4.2020](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-ensimmaiset-koronarahoituspaatokset-tehtiin-7-4-2020)
* [ELY-keskusten koronarahoitus](http://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](http://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)

Julkaisupäivä

29.4.2020

**Pohjois-Pohjanmaan yritykset ovat hakeneet aktiivisesti poikkeustilanteen yritysrahoitusta (Pohjois-Pohjanmaa)**

**Pohjois-Pohjanmaalla poikkeustilanteen yritysrahoitusta on hakenut 1479 yritystä lähes 38 miljoonan euron arvosta. Yritykset ovat hakeneet enemmän kevyempää tilanneanalyysiä (880 kpl, 9,1 milj. euroa) mutta myös kehittämistoimiin on tullut runsaasti hakemuksia (599 kpl, 28,8 milj. euroa). Myöntöpäätöksiä Pohjois-Pohjanmaalla on tehty noin 4,6 miljoonalla eurolla. Toimialoista painottuvat maaliikennepalvelut, ravitsemustoiminta ja vähittäiskauppa.**

Valtakunnallisesti ELY-keskuksissa on tehty 29.4. klo 12 mennessä myönteisiä poikkeustilanteen yritystukipäätöksiä 5252 kpl yhteensä noin 60,8 milj. euron edestä. Eniten avustuksia on valtakunnallisesti myönnetty kaupan alalle ja liike-elämän palveluihin. [Lue lisää ELY-keskusten valtakunnallisesta tiedotteesta](http://www.ely-keskus.fi/web/ely/-/ely-keskusten-koronarahoituksen-hakemusmaarat-ja-seka-haetut-avustussummat-kasvussa).

**Pohjois-Pohjanmaalla** lähes 70 prosenttia rahoituspäätöksistä kohdistui kuluttaja- ja liike-elämän palveluihin sekä matkailun ohjelmapalveluihin. Toimialoittain tarkasteltuna suurimmat tuen saajat ovat maaliikennepalvelut, ravitsemustoiminta, vähittäiskauppa, rakennustoiminta ja moottoriajoneuvojen kauppa ja korjaus. Myös muut henkilökohtaiset palvelut, lakiasiain- ja laskentatoimen palvelut sekä ohjelmistoala näkyvät merkittävinä toimialoina tuen saajina.

- Toimialoissa painottuvat selkeästi ne alat, jotka ovat ottaneet suurimman iskun vastaan koronarajoitustoimien vuoksi, sanoo johtaja Petri Keränen Pohjois-Pohjanmaan ELY-keskuksesta. Lomautukset ovat alueella kohdistuneet kaupan, kuljetuksen ja ravitsemisen aloille.  
- Tuen hakuprosessi on tehty sellaiseksi että yrityksen on mahdollisimman helppoa ja nopeaa hakea avustusta. Hakemusten laatu on parantunut koko ajan, sanoo Keränen ja muistuttaa että myös seudullisten yrityspalveluiden verkosto neuvoo hakemusten tekemisessä.

Pohjois-Pohjanmaalla keskimääräinen avustussumma on ollut noin 8850 euroa. Tällä hetkellä ELY-keskuksella on tarjolla yrityksille kaksi eri rahoitusmuotoa poikkeustilanteeseen. Tilanneanalyysiin voi hakea enintään 10 000 euroa ja kehittämistoimenpiteisiin enintään 100 000 euroa. Molemmissa rahoituksissa vaaditaan yrityksiltä 20 % omarahoitusta. Yrityksille on tarjolla myös muita tukimuotoja, mm. kunnat myöntävät tukea yksinyrittäjille. Maa- ja metsätalousministeriö valmistelee parhaillaan tukipakettia maaseudun yrityksille ja nämä tuet tulevat haettavaksi todennäköisesti toukokuun aikana.

**Lisätietoja:** Johtaja Petri Keränen, Pohjois-Pohjanmaan ELY-keskus, puh. 0400 197 187

Julkaisupäivä

29.4.2020

**TULVATIEDOTE: Säiden viileneminen siirtää Ii- ja Kuivajokien tulvaa toukokuun lopulle (Pohjois-Pohjanmaa)**

*Pohjois-Pohjanmaan ELY-keskus ja Tulvakeskus tiedottavat*

**Pohjois-Pohjanmaalla lämpötilat säilyvät viileänä ja lumen sulaminen ja jokien virtaamien kasvu käynnistyvät hitaasti. Viileän sään arvioidaan jatkuvan toukokuun alkupuolelle asti. Iijoen ja Kuivajoen tulvahuippujen arvioidaan ajoittuvan toukokuun loppuun. Suuret lumimäärät mahdollistavat ennätyssuurien tulvien syntymisen erityisesti Pohjois-Pohjanmaan pohjoisosille ulottuvilla vesistöalueella. Jos kylmät ja lämpimät jaksot vuorottelevat, voi tulva jakautua pitkälle aikavälille ja tulvahuiput jäävät pienemmiksi, ja toisaalta tulvan aikaiset runsaat sateet saattavat kasvattaa ne suuremmiksi. Pudasjärvellä ja Oijärvellä on edelleen riski kiinteistöjen tulvavahingoille myös vakituisen asutuksen osalta.**

Pohjois-Pohjanmaan eteläosan vesistöissä jäänlähdöt ovat jo pääosin tapahtuneet toukokuun alkuun mennessä. Jään kantavuus heikkenee auringon säteilyn vaikutuksesta nopeasti, joten jäällä liikkumista tulee välttää. Jääpatotulvariski arvioidaan pieneksi koko Pohjois-Pohjanmaan alueella.

**Tulvaennusteiden mukaan pahin tulvatilanne uhkaa Pudasjärven ja Iijoen alaosan aluetta.** Tulvan suuruus on tämänhetkisen ääriennusteen mukaan samaa luokkaa kuin vuonna 1982. Virtaaman suuruudeksi arvioidaan Raasakan kohdalla 25 % todennäköisyydellä olevan yli 1 270 m3/s, mikä tarkoittaa merkittäviä ohijuoksutuksia. Toistuvuudeltaan tulvan arvioidaan olevan kerran 7 - 60 vuodessa esiintyvä tulva.

Pudasjärvellä Iijoella vedenkorkeuden arvioidaan olevan 25 % todennäköisyydellä yli tason N43 +110,5m, jolloin asuintaloja on kastumisvaarassa. Ennusteiden mukaan vedenkorkeuden nousu jopa vuosien 2015 ja 1982 tulvahuippuja korkeammalle on mahdollista. Pudasjärven tulvan suuruuteen vaikuttaa Livojoen tulvahuipun ajoittuminen. Mikäli Iijoen keskiosalla ja Livojoen alaosalla virtaamat ovat yhtä aikaa korkealla, on riski Pudasjärven tulvapenkereiden ulkopuolisten kiinteistöjen tulvavahingoille olemassa myös vakituisen asutuksen osalta. Vapaa-ajan asuntoja arvioidaan kastuvan tulvaherkillä paikoilla, vaikka tulva jäisikin keskiennusteen suuruiseksi.

**Pudasjärvellä ja Iijoen alaosalla** kevättulvan suuruutta vähentää Kosto- ja Irnijärven säännöstely. Kosto- ja Irnijärven vedenpinnat on laskettu luvanmukaiselle alarajalle ennen tulvaa. Keskiennusteen mukaan Kosto- ja Irnijärvien täyttyminen ja siten myös juoksutustarve ajoittuu tulvahuipun jälkeiseen aikaan. Pohjois-Pohjanmaan ELY-keskus on hakenut yhteisymmärryksessä PVO-Vesivoima Oy:n kanssa aluehallintovirastosta poikkeuslupaa tarvittaessa ylittää tulva-aikainen vedenpinnan yläraja kesäaikaiselle ylärajalle asti. Pudasjärven alapuolisilla vesivoimalaitoksilla ei ole vaikutusta Pudasjärven tulvahuippuun.

**Erityisesti Iijoella ja Kuivajoella, mukaan lukien Oijärven ja Kivijoen alueet**, tulva voi siis aiheuttaa vahinkoa myös niillä kiinteistöillä, jotka eivät vuosikymmeniin ole kärsineet tulvavahinkoja. Valtio ei enää korvaa tulvista aiheutuvia rakennus- ja irtaimistovahinkoja 1.1.2014 alkaen. Tulvaa ei voida estää, joten tulvavaarassa mahdollisesti olevien kiinteistöjen omistajia kehotetaan varautumaan omatoimiseen tulvasuojaukseen.

**Kiiminkijoen tulvahuippu** ennen toukokuun puoliväliä jäänee keskimääräistä pienemmäksi. Iijoen bifurkaation kautta tuleva vesi nostaa virtaamia uudelleen Kiiminkijoella toukokuun lopussa. Bifurkaatiolla tarkoitetaan tilannetta, jossa Iijoen tulvavedet valuvat soita ja metsiä pitkin Kiiminkijokeen. Oulujoen vesistössä järvien varastotilavuudet riittävät sulamisvesille.

Kala-, Pyhä-, Siika-, Patti- ja Temmesjoella tulvan ei arvioida aiheuttavan vahinkoja, ellei jäidenlähdön aikaan aiheudu jään ja sohjon muodostamia kasaumia, joiden seurauksena vesi voi nousta korkealle nopeastikin.

**Tulva-ajan sateet ja lumen sulamiskauden lämpötilan kehitys vaikuttavat merkittävästi tulvan suuruuteen.**

Valtakunnallisella [www.ymparisto.fi/tulvatilanne](https://www.ymparisto.fi/tulvatilanne)-sivulla voi seurata kattavaa kevään tulvatilannekuvaa ja ennusteita. Ennusteet päivittyvät viikoittain.

**Varautumistoimet täydessä vauhdissa**

Viranomaiset ovat tiivistäneet yhteistyötä eri toimijoiden kesken ja julkaisseet varautumisohjeita kansalaisille. Tulviin on valmistauduttu myös päivittämällä kriittisten kohteiden evakuointisuunnitelmat ja hankkimalla tilapäisiä suojaustarvikkeita, materiaalia ja kalustoa mm. tien korottamisiin. Pudasjärvellä tulvapenkereiden korotustyöt saatetaan valmiiksi tulvavahinkojen estämiseksi. Kevään tulvatilanteeseen on varauduttu laskemalla säännösteltyjen järvien vedenkorkeudet alarajan tuntumaan. Säännöstelyjä hoidetaan siten, että tulvavahingot jäisivät mahdollisimman pieneksi.

**Suojaa oma kiinteistösi – viranomaisten resurssit ovat rajallisia**

Viranomaiset muistuttavat kansalaisia, että oman omaisuuden suojaaminen on jokaisen omalla vastuulla. Kiinteistöjen omistaja voi varautua kevään tulvatilanteeseen seuraamalla aktiivisesti tiedotteita, hankkimalla tarvittaessa suojaustarvikkeita ja siirtämällä irtaimen omaisuuden pois tulva-alueelta. Pelastuslaitoksen ja kuntien resurssit eivät riitä akuutissa tulvatilanteessa suojaamaan kaikkia yksittäisiä kiinteistöjä samanaikaisesti.

Ohjeita omatoimiseen varautumiseen löytyy osoitteesta [www.ymparisto.fi/tulvaohjeet](https://www.ymparisto.fi/tulvaohjeet). Myös [Pientalon tulvaturvallisuusopas](http://www.ely-keskus.fi/documents/10191/58125/Pientalon_tulvaturvallisuus-opas.pdf/847b6bff-1aca-4f54-b353-54b5c0d2a56b) antaa hyvää tietoa kiinteistön suojaamiseen.

**Jaa tulvahavaintosi Sää-sovelluksella**

Tulvakeskus kerää tulvatietoa kansalaisilta Ilmatieteen laitoksen Sää-sovelluksella, jossa havaintoja voi lähettää Omat havainnot -toiminnolla. Sovellus on tarjolla Google Play -kaupassa ja AppStoressa.

Viranomaiset seuraavat tulvaennusteiden kehittymistä aktiivisesti ja tiedottavat kansalaisia tilanteesta. Seuraava tulvatiedote annetaan viikolla 19.

**Lisätietoja:**

Vesitilanne, ennusteet: vesitalousasiantuntija Timo Hampinen, p. 050 396 3006, etunimi.sukunimi@ely-keskus.fi

Säännöstely (Kala- ja Pyhäjoki): vesitalousasiantuntija Mikko Hinkkanen, p. 0295 038 817, etunimi.sukunimi@ely-keskus.fi

Säännöstely (Siika-, Patti- ja Kuivajoki): vesitalousasiantuntija Riku Eskelinen, p. 050 351 1927, etunimi.sukunimi@ely-keskus.fi

Tulvantorjuntatoimenpiteet: johtava vesitalousasiantuntija Timo Karjalainen, p. 0295 038 341, etunimi.k.sukunimi@ely-keskus.fi

Tulvakeskus: johtava hydrologi Bertel Vehviläinen, Suomen ympäristökeskus, puh. 0295 251 731, etunimi.sukunimi@ymparisto.fi

**Vesitilanne ja ennusteet verkossa**

* [Tulvakeskus - ennusteita, varoituksia ja varautumista](http://www.tulvakeskus.fi/) (tulvakeskus.fi)
* [Vesitilanne ja ennusteet](http://www.ymparisto.fi/vesitilanne) (ymparisto.fi)
* [Pohjois-Pohjanmaan tulva- ja vesistötietoa](https://twitter.com/POPtulvat) (twitter.com)

Julkaisupäivä

30.4.2020

**Kaupalliselle kalastukselle ja kalankasvatukselle avustus vahinkoja aiheuttavien harmaahyljeurosten poistamiskuluihin**

**Varsinais-Suomen ELY-keskus avaa kaupalliselle kalastukselle ja kalankasvatukselle rannikolla vahinkoja aiheuttavien halliurosten poistamisesta aiheutuviin kustannuksiin myönnettävien avustusten haun 8.5.2020**.

Avustusta voidaan myöntää huhtikuun 8. päivästä 2020 vuoden 2023 loppuun. Avustuksen haku on jatkuva ja vuosittain sitä voidaan myöntää enintään 400 kpl poistetun halliuroksen käsittelemiseksi. Varsinais-Suomen elinkeino-, liikenne- ja ympäristökeskus myöntää avustukset maa- ja metsätalousministeriön sille valtion talousarviossa osoittamista määrärahoista.

Valtioneuvosto asetuksella ([184/2020](https://finlex.fi/fi/laki/alkup/2020/20200184)) säädetään kaupalliselle kalastukselle ja kalankasvatukselle vahinkoja aiheuttavien halliurosten poistamisesta aiheutuvista kustannuksista maksettavien avustusten käyttötarkoituksesta, enimmäismääristä ja myöntämismenettelyistä.

**Avustusta voidaan myöntää:**

* kalankasvatusta harjoittavalle yritykselle
* ryhmään 1 kuuluvalle kaupalliselle kalastajalle
* ryhmään 2 kuuluvalle kaupalliselle kalastajalle, jonka itse pyytämän kalan tai siitä jalostettujen kalastustuotteiden myynnistä kolmen viimeksi kuluneen tilikauden aikana kertyneen liikevaihdon keskiarvo ylittää 3 000 euroa

Avustus myönnetään poistamisesta aiheutuviin kustannuksiin, millä varmistetaan, että halliuros tuodaan rantaan ja poistetaan metsästyslainsäädännön, hyljetuotteiden kauppaa, riistaeläinten käsittelyä koskevien sekä muiden määräysten mukaisesti ja viedään käsiteltäväksi jätehuoltoon tai haudataan maahan. Poistetun halliuroksen hautaamisesta tulee noudattaa ruokaviraston ohjeita ja lisäksi on hyvä olla yhteydessä kunnan eläinlääkäriin ja -ympäristönsuojelusihteeriin.

* Ohje: [Kuolleiden eläinten  hävittäminen  hautaamalla](https://www.ruokavirasto.fi/viljelijat/elaintenpito/kuolleet-elaimet/hautaaminen/) (ruokavirasto.fi)
* Lomake: [Todistus halliuroksen poistamisesta.pdf](https://www.ely-keskus.fi/documents/10191/40579559/Lomake+20200423_Todistus+halliuroksen+poistamisesta.pdf/7fc31f44-0e29-4a76-ba2f-38fcf3a783d1)

Avustusta voidaan myöntää ainoastaan halliuroksesta, joka on aiheuttanut vahinkoa kalastus- tai kalankasvatustoiminnalle ja joka on sen takia poistettu kalanpyydyksestä (esim. rysä tai verkko) tai kalankasvatuslaitoksesta tai enintään 200 metrin etäisyydeltä niistä siten, että rysän osalta etäisyys lasketaan pyydyksen muusta osasta kuin johtoaidasta.

Hakija sitoutuu ottamaan näytteeksi kunkin poistetun halliuroksen alaleuan ja toimittamaan sen Luonnonvarakeskukselle (Luke) tutkimustarkoituksiin.

**Avustus yhtä poistettua hallia kohden:**

* alkukäsittelystä 250 euroa, ml. halliuroksen alaleuan lähettäminen Luonnonvarakeskukselle
* loppukäsittelystä 150 euroa, jos poistettu halliuros haudataan maahan
* muulle loppukäsittelystä vastaavalle taholle perityn loppukäsittelymaksun mukaan, kuitenkin enintään 300 euroa
* halliuroksen loppukäsittelyä ja sukupuolen vahvistamista koskevasta todistuksesta, siitä perittyyn maksun, kuitenkin enintään 50 euroa
* kuljetuskustannuksista 100 euroa, koskien vain niitä kustannuksia, jos halliuros kuljetetaan loppukäsittelyä varten vähintään 20 kilometrin etäisyydelle paikasta, jossa se on nostettu maihin

**Avustushakemus on toimitettava ELY-keskukseen kuukauden kuluessa kunkin halliuroksen poistamisesta**

Avustusta haetaan sähköisesti tai kirjallisesti hakulomakkeella.

**Hakulomake ja -ohje**

* [Avustus halliuroksen poistamisesta aiheutuviin kustannuksiin (lomake, pdf)](http://www.ely-keskus.fi/documents/10191/91073/Avustus+halliuroksen+poistamisesta+aiheutuviin+kustannuksiin+.pdf/b4225995-0025-4ece-85a7-0086d6f9dee6) [(hakuohje, pdf)](http://www.ely-keskus.fi/documents/10191/91073/HAKUOHJE+halliuroksen+poistaminen.pdf/2facd668-3ddc-4db0-b5d3-8a5387bcfd8c)
* [AVUSTUSHAKEMUS - Avustus halliuroksen poistamisesta aiheutuviin kustannuksiin](https://anon.ahtp.fi/_layouts/15/Lomake.ashx?LomakeID=10117) (sähköinen lomake)

**Hakulomake liitteineen toimitetaan Varsinais-Suomen ELY-keskuksen kirjaamoon**  
sähköpostina:  
[kirjaamo.varsinais-suomi@ely-keskus.fi](mailto:kirjaamo.varsinais-suomi@ely-keskus.fi)

tai postiosoitteeseen:  
Varsinais-Suomen ELY-keskus / Kalatalouspalvelut  
PL 236, 20101 TURKU

**Lisätietoja:**

Jukka Lähde, jukka.lahde @ely-keskus.fi, 0295 028 591  
Jari Hakala, jari.hakala@ely-keskus.fi, 0295 028 554  
Niklas Ulenius, niklas.ulenius@ely-keskus.fi, 0295 028 070

Julkaisupäivä

4.5.2020

**TULVATIEDOTE: Pohjois-Pohjanmaan ELY-keskus kehottaa varautumaan tavanomaista suurempiin tulviin Iijoen ja Kuivajoen vesistöalueilla (Pohjois-Pohjanmaa)**

*Pohjois-Pohjanmaan ELY-keskus tiedottaa tulvatilanteesta yhteistyössä Tulvakeskuksen kanssa.*

Oulun pohjoispuolisilla vesistöalueilla lunta on huomattavasti keskimääräistä enemmän. Suuren lumimäärän vuoksi tulva **Ii- ja Kuivajoella** tulee olemaan todennäköisesti keskimääräistä suurempi ja pari viikkoa tavallista myöhemmin. Iijoella lumen sulaminen on vasta alussa ja tulvahuippu ajoittuu ennusteen mukaan toukokuun loppuun. Ii- ja Kuivajoella on mahdollisuus ennätystulvaan, mikäli sää lämpenee nopeasti ja/tai tulee runsaita vesisateita.  Tulvavaara koskee myös ko. jokien sivujokia ja muita vesistöjä, esimerkiksi Oijärveä. Pohjois-Pohjanmaan ELY-keskus kehottaakin tulvariskialueilla varautumaan tavanomaista suurempiin tulviin mm. varautumalla omatoimiseen kiinteistöjen suojaamiseen ja poistamalla tulvavaara-alueilta irtotavarat.

**Kiiminkijoella** tulvahuippu saavutettaneen 15. toukokuuta mennessä, tulvahuippu on suuruudeltaan keskimääräinen.

Pohjois-Pohjanmaan eteläosalla lumet ovat  enimmäkseen sulaneet. **Kala-, Pyhä-, Siika-, Patti- ja Temmesjoella** kevättulva jää keskimääräistä selvästi pienemmäksi.

Pohjois-Pohjanmaalla jokijäät ovat tavallista heikoimpia. Jääpatoja ennustetaan muodostuvan keskimääräistä vähemmän. Kiiminkijoelta ja sitä etelämmistä joista jäät ovat enimmäkseen jo lähteneet.

Pohjois-Pohjanmaan ELY-keskus seuraa vesitilannetta ja on valmistautunut yhteistyössä kuntien ja mm. pelastusviranomaisen kanssa poikkeuksellisiin kevättulviin.

**Vesitilanne ja ennusteet verkossa:**

* [Pientalon tulvaturvallisuusopas](http://www.ely-keskus.fi/documents/10191/58125/Pientalon_tulvaturvallisuus-opas.pdf/847b6bff-1aca-4f54-b353-54b5c0d2a56b)
* [Tulvakeskus - ennusteita, varoituksia ja varautumista](http://www.tulvakeskus.fi/) (tulvakeskus.fi)
* [Vesitilanne ja ennusteet](http://www.ymparisto.fi/vesitilanne) (ymparisto.fi)
* [Pohjois-Pohjanmaan tulva- ja vesistötietoa](https://twitter.com/POPtulvat) (twitter.com)

**Lisätietoja:**

Vesitilanne, ennusteet: vesitalousasiantuntija Timo Hampinen, p. 050 396 3006, etunimi.sukunimi@ely-keskus.fi

Säännöstely (Kala- ja Pyhäjoki): vesitalousasiantuntija Mikko Hinkkanen, p. 0295 038 817, etunimi.sukunimi@ely-keskus.fi

Säännöstely (Siika-, Patti- ja Kuivajoki): vesitalousasiantuntija Riku Eskelinen, p. 050 351 1927, etunimi.sukunimi@ely-keskus.fi

Tulvantorjuntatoimenpiteet: johtava vesitalousasiantuntija Timo Karjalainen, p. 0295 038 341, etunimi.k.sukunimi@ely-keskus.fi

Valtakunnallinen tulvakeskus: johtava hydrologi Bertel Vehviläinen (valtakunnallinen vesistömalli ja hydrologiset ennusteet), p. 0295 251 731, etunimi.sukunimi@ymparisto.fi

Julkaisupäivä

7.5.2020

**Varsinais-Suomen ELY-keskus myönsi poikkeusluvan valkoposkihanhien ampumiseen viljelyvahinkojen estämiseksi Pohjois-Karjalassa**

Varsinais-Suomen ELY-keskus on myöntänyt kahdelletoista tohmajärveläiselle maanviljelijälle poikkeusluvan viljelyvahinkojen estämiseen valkoposkihanhia pelotteeksi ampumalla. Kukin viljelijä saa pelloillaan ampua 20-40 valkoposkihanhea vuodessa. Yhteensä myönnetyllä poikkeusluvalla saa ampua 375 valkoposkihanhea vuodessa. Lupa on voimassa vuosina 2020-2021 valkoposkihanhien syysmuuttokaudella.

**Rauhoitetun valkoposkihanhen ampuminen edellyttää poikkeusluvan**

Valkoposkihanhi on rauhoitettu lintulaji. Rauhoitettujen lajien tappaminen, pyydystäminen tai muu häiritseminen erityisesti lisääntymisaikana, tärkeillä muuton aikaisilla levähdysalueilla tai muilla lajin elämänkierron kannalta tärkeillä paikoilla on kielletty. Näistä kielloista on mahdollista hakea poikkeusta ja poikkeuslupa voidaan myöntää luonnonsuojelulaissa määriteltyjen edellytysten täyttyessä.

Rauhoitettuja lintuja koskevat poikkeuslupa-asiat on koko Suomessa (pois lukien Ahvenanmaa) keskitetty Varsinais-Suomen ELY-keskukselle vuodesta 2015 alkaen. Tänä aikana ennen nyt käsiteltyä hakemusta poikkeuslupaa valkoposkihanhien ampumiseen satovahinkojen ehkäisemiseksi on haettu kaksi kertaa. Näissä tapauksissa toisessa luvan myöntämiselle oli edellytykset ja lupa myönnettiin vuonna 2019 ja toisessa tapauksessa taas luvan myöntämisen edellytykset eivät täyttyneet vuonna 2016.

"Nyt myönnetyssä poikkeusluvassa perusteena on valkoposkihanhien aiheuttamien vakavien satovahinkojen estäminen Tohmajärven Sikosuon ja Valkeasuon alueella ja se, että viljelyvahinkojen estämiseen täällä ei ole ollut osoitettavissa muuta ratkaisua kuin jo käytettyjen karkotusmenetelmien tehostaminen valkoposkihanhiyksilöitä ampumalla", ylitarkastaja **Salli Uljas** Varsinais-Suomen ELY-keskuksesta kertoo.

**Ampumisen tavoitteena on estää viljelyvahinkoja ja parantaa muiden karkotusmenetelmien tehokkuutta**

Itäisen Suomen yli suuntautuu keväisin ja syksyisin ns. arktisten valkoposkihanhien muutto. Alueiden pelloilla levähtävät ja laiduntavat valkoposkihanhet pesivät Länsi-Siperian arktisella rannikolla ja Novaja Zemljalla talvehtien Pohjanmeren ympäristössä. Arktisen muuton hanhet ovat aikaisemmin levähtäneet pääasiassa Venäjän puolella, mutta viime vuosina levähdysalueet ovat siirtyneet Suomen puolelle. Pohjois- ja Keski-Karjalan pelloilla levähtää ja laiduntaa vuosittain satojatuhansia valkoposkihanhia ja levähtävien valkoposkihanhien määrä on viimeisen kolmen vuoden aikana kasvanut merkittävästi. Viimeisen kolmen vuoden aikana valkoposkihanhien aiheuttamia vahinkoja on korvattu Pohjois-Karjalan alueella vuosittain lähes miljoonalla eurolla.

Valkoposkihanhien aiheuttamia vahinkoja on tähän saakka pyritty estämään valkoposkihanhia vahingoittamattomilla menetelmillä. "Valkoposkihanhien määrän kasvaessa karkotusmenetelmien teho on huomattavasti heikentynyt eikä satovahinkoja ole pystytty estämään", luonnonsuojeluasiantuntija **Mika Pirinen** Pohjois-Karjalan ELY-keskuksesta kertoo. "Valkoposkihanhia ampumalla on tarkoituksena lisätä pelotevaikutusta ja näin parantaa myös valkoposkihanhia vahingoittamattomien karkotusmenetelmien tehokkuutta".

"Lupa on myönnetty koskemaan syysmuuttokautta. Koska vielä ei ole tietoa siitä, saavutetaanko yksilöitä ampumalla toivottu pelotevaikutus, on perusteltua ajoittaa ampuminen tässä tilanteessa syysmuuttokaudelle. Tällöin ampumisella ei ole vastaavia vaikutuksia lintujen pesintään kuin esimerkiksi toukokuussa tapahtuvalla ampumisella. Myönnetty lupa ja siihen kytketty velvoite raportoida ampumisen vaikutuksista antaa lisätietoa lupien käsittelyn ja vahinkojen torjunnan taustalle", Salli Uljas sanoo.

Valkoposkihanhien aiheuttamista satovahingoista pahiten kärsiville alueille tulisi jatkossa saada alueita, joilla valkoposkihanhet voisivat ruokailla rauhassa. Näin vähennettäisiin tehokkaasti satovahinkoja sekä turvattaisiin valkoposkihanhien mahdollisuus levähtämiseen ja ruokailemiseen muuttomatkan aikana.

Päätös VARELY/3002/2019 on annettu 8.5.2020.

**Lisätietoja**  
Annettu poikkeuslupapäätös:  
ylitarkastaja Salli Uljas  
0295 023 040

Pohjois-Karjalan valkoposkihanhitilanne:  
luonnonsuojeluasiantuntija Mika Pirinen  
0295 026 214

sähköpostiosoitteet: etunimi.sukunimi@ely-keskus.fi

Julkaisupäivä

8.5.2020

**Lukuisat suomalaiset yritykset ovat saaneet ELY-keskuksilta kriisiapua  
- maksatusten hakemisen on tarkoitus avautua ensi tiistaina**

ELY-keskukset ovat vastaanottaneet perjantaihin 8.5.2020 mennessä yhteensä 24 068 hakemusta haetun euromäärän ollessa 682,2 milj. €. Hakemuksia on saapunut tilanneanalyysista ja kehittämisavustuksista lähes yhtä paljon kummastakin. Toimialoittain hakemuksia on saapunut edelleen eniten vähittäiskaupan, majoitus- ja ravitsemus-, kuljetusalan sekä liike-elämän palveluiden toimialoilta.

Nyt kuukauden ajan käynnissä olleen rahoituskauden aikana on hakemuksia käsitelty yhteensä 9 542 kappaletta eli saapuneista hakemuksista on käsitelty lähes 40 %. Torstaihin 7.5. mennessä hyväksyttyjen päätösten määrä on 7 185 kappaletta, joihin on myönnetty yhteensä 85 445 434 milj.€ euroa. Kielteisten päätösten (18 %) tai peruttujen hakemusten (6 %) syynä on yleisimmin se, että rahoitusta on haettu sekä ELY-keskukselta että Business Finlandilta. Mahdollisten päällekkäisten päätösten osalta Uudenmaan ELY-keskuksen ylijohtaja Petri Knaapinen kertoo, että päätökset selvitetään ja korjataan normaalein hallinnollisin menettelyin yhteistyössä asiakkaan kanssa.

ELY-keskuksista kerrotaan, että hakemusten käsittely on hyvässä vauhdissa. Suuresta määrästä johtuen keskimääräinen käsittelyaika on tällä hetkellä noin 40 päivää. Avustuksesta 70 % on maksettu avustuspäätöksen yhteydessä, mikäli hakija on hakemuksen yhteydessä hakenut ennakon maksua.  Maksamatta olevaa osuutta yritykset voivat hakea maksuun 12.5. alkaen. ELY-keskusten verkkosivuille informoidaan tarkemmin maksatuksen hausta.

**Rahoitetut toimialat (tilanne 7.5.2020)**

|  |  |  |
| --- | --- | --- |
| **Toimiala** | **Kpl** | **€** |
| Kaupanala | 1355 | 15 478 254 |
| Ravitsemus ja majoitus | 1174 | 10 742 758 |
| Liikenne ja kuljetus | 995 | 6 985 035 |
| Teollisuus | 705 | 11 677 534 |
| Palvelut liike-elämälle (mm. talous- ja lakiasianpalvelut) | 671 | 10 473 710 |
| Rakentaminen | 463 | 5 419 090 |
| Hallinto- ja tukipalvelut liike-elämälle | 346 | 4 237 522 |
| Ohjelmistoala ja muu informaatio sekä viestintä | 320 | 7 775 434 |
| Terveys- ja sosiaalipalvelut (esim. kuntoutus ja hoitopalvelut) | 312 | 3 432 517 |
| Kuluttajapalvelut (mm. kampaamo- ja kauneudenhoitopalvelut) | 289 | 2 391 570 |
| Kulttuuri ja virkistyspalvelut | 224 | 2 768 300 |
| Koulutuspalvelut | 150 | 1 971 620 |
| Kiinteistönvälitys ja muu kiinteistötoiminta | 93 | 948 510 |
| Muut toimialat | 88 | 1 143 580 |

Toimialakohtaista rahoitustilannetta voi seurata ely-keskus.fi verkkosivuilla kerran viikossa päivittyvästä [taulukosta](http://www.ely-keskus.fi/web/ely/ely-keskusten-koronarahoituksen-jakautuminen).

**Lisätietoja:** ELY-keskus, ylijohtaja Petri Knaapinen ([@ely-keskus.fi](mailto:@ely-keskus.fi))

**Lue lisää**:

* [ELY-keskusten koronarahoituksen hakemusmäärät ja sekä haetut avustussummat kasvussa (29.4.2020)](http://www.ely-keskus.fi/web/ely/-/ely-keskusten-koronarahoituksen-hakemusmaarat-ja-seka-haetut-avustussummat-kasvussa)
* [ELY-keskusten koronatuet palvelevat useiden toimialojen yrityksiä (23.4.2020)](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronatuet-palvelevat-useiden-toimialojen-yrityksia)
* [Torstaihin 16.4. klo 12:00 mennessä ELY-keskusten koronarahoituspäätöksiä on tehty 1 419 kpl yhteensä 18 197 217 euron edestä](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronarahoituspaatoksia-tehty-1-419-kpl-yhteensa-18-197-217-euron-edesta)
* [ELY-keskuksen koronarahoitushakemusten käsittely käynnistyi tiistaina 7.4.2020](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-ensimmaiset-koronarahoituspaatokset-tehtiin-7-4-2020)
* [ELY-keskusten koronarahoitus](http://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](http://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)

Julkaisupäivä

8.5.2020

**ELY-keskukselta rahoitusta Pohjois-Pohjanmaan yrityksille tammi-huhtikuussa 7 milj. euroa (Pohjois-Pohjanmaa)**

Pohjois-Pohjanmaan ELY-keskus myönsi tammi-huhtikuussa 2020 Pohjois-Pohjanmaalle kansallista rahoitusta ja yritysrahoitusta EU:n aluekehitysrahastosta yhteensä 7 036 163 euroa. Summa ei sisällä koronatukia.

Tukea myönnettiin mm. seuraaville yrityksille:

**Aikolon**  
Aikolon rakentaa tuotantolinjan ja käynnistää työkoneiden laminoitujen ja pinnoitettujen tuotteiden valmistamisen.

**Screentec**  
Screentec käynnistää suojavarusteiden valmistamisen ja investoi valmistuslaitteisiin.

**Miilumachine**  
Hankkeen avulla parannetaan yrityksen tuotantoteknologiaa ja kilpailukykyä sekä mahdollisuuksia monipuolisempien ja vaativampien kappaleiden valmistukseen.

* [ELY-keskuksen Pohjois-Pohjanmaalle tammi-huhtikuussa 2020 myöntämä rahoitus](http://www.ely-keskus.fi/documents/10191/40061907/Yritysrahoituskatsaus+2020-I+taulukko.pdf/94261da9-8873-4405-bb7e-1d444c577594) (pdf, 239 kt)

Pohjois-Pohjanmaan ELY-keskus teki myönteisiä päätöksiä yritysten kehittämispalvelujen analyyseihin ja konsultointeihin tammi-huhtikuussa yhteensä 257 kpl. Nämä jakaantuivat Pohjois-Suomen alueella seuraavasti: Pohjois-Pohjanmaa 106 kpl, Lappi 115 kpl ja Kainuu 36 kpl.

**Lisätietoja:**

Yksikön päällikkö Eija Virtasalo, p. 0295 037 150  
Johtaja Petri Keränen, p. 0295 026 727  
etunimi.sukunimi@ely-keskus.fi

Julkaisupäivä

14.5.2020

**ELY-keskusten koronarahoituksessa siirrytty loppurahoitusten maksatusvaiheeseen - saapuneista 25 321 hakemuksesta käsitelty jo lähes 11 000**

Päivittäinen uusien hakemusten määrä on alkuvaiheen jopa lähes 2000 hakemuksesta tasaantunut noin 300-400 hakemukseen/päivä. Torstaihin 14.5.2020 mennessä saapuneista hakemuksista on käsitelty 10 757 kpl. Näistä hyväksyttyjä päätöksiä on 8 471 kpl ja joihin on myönnetty yhteensä 100 767 128 euroa. Hakemusten käsittelyaikataulu on ELY-keskuksissa pysynyt edelleen noin 500 hakemuksessa/päivä.

Avustusten maksamatta olevan osuuden haku avautui tiistaina 12.5.2020 ja maksatushakemuksia on saapunut 14.5. mennessä yhteensä 474 kpl. ELY-keskusten mukaan saapuneita maksatuspäätöksiä on pystytty tekemään toistaiseksi lähes hakemusten saapumisvauhtia, määrän ollessa 380 kpl.  Mikäli hakija on hakemuksen yhteydessä hakenut 70 %:n ennakkoa, on se osuus jo maksettu avustuspäätöksen yhteydessä. ELY-keskuksista muistutetaan, että avustuksen loppuerän maksatusta on hyvä hakea mahdollisimman pian. ELYissä varaudutaan myös kontaktoimaan hakijoita varmistaakseen sen, että maksatushakemukset tulevat tehdyiksi.

Rahoitetut toimialat (tilanne 13.5.2020)

|  |  |  |
| --- | --- | --- |
|  | Kpl | Euroa |
| Kaupanala | 1559 | 18 064 634 |
| Ravitsemus ja majoitus | 1391 | 12 431 788 |
| Liikenne ja kuljetus | 1156 | 8 081 595 |
| Teollisuus | 819 | 13 932 028 |
| Palvelut liike-elämälle (mm. talous- ja lakiasianpalvelut) | 810 | 12 264 392 |
| Rakentaminen | 574 | 6 785 400 |
| Hallinto- ja tukipalvelut liike-elämälle | 424 | 5 164 632 |
| Ohjelmistoala ja muu informaatio sekä viestintä | 387 | 9 173 314 |
| Terveys- ja sosiaalipalvelut (esim. kuntoutus ja hoitopalvelut) | 360 | 3 889 175 |
| Kuluttajapalvelut | 328 | 2 749 730 |
| Kulttuuri- ja virkistyspalvelut | 280 | 3 302 060 |
| Koulutuspalvelut | 187 | 2 523 020 |
| Kiinteistönvälitys ja muu kiinteistötoiminta | 112 | 1 195 910 |
| Muut toimialat | 84 | 1 209 450 |

**Lisätietoja:** ELY-keskus, ylijohtaja Petri Knaapinen ([@ely-keskus.fi](mailto:@ely-keskus.fi))

**Lue lisää:**

* [Lukuisat suomalaiset yritykset ovat saaneet ELY-keskuksilta kriisiapua - maksatusten hakemisen on tarkoitus avautua ensi tiistaina (8.5.2020)](http://www.ely-keskus.fi/web/ely/-/lukuisat-suomalaiset-yritykset-ovat-saaneet-ely-keskuksilta-kriisiapua-maksatusten-hakemisen-on-tarkoitus-avautua-ensi-tiistaina)
* [ELY-keskusten koronarahoituksen hakemusmäärät ja sekä haetut avustussummat kasvussa (29.4.2020](http://www.ely-keskus.fi/web/ely/-/ely-keskusten-koronarahoituksen-hakemusmaarat-ja-seka-haetut-avustussummat-kasvussa)
* [ELY-keskusten koronatuet palvelevat useiden toimialojen yrityksiä (23.4.2020](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronatuet-palvelevat-useiden-toimialojen-yrityksia)
* [Torstaihin 16.4. klo 12:00 mennessä ELY-keskusten koronarahoituspäätöksiä on tehty 1 419 kpl yhteensä 18 197 217 euron edestä](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronarahoituspaatoksia-tehty-1-419-kpl-yhteensa-18-197-217-euron-edesta)
* [ELY-keskuksen koronarahoitushakemusten käsittely käynnistyi tiistaina 7.4.2020](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-ensimmaiset-koronarahoituspaatokset-tehtiin-7-4-2020)
* [ELY-keskusten koronarahoitus](http://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](http://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)

Julkaisupäivä

14.5.2020

**TULVATIEDOTE: Pohjois-Pohjanmaan ELY-keskus kehottaa varautumaan tavanomaista suurempiin tulviin Iijoen vesistöalueilla ja Kuusamon seudulla (Pohjois-Pohjanmaa)**

Pohjois-Pohjanmaan ELY-keskus tiedottaa tulvatilanteesta yhteistyössä Tulvakeskuksen kanssa.

**Pohjois-Pohjanmaan ELY-keskus on yhdessä Tulvakeskuksen kanssa päivittänyt alueen tulvaennustetta. Iijoella on edelleen mahdollisuus ennätystulvaan mikäli sää lämpenee nopeasti ja tulee runsaasti vesisateita. Tulvahuippu ajoittunee Iijoella toukokuun lopun ja kesäkuun alun tienoille. Kuivajoen vesistöalueella Oijärvellä tulvahuippu on pian käsillä. Kuusamon seudulle ennakoidaan mittaushistorian suurinta tulvaa, jonka odotetaan olevan huipussaan kesäkuun puolivälissä.**

**Oulun pohjoispuolisilla vesistöalueilla** on ajankohtaan nähden huomattavasti keskimääräistä enemmän lunta. Suuren lumimäärän vuoksi tulva Iijoella tulee olemaan todennäköisesti keskimääräistä suurempi ja pari viikkoa tavallista myöhemmin. Iijoella lumen sulaminen on alkuvaiheessa ja tulvahuippu ajoittuu ennusteen mukaan toukokuun lopun ja kesäkuun ensimmäisen viikon väliselle ajalle. Iijoella on edelleen mahdollisuus ennätystulvaan, mikäli sää lämpenee nopeasti ja/tai tulee runsaita vesisateita. Tulvavaara koskee myös Iijoen sivujokia ja muita vesistöjä. Pohjois-Pohjanmaan ELY-keskus kehottaakin tulvariskialueilla varautumaan tavanomaista suurempiin tulviin mm. varautumalla omatoimiseen kiinteistöjen suojaamiseen ja poistamalla tulvavaara-alueilta irtotavarat.

**Kuivajoen vesistö** alueella sijaitsevalla Oijärvellä tulvahuippu saavuttanee toukokuun puolivälin jälkeen. Tulvahuipun arvioidaan olevan noin 40 cm keskimääräistä tulvaa ylempänä, mahdolliset vesisateet tai muutokset säätilassa voivat kuitenkin muuttaa tilanteen äkillisesti huonompaan suuntaan, joten vielä ei kannata varautumisessa herpaantua.

**Kiiminkijoella** virtaamat säilyvät todennäköisesti nykyisellä tasollaan kesäkuun alkuun Iijoen vesistöalueelta Kiiminkijokeen tulevien tulvavesien vuoksi.

**Kuusamon seudulla** tulvahuipun ennustetaan osuvan kesäkuun puoliväliin. Tulvahuipusta tulee mahdollisesti mittaushistorian suurin.

**Pohjois-Pohjanmaan eteläosalla** lumet ovat lähes kokonaan sulaneet. Kala-, Pyhä-, Siika-, Patti- ja Temmesjoella kevättulva jäi keskimääräistä selvästi pienemmäksi. Mikäli viikonlopulle ennustetut vesisateet toteutuvat joudutaan Uljuan altaalla aloittamaan ohijuoksutukset.

Pohjois-Pohjanmaalla jokijäät ovat enimmäkseen jo lähteneet eikä isoja jääpatoja ennusteta enää syntyvän.

Pohjois-Pohjanmaan ELY-keskus seuraa vesitilannetta ja on valmistautunut yhteistyössä kuntien ja mm. pelastusviranomaisen kanssa poikkeuksellisiin kevättulviin.

**Vesitilanne ja ennusteet verkossa:**

* [Pientalon tulvaturvallisuusopas](http://www.ely-keskus.fi/documents/10191/58125/Pientalon_tulvaturvallisuus-opas.pdf/847b6bff-1aca-4f54-b353-54b5c0d2a56b)
* [Tulvakeskus - ennusteita, varoituksia ja varautumista](http://www.tulvakeskus.fi/) (tulvakeskus.fi)
* [Vesitilanne ja ennusteet](http://www.ymparisto.fi/vesitilanne) (ymparisto.fi)
* [Pohjois-Pohjanmaan tulva- ja vesistötietoa](https://twitter.com/POPtulvat) (twitter.com)

**Lisätietoja:**

Vesitilanne, ennusteet: vesitalousasiantuntija Timo Hampinen, p. 050 396 3006, etunimi.sukunimi@ely-keskus.fi

Säännöstely (Kala- ja Pyhäjoki): vesitalousasiantuntija Mikko Hinkkanen, p. 0295 038 817, etunimi.sukunimi@ely-keskus.fi

Säännöstely (Siika-, Patti- ja Kuivajoki): vesitalousasiantuntija Riku Eskelinen, p. 050 351 1927, etunimi.sukunimi@ely-keskus.fi

Tulvantorjuntatoimenpiteet: johtava vesitalousasiantuntija Timo Karjalainen, p. 0295 038 341, etunimi.k.sukunimi@ely-keskus.fi

Valtakunnallinen tulvakeskus: johtava hydrologi Bertel Vehviläinen (valtakunnallinen vesistömalli hydrologiset ennusteet), p. 0295 251 731, etunimi.sukunimi@ymparisto.fi

Julkaisupäivä

14.5.2020

**Oulun Sanginjoelle laaja luonnonsuojelualue (Pohjois-Pohjanmaa)**

Oulun kaupunki haki 5.3.2020 Pohjois-Pohjanmaan ELY-keskukselta noin 1127 hehtaarin suuruisen yhtenäisen luonnonsuojelualueen perustamista Oulun kaupunginvaltuuston 29.1.2018 päätöksen mukaisesti.

Hakemuksen kohteena olevalla alueella oli entuudestaan vuonna 1987 perustetut Isokankaan luonnonsuojelualue (pinta-ala noin 331 ha) ja Asmonkorven luonnonsuojelualue (pinta-ala noin 3 ha). Isokankaan luonnonsuojelualueella on suurimmalla osalla aluetta olleet metsänhakkuut mahdollisia lukuun ottamatta avohakkuita. Teknisesti kaupungin hakema luonnonsuojelualue toteutettiin ELY-keskuksen päätöksellä laajentamalla Isokankaan luonnonsuojelualue 1124 hehtaarin suuruiseksi ja muuttamalla sen rauhoitusmääräykset. Isokankaan luonnonsuojelualue ja Asmonkorven luonnonsuojelualue muodostavat yhdessä yhteensä kaupungin hakemuksessa mainitun noin 1127 hehtaarin suuruisen luonnonsuojelualueen. Kaupungin omistamiin suojelualueisiin rajoittuu lisäksi Luonnonperintösäätiön omistama Kuovisuon suojelualue. Nämä kolme suojelualuetta muodostavat yhteensä noin 1168 hehtaarin suuruisen suojelualuekokonaisuuden.

Rauhoitusmääräysten mukaan alueen metsätalouskäyttö on luonnonsuojelualueilla kokonaan kielletty, mutta metsästys voi alueella jatkua metsästyslain mukaisesti maanomistajan eli Oulun kaupungin päättämällä tavalla. Oulun kaupunki on käynnistänyt alueelle hoito- ja käyttösuunnitelman laatimisen, jossa suunnitellaan alueen käyttöä ja hoitoa.

Luonnonsuojelulain mukaan muut kuin valtion omistamat luonnonsuojelualueet ovat yksityisiä luonnonsuojelualueita. Isokankaan luonnonsuojelualue on maapinta-alaltaan Suomen yksityisistä luonnonsuojelualueista kahdeksanneksi suurin ja kuntien omistamista luonnonsuojelualueista maapinta-alaltaan suurin; vajaa viisikymmentä hehtaaria suurempi kuin Rauman kaupungin omistama Raumanmeren luonto- ja retkeilyalue. Isokankaan suojelualueen kokoa kuvaa hyvin etäisyys läntisimmästä nurkasta itäisimpään, joka on noin kahdeksan kilometriä. Suomessa on tällä hetkellä noin 11900 yksityistä luonnonsuojelualuetta, joista Pohjois-Pohjanmaalla sijaitsee 1200 kpl. Valtaosa yksityisistä luonnonsuojelualueista on yksityisten metsänomistajien omistamia.

Isokankaan luonnonsuojelualueen suurin arvo on sen laaja koko ja yhtenäisyys. Sillä on merkitystä Pohjois-Pohjanmaan länsiosien metsien suojelutilanteen parantamisessa. Eri inventoinneissa alueelta on todettu useita uhanalaisia ja silmällä pidettäviä lajeja, joiden elinympäristöjä suojelualue turvaa.

**Lisätietoja:**

Yksikön päällikkö Eero Melantie, Pohjois-Pohjanmaan ELY-keskus, 0295 038 377

* [Alueen kartta](http://www.ely-keskus.fi/documents/10191/40061907/sanginjoki_tiedotekartta.pdf/4bba3b48-34aa-452c-8630-99f5b8c3e3b0) (pdf, 3 Mt)

Julkaisupäivä

15.5.2020

**TULVATIEDOTE: Pohjois-Pohjanmaan ELY-keskus kehottaa varautumaan tavanomaista suurempiin tulviin Iijoen vesistöalueilla ja Kuusamon seudulla (Pohjois-Pohjanmaa)**

*Pohjois-Pohjanmaan ELY-keskus tiedottaa tulvatilanteesta yhteistyössä Tulvakeskuksen kanssa.*

**Pohjois-Pohjanmaan ELY-keskus on yhdessä Tulvakeskuksen kanssa päivittänyt alueen tulvaennustetta. Iijoella on edelleen mahdollisuus ennätystulvaan, mikäli sää lämpenee nopeasti ja tulee runsaasti vesisateita. Tulvahuippu ajoittunee Iijoella kesäkuun alun tienoille. Kuivajoen vesistöalueella Oijärvellä tulvahuippu on tulevana viikonloppuna käsillä. Kuusamon seudulle ennakoidaan mittaushistorian suurinta tulvaa, jonka odotetaan olevan huipussaan kesäkuun puolivälissä.**

**Oulun pohjoispuolisilla vesistöalueilla** on ajankohtaan nähden huomattavasti keskimääräistä enemmän lunta. Suuren lumimäärän vuoksi tulva Iijoella tulee olemaan todennäköisesti keskimääräistä suurempi. Tulvahuippu ajoittuu kesäkuun alkuun.  Iijoella on edelleen mahdollisuus ennätystulvaan, mikäli sää lämpenee nopeasti ja/tai tulee runsaita vesisateita. Tulvavaara koskee myös Iijoen sivujokia ja muita vesistöjä.

**Siuruanjoella ja Livojoella** tulvasta on tulossa kaksihuippuinen. Näiden jokien virtaamat ovat tällä hetkellä laskussa, mutta uutta nousua odotetaan touko–kesäkuun vaihteessa.

**Kuivajoen vesistöalueella** sijaitsevalla Oijärvellä tulvahuippu saavutetaan viikon puolivälissä, jonka jälkeen vesipinta alkaa laskea.

**Kiiminkijoella** tulvahuippu on jo ohitettu, joskin virtaama voi vielä ennusteen mukaan nousta uudelleen kesäkuun alussa Iijoen vesistöalueelta Kiiminkijokeen tulevien tulvavesien vuoksi.

**Kuusamon seudulla** tulvahuipun ennustetaan osuvan kesäkuun puoliväliin. Tulvahuipusta tulee paikoin ennusteiden mukaan mittaushistorian suurin.

**Pohjois-Pohjanmaalla** jokijäät ovat enimmäkseen jo lähteneet eikä isoja jääpatoja ennusteta enää syntyvän.

**Pohjois-Pohjanmaan eteläosalla** lumet ovat jo sulaneet. Kala-, Pyhä-, Siika-, Patti- ja Temmesjoella kevättulva jäi keskimääräistä selvästi pienemmäksi.

Pohjois-Pohjanmaan ELY-keskus kehottaakin tulvariskialueilla varautumaan tavanomaista suurempiin tulviin mm. varautumalla omatoimiseen kiinteistöjen suojaamiseen ja poistamalla tulvavaara-alueilta irtotavarat.

Pohjois-Pohjanmaan ELY-keskus seuraa vesitilannetta ja on valmistautunut yhteistyössä kuntien ja mm. pelastusviranomaisen kanssa poikkeuksellisiin kevättulviin.

**Vesitilanne ja ennusteet verkossa:**

* [Pientalon tulvaturvallisuusopas](http://www.ely-keskus.fi/documents/10191/58125/Pientalon_tulvaturvallisuus-opas.pdf/847b6bff-1aca-4f54-b353-54b5c0d2a56b)
* [Tulvakeskus - ennusteita, varoituksia ja varautumista](http://www.tulvakeskus.fi/) (tulvakeskus.fi)
* [Vesitilanne ja ennusteet](http://www.ymparisto.fi/vesitilanne) (ymparisto.fi)
* [Pohjois-Pohjanmaan tulva- ja vesistötietoa](https://twitter.com/POPtulvat) (twitter.com)
* Vesitilanne ja tiedotteet löytyvät myös uudesta [vesi.fi-palvelusta](https://www.vesi.fi/)

**Lisätietoja:**

Vesitilanne, ennusteet: vesitalousasiantuntija Timo Hampinen, p. 050 396 3006, etunimi.sukunimi@ely-keskus.fi

Säännöstely (Kala- ja Pyhäjoki): vesitalousasiantuntija Mikko Hinkkanen, p. 0295 038 817, etunimi.sukunimi@ely-keskus.fi

Säännöstely (Siika-, Patti- ja Kuivajoki): vesitalousasiantuntija Riku Eskelinen, p. 050 351 1927, etunimi.sukunimi@ely-keskus.fi

Tulvantorjuntatoimenpiteet: johtava vesitalousasiantuntija Timo Karjalainen, p. 0295 038 341, etunimi.k.sukunimi@ely-keskus.fi

Valtakunnallinen tulvakeskus: johtava hydrologi Bertel Vehviläinen (valtakunnallinen vesistömalli hydrologiset ennusteet), p. 0295 251 731, etunimi.sukunimi@ymparisto.fi

Julkaisupäivä

20.5.2020

**Maanteiden liikennemäärät Pohjois-Pohjanmaan ELY-keskuksen alueella palautumassa lähemmäs koronaepidemiaa edeltänyttä aikaa (Pohjois-Pohjanmaa, Kainuu)**

Osana koronavirusepidemiaan liittyviä rajoitustoimenpiteitä Suomen hallitus päätti 16.3.2020 keskeyttää koulujen lähiopetuksen keskiviikosta 18.3.2020 lähtien. Samanaikaisesti myös niin julkisella kuin yksityisellä sektorilla ne työntekijät, joiden työtehtävät sen mahdollistivat, siirtyivät laajasti etätyöhön.

Vuorokausiliikenteen määrä Pohjois-Pohjanmaan ja Kainuun maanteillä vähentyi heti 18.3.2020 lähtien keskimäärin 26 % verrattuna rajoitustoimenpiteitä edeltäneeseen aikaan. Aamun työmatkaliikenteessä vähenemää oli tuolloin keskimäärin 34 %. Pienimmillään liikennemäärät olivat maalis-huhtikuun vaihteessa viikolla 14, jolloin vuorokausiliikenteen määrä oli keskimäärin 37 % pienempi ja aamun työmatkaliikenne 43 % pienempi kuin ennen rajoitustoimenpiteitä. Liikennemäärät ovat sen jälkeen viikosta 15 lähtien kasvaneet hiljalleen.

Koulujen lähiopetusta jatkettiin jälleen torstaina 14.5.2020, jolloin vuorokausiliikennemäärä kasvoi selvästi ja oli enää keskimäärin 13 % pienempi verrattuna rajoitustoimenpiteitä edeltäneeseen tilanteeseen. Myös aamun työmatkaliikenteen määrä kasvoi ja oli vastaavasti 29 % pienempi kuin ennen virusepidemiaa.

Myös pyöräilyn määrä vähentyi selvästi koulujen lähiopetuksen keskeyttämisen ja etätyöhön siirtymisen myötä. Maaliskuun kahden viimeisen viikon aikana pyöräilijöiden määrä oli Oulun ja Kempeleen mittauspisteillä 20-22 % pienempi kuin vuotta aikaisemmin. Huhtikuussa pyöräilijöiden määrä oli viikoittain jopa 29-43 % pienempi kuin vuotta aikaisemmin. Pyöräilijämäärät alkoivat lähestyä edellisen vuoden tasoa toukokuun alussa. Toukokuussa pyöräilijöitä on ollut enää 12-18 % vähemmän kuin vuosi sitten.

Raskaan liikenteen määrissä ei ole tapahtunut olennaisia muutoksia rajoitustoimenpiteiden aikana.

* [Koronaviruksesta aiheutuneet muutokset liikennemäärissä Oulun seudulla, väliraportti koulujen avautumisen jälkeen](http://www.ely-keskus.fi/documents/10191/40061907/Liikennem%C3%A4%C3%A4rien_muutokset_valiraportti_15052020.pdf/e0589a33-c34e-4577-86dd-45146dcb74be) (pdf, 3 Mt)

*Lähteet: Traffic Management Finland ja Oulun kaupunki*

**Lisätietoja antaa:**

Jani Huttula, Pohjois-Pohjanmaan ELY-keskus (etunimi.sukunimi@ely-keskus.fi)

Julkaisupäivä

20.5.2020

**Kantatien 63 parantaminen välillä Sievi - Ylivieska (Pohjois-Pohjanmaa)**

Syksyllä 2019 eduskunta myönsi lisärahoitusta pienille parantamishankkeille. Yksi rahoitusta saaneista hankkeista oli kantatien 63 parantaminen välillä Sievi - Ylivieska. Rahoitusta myönnettiin hankkeelle 4,7 milj. euroa.

Kantatien 63 on nykyiseen liikenteeseen nähden kapea ja huonokuntoinen. Liikennemäärä Sievin ja Ylivieskan välillä on 3400 ajoneuvoa/vrk, josta raskaan liikenteen osuus on 9%.

**Toimenpiteet 2020**

Kantatietä tullaan leventämään 13,6 kilometrin matkalla. Tietä levennetään reunoilta molemmin puolin 0,5 m, pois luettuna siltojen kohdat. Lisäksi reunoja ja luiskia vahvistetaan sekä nykyiset tiekaiteet uusitaan. Ajoradan leveys pysyy samana, mutta piennarleveys kasvaa. Tien rakennetta parannetaan koko 13,6 kilometrin jaksolla. Tien kuivatusta parannetaan perkaamalla sivu- ja laskuojia. Liittymärummut uusitaan tarvittaessa ja nykyiselleen jäävien rumpujen kunto tarkastetaan. Lisäksi Sievin puoleisessa päässä päällyste uusitaan 3,8 kilometrin matkalla.


Tämän osuuden urakoitsijana toimii Sundström Ab, Oy Entreprenad. Työt alueella aloitetaan touko-kesäkuussa 2020 ja kohde on valmis lokakuussa 2020. Tietyöt tulevat vaikuttamaan alueella liikennöintiä hidastavasti. Vaihtoehtoisia reittejä suositellaan käytettävän mahdollisuuksien mukaan urakan aikana.

**Toimenpiteet 2021**

Sievi - Ylivieska -tien pohjoispäässä päällyste uusitaan välillä Perkkiön ylikulkusilta - valtatie 27. Lisäksi selvitetään mahdollisuudet kävelyn ja pyöräilyn olosuhteiden parantamiseksi Koivukalliontien ja Kummuntien välisellä tiejaksolla.

**Lisätietoja:**

Yksikön päällikkö Ari Kilponen p. 0295 037 233 (vuoden 2020 urakan osalta)  
Yksikön päällikkö Risto Leppänen p. 0295 038 262  
etunimi.sukunimi@ely-keskus.fi



Julkaisupäivä

20.5.2020

**TULVATIEDOTE: Iijoen tulvat huipussaan, Kuusamon seudulla tulvahuippu ensi viikolla (Pohjois-Pohjanmaa)**

*Pohjois-Pohjanmaan ELY-keskus tiedottaa tulvatilanteesta yhteistyössä Tulvakeskuksen kanssa.*

**Lämmenneen sään vuoksi lumen sulaminen on nyt kiihtynyt huippuunsa Iijoen vesistöalueella. Suurin osa Iijoen lumista on sulanut. Tämä näkyy kasvavina virtaamina sekä nopeasti nousevina järvien pintoina. Pohjois-Pohjanmaan ELY-keskus kehottaakin tulvariskialueilla varautumaan tulviin mm. varautumalla omatoimiseen kiinteistöjen suojaamiseen ja poistamalla tulvavaara-alueilta irtotavarat.**

Pudasjärven vedenkorkeus saavuttanee huippunsa tämän viikon aikana. Vedenpinta nousee nykyisestä tasosta tämänhetkisen ennusteen mukaan vielä 20 - 50 cm. Pahimman vaihtoehdon toteutuessa loma-asuntoja on kastumisvaarassa.

Jongunjärvellä vesi virtaa Länsirannantien ylitse Kiiminkijoen valuma-alueelle, jonka vuoksi tie on suljettu.  Jongunjärven oletetaan nousevan nykyisestä tasostaan vielä noin 20 cm, jonka jälkeen pinta lähtee hitaasti laskemaan.  Virtaus Länsirannantien ylitse kestänee noin 10 päivää.

Myös Livojoella tulvahuippu saavutetaan tällä viikolla, jonka jälkeen virtaamat lähtevät laskemaan. Aiemmista ennusteista poiketen Siuruanjoella toinen tulvahuippu jäi tulematta, virtaamat laskevat kohti tavanomaisia kesätasojaan.

Kuusamon seudulle tulvahuippu saapuu ensiviikon aikana. Tulvahuipusta tulee mahdollisesti mittaushistorian suurin.

Oijärvellä tulvahuippu on ohitettu ja järven pinta on kääntynyt laskuun.

Pohjois-Pohjanmaan lumet ovat Perämereen laskevien valuma-alueiden osalta suurimmaksi osaksi sulaneet.  Kuusamon seudulla lumen vesiarvo on vielä noin 40 - 80 mm.

Pohjois-Pohjanmaalla jokijäät ovat jo lähteneet eikä jääpatoja ennusteta enää syntyvän.

Pohjois-Pohjanmaan ELY-keskus seuraa vesitilannetta ja on valmistautunut yhteistyössä kuntien ja mm. pelastusviranomaisen kanssa poikkeuksellisiin kevättulviin.

**Vesitilanne ja ennusteet verkossa:**

* [Pientalon tulvaturvallisuusopas](http://www.ely-keskus.fi/documents/10191/58125/Pientalon_tulvaturvallisuus-opas.pdf/847b6bff-1aca-4f54-b353-54b5c0d2a56b)
* [Tulvakeskus - ennusteita, varoituksia ja varautumista](http://www.tulvakeskus.fi/) (tulvakeskus.fi)
* [Vesitilanne ja ennusteet](http://www.ymparisto.fi/vesitilanne) (ymparisto.fi)
* [Pohjois-Pohjanmaan tulva- ja vesistötietoa](https://twitter.com/POPtulvat) (twitter.com)

**Lisätietoja:**

Vesitilanne, ennusteet: vesitalousasiantuntija Timo Hampinen, p. 050 396 3006, etunimi.sukunimi@ely-keskus.fi

Säännöstely (Kala- ja Pyhäjoki): vesitalousasiantuntija Mikko Hinkkanen, p. 0295 038 817, etunimi.sukunimi@ely-keskus.fi

Säännöstely (Siika-, Patti- ja Kuivajoki): vesitalousasiantuntija Riku Eskelinen, p. 050 351 1927, etunimi.sukunimi@ely-keskus.fi

Tulvantorjuntatoimenpiteet: johtava vesitalousasiantuntija Timo Karjalainen, p. 0295 038 341, etunimi.k.sukunimi@ely-keskus.fi

Valtakunnallinen tulvakeskus: johtava hydrologi Bertel Vehviläinen (valtakunnallinen vesistömalli hydrologiset ennusteet), p. 0295 251 731, etunimi.sukunimi@ymparisto.fi

Julkaisupäivä

26.5.2020

**Maaseudun ja kalatalouden koronatukia haettu ELY-keskuksista ensimmäisen hakuviikon aikana noin 360**

Maaseudun yritysten ja alkutuotannon sekä kalatalouden koronarahoituksen haku avautui 18.5. Maanantaihin 25.5. mennessä hakemuksia oli saapunut yhteensä noin 360 kappaletta. Näistä maaseudun yritysten väliaikaisen tuen hakemuksia oli noin 180 kpl (yhteensä 1,6 M€) ja alkutuotannon väliaikaisen tuen hakemuksia noin 150 kpl (yhteensä 1,4 M€). Kalatalouden väliaikaisen tuen hakemuksia oli saapunut kolmisenkymmentä kappaletta (yhteensä noin 0,6 M€).

Kaakkois-Suomen ELY-keskuksen maaseutupalvelut -yksikön päällikkö Jyrki Pitkäsen mukaan hakemuksia on päästy käsittelemään heti. Hakemusmäärissä on ainakin nyt alkuvaiheessa melko suuria eroja alueiden välillä. Eniten maaseudun yritysten ja alkutuotannon väliaikaisen tuen hakemuksia on saatu Pohjanmaan ja Varsinais-Suomen ELY-keskusten alueella. Ruuhkautumista käsittelyssä ei näyttäisi syntyvän ja myös maksatukset on saatu nopeasti käyntiin. Maaseudun yritysten väliaikaista tukea ovat saaneet muun muassa juuston valmistaja ja maatilalla toimiva ratsutalli. Alkutuotannon väliaikaista tukea on myönnetty esimerkiksi perunan suoramyyntiä ravintoloille harjoittavalle maatilalle.

Kalatalouden väliaikaista tukea hakeneiden osalta käsittely on käynnistynyt ja päätöksentekoon tullaan pääsemään nyt kuluvalla viikolla. Lapin ELY-keskuksesta kalatalouspäällikkö Mika Oraluoma kertoo, ettei myöskään tämän tuen osalta ole hakemusmäärien vähäisyyden vuoksi syntymässä ruuhkautumista.

ELY-keskuksista muistutetaan, että mahdollisimman hyvin täytetty hakemus nopeuttaa sen käsittelyä, kun lisäselvityksiä ei tarvitse tehdä. Hakemusten täyttämiseen saa neuvoja sekä ELY-keskusten valtakunnallisesta neuvontapuhelimesta että alueellisista ELY-keskuksista.

**Maaseudun yritysten väliaikaista tukea** voivat hakea yritykset, jotka toimivat samalla y-tunnuksella maatilan kanssa ja harjoittavat muuta yritystoimintaa kuin maataloutta, metsätaloutta tai kalataloutta. Tukea voivat hakea myös maataloustuotteiden jalostusta ja myyntiä harjoittavat alle 10 henkilöä työllistävät yritykset. Maataloustuotteita ovat esimerkiksi meijerituotteet, myllytuotteet, teurastamotuotteet ja lihavalmisteet, vihannekset, kasvikset, marjat ja sienet sekä näistä valmistetut tuotteet, rehut ja lemmikkieläinten ruoka.

**Alkutuotannon väliaikaista tukea** voivat hakea esimerkiksi erikoistuneet maatilat, porotilat ja puutarhatilat, jotka myyvät tuotteitaan suoraan ravintoloille tai muille ostajille ja joiden tuotteiden menekki on pysähtynyt tai merkittävästi pienentynyt koronakriisin vuoksi.

**Kalatalouden väliaikaista tukea** voidaan myöntää Manner-Suomessa ryhmän I kaupallisille kalastajille ja Ahvenanmaalla päätoimisille kaupallisille kalastajille. Lisäksi tukea voidaan myöntää koko maassa kalankasvatusta, kalan jalostusta sekä kalan tukku- ja vähittäiskauppaa harjoittaville yrityksille. Tukea voidaan myöntää vain sellaisille yrityksille, joilla on ollut edellytykset kannattavaan liiketoimintaan ennen koronakriisin alkua.

Tiedotamme ELY-keskuksen verkkosivuilla ja sosiaalisen median kanavissa hakemusten käsittelyn tilanteesta.

**Lisätietoja**:

Kaakkois-Suomen ELY-keskus, maaseutupalvelut -yksikön päällikkö Jyrki Pitkänen     
Lapin ELY-keskus, kalatalouspäällikkö Mika Oraluoma     
([@ely-keskus.fi](http://ely-keskus.fi/))

**Lisätietoja tuista:**

* [Maaseudun yritykset](https://www.ely-keskus.fi/web/ely/maaseudun-yritysten-valiaikainen-tuki)
* [Alkutuotanto](https://www.ely-keskus.fi/web/ely/alkutuotannon-valiaikainen-tuki)
* [Kalatalous](https://www.ely-keskus.fi/web/ely/kalatalouden-valiaikainen-tuki)

Julkaisupäivä

26.5.2020

**Koronaviruksen vaikutuksesta lomautukset lisääntyivät edelleen huhtikuussa - työttömiä työnhakijoita noin 14 000 enemmän kuin vuosi sitten (Pohjois-Pohjanmaa)**

Pohjois-Pohjanmaalla oli huhtikuun lopussa 31 800 työtöntä työnhakijaa (ml. lomautetut), mikä on 13 900 (77 %) enemmän kuin vuosi sitten. Maaliskuun lopusta työttömien työnhakijoiden määrä kasvoi 8 100:lla, mikä selittyy pääosin lomautettujen (+6 100) määrän kasvulla. Huhtikuun lopussa kokoaikaisesti lomautettuja oli 11 100, joista miehiä oli 5 600 ja naisia 5 500. Miesten osalta lomautukset kohdistuivat eniten rakennus-, korjaus- ja valmistustyöntekijöihin, prosessi- ja kuljetustyöntekijöihin sekä ilman ammattia oleviin työntekijöihin. Naisten kohdalla puolestaan lomautettuna oli selvästi eniten palvelu- ja myyntityöntekijöitä, ilman ammattia olevia sekä asiantuntijatehtävissä työskenteleviä työntekijöitä.

Työttömien työnhakijoiden määrä kasvoi Pohjois-Pohjanmaan kaikissa kunnissa viime vuoden huhtikuuhun verrattuna. Työttömyysaste oli huhtikuun lopussa koko maassa 16,5 % ja Pohjois-Pohjanmaalla 17,1 %. Vuosi sitten Pohjois-Pohjanmaalla työttömyysaste oli 9,7 %. Kunnittain työttömyysaste vaihteli Pohjois-Pohjanmaalla Reisjärven 9,6 %:n ja Kuusamon 19,5 %:n välillä. Oulussa työttömiä työnhakijoita oli noin 18 400 ja työttömyysaste (18,6 %) oli maakunnan korkeimpia. Alhaisimmat työttömyysasteet olivat Reisjärven ohella Limingassa (12,0 %) ja  
Pyhännällä (12,2 %). Kuusamon ja Oulun lisäksi korkeimmat työttömyysasteet olivat Taivalkoskella (18,6 %) ja Raahessa (18,3 %).

Pohjois-Pohjanmaalla työttömistä työnhakijoista miehiä oli 17 200 ja naisia 14 600. Erityisesti naisten työttömyys oli lisääntynyt huomattavan paljon vuoden aikana. Työttömänä työnhakijana olevien naisten määrä oli noussut 7 100:lla, mikä on lähes kaksinkertainen määrä vuoden takaiseen verrattuna. Työttömien miesten määrä oli lisääntynyt 6 750:llä (64 %) viime vuodesta. Myös nuorten työttömyys oli lisääntynyt voimakkaasti; alle 25-vuotiaita työttömiä työnhakijoita oli 5 000, mikä on 76 % enemmän kuin vuosi sitten. Alle 20-vuotiaiden työttömien työnhakijoiden määrä (lähes 1 000) oli noussut 300:lla viime vuodesta. Myös yli 50-vuotiaiden työttömien työnhakijoiden määrä (9 400) oli kasvanut selvästi (60 %) viime vuodesta. Pitkäaikaistyöttömiä (yli vuoden yhtäjaksoinen työttömyys) oli 4 900, mikä on 7 % enemmän vuoden takaiseen verrattuna.

Ammattiryhmittäin tarkasteltuna työttömänä oli eniten palvelu- ja myyntityöntekijöitä (6 800), ammatteihin luokittelemattomien ryhmiin kuuluvia (6 000, joista suurin osa oli ilman ammattia olevia tai joiden ammatti ei tiedossa) sekä rakennus-, korjaus- ja valmistustyöntekijöitä (5 400).

Huhtikuun lopussa aktivointiasteeseen laskettavien palvelujen piirissä oli 7 600 henkilöä, mikä on 1 700 vähemmän kuin vuotta aiemmin. Palveluittain eniten osallistujia oli koulutuksessa (3 900): omaehtoisesti työttömyysetuudella opiskelevia oli 2 600 ja työvoimakoulutuksessa oli 1 300 henkilöä. Työllistettynä yksityiselle tai julkiselle sektorille oli yhteensä 1 550 henkilöä ja kuntouttavaan työtoimintaan osallistujia oli 1 450. Lisäksi työ-/koulutuskokeilussa, vuorotteluvapaasijaisina sekä työnhaku- ja uravalmennuksessa oli yhteensä 700 henkilöä.

**Lisätietoa:**

**Pohjois-Pohjanmaan ELY-keskus**, Elinkeinot, työvoima ja osaaminen -vastuualue:  
johtaja Petri Keränen, 0295 026 727  
yksikön päällikkö Eine Kela, 0295 038 227  
asiantuntija Jarkko Pietilä, 0295 038 116  
suunnittelija Pirjo Hyrkäs (tilastot), 0295 038 061  
s-posti: etunimi.sukunimi(at)ely-keskus.fi

**Pohjois-Pohjanmaan työ- ja elinkeinotoimisto (TE-toimisto)**:  
johtaja Maire Mäki, 0295 056 800  
palvelujohtaja Pirjo Juntunen, 0295 056 596  
palvelujohtaja Mari Tuomikoski, 0295 056 801  
palvelujohtaja Marita Rimpeläinen, 0295 056 713  
s-posti: etunimi.sukunimi(at)te-toimisto.fi

* [Työllisyyskatsaukset verkkoversiona](https://www.temtyollisyyskatsaus.fi/graph/tkat/tkat.aspx?ely=12) (temtyollisyyskatsaus.fi)
* Pohjois-Pohjanmaan työmarkkinoiden kuvia, lukuja ja aineistoja: [Pohjois-Pohjanmaan työmarkkinatietoa](https://www.ely-keskus.fi/web/ely/ely-pohjois-pohjanmaa-tyomarkkinoiden-tyovoimatarpeen-ja-talouden-kehitys;jsessionid=DACE9DBBD99B884561DC162DF44E2F15?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14404)
* Työnvälitystilaston data vapaasti tarjolla: [StatFin-palvelusta](http://pxnet2.stat.fi/PXWeb/pxweb/fi/StatFin/) kohta Työmarkkinat > Työnvälitystilasto (TEM)
* Työllisyyskatsausten julkistukset: [Työllisyyskatsausten ja tilastojen julkistamispäivät vuonna 2020](http://tem.fi/tilaston-julkistamispaivat-kuvaus-ja-laatuseloste) (tem.fi)
* Tilastokeskuksen tarjontaa: [Tilastokeskuksen kuukausittainen otantapohjainen työmarkkinatieto](http://www.tilastokeskus.fi/til/tyti/tie.html) (tilastokeskus.fi)

Julkaisupäivä

27.5.2020

**Helmi-elinympäristöohjelmassa kartoitetaan Pohjois-Pohjanmaan arvokkaiden lintuvesien linnustoa ja kunnostetaan kohteita (Pohjois-Pohjanmaa)**

Ympäristöministeriön käynnistämä Helmi-elinympäristöohjelma vahvistaa Suomen luonnon monimuotoisuutta ja turvaa luonnon tarjoamia elintärkeitä ekosysteemipalveluja. Helmi-ohjelmassa tartutaan Suomen luonnon köyhtymisen suurimpaan suoraan syyhyn: elinympäristöjen vähenemiseen ja laadun heikkenemiseen. Helmi-ohjelmassa suojellaan ja ennallistetaan soita, kunnostetaan lintuvesiä, hoidetaan perinnebiotooppeja sekä tehdään toimenpiteitä ranta- ja vesiluonnon tilan parantamiseksi. Helmi-elinympäristöohjelman kohteet sisältyvät suurimmaksi osaksi Natura 2000 -verkostoon.

Lintuvesien tila Suomessa on yleisesti heikentynyt viime vuosikymmenien aikana. Sen seurauksena puolet lintuvesille ominaisista vesilinnuista on nyt uhanalaisia. Lintuvesien kunnostaminen ja hoitaminen on välttämätöntä heikentymisen pysäyttämiseksi ja lintukantojen vahvistamiseksi. Helmi-ohjelman ensisijainen tavoite on turvata luonnon monimuotoisuutta aktiivisilla toimenpiteillä. Lintuvesillä keinovalikoima sisältää vesistökunnostuksia, niitty- ja luhtarantojen kunnostusta ja jatkuvaa hoitoa esimerkiksi laiduntamalla tai niittämällä sekä lintusaarten raivauksia ja linnustolle haitallisten vieraslajien, supikoiran ja minkin poistoa.

Pohjois-Pohjanmaalla painottuvat niitty- ja luhtarantojen kunnostukset ja jatkuvan hoidon järjestäminen kunnostetuille kohteilla. Ruovikoituneiden niittyrantojen kunnostuksella on saavutettu erinomaisia tuloksia viime vuosien aikana ja niiden rohkaisemina toimintaa on tarkoitus laajentaa. Yhteistyö maa- ja vesialueiden omistajien, maanviljelijöiden, metsästäjien ja muiden paikallisten tahojen kanssa tulee olemaan tiivistä toimenpiteiden suunnittelusta niiden toteutukseen.

Lintuvesien hoito- ja kunnostustarpeiden arviointi ja toimenpiteiden suunnittelu pohjautuvat tarkkaan tietoon linnuston nykytilasta ja pitemmän aikavälin muutoksista. Pohjois-Pohjanmaalla tietopohja on vankka, sillä maakunnan lintuvesien pesimälinnustoa on seurattu Pohjois-Pohjanmaan elinkeino-, liikenne- ja ympäristökeskuksen (ELY-keskus) ja aiemmin ympäristökeskuksen toimesta 1990-luvulta lähtien. Lähtökohdat muutosten arvioimiseen ovat hyvät.

Pohjois-Pohjanmaan ELY-keskuksen sekä Metsähallituksen Luontopalveluiden toimeksiannosta kartoitetaan tänä ja ensi vuonna huhtikuun ja lokakuun välisenä ajankohtana 39 lintuvesikohteen linnuston nykytila. Kartoitukset sisältävät kaikilla kohteilla pesimälinnuston ja poikueiden laskennan. Lisäksi useilla kohteilla selvitetään muutolla levähtäviä lintumääriä.

Pesimälinnusto kartoitetaan touko-kesäkuussa ja vesilintupoikueet kesä-heinäkuussa tehtävillä laskennoilla. Kartoituksissa kohteet kierretään joko kävellen tai veneellä kolme kertaa pesimäkauden aikana. Vesilintujen poikuelaskennoissa kohdetta tarkkaillaan useasta pisteestä niin, että koko alue tulee kattavasti havainnoiduksi. Poikuelaskenta tehdään kaksi kertaa poikaskauden aikana. Kohteet, joiden linnustoa selvitetään vuonna 2020 Pohjois-Pohjanmaan ELY-keskuksen toimialueella sekä kohteen vastuutaho:

* Ahmasjärvi, Utajärvi, ELY-keskus
* Aittojärvi, Pudasjärvi, ELY-keskus
* Akionlahti, Oulu, ELY-keskus
* Haapaveden lintuvedet ja suot, Haapavesi, ELY-keskus & Metsähallitus
* Hiastinlahti, Ii, ELY-keskus
* Jolosjärven eteläosa, Oulu, ELY-keskus
* Kalajoen suisto, Kalajoki, ELY-keskus
* Kempeleenlahden ranta, Oulu, ELY-keskus
* Kitka, Kuusamo, ELY-keskus
* Kivijärvi, Siikalatva, ELY-keskus
* Kongasjärvi, Pudasjärvi, Metsähallitus
* Kraaseli, Oulu, ELY-keskus
* Krunnit, Ii, Metsähallitus
* Lohvanjärvi ja Särkijärvi, Pyhäjärvi, ELY-keskus
* Muojärvi, Kuusamo, ELY-keskus
* Mursunjärvi - Lammasjärvi - Matilanjärvi - Lamminperä, Ii, ELY-keskus
* Nurmesjärvi, Kärsämäki ja Pyhäjärvi, Metsähallitus
* Olkijokisuu - Pattijoen pohjoishaara, Raahe, Metsähallitus
* Oulujärven lintusaaret, Vaala ja Paltamo, Metsähallitus
* Painuanlahti, Vaala, ELY-keskus
* Parhalahti - Syölätinlahti ja Heinikarinlampi, Pyhäjoki, ELY-keskus
* Pudasjärvi, Pudasjärvi, ELY-keskus
* Raahen saaristo, Raahe, Metsähallitus
* Rahjan saaristo, Kokkola ja Kalajoki, Metsähallitus
* Rajalahti - Perilahti, Pyhäjoki, ELY-keskus
* Siikajoen lintuvedet ja suot, Siikajoki, ELY-keskus
* Siiponjoen suisto, Kalajoki, Metsähallitus
* Sotkajärvi, Pudasjärvi, ELY-keskus
* Säärenperä ja Karinkannanmatala, Siikajoki, Metsähallitus
* Torankijärvi, Kuusamo, ELY-keskus
* Vihas-Keihäslahti, Kalajoki, ELY-keskus

**Lisätietoja:**

Sami Timonen, puh. 0295 038361 (lintuvesikoordinaattori), etunimi.sukunimi@ely-keskus.fi, Pohjois-Pohjanmaan ELY-keskus

Jorma Pessa, puh. 0295 038398, etunimi.sukunimi@ely-keskus.fi, Pohjois-Pohjanmaan ELY-keskus

Hannu Tikkanen, puh. 0400 162072, etunimi.sukunimi@metsa.fi, Metsähallitus, Pohjanmaan-Kainuun Luontopalvelut




Julkaisupäivä

27.5.2020

**Valtatien 5 alikulkukäytävä ja kevyen liikenteen järjestelyt, Kuusamo (Pohjois-Pohjanmaa)**

Uuden alikulkukäytävän ja kevyen liikenteen väylän rakennustyöt alkavat toukokuussa noin 3 kilometriä Kuusamon keskustan pohjoispuolella valtatie 5:llä.Työalue sijaitsee välillä Meskusvaarantie - Evakkotaival. Hankkeella parannetaan kevyen liikenteen sujuvuutta ja turvallisuutta.

Urakkaan sisältyy uuden kevyen liikenteen väylän rakentamista noin 0,7 km matkalle sekä kevyen liikenteen alikulkukäytävän rakentaminen valtatien 5 kohdalle. Lisäksi urakkaan sisältyy Järvenpääntien liittymäalueen parantaminen.



Urakasta aiheutuvaa liikennehaittaa ei voi kokonaan välttää, mutta se pyritään mahdollisuuksien mukaan minimoimaan. Töiden toteuttamiseksi alikulkukäytävän kohdalle rakennetaan kiertotie, jonne valtatien 5 liikenne rakennustöiden ajaksi ohjataan. Työmaa-alueen kiertotien kohdalla nopeusrajoitus tulee olemaan 30 km/h ja muilta osin 50 km/h.

Päätoteuttajana toimii Maanrakennus J. Päkkilä Oy. Työt valmistuvat lokakuussa 2020.

**Lisätietoja:**

Projektipäällikkö Antero Erkinjuntti, Lapin ELY-keskus, p. 0295 037 217, etunimi.sukunimi@ely-keskus.fi  
Projektipäällikkö Harri Maarala, Welado Oy, p. 040 5769 096, etunimi.sukunimi@welado.fi  
Vastaava työnjohtaja Mikko Päkkilä, Maanrakennus J. Päkkilä Oy, p. 040 5251 470, etunimi.sukunimi@pakkila.fi  
[Hankkeen verkkosivu](https://vayla.fi/pohjois-pohjanmaalla-rakenteilla/vt5-akk-ja-jkpp-kuusamo) (vayla.fi)

Julkaisupäivä


27.5.2020

**Kuusamon keskustan liikennejärjestelyt käynnistyvät (Pohjois-Pohjanmaa)**

Maanteiden 18857 Ouluntaival ja Kitkantie parantamistyöt Kuusamon keskustassa alkavat touko-kesäkuun vaihteessa. Urakka on kaksivuotinen (5/2020 - 10/2021) ja sen päätoteuttajana toimii GRK Infra Oy. Kaupungin keskustan liikennejärjestelyiden saneerauksella parannetaan alueen viihtyisyyttä ja esteettömyyttä sekä liikenneturvallisuutta. Hankkeelle on myönnetty EAKR-rahoitusta.

Urakkaan sisältyy maanteiden 18857 (Kitkantie ja Ouluntaival) ja 18856 (Kitronintie) parantaminen yhteensä noin 2,5 km matkalta. Lisäksi urakkaan sisältyy maanteihin liittyvien kaupungin katujen ja katuliittymien parantaminen, joista tärkeimmät ovat Kaarlo Hännisentie ja Kelantie. Urakan yhteydessä toteutetaan myös Kuusamon EVO:n vesihuolto- sekä kaukolämpötöitä.

Urakasta aiheutuvaa liikennehaittaa ei ole mahdollista kokonaan välttää, mutta se pyritään mahdollisuuksien mukaan minimoimaan. Yksi keskeisistä liikennehaitan vähentämiskeinoista on neljäntienristeysalueen sulkeminen väliaikaisesti ajoneuvoliikenteeltä, jonka avulla saadaan lyhennettyä työmaan läpimenoaikaa merkittävästi. Liikenne ohjataan kiertotielle alla olevan karttaotteen mukaisesti. Vuonna 2020 kiertotiejärjestelyt ovat käytössä kesäkuun alusta alkaen noin kuuden viikon ajan. Vuonna 2021 tarvittavista työnaikaisista liikennejärjestelyistä tiedotetaan erikseen myöhemmin. Kaikille kiinteistöille mahdollistetaan kulku koko työmaan ajan.

****

**Lisätietoja:**

Projektipäällikkö Antero Erkinjuntti, Lapin ELY-keskus, p. 0295 037 217, etunimi.sukunimi@ely-keskus.fi  
Hankintapalvelukonsultti Henri Maarala, Welado Oy, p. 040 5769 096, etunimi.sukunimi@welado.fi  
Työpäällikkö Jarkko Heiskanen, GRK Infra Oy, p. 050 4360 944, etunimi.sukunimi@grk.fi  
[Hankkeen verkkosivu](https://vayla.fi/pohjois-pohjanmaalla-rakenteilla/kuusamon-keskustan-liikennejarjestelyt) (vayla.fi)

Julkaisupäivä

27.5.2020

**Tienkäyttäjät tyytyväisiä pääteiden talvihoitoon, raskaalta liikenteeltä kiitosta liukkaudentorjunnasta (Pohjois-Pohjanmaa, Kainuu)**

Väylävirasto selvitti kesän 2019 ja talven 2020 tutkimuksissaan tienkäyttäjien tyytyväisyyttä teiden kuntoon ja talvihoitoon. Päätiet saivat kiitosta. Raskaan liikenteen tyytyväisyys liukkaudentorjuntaan ja suolausmääriin parani. Eniten kielteisiä arvioita tuli tienpinnan tasaisuudesta. Säällä ja hoitoluokilla oli paljon vaikutusta tuloksiin.

Talven 2020 tienkäyttäjätyytyväisyystutkimukseen vastasi 8 116 yksityishenkilöä ja 1 479 raskaan liikenteen kuljettajaa. Raskaan liikenteen kuljettajalla tarkoitetaan linja- tai kuorma-auton kuljettajaa.

**Tyytyväisyys talvihoitoon ennallaan, mutta maanteiden kuntoon ollaan aiempaa tyytymättömämpiä**

Talvi 2020 oli poikkeuksellinen, sillä sää vaihteli eri puolilla maata poikkeuksellisen paljon. Pohjoisessa ja idässä sääolosuhteet olivat kunnossapidon kannalta vaikeat. Lapissa lunta tuli poikkeuksellisen paljon. Lounais- ja Etelä-Suomessa vallitsi pääosin syksyinen keli, mutta suolausta tarvittiin silti.

– Talven lumisateiden määrällä ja tienkäyttäjien tyytymättömyydellä näyttää olevan yhteys, kun verrataan eri vuosien tienkäyttäjätyytyväisyyskyselyn tuloksia, kertoo maanteiden kunnossapidon asiantuntija Otto Kärki Väylävirastosta.

Kokonaistyytyväisyys maanteihin laski hieman viime vuodesta. Vaikka talvi oli osassa maata haastava, tyytyväisyys talvihoitoon pysyi ennallaan ja parani pääteillä hieman. Yksityishenkilöt antoivat pääteille keskimäärin arvosanan 3,5, ja ainoastaan 17 % heistä oli pääteihin tyytymättömiä.

Moni vastaajista arvioi maanteiden tilaa ja kuntoa aiempaa kriittisemmin. Yksityishenkilöistä yli puolet ja raskaan liikenteen kuljettajista kaksi kolmannesta koki maanteiden tilan ja kunnon huonontuneen edellistalvesta. Tienpinnan tasaisuutta arvioitiin kielteisemmin kuin viime vuonna: yli 60 % vastaajista oli tyytymättömiä teiden tasaisuuteen.

Vuonna 2020 teitä päällystetään 2-3-kertainen määrä edellisvuoteen nähden. Lisäksi rakenteen parantamishankkeita pystytään jonkin verran toteuttamaan.

– Tutkimus tienkäyttäjien tyytyväisyydestä on meille tärkeä, sillä haluamme muiden laatumittarien lisäksi kuulla asiakkaiden kokemuksia ja tietoja teistä, sanoo Magnus Nygård, Väyläviraston kunnossapito-osaston johtaja.

**Etenkin raskaan liikenteen tyytyväisyys talvihoitoon parantunut**

Raskaan liikenteen kuljettajat ovat perinteisesti arvioineet yksityishenkilöitä kriittisemmin teiden talvihoitoa – niin myös tänä vuonna. Erityisen myönteistä on kuitenkin se, että raskaan liikenteen tyytyväisyys talvihoitoon on jo kahden vuoden ajan parantunut. Aiempaa tyytyväisempiä ollaan esimerkiksi suolausmääriin.

Raskaan liikenteen tyytyväisyys talvihoitoon parani pääteiden lisäksi myös muilla teillä, toisin kuin yksityishenkilöillä. Väylävirasto on vuonna 2018 uudistetuilla talvihoidon toimintalinjoilla ja uudella hoitourakkamallilla parantanut määrätietoisesti talvihoidon tasoa juuri raskaan liikenteen eniten käyttämillä tieosuuksilla.

Sekä yksityishenkilöiden että raskaan liikenteen tyytyväisyys liukkauden torjuntaan ja aurauksiin parani edellisvuodesta. Tienpinnan tasaisuus puolestaan sai myös talvihoidon osalta aiempaa kielteisempiä arvioita.

Nopeusrajoitusten alentamisen talvella hyväksyi 84 % yksityishenkilöistä ja 71 % raskaan liikenteen kuljettajista, vaikka pääteillä talvi oli erittäin leuto ja suurelta osin lumeton.  Aiempaa vuotta hieman tyytyväisempiä oltiin levähdys- ja pysähtymispaikkojen talvihoitoon, liikennemerkkien ja tienviittojen näkyvyyteen sekä linja-autopysäkkien talvihoitoon. Samoin jalankulku- ja pyöräteiden talvihoidossa oli vastaajien mielestä tapahtunut pientä parannusta.

**Kesän tutkimus: pääteiden kuntoon tyytyväisiä, sorateissä nähtiin kohennettavaa**

Kesän 2019 tienkäyttäjätyytyväisyystutkimukseen vastasi 3 405 yksityishenkilöä ja 1 295 raskaan liikenteen kuljettajaa.

Pääteiden kuntoon oltiin suurin piirtein yhtä tyytyväisiä kuin edeltävänä vuonna. Päällysteiden kunto pääteillä arvioitiin samaksi kuin aiemmin, kun taas liikenteen sujuvuutta ja matka-ajan ennustettavuutta pidettiin erittäin hyvinä. Yksityishenkilöt olivat ajoratamerkintöjen näkyvyyteen aiempaa tyytymättömämpiä.

Maanteiden tila kohentui vuodesta 2018 niin yksityishenkilöiden kuin raskaan liikenteenkin kuljettajien mielestä. Sorateidenkin arvioitiin olevan aiempaa paremmassa kunnossa. Yksityishenkilöt olivat sorateiden kuntoon aiempaa tyytyväisempiä, mutta tyytymättömien määrä on edelleen suurempi kuin tyytyväisten.

**Linja-autopysäkeille, levähdys- ja pysähtymisalueille ja pyöräilyoloille myönteisiä arvioita**

Linja-autopysäkkien, levähdys- ja pysähtymisalueiden siisteys ja kunto arvioitiin jonkin verran aiempaa paremmiksi. Liikenteen häiriöistä ja tietöistä tiedotettiin tienkäyttäjien mielestä hyvin, mutta etenkin yksityishenkilöt olivat tyytymättömiä tietyömaiden nopeusrajoituksiin.

Linja-autojen kuljettajat olivat teiden kuntoon tyytyväisempiä kuin kuorma-autojen kuljettajat. Tämä lienee seurausta siitä, että tien heikko tila tuntuu kuorma-auton kuljettajan autossa linja-autoa selvemmin.

Kävelyolosuhteet arvioitiin parhaimmiksi taajamassa ja heikoimmiksi taajaman ulkopuolella tien pientareella. Pyöräilyoloihin oltiin tyytyväisiä – sen sijaan pyöräily- ja jalankulkuväylien erottaminen toisistaan kaipaisi vastaajien mukaan parannusta.

**Pohjois-Pohjanmaan ja Kainuun tulokset**

**Talven tutkimus:**

Tienkäyttäjien tyytyväisyys talvihoitoon laski Pohjois-Pohjanmaan ja Kainuun maantieverkolla. Erityisesti liukkauden torjunta päätieverkon ulkopuolisella maantiestöllä aiheutti tyytymättömyyttä talvikaudella. Liukkaudentorjunnassa oli haasteita, sillä viime talvikausi oli erittäin poikkeava ja sääolosuhteiltaan vaihteleva. Useaan otteeseen vaihtuneet ja poikkeavat olosuhteet vaikuttivat siihen, että hiekkaa ja suolaa käytettiin liukkaudentorjuntaan ennätyksellisen paljon. Siitä huolimatta maanteiden liukkaus oli suurin kritiikin aihe niin yksityishenkilöillä kuin raskaan liikenteen kuljettajilla.

Poikkeavat olosuhteet aiheuttivat ongelmia myös maanteiden päällysteille. Monin paikoin vakiintunut talvi jäi tulematta ja lämpötila sahasi nollan molemmin puolin. Tiet olivat myös märkiä ison osan talvesta. Nämä seikat aiheuttivat paljon reikiintymistä päällystetyillä teillä mikä aiheutti myös tyytymättömyyttä tienkäyttäjissä.

Kaikesta huolimatta niin yksityishenkilöt kuin raskaan liikenteen kuljettajat olivat viime talvikaudella pääosin tyytyväisiä maakunnan pääväylien talvihoitoon. Eniten tyytymättömyyttä aiheutti pääväylilläkin liukkauden torjunta.

**Kesän tutkimus: raskaan liikenteen tyytyväisyys parani, tietyömaiden nopeusrajoitukset aiheuttivat tyytymättömyyttä**

Yksityishenkilöiden tyytyväisyys Pohjois-Pohjanmaan ja Kainuun maanteiden kuntoon kokonaisuudessaan kesäkaudella 2019 pysyi samalla tasolla aikaisempien vuosien kanssa. Päällysteiden reiät niin pääteillä kuin muillakin teillä aiheuttivat eniten tyytymättömyyttä. Tyytyväisyys sorateiden kuntoon parantui aikaisempiin vuosiin verrattuna, kelirikkokauden oltua keväällä 2019 varsin helppo maakuntien alueella.

Raskaan liikenteen tyytyväisyys maanteiden kuntoon kesäkaudella 2019 parantui merkittävästi. Eniten raskaan liikenteen kritiikkiä kohdistui alemman maantieverkon kuntoon, mihin rahoitusta ei juurikaan ole voitu kohdistaa viime vuosina. Erityisesti sorateiden kunto keväällä sai hyvin paljon kritiikkiä vaikkakin kelirikkokausi oli helppo. Kelirikkokorjauksille olisi edelleenkin paljon tarvetta. Tienkäyttäjien tyytyväisyys tietyömaiden nopeusrajoituksiin on laskenut selvästi. Syynä tähän on todennäköisesti laajat parantamishankkeet valtatiellä 4 Oulusta pohjoiseen.

**Lisätietoja:**

Yksikön päällikkö Heino Heikkinen, p. 0295 038 241, etunimi.sukunimi@ely-keskus.fi

Julkaisupäivä

28.5.2020

**Vieraslajit hallintaan - yhdessä teemme sen**

Vieraslajit ovat ihmisen mukana uusille alueille levinneitä lajeja. EU:n vieraslajiasetuksen mukaan vieraslajia pidetään haitallisena, jos sen tuonnin tai leviämisen on todettu uhkaavan tai haittaavan luonnon monimuotoisuutta ja siihen liittyviä ihmisten hyvinvointia ylläpitäviä ekosysteemipalveluita.

Vieraslajien aiheuttamat riskit voivat nousta entistä suuremmiksi ilmastonmuutoksen edetessä ja toisaalta, vieraslajit menestyvät voimakkaasti häirityissä ja muutetuissa elinympäristöissä. Luonnonelinympäristöjen hyvä tila vähentää vieraslajien leviämistä. Haitallisten vieraslajien torjumiseksi on laadittu hallintasuunnitelma.

**Valtakunnalliseksi vieraslajikoordinaattoriksi on valittu Reima Leinonen**

Reima Leinonen on aloittanut uutena valtakunnallisena vieraslajikoordinaattorina 1.5.2020 ja vieraslajien koordinointia hoitaa Kainuun ELY-keskus. Vieraslajiriskien hallintaan laaditaan valtakunnallinen toimintamalli ja toimintasuunnitelma. Vieraslajien torjuntaan, neuvontaan ja torjuntatoimenpiteiden jälkiseurantaan avataan syksyllä 2020 hankehaku, josta myönnetään valtion avustuksia vieraslajien hallintasuunnitelman mukaisiin hankkeisiin. Vieraslajien torjunta keskitetään haitallisiin vieraslajeihin, joista esimerkkejä ovat mm. jättiputket, kurtturuusu, jättipalsami ja espanjansiruetana. Vieraslajeista ja siihen kuuluvasta lainsäädännöstä löytyy lisätietoja netistä [vieraslajit.fi -portaalista](http://vieraslajit.fi/).

- Aloittaessani vieraslajikoordinaattorina toiveenani on saada käyntiin mahdollisimman laaja-alaista yhteistyötä vieraslajiasioissa, Reima Leinonen kertoo. ELY-keskuksen tehtävänä on valvoa vieraslajeista aiheutuvien riskien hallintaa koskevan lain ja -asetuksen noudattamista alueellaan. Leinonen pitää tärkeänä, että kunnat, erilaiset järjestöt ja toimijat sekä ELY-keskukset, Luonnonvarakeskus ja Suomen ympäristökeskus pyrkivät yhdessä toimimaan vieraslajiasioiden parissa yhteen hiileen puhaltaen.

- Myös tiedonkulun ja vieraslajiesiintymien paikkatiedot on hyvä olla yhdessä paikassa ja helposti kaikkien toimijoiden saatavilla, Leinonen jatkaa. Tällainen paikka löytyy Suomen Lajitietokeskuksen [laji.fi](https://laji.fi/) -nettisivuilta, jonne kootaan tietoa lajeista ja niiden esiintymisestä.

Vieraslajeihin liittyvissä asioissa yhteyttä voi ottaa suoraan vieraslajikoordinaattori Leinoseen sekä Kainuun ELY-keskukseen.

**Lisätietoja**:

Vieraslajikoordinaattori Reima Leinonen, Kainuun ELY-keskus, 0295 023 799, reima.leinonen(at)ely-keskus.fi

Yksikön päällikkö, ympäristövastuu -yksikkö, Jari Pesonen, Kainuun ELY-keskus, 0295 665 190



*Vieraslajikoordinaattori Reima Leinonen.*

*Liitteestä voi ladata painokelpoisen valokuvan* [*(Reima Leinonen)*](http://www.ely-keskus.fi/documents/10191/40343929/Reima+Leinonen_higres.jpg/10ffeb6f-c40d-418c-9e1c-c38b22f513cc?t=1590668959719)*.*

Julkaisupäivä

28.5.2020

**Tiedote päätöksestä vesiliikenneasiassa Hossan kansallispuiston alueella (Kainuu, Pohjois-Pohjanmaa)**

Kainuun ja Pohjois-Pohjanmaan ELY-keskukset ovat tänään kuuluttaneet päätöksen, jossa kielletään polttomoottoreiden käyttö veneissä Hossan kansallispuistoon kuuluvilla valtion vesialueilla Suomussalmen ja Taivalkosken kunnissa sekä Kuusamon kaupungissa.

Kielto ei koske Perangan vesireittiä Pikku- ja Iso-Kukkurissa, kansallispuiston huoltotöitä ja nuottakalastusta Aittojärvellä. Sähköperämoottoreiden käyttö veneissä on sallittu. Lisäksi kansallispuistoon kuuluvilla valtion vesialueilla on kielletty vesiskoottereiden ja -jettien sekä muiden vastaavan tyyppisten moottorikäyttöisten vesikulkuneuvojen käyttö.

Kiellot tulevat voimaan 1.7.2020 ja ovat voimassa toistaiseksi.

* [Kuulutus ja päätös Kainuun ja Pohjois-Pohjanmaan ELY-keskuksien Kuulutukset ja ilmoitukset -verkkosivuilla](http://www.ely-keskus.fi/web/ely/kuulutukset)

Julkaisupäivä

28.5.2020

**Uusi vesiliikennelaki tuo muutoksia myös ELY-keskusten tehtäviin**

Vesiliikennettä koskeva lainsäädäntö uudistuu, kun uusi vesiliikennelaki (782/2019) tulee voimaan 1.6.2020. Vesiliikennelakia sovelletaan vesikulkuneuvoihin ja niiden käyttämiseen Suomen vesialueella. Lakimuutos vaikuttaa mm. vesiliikennettä koskevien kieltojen ja rajoitusten käsittelyyn.

Jatkossa kaikki vesiliikennelain mukaiset rajoitus- ja kieltopäätökset ratkaisee Liikenne- ja viestintävirasto Traficom. Aikaisemmin ELY-keskukset ratkaisivat rajoitus- ja kieltopäätökset väylän ulkopuolisten alueiden osalta. Aikaisemmat päätökset jäävät voimaan muutoksesta huolimatta.

ELY-keskukset ratkaisevat edelleen usean kunnan alueella pidettävien moottorikäyttöisellä vesikulkuneuvolla suoritettavien kilpailujen, harjoitusten tai muiden tapahtumien toistuvaan tai pysyvään järjestämiseen liittyvät lupa-asiat. Tämän lisäksi ELY-keskukset valvovat ympäristöhaittojen ehkäisemistä ja torjuntaa omalla toimialueellaan.

**Lisätietoja:**

Ympäristöasioiden asiakaspalvelu, p. 0295 020 900

Traficomin viestinnän mediapalvelu p. 029 534 5648

* [Kiellon ja rajoituksen hakeminen vesiliikenteelle (ymparisto.fi)](https://www.ymparisto.fi/fi-FI/Asiointi_luvat_ja_ymparistovaikutusten_arviointi/Luvat_ilmoitukset_ja_rekisterointi/Kiellon_ja_rajoituksen_hakeminen_maasto_ja_vesiliikenteelle/Vesiliikenne)
* [Vesiliikenteen pysyvät kiellot ja rajoitukset (Traficom)](https://www.traficom.fi/fi/liikenne/merenkulku/vesiliikenteen-pysyvat-kiellot-ja-rajoitukset)
* [Vesiliikenteen kuulutukset ja tiedoksiannot (Traficom)](https://www.traficom.fi/fi/uutiset?aihe=%255B512%255D&limit=20&offset=0&query=&sort=created)
* [Vesiliikenteen kielto- ja rajoitusalueet (Väylävirasto)](https://vayla.fi/vesivaylat/rajoitusalueet)

Julkaisupäivä

29.5.2020

**ELY-keskusten myöntämän yrityksen tilanneanalyysin ja kehittämisavustuksen koronarahoitushaku päättyy maanantaina 8.6. kello 16:15. Saapuneet hakemukset käsitellään hakuhetken sääntöjen mukaisesti.**

ELY-keskuksiin on 31.5. mennessä saapunut hakemuksia yhteensä n. 28 600 kpl (n. 843 milj.€).  Uudenmaan ELY-keskuksen ylijohtaja Petri Knaapisen mukaan tästä määrästä on käsitelty yli puolet (56 %) ja joista myönteisiä päätöksiä 11 600 kpl (n. 139 milj €). Toimialoittain eniten myönteisiä päätöksiä on tehty kaupan alan (18%), ravitsemus- ja majoitusalan (16 %) sekä liikenne- ja logistiikka-alan (14 %) yrityksille.

Työ- ja elinkeinoministeriöstä 1.6. uutisoidun mukaisesti uuden kustannustuen käyttöönoton myötä suljetaan Business Finlandin ja ELY-keskusten kehittämisavustukset, joita ne tällä hetkellä myöntävät yrityksille koronatilanteen vuoksi. ELY-keskusten myöntämä koronarahoitus päättyy siten viikon päästä maanantaina (8.6 klo 16.15).  ELY-keskuksista todetaan, että haun voimassaoloon saakka saapuneet hakemukset käsitellään hakuhetken sääntöjen mukaisesti.  Hakemusjonon purkamiseen tehdään ELY-keskuksissa lisärekrytointeja sekä hakemusten että maksatusten käsittelyyn.

* [Kustannustuen lakiesitys eduskuntaan tällä viikolla, Business Finlandin ja ELY-keskusten koronahaut auki 8.6. saakka (Työ- ja elinkeinoministeriön tiedote 1.6.2020)](https://tem.fi/artikkeli/-/asset_publisher/kustannustuen-lakiesitys-eduskuntaan-talla-viikolla-business-finlandin-ja-ely-keskusten-koronahaut-auki-8-6-saakka)

ELY-keskusten tarjoama normaali yrityksen kehittämisavustus on käytettävissä entiseen tapaan. Lisäksi käytettävissä ovat yritysten kehittämispalvelut, joiden osalta ovat voimassa normaalia merkittävästi edullisemmat yritysten omavastuuosuudet.  Myös ELY-keskusten myöntämät maaseudun, alkutuotannon ja kalatalouden yritysten koronatuet ovat haettavissa edelleen.

* [Yritysten kehittämispalvelut](https://www.ely-keskus.fi/web/yritystenkehittamispalvelut)
* [Yritysten koronatuet](https://www.ely-keskus.fi/web/ely/maaseudun-yritysten-alkutuotannon-ja-kalatalouden-koronatuki)

Valtiokonttori tiedottaa kustannustuesta kotisivuillaan ja some-kanavissaan.

**ELY-keskusten myöntämät korona-avustukset 31.5.2020 toimialoittain**

|  |  |  |  |  |  |
| --- | --- | --- | --- | --- | --- |
| Toimiala | | Myönnetty | |  |  |
|  | | kpl | euro |  |  |
| Kaupan ala | | 2 082 | 24 551 064 |  |  |
| Ravitsemis- ja majoitustoiminta | | 1 911 | 17 099 514 |  |  |
| Kuljetus ja varastointi | | 1 604 | 11 483 625 |  |  |
| Palvelut liike-elämälle (mm. talous- ja lakiasianpalvelut) | | 1 140 | 17 521 094 |  |  |
| Teollisuus | | 1 109 | 19 238 966 |  |  |
| Rakentaminen | | 822 | 9 504 758 |  |  |
| Hallinto- ja tukipalvelutoiminta | | 588 | 6 998 332 |  |  |
| Ohjelmistoala ja muu informaatio sekä viestintä | | 532 | 12 597 944 |  |  |
| Kuluttajapalvelut | | 493 | 3 903 950 |  |  |
| Terveys- ja sosiaalipalvelut | | 475 | 5 224 848 |  |  |
| Kulttuuri- ja virkistyspalvelut | | 387 | 4 488 570 |  |  |
|  | Muut toimialat | 256 | 3 574 470 |  |  |
| Koulutuspalvelut | | 238 | 3 133 020 |  |  |
| Kaikki yhteensä | | 11 642 | 139 402 535 |  |  |
|  |  |  |  |  |  |

**Lisätietoja**

Uudenmaan ELY-keskuksen ylijohtaja Petri Knaapinen (@ely-keskus.fi)

**Lue lisää:**

* [ELY-keskusten koronarahoituksessa siirrytty loppurahoitusten maksatusvaiheeseen - saapuneista 25 321 hakemuksesta käsitelty jo lähes 11 000 (ELY-keskuksen tiedote 14.5.2020)](http://www.ely-keskus.fi/web/ely/-/ely-keskusten-koronarahoituksessa-siirrytty-loppurahoitusten-maksatusvaiheeseen-saapuneista-25-321-hakemuksesta-kasitelty-jo-lahes-11-000)
* [Lukuisat suomalaiset yritykset ovat saaneet ELY-keskuksilta kriisiapua - maksatusten hakemisen on tarkoitus avautua ensi tiistaina (8.5.2020)](http://www.ely-keskus.fi/web/ely/-/lukuisat-suomalaiset-yritykset-ovat-saaneet-ely-keskuksilta-kriisiapua-maksatusten-hakemisen-on-tarkoitus-avautua-ensi-tiistaina)
* [ELY-keskusten koronarahoituksen hakemusmäärät ja sekä haetut avustussummat kasvussa (29.4.2020](http://www.ely-keskus.fi/web/ely/-/ely-keskusten-koronarahoituksen-hakemusmaarat-ja-seka-haetut-avustussummat-kasvussa)
* [ELY-keskusten koronatuet palvelevat useiden toimialojen yrityksiä (23.4.2020](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronatuet-palvelevat-useiden-toimialojen-yrityksia)
* [Torstaihin 16.4. klo 12:00 mennessä ELY-keskusten koronarahoituspäätöksiä on tehty 1 419 kpl yhteensä 18 197 217 euron edestä](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronarahoituspaatoksia-tehty-1-419-kpl-yhteensa-18-197-217-euron-edesta)
* [ELY-keskuksen koronarahoitushakemusten käsittely käynnistyi tiistaina 7.4.2020](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-ensimmaiset-koronarahoituspaatokset-tehtiin-7-4-2020)
* [ELY-keskusten koronarahoitus](http://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](http://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)
* [TEM: Kysymyksiä ja vastauksia koronasta ja yritysrahoituksesta](https://tem.fi/kysymyksia-ja-vastauksia-koronasta-ja-yritysrahoituksesta)
* [Valtiokonttori: Usein kysyttyä yritysten kustannustuesta](https://www.valtiokonttori.fi/yleinen/usein-kysyttya-yritysten-kustannustuesta/#56462efc)

Julkaisupäivä

1.6.2020

**Yhteysalus- ja maantielauttaliikenne on toiminut normaalisti koronaviruksesta huolimatta - palveluntuottajat ja ELY-keskus seuraavat terveysviranomaisten ohjeita (Varsinais-Suomi, Uusimaa, Kaakkois-Suomi, Pohjois-Pohjanmaa)**

**Varsinais-Suomen ELY-keskus tiedotti maaliskuussa koronavirustilanteen mahdollisista vaikutuksista yhteysalus- ja maantielauttaliikenteeseen. Pandemiatilanteen nopeasta kehittymisestä huolimatta liikenneyhteydet ovat toimineet normaalisti. Aluksilla on ryhdytty moniin toimiin, joilla hillitään koronaviruksen leviämistä. Matkustajia pyydetään seuraamaan ja noudattamaan kulloinkin voimassa olevia terveysviranomaisten ohjeita sekä alushenkilökunnan antamia toimintaohjeita.**

Varsinais-Suomen ELY-keskus tiedotti 13.3.2020 koronavirustilanteen mahdollisista vaikutuksista yhteysalus- ja maantielauttaliikenteeseen. Pandemiatilanteen nopeasta kehittymisestä huolimatta liikenneyhteydet ovat toimineet normaalisti.

Aluksilla on tehostettu siivousta, mahdolliset ravintola- ja kahvilapalvelut ovat olleet keskeytettynä ja muun muuassa kanssakäymistä matkustajien ja henkilökunnan välillä on vähennetty. Toimenpiteillä on pyritty hillitsemään koronaviruksen leviämistä ja siten osaltaan turvaamaan liikenteen jatkuvuus. Toimintaa muutetaan viranomaisten kulloinkin voimassa olevien ohjeistuksien mukaisesti.

Terveyden ja hyvinvoinnin laitoksen joukkoliikenteeseen antamia ohjeita voidaan soveltuvin osin noudattaa myös yhteysaluksilla:

* Tärkein suojautumistoimenpide on, että sairaana ei matkusteta. Myöskään henkilökunta ei tule sairaana tai oireisena töihin.
* Pidetään etäisyyttä ja pidättäydytään fyysisestä kontaktista niin paljon kuin kulkuneuvon luonne sallii. Tämä koskee sekä henkilökuntaa että matkustajia.
* Korostetaan hyvää yskimis- ja aivastamishygieniaa
* Huolehditaan käsihygieniasta
* Matkaa suunnitellessa ja matkalla tulee noudattaa kulloinkin voimassa olevia terveysviranomaisten ohjeistuksia.

**Lisätietoja:** Varsinais-Suomen ELY-keskus

- Yhteysalusliikenne: saaristoliikenteen asiantuntija Jari Nieminen, etunimi.sukunimi@ely-keskus.fi

- Maantielauttaliikenne: tieinsinööri Tapani Jaakkola, etunimi.sukunimi@ely-keskus.fi

Julkaisupäivä

2.6.2020

**TULVATIEDOTE: Kuusamon seudulla tulvahuippu tällä viikolla, Iijoen tulvat laskussa (Pohjois-Pohjanmaa)**

*Pohjois-Pohjanmaan ELY-keskus tiedottaa tulvatilanteesta yhteistyössä Tulvakeskuksen kanssa.*

Kuusamon seudulla järvien tulvahuiput saavutetaan tämän viikon aikana tai seuraavan viikon alussa, koska lumet ovat sulaneet lähes kokonaan. Tulvahuiput nousevat pääosin vuoden 2015 tasolle tai hiukan sitä alemmas. Oulankajoen suuri virtaama on aiheuttanut tulvimista, minkä vuoksi Karhunkierros on poikki ainakin tämän viikon perjantaihin asti. Iijoen vesistöalueella tulvatilanne helpottaa.

Iijoen vesistöalueen lumet ovat lähes kokonaan sulaneet. Virtaamat Iijoen pääuomassa ja sivujoissa ovat kääntyneet laskuun. Pudasjärvellä vedenkorkeus kävi 110,1 m korkeuden yläpuolella, minkä takia vapaa-ajan asuntoja on saattanut kastua.

Jongunjärven pinta on kääntynyt laskuun viikonlopun aikana. Pinnankorkeuden laskun myötä veden virtaus Länsirannantien ylitse vähenee. Ennustemallin mukaan ylivirtauksen pitäisi loppua viikonloppuun mennessä. Tämän jälkeen tiet kunnostetaan, minkä jälkeen ne voidaan ottaa käyttöön.

Pohjois-Pohjanmaan ELY-keskus on valmistautunut yhteistyössä kuntien ja mm. pelastusviranomaisen kanssa poikkeuksellisiin kevättulviin. ELY-keskus seuraa vesitilanteen kehittymistä.

**Vesitilanne ja ennusteet verkossa:**

* [Pientalon tulvaturvallisuusopas](http://www.ely-keskus.fi/documents/10191/58125/Pientalon_tulvaturvallisuus-opas.pdf/847b6bff-1aca-4f54-b353-54b5c0d2a56b)
* [Tulvakeskus - ennusteita, varoituksia ja varautumista](http://www.tulvakeskus.fi/) (tulvakeskus.fi)
* [Vesitilanne ja ennusteet](http://www.ymparisto.fi/vesitilanne) (ymparisto.fi)
* [Pohjois-Pohjanmaan tulva- ja vesistötietoa](https://twitter.com/POPtulvat) (twitter.com)

**Lisätietoja:**

Vesitilanne, ennusteet: vesitalousasiantuntija Timo Hampinen, p. 050 396 3006, etunimi.sukunimi@ely-keskus.fi

Säännöstely (Kala- ja Pyhäjoki): vesitalousasiantuntija Mikko Hinkkanen, p. 0295 038 817, etunimi.sukunimi@ely-keskus.fi

Säännöstely (Siika-, Patti- ja Kuivajoki): vesitalousasiantuntija Riku Eskelinen, p. 050 351 1927, etunimi.sukunimi@ely-keskus.fi

Tulvantorjuntatoimenpiteet: johtava vesitalousasiantuntija Timo Karjalainen, p. 0295 038 341, etunimi.k.sukunimi@ely-keskus.fi

Valtakunnallisen tulvakeskuksen tulvaennusteet: johtava hydrologi Bertel Vehviläinen, Suomen ympäristökeskus, p. 0295 251 731, etunimi.sukunimi@ymparisto.fi

Julkaisupäivä

2.6.2020

**Opas kaivannaisjätteiden ja -jätealueiden hallinnasta on julkaistu**

Kainuun ELY-keskus on yhteistyössä Geologian tutkimuskeskuksen kanssa laatinut oppaan kaivannaisjätteiden ja -jätealueiden hallinnasta. Opas on julkaistu tänään. Juuri julkaistussa oppaassa kuvataan parhaita käyttökelpoisia tekniikoita ja niiden soveltamista kaivannaisjätteiden, kaivannaisjätteiden jätealueiden sekä niiden hallinnasta aiheutuvien haitallisten vaikutusten ehkäisemiseksi sekä vähentämiseksi.

Opas tarjoaa kaivostoiminnan elinkaaren eri vaiheisiin työkaluja ja menetelmiä, joilla ensisijaisesti ehkäistään ympäristö- ja terveysvaikutusten muodostamista ja toissijaisesti pienennetään aiheutuvien vaikutusten merkittävyyttä. Opas toimii tukena kaivannaisjätteiden jätehuoltoon liittyvissä kysymyksissä niin toiminnanharjoittajille kuin valvonta- ja lupaviranomaisille. Oppaan keskeisenä tavoitteena on edistää ympäristönsuojelua.

Opas perustuu kaivannaisjätteiden EU-komission julkaisemaan vertailuasiakirjaan "*Best Available Techniques Reference Document for the Management of Waste from Extractive Industries*". Oppaaseen on kerätty keskeinen tieto parhaista käyttökelpoisista tekniikoista sekä niiden soveltamisesta Suomessa huomioiden kansalliset ohjeistukset, oppaat sekä lainsäädännöt.

Kaivannaisjätteiden ja jätealueiden hallinnan opas on julkaistu ympäristöministeriön julkaisuissa:

* [Opas kaivannaisjätteiden hallinnan MWEI BREF -vertailuasiakirjan parhaita käyttökelpoisia tekniikoita koskevien päätelmien soveltamiseen](http://urn.fi/URN:ISBN:978-952-361-212-9) (julkaisut.valtioneuvosto.fi)

Vertailuasiakirja on saatavilla EU-komission julkaisuissa:

* [Best Available Techniques Reference Document for the Management of Waste from Extractive Industries](http://publications.jrc.ec.europa.eu/repository/handle/JRC109657) (publications.jrc.ec.europa.eu)

Lisätietoja:

Joni Kivipelto, ympäristöasiantuntija, Kainuun ELY-keskus, joni.kivipelto(at)ely-keskus.fi, p. 0295 023 904

Julkaisupäivä

2.6.2020

**Leväseuranta käynnistyi - Pohjois-Pohjanmaalla ei havaintoja sinilevistä (Pohjois-Pohjanmaa)**

Sinileväseurannan ensimmäisellä viikolla yhdelläkään Pohjois-Pohjanmaan havaintopaikalla ei havaittu sinileviä.  Tilanne on tyypillinen alkukesälle. Runsaimmin sinileviä havaitaan lämpimän veden aikaan loppukesällä.  Alkukesällä männyn siitepöly vedessä muistuttaa sinilevää. Samaan aikaan siitepölyä on myös maalla kellertävinä hiukkasina erilaisilla pinnoilla. Sinilevien esiintymisen voimakkuuteen ja laajuuteen vaikuttavat veden ravinteisuuden ja lämpötilan lisäksi veden vaihtumisolosuhteet ja tuulisuus.

Kesällä 2020 säännöllisessä leväseurannassa on 26 havaintopaikkaa eri puolilla Pohjois-Pohjanmaata. Merialueella on kuusi havaintopaikka. Koillismaalla seurantaa on yhdeksässä järvessä, Oulun seudulla neljässä ja eteläosalla kuudessa järvessä. Osa seurattavista havaintopaikoista on ollut mukana seurannan alusta vuodesta 1998 lähtien.

Seuranta toteutetaan yhteistyössä Suomen ympäristökeskuksen, kuntien ympäristö- ja terveysviranomaisten sekä aktiivisten ranta-asukkaiden kanssa. Pohjois-Pohjanmaalla kansalaishavainnoinnin rooli leväseurannassa on merkittävä, sillä lähes puolet havainnoitsijoista on vapaaehtoisia ranta-asukkaita.

Havainnoitsijat arvioivat silmämääräisesti havaintopaikan sinilevän määrän karkealla asteikolla kerran viikossa tiistain - keskiviikon aikana. Seurannan tulokset päivitetään Järvi- ja Meriwiki-verkkopalveluun sekä Suomen ympäristökeskuksen ja Pohjois-Pohjanmaan ELY-keskuksen www-sivuille. Sinileväseuranta kertoo havaintopaikan levätilanteen havaintohetkellä, ei koko järven tai rannikkoalueen levätilannetta.

Levähaittaseuranta on osa valtakunnallista seurantaa, jonka avulla saadaan yleiskuva sinilevätilanteesta koko maassa. Seurantaan kuuluu lähes 400 havaintopaikkaa sisävesillä ja merialueilla.  Avomerellä sinilevätilannetta seurataan yhdistämällä tutkimusalus Arandan, matkustaja- ja kauppalaivoilla olevien jatkuvatoimisten mittalaitteiden, satelliittikuvien ja Rajavartiolaitoksen havaintoja. Suomen ympäristökeskus tiedottaa valtakunnallisesta sinilevätilanteesta torstaisin kesä-elokuun ajan. Seurantaa jatketaan viikoittain syyskuun loppuun asti.

Vesillä liikkujat voivat lisätä Järvi-meriwikiin omia levähavaintoja haluamastaan paikasta sekä tietoa lämpötilasta ja vedenkorkeudesta. Havainnot voi tallentaa Järvi-meriwikiin suoraan havaintopaikalta älypuhelimella Havaintolähetti -sovelluksen kautta. Ilmoitetut havainnot näkyvät valtakunnallisella levätilannekartalla ja täydentävät tilannekuvaa.

**Lisätietoja:**

Biologi Mirja Heikkinen, p.  0295 038 315, etunimi.sukunimi@ely-keskus.fi

Julkaisupäivä

4.6.2020

**Yritysten tilanneanalyysin ja kehittämisavustuksen koronarahoitushakemuksia saapui haun päättymiseen 8.6. mennessä yhteensä 33 087 kpl**

**ELY-keskusten myöntämät normaalit yrityksen kehittämisavustus, yritysten kehittämispalvelut sekä maaseudun ja kalatalouden koronatuet haettavissa edelleen.**

**ELY-keskusten myöntämää tilanneanalyysi ja kehittämisavustusta haettiin viimeisenä hakupäivänä maanantaina 8.6. yli 1 000 kpl**

Haun määräaikaan maanantaihin klo 16.15 mennessä hakemuksia saapui yhteensä 33 087 kpl (n. 1 028 M€). Näistä 8.6. klo 17.00 mennessä oli käsitelty 17 601 hakemusta ja joista tehty myönteisiä päätöksiä yhteensä 12 737 (noin 155 M€).

Toimialoittain hakemuksia on koko hakuajan saapunut eniten kaupan, teollisuuden, liike-elämän palvelujen sekä ravitsemisalan toimialoilta. Hakemusten käsittelyvauhti on ELY-keskuksissa säilynyt n. 400 kpl päivätahdissa.

Uudenmaan ELY-keskuksen ylijohtaja Petri Knaapinen vakuuttaa ELY-keskusten toimivan jatkossakin aktiivisesti, jotta suomalaiset pk-yritykset selviävät koronaepidemian aiheuttaman kysyntälaman ylitse.

* [Myönnetyt tuet toimialoittain ELY-keskuksen verkkosivuilla (tilanne 8.6.](http://www.ely-keskus.fi/web/ely/ely-keskusten-koronarahoituksen-jakautuminen)[)](http://www.ely-keskus.fi/web/ely/ely-keskusten-koronarahoituksen-jakautuminen)

**ELY-keskusten normaalit yritysten kehittämisavustukset käytettävissä**

ELY-keskuksista halutaan korostaa, että vaikka väliaikainen tuki on nyt päättynyt, ovat normaalit ELY-keskuksen myöntämät kehittämisavustukset edelleen haettavissa. Näissä tuen osuus voi olla jopa 50 %.

* [Lue lisää kehittämisavustuksista](http://www.ely-keskus.fi/web/ely/yrityksen-kehittamisavustus)

Myös Yritysten kehittämispalvelut auttavat pk-yrityksiä koronakriisissä ja yrityksen maksuosuus on tällä hetkellä 30 euroa + alv/päivä. Käsittelyajoissa on tällä hetkellä ruuhkaa, joten päätösten saamisessa on varauduttava pidempiin aikoihin.

* [Lue lisää kehittämispalveluista](http://www.ely-keskus.fi/documents/19426953/0/Asiakasohje+2020/83c0658d-949d-4205-a25f-1a51d7e2ead8)

**Maaseudun ja kalatalouden koronatukien haku maltillista**

Haun avautumisen 18.5. jälkeen on hakemuksia 7.6. mennessä on saapunut noin 700, hakemusten jakautuessa lähes puoliksi alkutuotannon ja maaseutuyritysten väliaikaisen tuen kesken. Myönteisiä päätöksiä 7.6. mennessä on maaseutuyrityksille tehty yhteensä 115 kpl yhteensä 1,034 844 € ja alkutuotantoon 91 kpl yhteensä 849 164 €. Kalatalouden väliaikaista tukea on haettu 78 kpl. Hakemusten käsittely on käynnissä.

Maaseudun tukien myöntämiselle rajatun kohderyhmän mukaisesti ovat hakemusten määrät olleet odotusten mukaiset, toteaa Kaakkois-Suomen ELY-keskuksesta maaseutupalvelut -yksikön päällikkö Jyrki Pitkänen. Sama koskee kalatalouden tukia, kertoo Lapin ELY-keskuksesta kalatalouspäällikkö Mika Oraluoma.

**Ravitsemisalan yritysten tukien ja hyvitysten haku käynnistyi perjantaina 5.6. Suuri osa saa hyvityksen toiminnan rajoittamisesta ilman hakemusta**

Tuet myöntää ja maksaa ELY-keskusten sekä TE-toimistojen kehittämis- ja hallintokeskus (KEHA-keskus).

KEHA-keskuksesta kerrotaan, että automaattisesti eli ilman hakemusta tapahtuvat joukkomaksatukset yhteensä lähemmäs 7 000:lle toiminnan rajoittamisesta kärsineelle ravitsemisyritykselle saadaan maksettua kesäkuun aikana; ensimmäinen ennakkoerä juhannukseen mennessä sekä loppuerä heti, kun verottajalta on saatu toiminnan rajoittamisajalta alv-tiedot (verohallinnolle 4/2020 alv-kuukausi ilmoituksen jättäneiden osalta juhannuksen jälkeen). Ne yritykset, jotka eivät ole joukkomaksatuksen piirissä, voivat hakea hyvitystä 31.8.2020 saakka.

Uudelleentyöllistämisen tukea haetaan aina hakemuksella. Haku on auki 31.10.2020 saakka.

* [Lue lisää hakuehdoista ja kriteereistä](http://www.keha-keskus.fi/poikkeusrahoitus/mara)

**Lisätietoja:**

* ELY-keskus; ylijohtaja Petri Knaapinen (@ely-keskus.fi)
* KEHA-keskus: maksatusjohtaja Pauliina Smolander (@ely-keskus.fi)

**Lue lisää:**

* [ELY-keskusten myöntämän yrityksen tilanneanalyysin ja kehittämisavustuksen koronarahoitushaku päättyy maanantaina 8.6. kello 16:15. Saapuneet hakemukset käsitellään hakuhetken sääntöjen mukaisesti. (1.6.2020)](https://www.ely-keskus.fi/web/ely/tiedotteet-2020/-/asset_publisher/iCWWZEbHN7ZK/content/ely-keskusten-myontaman-yrityksen-tilanneanalyysin-ja-kehittamisavustuksen-koronarahoitushaku-paattyy-maanantaina-8-6-kello-16-15-saapuneet-hakemukset)
* [Maaseudun ja kalatalouden koronatukia haettu ELY-keskuksista ensimmäisen hakuviikon aikana noin 360 (26.5.2020)](http://www.ely-keskus.fi/web/ely/-/maaseudun-ja-kalatalouden-koronatukia-haettu-ely-keskuksista-ensimmaisen-hakuviikon-aikana-noin-360)
* [ELY-keskusten koronarahoituksessa siirrytty loppurahoitusten maksatusvaiheeseen - saapuneista 25 321 hakemuksesta käsitelty jo lähes 11 000 (ELY-keskuksen tiedote 14.5.2020)](http://www.ely-keskus.fi/web/ely/-/ely-keskusten-koronarahoituksessa-siirrytty-loppurahoitusten-maksatusvaiheeseen-saapuneista-25-321-hakemuksesta-kasitelty-jo-lahes-11-000)
* [Lukuisat suomalaiset yritykset ovat saaneet ELY-keskuksilta kriisiapua - maksatusten hakemisen on tarkoitus avautua ensi tiistaina (8.5.2020)](http://www.ely-keskus.fi/web/ely/-/lukuisat-suomalaiset-yritykset-ovat-saaneet-ely-keskuksilta-kriisiapua-maksatusten-hakemisen-on-tarkoitus-avautua-ensi-tiistaina)
* [ELY-keskusten koronarahoituksen hakemusmäärät ja sekä haetut avustussummat kasvussa (29.4.2020](http://www.ely-keskus.fi/web/ely/-/ely-keskusten-koronarahoituksen-hakemusmaarat-ja-seka-haetut-avustussummat-kasvussa)
* [ELY-keskusten koronatuet palvelevat useiden toimialojen yrityksiä (23.4.2020](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronatuet-palvelevat-useiden-toimialojen-yrityksia)
* [Torstaihin 16.4. klo 12:00 mennessä ELY-keskusten koronarahoituspäätöksiä on tehty 1 419 kpl yhteensä 18 197 217 euron edestä](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-koronarahoituspaatoksia-tehty-1-419-kpl-yhteensa-18-197-217-euron-edesta)
* [ELY-keskuksen koronarahoitushakemusten käsittely käynnistyi tiistaina 7.4.2020](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/ely-keskusten-ensimmaiset-koronarahoituspaatokset-tehtiin-7-4-2020)
* [ELY-keskusten koronarahoitus](http://www.ely-keskus.fi/web/ely/poikkeusrahoitus)
* [Kysymyksiä ja vastauksia ELY-keskusten koronarahoituksesta](http://www.ely-keskus.fi/web/ely/koronarahoitus-ukk)
* [Toimintaohjeita yrityksille koronavirustilanteessa (tem.fi)](https://tem.fi/koronavirus/toimintaohjeita-yrityksille)
* [TEM: Kysymyksiä ja vastauksia koronasta ja yritysrahoituksesta](https://tem.fi/kysymyksia-ja-vastauksia-koronasta-ja-yritysrahoituksesta)
* [Valtiokonttori: Usein kysyttyä yritysten kustannustuesta](https://www.valtiokonttori.fi/yleinen/usein-kysyttya-yritysten-kustannustuesta/#56462efc)

Julkaisupäivä

9.6.2020



**Perämeren meriluonnon kartoitusta uuden hankkeen voimin (Pohjois-Pohjanmaa)**

SeaCOMBO (Sea Co-operation for Management of the Bothnian Bay) on Pohjois-Pohjanmaan ELY-keskuksen ja Länsstyrelsen Norrbottenin yhteishanke, jonka tavoitteena on edistää Pohjanlahden biologisen monimuotoisuuden, elinympäristön ja ekosysteemin säilymistä sekä monimuotoisuuden mukanaan tuomia ekosysteemipalveluita. Hankkeen tarkoituksena on myös luoda paremmat edellytykset alueen kustannustehokkaalle suunnittelulle ja tarkoituksenmukaiselle hallinnoimiselle.

**Hankkeen tavoitteet:**

* Asianosaiset ammattiryhmät, kuten käsittelijät, päättäjät ja konsultit, saavat lisää tietoa pohjoisen Perämeren meriympäristöstä, suojelutoimista ja hoidosta. Lisäksi ammattiryhmien välille muodostuu vahva ja laaja, maiden rajan ylittävä verkosto.
* Tehdään selvitys mahdollisuuksista perustaa rajan ylittävä suojelualue pohjoiselle Perämerelle.
* Luodaan pohjoisella Perämerellä suoritettavien kunnostustoimien suunnitelmaehdotus, joka perustuu hankealueen tarpeiden, sopivien menetelmien ja paikallisten olosuhteiden mukaisen toteutuksen selvittämiseen.
* Lisätään suuren yleisön tietoisuutta pohjoisesta Perämerestä, sen ainutlaatuisuudesta ja siitä, että se on suojelemisen arvoinen.

SeaCOMBO:n kesän 2020 kenttätyöt ovat juuri alkaneet, ja kesän aikana vieraillaan usealla mahdollisella ennallistamiskohteella. Kohteilla arvioidaan meriluonnon tilaa, ennallistamistarvetta ja alueelle soveltuvia ennallistamistoimenpiteitä. Inventoitavilla alueilla tehdään kahlaamalla kartoituspisteitä, joilta selvitetään pohjanlaatu ja kasvillisuus, rajataan mereisiä luontotyyppejä ja lennätetään dronea. Kesän 2020 kenttätyöt kohdistuvat Pyhäjoelle, Siikajoelle, Liminganlahdelle, Oulun edustalle ja Krunnien luonnonsuojelualueelle.

SeaCOMBO on Interreg pohjoisen ja Lapin liitonrahoittama yhteistyöhanke.

**Lisätietoja ja yhteydenotot:**

Erikoissuunnittelija Suvi Saarnio, p. 0295 038 027, etunimi.sukunimi@ely-keskus.fi



Julkaisupäivä

10.6.2020

**Valtatielle 4 Helsingistä Tornioon on laadittu tavoitetila vuodelle 2040**

Pohjois-Pohjanmaan, Lapin, Keski-Suomen ja Uudenmaan ELY-keskukset ovat määrittäneet valtatielle pitkän aikavälin toimenpiteet, joilla turvataan valtatiejakson liikenteen hyvä palvelutaso. Väylävirasto on ollut mukana työssä. Koska kehittäminen tulee tapahtumaan pitkän ajanjakson kuluessa, on tärkeää, että koko yli 700 kilometrin yhteysvälillä noudatetaan yhteisiä kehittämisperiaatteita. Laadittu tavoitetila 2040 muodostaa myös perustan jatkosuunnittelulle.

Nykyisin valtatie 4 koostuu monen tyyppisistä tiejaksoista: moottoritieosuuksista aina kaksikaistaiseen valtatiehen. Tilanne on ymmärrettävä, kun ottaa huomioon liikennemäärien suuret erot: eniten liikennettä on Helsingissä, 75 000 ajoneuvoa vuorokaudessa ja pienimmillään liikennemäärä on Pihtiputaan ja Pulkkilan välillä, missä hiljaisimmilla jaksoilla liikkuu vajaat 3 300 ajoneuvoa vuorokaudessa.

Pitkämatkaisen liikenteen lisäksi kaupunkiseutujen kohdalla valtatiellä 4 on merkittävä rooli paikallisessa liikennejärjestelmässä. Siellä korostuu tavara-, asiointi- ja pendelöintiliikenne. Kaupunkiseutujen välillä on tavara- ja vapaa-ajan liikennettä. Mitattiinpa merkitystä tavaran arvolla tai tonnikilometreillä, on valtatie 4 kiistatta Suomen tärkein tavarakuljetusten valtatie. Ulkomaankaupan kuljetukset ja maan sisäiset runkokuljetukset käyttävät sitä ja sillä on tärkeä rooli huoltovarmuuden kannalta.

Päästötavoitteet on valtatien kehittämisperiaatteissa otettu vakavasti. Raskaalle liikenteelle tasainen, ennakoitavan ja lyhyen matka-ajan turvaava nopeustaso on taloudellisesti ja päästöjen kannalta optimaalinen. Samanlainen palvelutaso sopii myös joukkoliikenteelle. Henkilöautoliikenteen vetovoimaa ei puolestaan ole tavoitteellista kasvattaa kasvihuonekaasujen päästötavoitteiden vuoksi. Näistä syistä tien ensisijaiseksi palvelutasovaateita määrittäväksi käyttäjäryhmäksi on tunnistettu tavaraliikenteen runkokuljetukset.

Tavoitetilassa valtatien 4 nopeustaso on pääsääntöisesti 100 km/h, moottoritiejaksoilla kesäisin 120 km/h. Liikennemääristä ja liikenteen koostumuksesta riippuen tie on moottoritietä, moottoriväylää, nelikaistaista valtatietä, jatkuvaa ohituskaistatietä tai yksittäisin ohituskaistoin varustettua kaksikaistaista tietä.

Häiriönhallinta ja vilkkaammilla osuuksilla liikennetilanteeseen perustuva muuttuva nopeusrajoitusjärjestelmä parantavat osaltaan tien palvelutasoa vähentäen ruuhkien vaikutusta ja ehkäisten onnettomuuksia.

Laadittu tavoitetila kytkeytyy siihen, että EU:n komissio on tehnyt esityksen TEN-T-ydinverkkokäytävän laajentamiseksi (6.6.2018). Esitys sisältää valtatiet 4 ja 29 välillä Helsinki – Tornio/Haaparanta. Tavoitetilalla on myös kytkentä parhaillaan käynnissä olevaan valtakunnallisen liikennejärjestelmäsuunnitelman laadintaan.

* [Valtatiekäytävän 4 ja 29 kehittämisen periaatteet välillä Helsinki–Tornio/Haaparanta](https://www.doria.fi/handle/10024/177539) (doria.fi)

**Lisätietoja:**

Yksikön päällikkö Risto Leppänen, Pohjois-Pohjanmaan ELY-keskus, 0295 038 262

Ylijohtaja Jukka Lehtinen, Keski-Suomen ELY-keskus, 0295 024 698

Yksikön päällikkö Maarit Saari, Uudenmaan ELY-keskus, 0295 021 341

Ylijohtaja Jaakko Ylinampa, Lapin ELY-keskus, 0295 037 199

Johtaja Päivi Nuutinen, Väylävirasto, 029 534 3575

Julkaisupäivä

10.6.2020

**Nauruanjoen sillan korjaus alkaa Yli-Iissä (Pohjois-Pohjanmaa)**

Maalismaantiellä (mt 18757) sijaitsevan Nauruanjoen sillan korjaustyöt aloitetaan Yli-Iissä. Korjaustyössä sillan puinen kansi ja sillan kaiteet uusitaan. Työ tehdään vaiheittain liikenteen kulkiessa sillan yli. Tienkäyttäjän tulee varautua 10 minuutin läpipääsyaikaan.

Työt alkavat viikolla 25 ja niiden on määrä valmistua heinäkuun 2020 loppuun mennessä.

Hankkeen tilaajana on ELY-keskus ja pääurakoitsijana Suomen Maastorakentajat Oy.

**Ajantasaiset tiedot tietöistä:**

* Tienkäyttäjän linja puh. 0200 2100 (24/7)
* [Liikennetilanne](https://liikennetilanne.tmfg.fi/) (vayla.fi)

**Lisätietoja:**

Projektipäällikkö Leo Oja, ELY-keskus, p. 0295 038 272  
Työmaapäällikkö Markus Tyynelä, Suomen Maastorakentajat Oy, p. 050 575 3385  
Valvoja Juha Typpö, CC Control Oy, p. 040 147 1227

Julkaisupäivä

11.6.2020

Tiedote Etelä-Pohjanmaan ELY-keskus ja maa- ja metsätalousministeriö



**Ravinteiden kierrätyksen kokeiluohjelman rahoitusta haettavissa**

Maa- ja metsätalousministeriö suuntaa enintään 5,1 miljoonaa euroa kokeiluohjelmaan, jolla rahoitetaan ravinteiden kierrätyksen innovatiivisia ratkaisuja. Vuosille 2020-2022 suunnatun valtakunnallisen kokeiluohjelman rahoitushaku aukeaa 12.6.2020. Tukien hallinnoinnista vastaa Etelä-Pohjanmaan ELY-keskus.

Ravinteiden kierrätyksen edistäminen on kirjattu pääministeri Sanna Marinin hallitusohjelmaan.  Kokeiluohjelma on jatkoa vuosina 2016-2018 käynnistetylle ohjelmalle. Tavoitteena on luoda edellytykset toimiville orgaanisten lannoitevalmisteiden markkinoille, ja siten varmistaa ravinteiden kierrätys ja tehokas käyttö.

**Kohdennus innovatiivisiin ratkaisuihin**

Kokeiluohjelmasta myönnettävien tukien tarkoituksena on biomassojen ravinteiden prosessoinnin, kierrätyslannoitevalmisteiden tuotannon ja tuotekehityksen, ravinteiden kierrätyksen logistiikan ja palveluratkaisujen edistäminen sekä korkean jalostusasteen tuotteiden kehittäminen biomassoista.

"Kokeiluohjelman tarkoituksena on mahdollistaa pk-yrityksille pilotoinnit ja referenssitulosten tuottaminen. Ajatuksena on, että kehitettävät innovatiiviset tuotteet ja palvelut ovat testattuja ja toimiviksi todettuja, kun niitä myydään asiakkaille. Pyrkimyksenä on, että yrityksille syntyy kehittämisen myötä uusia liiketoimintamahdollisuuksia", kiteyttää ohjelman tarkoitusta kehittämisasiantuntija Päivi Mäntymäki Etelä-Pohjanmaan ELY-keskuksesta.

Hakemuslomakkeet ja -ohjeet ovat saatavilla Etelä-Pohjanmaan ELY-keskuksen verkkosivuilla <https://www.ely-keskus.fi/web/ely/ravinteiden-kierratyksen-kokeiluohjelma-2020>.

**Webinaari ravinnekierrätyksestä ja kokeiluohjelman rahoitusmahdollisuuksista**

Etelä-Pohjanmaan ELY-keskus järjestää hakuun liittyvän webinaarin 24.6.2020 klo 9-11. Lisätiedot ohjelmasta ja ennakkoilmoittautumisesta löytyvät ohjelman verkkosivuilta.

**Lisätietoa**

Kehittämisasiantuntija Päivi Mäntymäki, Etelä-Pohjanmaan ELY-keskus, puh. 0295 027 631, [etunimi.sukunimi@ely-keskus.fi](mailto:etunimi.sukunimi@ely-keskus.fi)

Kehittämispäällikkö Hanna Mäkimantila, Etelä-Pohjanmaan ELY-keskus, puh. 0295 027 701, [etunimi.sukunimi@ely-keskus.fi](http://etunimi.sukunimi@ely-keskus.fi)

Neuvotteleva virkamies Marja-Liisa Tapio-Biström, maa- ja metsätalousministeriö, puh. 0295 162 400, [etunimi.sukunimi@mmm.fi](http://etunimi.sukunimi@mmm.fi)

Julkaisupäivä

12.6.2020

**Tuulivoimaneuvonta siirtyi Etelä-Pohjanmaan ELY-keskukselle**

Tuulivoimarakentamisen ohjauksen ja kehittämisen valtakunnallinen jatkohanke (OHKE) on siirtynyt Varsinais-Suomen ELY -keskukselta Vaasaan Etelä-Pohjanmaan ELY -keskuksen hoidettavaksi. Hankkeen rahoittajana on Ympäristöministeriö.

Tuulivoimarakentamisen ohjaukseen kohdistuvan kuormituksen helpottamiseksi, ohjauksen tehostamiseksi ja yhtenäisyyden lisäämiseksi perustetun määräaikaisen asiantuntijapalvelun ensisijaisena tehtävänä on tarjota asiantuntija-apua ja neuvontaa ELY-keskuksille, kunnille, toiminnanharjoittajille ja kansalaisille. Neuvontaa annetaan tuulivoimarakentamista koskevista menettelyistä ja niiden sisällöllisiä asioita koskevissa kysymyksissä. Tämän ohella asiantuntijapalvelussa huolehditaan tuulivoimahankkeita koskevan kaavoituksen, ympäristövaikutusten arvioinnin sekä lupamenettelyjen etenemisen ja niitä koskevien oikeustapausten seurannasta. Hankkeessa hyödynnetään jo saatuja kokemuksia tuulivoimahankkeiden kaavoituksen ohjauksen ja ympäristövaikutusten arvioinnista ELY-keskuksissa ja kehitetään ELY-keskusten toimintaa. Palvelu käynnistettiin 1.5.2015. Tähänastisen kokemuksen mukaan asiantuntijapalvelulla on hyvin pystytty vastaamaan neuvontatarpeeseen. Nykyisellä rahoituksella hanketta pystytään jatkamaan vuoden 2020 loppuun saakka.

**Lisätietoja:**

* Juha Katajisto, johtava asiantuntija, puh. 0295 023 044, s-posti: tuulivoimaneuvonta@ymparisto.fi

Julkaisupäivä

17.6.2020

**Ojitusyhteisöjen tietoja päivitetään uuteen karttapalveluun**

ELY-keskuksissa on käynnissä vanhojen ojitushankkeiden asiakirjojen digitointityö. Pääasiassa 1940-1970 -luvuilla tehtyjen peltojen ojitustöiden yhteydessä perustetut ojitusyhteisöt velvoittavat edelleen monia hyötyalueiden kiinteistöjä ylläpitämään ja kunnostamaan hallinnoimiaan ojia. Alkuperäiset asiakirjat on säilytetty myös valtiolla ja tietoja siirretään nyt uuteen verkossa toimivaan karttapalveluun.

Ojitushankkeiden asiakirjoja skannataan sähköiseen muotoon ja samalla ojitusyhteisöiden sijainnit lisätään digitaalisiin karttapalveluihin. Yksittäinen maanomistaja tai kunnostusta suunnitteleva yhteisö voi aloittaa ojitusyhteisön metsästämisen ja herättämisen karttatarkastelulla. Karttapalvelusta pystyy etsimään kohdan, johon kunnostusta suunnitellaan ja sitä kautta löytyy tieto ojitusyhteisöstä. Karttapalvelusta löytyvällä ojitusyhteisön nimellä sekä hankkeen toimitusnumerolla voi kysyä asiakirjoja alueellisesta ELY-keskuksesta tietopalvelupyynnöllä.

* [Ojitusyhteisöt-niminen karttapalvelu](https://ely.maps.arcgis.com/apps/webappviewer/index.html?id=e2ed85641789499c8b27d0d18bcc67f7) (ArcGIS)

Karttapalveluun on pääsy myös

* [Maankuivatus- ja ojitus -sivustolla](https://www.ymparisto.fi/fi-FI/Vesi/Vesien_kaytto/Maankuivatus_ja_ojitus) (ymparisto.fi).

Aineisto (Ojitusyhteisöt) on myös tarkasteltavissa:

* [Suomen ympäristökeskuksen Karpalo-karttapalvelussa](https://wwwp2.ymparisto.fi/karpaloHtml5/html5viewer/?configBase=https%3a%2f%2fwwwp2.ymparisto.fi%2fkarpaloHtml5%2fH5cfg%2f5jv2bT6Mv6a223nUT)

Uudesta karttapalvelusta löytyy aluksi digitoitua tietoa Etelä-Pohjanmaan, Hämeen, Kaakkois-Suomen ja Uudenmaan ELY-keskusten alueilta. Myöhemmin aineisto täydentyy muiden ELY-keskusten tuottamalla tiedolla. Ojitusyhteisöjä on valtakunnallisesti tuhansia, joten aineisto päivittyy seuraavien vuosien aikana monelta suunnalta Suomea.

**Peltojen peruskuivatus on osa tärkeää ketjua suomalaisessa ruuan tuotannossa**

Ojitusten kunnostukset lähtevät liikkeelle yleensä siitä, että vesi ei liiku kunnolla tai pelto on märkä. Riittävä kuivatus takaa tehokkaan viljelyn ja pellon hyödyntämisen. Kun hyötyalueella oleva maanomistaja huomaa pellon vajaasta kuivatuksesta aiheutuvan ongelman, aloitetaan "nukkuvan" ojitusyhteisön herättäminen.

Peltojen peruskuivatus on osa tärkeää ketjua suomalaisessa ruuan tuotannossa. Suomen pellot on peruskuivatettu kertaalleen pääasiassa 1940-1970 -luvuilla. Ojitusten yhteydessä on muodostettu ojitusyhtiöitä, joita nykyään kutsutaan vesilain mukaan ojitusyhteisöiksi. Ojitusyhteisöille on muodostettu ojitushankkeen aikana paperinen kansio, joka sisältää hankkeen asiakirjat. Nämä asiakirjat ovat edelleenkin lainvoimaisia ja velvoittavat sekä antavat oikeuden ojitusyhteisön jäsenille ylläpitää ja kunnostaa hallinnoimiaan ojia. Kansiot sisältävät mm. yhtiösopimuksen, josta selviää yhteisöön kuuluvat kiinteistöt sekä hyötyaluekartat, joissa on merkitty kaivetut ojat ja hyötyalueet. Muita tärkeitä ja kunnostuksen pohjana käytettäviä asiakirjoja kansiossa ovat esim. pituus- ja poikkileikkaukset, suunnitelma sekä kustannusosittelut.

Ojitushankkeiden valmistuttua asiakirjat on luovutettu useana kappaleena ojitusyhteisöiden omille jäsenille. Alkuperäiset asiakirjat on säilytetty myös valtiolla, koska valtio on ollut aikoinaan suunnitelmien ja usein toteutuksenkin taustalla. Hankkeiden kansiot ovat säilytyksessä ELY-keskusten arkistoissa ja osa Kansallisarkistossa, joista niitä voi kysellä. Vuosien saatossa sekä sukupolvien vaihdosten jälkeen monelle hyötyalueen kiinteistölle tulee yllätyksenä tieto siitä, että ne kuuluvat ojitusyhteisöön.

**Lisätiedot:**

* Vesitalousasiantuntija Teea Niskanen, Kainuun ELY-keskus, [teea.niskanen@ely-keskus.fi](mailto:teea.niskanen@ely-keskus.fi), puh. 0295 025 146, Twitterissä @HeiTeea
* Ympäristösuunnittelija Elina Laine, Hämeen ELY-keskus, [elina.laine@ely-keskus.fi](mailto:elina.laine@ely-keskus.fi), puh. 0295 025 107, Twitterissä @laineel1
* Ryhmäpäällikkö Sari Yli-Mannila, Etelä-Pohjanmaan ELY-keskus, [sari.yli-mannila@ely-keskus.fi](mailto:sari.yli-mannila@ely-keskus.fi), puh. 0295 027 962
* (Tekninen toteutus) kehitysinsinööri Mika Heikkinen, Suomen ympäristökeskus, [mika.heikkinen@ymparisto.fi](mailto:mika.heikkinen@ymparisto.fi), puh. 0295 251 152

Julkaisupäivä

18.6.2020

**Piipsannevan (Haapavesi) tuulivoimahankkeen ympäristövaikutusten arviointiselostus nähtävänä (Pohjois-Pohjanmaa)**

Puhuri Oy suunnittelee tuulivoimapuistoa Haapaveden Piipsannevan alueelle Siikalatvan ja Kärsämäen kunnanrajojen välittömään läheisyyteen. Ympäristövaikutusten arviointimenettelystä annetun lain mukainen ympäristövaikutusten arviointiselostus on nähtävillä 24.6.-31.8.2020 Haapaveden kaupungintalolla (suljettuna heinäkuussa) ja kirjastossa, Kärsämäen kunnan asiointipisteessä (Haapajärventie 1), Siikalatvan kunnantalolla (heinäkuun suljettuna), Pulkkilan kirjastossa (heinäkuussa poikkeavia aukioloaikoja) sekä ELY-keskuksen asiointipisteessä Veteraanikatu 1, Oulu. Lisäksi aineisto on nähtävillä osoitteessa [ymparisto.fi/piipsannevantuulivoimayva.](http://ymparisto.fi/piipsannevantuulivoimayva)

Hanketta koskeva yleisötilaisuus järjestetään maanantaina 10.8. klo 18 verkkolähetyksenä. Ohjeet lähetykseen liittymisestä ja linkki siihen ilmoitetaan myöhemmin yllä mainitulla hankesivulla. Asiasta ovat kertomassa YVA-yhteysviranomaisen (Pohjois-Pohjanmaan elinkeino-, liikenne- ja ympäristökeskus), hankevastaavan (Puhuri Oy) ja YVA-konsultin (FCG Oy) edustajat. Tilaisuudessa esitellään myös hankkeen kaavoitusta.

Jokaisella on oikeus esittää mielipiteensä ympäristövaikutusten arviointiselostuksesta. Kannanotot tulee toimittaa 31.8.2020 mennessä Pohjois-Pohjanmaan ELY-keskukselle sähköpostitse osoitteeseen kirjaamo.pohjois-pohjanmaa@ely-keskus.fi tai kirjallisena postitse osoitteella PL 86, 90101 OULU. Pohjois-Pohjanmaan ELY-keskus antaa perustellun päätelmänsä arviointiselostuksesta viimeistään 30.10.2020. Perusteltu päätelmä, johon sisältyy yhteenveto arviointiselostukseen jätetyistä kannanotoista, laitetaan nähtäville osoitteeseen  
[ymparisto.fi/piipsannevantuulivoimayva.](http://ymparisto.fi/piipsannevantuulivoimayva)

Tuulivoimahanke muodostuu hankealueesta tuulivoimaloineen ja huoltoteineen sekä hankealueelle rakennettavasta sähköasemasta ja sähkönsiirrosta. Arvioinnissa tarkastellaan alustavasti myös aurinkoenergiatuotannon sijoittamista alueelle.

Toteutusvaihtoehtoina on arvioitu 50 tai 43 voimalan sijoittamista alueelle sekä hankkeen toteuttamatta jättämistä. Suunniteltujen voimaloiden yksikköteho tulisi olemaan 4-8 MW (kokonaisteho 164-472 MW). Tuulivoimaloiden napakorkeus on enintään noin 215 metriä ja kokonaiskorkeus enintään 300 metriä.

Hankealueelle rakennetaan kolme muuntoasemaa, joilta sähkö siirretään 110 kV ilmajohdoilla hankkeen sähkönsiirtoa varten rakennettavalle asemalle. Ensisijaisena sähkön liityntäpisteenä tarkastellaan liittymistä hankealueen länsipuolelle sijoittuvaan Fingrid Oyj:n Haapavesi-Pyhäkoski 220 kV (tulevaisuudessa Metsälinja 400 kV ja 110 kV) voimajohdon kautta.

**Lisätietoja**

Yhteysviranomaisena hankkeessa toimii Pohjois-Pohjanmaan ELY-keskus, Liisa Kantola, puh. 0295 038 340, etunimi.sukunimi@ely-keskus.fi

Hankkeesta ja ympäristövaikutusten arvioinnista vastaa Puhuri Oy, Harri Ruopsa, puh. 040 073 0793, etunimi.sukunimi@puhuri.fi

YVA-konsulttina toimii FCG, Leila Väyrynen, puh. 040 5412 306, etunimi.sukunimi@fcg.fi

Kaavakonsulttina toimii FCG, Janne Tolppanen, puh. 044 2787 307, etunimi.sukunimi@fcg.fi

Julkaisupäivä

23.6.2020

**Lomautukset kääntyivät laskuun toukokuussa - työttömiä työnhakijoita noin 13 000 enemmän kuin vuosi sitten (Pohjois-Pohjanmaa)**

Pohjois-Pohjanmaalla oli toukokuun lopussa 30 600 työtöntä työnhakijaa (ml. lomautetut), mikä on 13 100 (75 %) enemmän kuin vuosi sitten. Huhtikuun lopusta työttömien työnhakijoiden määrä väheni 1 200:lla, mikä selittyy lomautettujen määrän vähenemisenä (-1 250). Toukokuun lopussa kokoaikaisesti lomautettuja oli 9 900, joista naisia oli 5 000 ja miehiä 4 900. Naisista lomautettuna oli selvästi eniten palvelu- ja myyntityöntekijöitä, ilman ammattia olevia sekä myyjiä. Miesten kohdalla lomautukset kohdistuivat eniten ilman ammattia oleviin, kuljetustyöntekijöihin sekä rakennustyöntekijöihin.

Työttömien työnhakijoiden määrä kasvoi Pohjois-Pohjanmaan kaikissa kunnissa viime vuoden toukokuuhun verrattuna. Työttömyysaste oli toukokuun lopussa koko maassa 16,5 % ja Pohjois-Pohjanmaalla 16,4 %. Vuosi sitten työttömyysaste oli Pohjois-Pohjanmaalla 9,4 %. Kunnittain työttömyysaste vaihteli Pohjois-Pohjanmaalla Reisjärven 9,1 %:n ja Kuusamon 19,8 %:n välillä. Oulussa työttömiä työnhakijoita oli 17 800 ja työttömyysaste (18,0 %) oli maakunnan toiseksi korkein. Alhaisimmat työttömyysasteet olivat Reisjärven ohella Pyhännällä (12,2 %), Siikajoella (10,7 %) ja Hailuodossa (10,8 %). Kuusamon ja Oulun jälkeen korkeimmat työttömyysasteet olivat Raahessa ja Taivalkoskella (17,6 %).

Pohjois-Pohjanmaalla työttömistä työnhakijoista miehiä oli 16 300 ja naisia 14 300. Erityisesti naisten työttömyys oli lisääntynyt huomattavan paljon vuoden aikana. Työttömänä työnhakijana olevien naisten määrä oli noussut 6 600:lla (85 %) vuoden takaisesta. Työttömänä työnhakijana olevien miesten määrä puolestaan oli noussut 67 % (6 500 henkilöä) viime vuodesta. Myös nuorten työttömyys oli lisääntynyt voimakkaasti; alle 25-vuotiaita työttömiä työnhakijoita oli 4 900, mikä on 70 % (2 000 henkilöä) enemmän kuin vuosi sitten. Alle 20-vuotiaita työttömiä työnhakijoita oli 1 000, se on 300 enemmän kuin vuosi sitten. Myös yli 50-vuotiaiden työttömien työnhakijoiden määrä (noin 9 000) oli kasvanut selvästi (63 %) viime vuodesta. Pitkäaikaistyöttömiä (yli vuoden yhtäjaksoinen työttömyys) oli 5 100, mikä on 13 % enemmän viime vuoden toukokuuhun verrattuna.

Ammattiryhmittäin tarkasteltuna työttömänä oli eniten palvelu- ja myyntityöntekijöitä (6 500), ammatteihin luokittelemattomien ryhmiin kuuluvia (5 900, joista suurin osa oli ilman ammattia olevia tai joiden ammatti ei tiedossa) sekä rakennus-, korjaus- ja valmistustyöntekijöitä (lähes 4 800).

Toukokuun lopussa aktivointiasteeseen laskettavien palvelujen piirissä oli 7 300 henkilöä, mikä on lähes 1 800 vähemmän kuin vuotta aiemmin. Palveluittain eniten osallistujia oli koulutuksessa (3 850): omaehtoisesti työttömyysetuudella opiskelevia oli 2 500 ja työvoimakoulutuksessa oli 1 350 henkilöä. Työllistettynä yksityiselle tai julkiselle sektorille oli yhteensä 1 500 henkilöä ja kuntouttavaan työtoimintaan osallistujia oli 1 300. Lisäksi vuorotteluvapaasijaisina, työ-/koulutuskokeilussa sekä työnhaku- ja uravalmennuksessa oli yhteensä 650 henkilöä.

Pohjois-Pohjanmaan työ- ja elinkeinotoimistossa (TE-toimisto) oli toukokuun aikana tarjolla kaikkiaan 8 000 avointa työpaikkaa, mikä on 1 300 vähemmän kuin viime vuoden toukokuussa. Myös uusien avointen työpaikkojen määrä (3 500) väheni 1 000:lla vuoden takaisesta.

**Lisätietoa:**

**Pohjois-Pohjanmaan ELY-keskus**, Elinkeinot, työvoima ja osaaminen -vastuualue:  
johtaja Petri Keränen, 0295 026 727  
yksikön päällikkö Eine Kela, 0295 038 227  
asiantuntija Jarkko Pietilä, 0295 038 116  
suunnittelija Pirjo Hyrkäs (tilastot), 0295 038 061  
s-posti: etunimi.sukunimi(at)ely-keskus.fi

**Pohjois-Pohjanmaan työ- ja elinkeinotoimisto (TE-toimisto)**:  
johtaja Maire Mäki, 0295 056 800  
palvelujohtaja Pirjo Juntunen, 0295 056 596  
palvelujohtaja Mari Tuomikoski, 0295 056 801  
palvelujohtaja Marita Rimpeläinen, 0295 056 713  
s-posti: etunimi.sukunimi(at)te-toimisto.fi

* [Työllisyyskatsaukset verkkoversiona](https://www.temtyollisyyskatsaus.fi/graph/tkat/tkat.aspx?ely=12) (temtyollisyyskatsaus.fi)
* Pohjois-Pohjanmaan työmarkkinoiden kuvia, lukuja ja aineistoja: [Pohjois-Pohjanmaan työmarkkinatietoa](https://www.ely-keskus.fi/web/ely/ely-pohjois-pohjanmaa-tyomarkkinoiden-tyovoimatarpeen-ja-talouden-kehitys;jsessionid=DACE9DBBD99B884561DC162DF44E2F15?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14404)
* Työnvälitystilaston data vapaasti tarjolla: [StatFin-palvelusta](http://pxnet2.stat.fi/PXWeb/pxweb/fi/StatFin/) kohta Työmarkkinat > Työnvälitystilasto (TEM).
* Työllisyyskatsausten julkistukset: [Työllisyyskatsausten ja tilastojen julkistamispäivät vuonna 2020](http://tem.fi/tilaston-julkistamispaivat-kuvaus-ja-laatuseloste) (tem.fi)
* Tilastokeskuksen tarjontaa: [Tilastokeskuksen kuukausittainen otantapohjainen työmarkkinatieto](http://www.tilastokeskus.fi/til/tyti/tie.html) (tilastokeskus.fi)

Julkaisupäivä

24.6.2020

**Maantien 815 (Lentokentäntie) parantaminen välillä Pohjantie (vt 4) – Hailuodontie (mt 816), Oulu (Pohjois-Pohjanmaa)**

Pohjois-Pohjanmaan elinkeino-, liikenne- ja ympäristökeskus (ELY-keskus) aloittaa tiesuunnitelman laatimisen tarpeellisine tutkimuksineen. Suunnitelmaa laaditaan yhteistyössä Oulun kaupungin kanssa.

Suunnittelukohteena on Lentokentäntien parantaminen välillä Pohjantie (vt 4) – Hailuodontien (mt 816) liittymä. Lentokentäntie levennetään keskikaiteelliseksi kaksiajorataiseksi tieksi (kaksi ajokaistaa/suunta) ja nykyisiä tasoliittymiä parannetaan lisäkaistoja rakentamalla. Hailuodontien kiertoliittymä rakennetaan ns. turbo-kiertoliittymäksi, jossa Lentokentäntien pääsuunnalla on 4 kaistaa. Lisäksi parannetaan nykyisiä siltoja, rakennetaan uusia siltoja sekä kehitetään suunnittelujakson jalankulku- ja pyöräilyliikenteen yhteyksiä ja melunsuojauksia.

Suunnitteluratkaisussa parannetaan myös joukkoliikenteen toimintaedellytyksiä ja otetaan myös huomioon tulevat joukkoliikenneyhteyksien kehittämistoimet.

Suunnittelualueella tehdään kesän 2020 aikana alustavia maastotutkimuksia ja varsinainen tiesuunnitelman laadinta käynnistyy syksyllä 2020. Tiesuunnitelmavaiheen aikana pidetään talvella 2020/2021 kansalaisille tarkoitettu esittelytilaisuus, josta ilmoitetaan erikseen. Tilaisuudessa esitellään laadittuja suunnitelmaluonnoksia ja -ehdotuksia sekä otetaan vastaan suunnitelmaa koskevaa palautetta.

Tiesuunnitelma valmistuu kesällä 2021, joka jälkeen se lähetetään lain liikennejärjestelmästä ja maanteistä mukaiseen käsittelyyn. ELY-keskus asettaa tiesuunnitelman nähtäväksi, jolloin kansalaisilla on mahdollisuus jättää muistutuksia suunnitelmasta. Lisäksi tiesuunnitelmasta pyydetään lausunnot eri viranomaisilta sekä Oulun kaupungilta. Lausuntojen ja muistutusten käsittelyn jälkeen Traficom antaa suunnitelmasta hyväksymispäätöksen.

Tiesuunnitelman valmistuttua hankkeesta laaditaan rakennussuunnitelma, joka valmistuu talvella 2021/2022. Hankkeen rakennuskustannusarvio on noin 21,0 M€ (alv 0%). Hankkeella ei ole vielä rahoitusta rakentamiseen.

**Lisätietoja:**

Pohjois-Pohjanmaan ELY-keskus, hankevastaava Ari Kuotesaho, puh. 0295 038 259, etunimi.sukunimi@ely-keskus.fi

Oulun kaupunki, liikenneinsinööri Erkki Martikainen, puh.  044 703 2113, etunimi.sukunimi@ouka.fi

Julkaisupäivä

24.6.2020

**ELY-keskusten myöntämällä koronarahoituksella on ollut vaikutusta yritysten selviytymiseen**

**Kyselyyn vastanneista 40 % kertoi välttyneensä lomautuksilta tai irtisanomisilta**

ELY-keskukset saivat koronavirusepidemiasta johtuvasta markkina- ja tuotantohäiriöistä kärsiville yrityksille myönnettäväksi rahoitusta yhteensä 400 miljoonaa euroa. Touko-kesäkuun vaihteessa toteutetun kyselyn avulla haluttiin selvittää millaisia vaikutuksia jo päätöksen saaneet yritykset arvioivat koronarahoituksella olleen yrityksensä liiketoiminnan kehittämiseen.

Tulosten mukaan vastaajat arvioivat koronarahoituksen vaikuttavuuden ja merkittävimmän hyödyn olevan erityisesti yrityksen liiketoiminnan uudistuminen ja vahvistuminen. Lisäksi rahoituksen avulla oli pystytty välttämään henkilöstön lomautuksia ja irtisanomisia sekä vältytty yritystoiminnan lopettamiselta.

Yrityksiltä selvitettiin lisäksi arviota ELY-keskuksen koronarahoitukseen liittyvästä kokonaispalvelusta (asteikolla 1-5). Tyytyväisimpiä asiakkaat olivat sähköisen asioinnin sujuvuuteen (4,18) sekä palvelun asiantuntemukseen (4,0). Eniten haasteita koettiin hallinnon terminologian hankaluudesta (3,67) sekä  yleisesti rahoitukseen ja sen hakemiseen liittyvän tiedon löytymisessä (3,78). Rahoitushakemuksen käsittelynopeus sai arvosanan 3,79 ja kokonaistyytyväisyys palveluun oli yhteensä 3,99.

Kysely lähetettiin yhteensä 4 480 yritykselle ja siihen vastasi 1 388 yritystä (31 %). Vastauksia saatiin kaikista maakunnista. Vastaajista 70 % oli saanut päätöksen tilanneanalyysille ja 30 % kehittämistoimenpiteisiin, vastaajista myönteisen päätöksen oli saanut 90 %.

Satakunnan ELY-keskuksen kehittämis- ja asiakkuuspäällikkö Anne Jortikan mukaan noin 450 vastaajasta 40 % kertoi käyttäneensä ELY-keskusten neuvontapalveluja (Poikkeusrahoitus- ja Yritys-Suomi-puhelinpalvelu) näiden saadessa kokonaisarviokseen 4,22.

*ELY-keskusten poikkeusrahoitus oli haettavana 31.3. – 8.6.2020, jonka aikana hakemuksia saapui yhteensä 33 132 kpl haetun summan ollessa 1 027 miljoonaa euroa. Tilanneanalyysin tekemiseen myönnettävä avustus oli 80 prosenttia hyväksytyistä kustannuksista, kuitenkin enintään 10 000 euroa ja kehittämistoimenpiteissä 80 prosenttia hyväksytyistä kustannuksista, kuitenkin enintään 100 000 euroa.*

*Rahoituksen piiriin kuuluivat yritykset, joissa työskenteli enintään viisi henkilöä ja sitä myönnettiin kaikkien toimialojen yrityksille lukuun ottamatta maa-, metsä- ja kalatalouden sekä maataloustuotteiden jalostuksen alan yrityksiä.*

**Lisätietoja:**

* Satakunnan ELY-keskus, kehittämis- ja asiakkuuspäällikkö Anne Jortikka p. 0295 022 046
* Kainuun ELY-keskus, johtava asiantuntija Outi Pitkänen p. 0295 023 579
* Koronapoikkeusrahoituksesta;TEM, hallitusneuvos Mikko Ojala p. 0295 063 506
* Neuvontapalveluista; Varsinais-Suomen ELY-keskus, asiakkuuspäällikkö Kirsi Wendelin-Arponen p. 0295 022 689

Julkaisupäivä

24.6.2020

**Pengerpumppaamojen käyttöä peltoalueiden kuivatusvesien puhdistamiseen selvitellään Kalajokivarressa (Pohjois-Pohjanmaa)**

Pohjois-Pohjanmaan ELY-keskus, Nivalan kaupunki ja Ylivieskan kaupunki ovat aloittaneet esiselvityksen siitä, voisiko Kalajoen keskiosalla oleva pengerpumppaamoja käyttää vähentämään peltoalueiden kuivatusvesien kiintoaine-, ravinne ja typpikuormaa. Tarkasteltavia vaihtoehtoja ovat ainakin valumavesien pidättäminen ja kemikalointi. Myös menetelmien kustannustehokkuutta arvioidaan.

Selvityksen teko on tilattu Maveplan Oy:ltä ja se valmistuu syksyllä. Jos selvityksessä löytyy tarkoitukseen sopiva puhdistusmenetelmä, etsitään myös mahdollisia pilottikohteita, joilla veden puhdistamista voisi myöhemmin haettavalla rahoituksella testata.

Kalajoen keskiosa on vesivoimantuotantoa ja tulvasuojelua varten voimakkaasti muutettua jokiosuutta.  Vesimuodostuma on tyydyttävässä tilassa, joten vesienhoitolain tavoitteiden saavuttamiseksi siellä on etsittävä toimenpiteitä tilan parantamiseksi.

Suurin osa Kalajoen keskiosan koskialueista on hävinnyt allastuksen seurauksena ja vedessä on runsaasti ravinteita. Jokeen tulevasta ravinnekuormituksesta jopa 80-85 %:n on arvioitu olevan peräisin maataloudesta. Säännöstelyaltaiden rannat ja jokivarret on pitkälti pengerretty. Penkereet suojaavat peltoalueita tulvilta, mutta myös estävät veden vapaan virtauksen jokeen. Näin ollen pääosa Nivalan-Ylivieskan alueen jokivarsipeltojen vesistä pumpataan Kalajokeen noin 30 pengerpumppaamon avulla. Pumppaamot ovat valtion rakentamia ja kunnossapidettäviä vesitalousluvassa määrätyn vastuunjaon perusteella. Maanomistajien vastuulla on veden johtaminen pumppaamoille ja pumppaamoiden tarvitsemasta sähköstä vastaa voimayhtiö.

Koska pumppaamoita varten valumavesiä kerätään laajoilta alueilta yhteen pisteeseen, on herännyt ajatus, voisiko niiden yhteyteen kannattavasti rakentaa vesienpuhdistusjärjestelmiä ravinteikkaiden peltoalueiden kuivatusvesien puhdistamiseen. Lisäksi pumppaamoille johtaa tie ja niitä kunnossapidetään säännöllisesti, joten niiden yhteyteen voisi olla kannattavaa rakentaa sellaisiakin vedenpuhdistusrakenteita, jotka vaativat huoltoa. Pumppaamojen kautta johdettavat vesimäärät ovat esim. tulva-aikaan niin suuria, että luultavasti niitä kaikkia ei voida käsitellä. Maatalouden vesiensuojelussa tavallisesti käytettyjä kosteikkoja on vaikea rakentaa Kalajoen keskiosan kaltaiselle tasaiselle peltoalueelle.

Vastaavan tyyppistä selvitystä ei tiettävästi ole Suomessa aiemmin tehty.

**Lisätietoja:**

Pohjois-Pohjanmaan ELY-keskus: Timo Yrjänä 0400 386593 ja Miikka Annunen 02950 38304

Ylivieskan kaupunki: Tapio Koistinaho 044 4294 227

Nivalan kaupunki: Jouni Hautala 040 344 7301 (vko 27)

Julkaisupäivä

24.6.2020

**ELY-keskuksen valtakunnalliset avustukset ympäristökasvatushankkeille jaettu**

Kolmetoista alueellisesti tai valtakunnallisesti merkittävää ympäristökasvatuksen ja -valistuksen hanketta pääsee käyntiin eri puolilla maata Keski-Suomen ELY-keskuksen jakaman avustuksen turvin. Ympäristöministeriön hallinnonalalle kuuluvaa avustusrahaa oli jaossa ennätysmäärä, noin 300 000 euroa. Tarvetta onkin, sillä yhteensä avustusta haettiin 61 hankkeelle noin 1,6 miljoonan euron edestä.

Avustukset suunnattiin tänä vuonna erityisesti luonnon monimuotoisuutta edistäville ja aktiivista ilmastokansalaisuutta edistäville hankkeille. Näin pyritään edesauttamaan kiperien kestävän kehityksen kysymysten ratkaisemista; nämä aiheet olivat haasteiden kärkipäässä myös mm. hiljattain julkaistussa Suomen Agenda2030-maaraportissa.

- Kestävässä kehityksessä on kyse valtavasta oppimisprosessista. Ympäristökasvatuksella on siinä olennainen sija. Sillä tavoitellaan hyvää luontosuhdetta, kestävän kehityksen mukaisia elämäntapoja ja aktiivista, ratkaisukeskeistä suhdetta maailman tilaan, sanoo ympäristökasvatusasiantuntija Tanja Tuulinen Keski-Suomen ELY-keskuksesta. – Suurien käsillä olevien ympäristöuhkien käsittely vaatii ympäristökasvattajilta monipuolista osaamista. Tätä Suomesta löytyykin, ja se näkyy myös meille tulevien hanke-esitysten monipuolisuutena ja laadukkuutena.

Yleiset arviointikriteerit täyttäviä hanke-esityksiä oli hakemusten joukossa runsaasti. Rahoitettujen hankkeiden katsottiin vastaavan erityisen hyvin olemassa oleviin tarpeisiin ja niillä arvioitiin olevan potentiaalia laajamittaiseen vaikuttavuuteen.

Ilmastonmuutokseen liittyvissä, nuorille suunnatuissa hankkeissa on vahvasti mukana arjen valintojen lisäksi yhteisen vaikuttamisen näkökulma. Tämä on todettu tärkeäksi elementiksi ilmastokasvatuksessa ja se vastaa hyvin hakukierroksen painotusta aktiivisen ilmastokansalaisuuden tukemisesta. Tällä kierroksella rahoitettiin myös kahta pääasiassa aikuisille suunnattua hanketta.

Taiteen menetelmiä käytetään muutamassa rahoitettavassa hankkeessa. Suuret ympäristöhaasteet herättävät monenlaisia kysymyksiä ja tunteita, joiden käsittelyssä taide voi olla suureksi avuksi. Hankkeissa tehdään monipuolista yhteistyötä myös muiden sektoreiden kanssa.

Avustuksia myönnetään myös kolmelle hankkeelle, joissa pääpaino on menetelmien tai ympäristökasvatustoimijoiden yhteisten rakenteiden tai osaamisen kehittämisessä.  Nämä nostavat onnistuessaan ympäristökasvatuksen vaikuttavuutta laajasti.

ELY-keskuksia koskevan asetuksen nojalla Keski-Suomen ELY-keskus hoitaa ympäristökasvatuksen valtakunnallisia koordinointi- ja asiantuntijatehtäviä. Tehtävä sisältää ympäristökasvatuksen ja -valistuksen valtakunnalliset hankeavustukset. Avustukset ovat ympäristöministeriön hallinnonalan harkinnanvaraisia valtionavustuksia ja ne ovat haettavissa seuraavan kerran syksyllä 2020.

**Lisätietoja:**

[Vuonna 2020 rahoitettavien hankkeiden lyhyet kuvaukset (pdf)](http://www.ely-keskus.fi/documents/10191/39479717/Avustettavien+ymp%C3%A4rist%C3%B6kasvatushankkeiden+lyhyet+kuvaukset+2020/e19d8e8d-a159-4384-95f3-8a9656fc57fb)

Ympäristökasvatusasiantuntija Tanja Tuulinen, Keski-Suomen ELY-keskus, p. 0295 024 669, [etunimi.sukunimi@ely-keskus.fi](mailto:etunimi.sukunimi@ely-keskus.fi)

<http://www.ely-keskus.fi/web/ely/avustukset-ymparistokasvatus>

Julkaisupäivä

25.6.2020

**Maantien 8460 parantaminen Jokikylän sillan kohdalla, Oulu (Pohjois-Pohjanmaa)**

Pohjois-Pohjanmaan elinkeino-, liikenne- ja ympäristökeskus (ELY-keskus) on käynnistänyt liikennejärjestelmästä ja maanteistä annetun lain mukaisen tiesuunnitelman laatimisen maantielle 8460 (Kiiminkijoentie) Jokikylän sillan kohdalle. Suunnitelmaa laaditaan yhteistyössä Oulun kaupungin kanssa.

Suunnittelukohteena on Kiiminkijoen ylittävä Jokikylän silta maantiellä 8460 (Kiiminkijoentie). Silta uusitaan nykyiselle paikalleen ja maantien varteen sillan eteläpuolelle suunnitellaan uusi jalankulku- ja pyörätie välille Koivulantie - Haukiväylä. Lisäksi parannetaan maanteiden 8460 ja 848 (Haukiväylä) liittymäjärjestelyä. Suunnitelman tavoitteena on parantaa ajoneuvoliikenteen sekä jalankulkijoiden ja pyöräilijöiden liikenneturvallisuutta ja sujuvuutta.

Suunnittelutyö on käynnistetty kesäkuussa 2020. Tiesuunnitelmavaiheen aikana syksyllä 2020 pidetään kansalaisille tarkoitettu esittelytilaisuus, josta ilmoitetaan erikseen. Tilaisuudessa esitellään laadittuja suunnitelmaluonnoksia ja -ehdotuksia sekä otetaan vastaan suunnitelmaa koskevaa palautetta.

Tiesuunnitelman valmistuu vuoden 2020 loppuun mennessä, joka jälkeen se lähetetään liikennejärjestelmästä ja maanteistä annetun lain mukaiseen käsittelyyn. ELY-keskus asettaa tiesuunnitelman nähtäväksi, jolloin kansalaisilla on mahdollisuus jättää muistutuksia suunnitelmasta. Lisäksi tiesuunnitelmasta pyydetään lausunnot eri viranomaisilta sekä Oulun kaupungilta. Lausuntojen ja muistutusten käsittelyn jälkeen Traficom antaa suunnitelmasta hyväksymispäätöksen.

Tiesuunnitelman valmistuttua hankkeesta laaditaan rakennussuunnitelma, joka valmistuu talvella 2021. Hankkeen rakennuskustannusarvio on noin 3,5 milj. euroa (alv 0%).

**Lisätietoja:**

Pohjois-Pohjanmaan ELY-keskus, hankevastaava Ari Kuotesaho, puh. 0295 038 259, etunimi.sukunimi@ely-keskus.fi

Oulun kaupunki, katumestari Seppo Kuoppala, puh.  044 703 2110, etunimi.sukunimi@ouka.fi

Ramboll Finland Oy, projektipäällikkö Merja Sivonen, puh. 0400 876 465, etunimi.sukunii@ramboll.fi

Julkaisupäivä

25.6.2020

**Vt 28 jalankulku ja pyöräilyväylä välillä radan ylikulkusilta - Koivuahontie, Nivala (Pohjois-Pohjanmaa)**

Pohjois-Pohjanmaan elinkeino-, liikenne- ja ympäristökeskus (ELY-keskus) aloittaa tiesuunnitelman laatimisen tarpeellisine tutkimuksineen. Suunnitelmaa laaditaan yhteistyössä Nivalan kaupungin kanssa.

Suunnittelun kohteena on jalankulku- ja pyöräilyväylän rakentaminen valtatien 28 varteen välillä rautatien ylikulkusilta - Koivuahontie.  Tavoitteena on parantaa alueen liikenneturvallisuutta sekä jalankulun ja pyöräilyn olosuhteita.

Suunnittelutyö on käynnistetty kesäkuussa 2020. Tiesuunnitelmavaiheen aikana syksyllä 2020 pidetään kansalaisille tarkoitettu esittelytilaisuus, josta ilmoitetaan erikseen. Tilaisuudessa esitellään laadittuja suunnitelmaluonnoksia ja -ehdotuksia sekä otetaan vastaan suunnitelmaa koskevaa palautetta.

Tiesuunnitelma valmistuu marraskuun loppuun mennessä, joka jälkeen se lähetetään liikennejärjestelmästä ja maanteistä annetun lain mukaiseen käsittelyyn. ELY-keskus asettaa tiesuunnitelman nähtäväksi, jolloin kansalaisilla on mahdollisuus jättää muistutuksia suunnitelmasta. Lisäksi tiesuunnitelmasta pyydetään lausunnot eri viranomaisilta sekä Nivalan kaupungilta. Lausuntojen ja muistutusten käsittelyn jälkeen Traficom antaa suunnitelmasta hyväksymispäätöksen. Tiesuunnitelman valmistuttua hankkeesta laaditaan rakennussuunnitelma, joka valmistuu alkuvuodesta 2021.

Hankkeen rakennuskustannusarvio on noin 0,5 milj. euroa (alv 0%). Hanke pyritään toteuttamaan lähivuosien aikana.

**Lisätietoja:**

Pohjois-Pohjanmaan ELY-keskus, hankevastaava Ari Kuotesaho, puh. 0295 038 259, etunimi.sukunimi@ely-keskus.fi

Nivalan kaupunki, tekninen johtaja Jouni Hautala, puh. 040 344 7301, etunimi.sukunimi@nivala.fi

Ramboll Finland Oy, projektipäällikkö Seppo Parantala, puh. 040 844 1912, etunimi.sukunimi@ramboll.fi

Julkaisupäivä

25.6.2020



**Rahoitusta tarjolla vesistökunnostuksiin (Pohjois-Pohjanmaa)**

Suomessa voi nauttia upeista vesistöistä ja Itämerestä mutta maassamme on myös runsaasti vesiä, jotka kaipaavat kunnostamista. Rahoitusta voi hakea oman vesistösi - järven, puron, joen, valuma-alueen tai merenlahden kunnostamiseen sekä alueellisen kunnostusverkoston kehittämiseen. Kunnostaminen voi olla vesistöön laskevien ojien ravinteiden ja kiintoaineksen pidättämisen suunnittelua ja toteutusta. Kunnostaminen voi olla joen tai puron virtapaikkojen palauttamista luonnontilaisemmaksi tai lisääntymisalueiden kunnostamista. Kunnostaminen voi olla virtausolojen parantamista niittämällä vesikasveja, umpeen kasvavassa merenlahdessa.

Vesistöjen kunnostaminen on tiimityötä ja yhteistoimintaa muiden kunnostajien, vesistön käyttäjien ja asiantuntijoiden kanssa. Yhdistämällä voimat ja jakamalla kokemuksia saadaan oppia ja osaamista jaettua muille kunnostajille, kuntarajoista riippumatta.

"Paikallinen yhteistyö ja aktiivisuus antavat virtaa vesistökunnostukseen. Jokainen panos lähivesien hoitoon tuo elinvoimaa alueelle, parantaa mahdollisuuksia nauttia vesistöistä ja auttaa vesiluontoa", ympäristö- ja ilmastoministeri Krista Mikkonen sanoo.

Vesiensuojelun tehostamisohjelma tukee vesistökunnostajien tärkeää työtä ja kutsuu mukaan uusia vesistökunnostajia. Valtionavustuksen haku alkaa elinkeino-, liikenne- ja ympäristökeskuksissa (ELY-keskukset) syksyllä 2020 mutta jo kesän aikana on hyvä käynnistää rahoituksen hakemiseen liittyvät valmistelut:

- etsiä kumppaneita, sillä useimmat hankkeet hyötyvät yhteistyöstä

- kysyä neuvoja esimerkiksi ELY-keskuksen kunnostusasiantuntijalta, kunnan ympäristötoimesta, alueen vesiensuojeluyhdistyksestä tai muusta vesienhoidon alueellisesta verkostosta. Kunnostustietoa ja kumppaneita on saatavilla myös kansalliselta vesistökunnostusverkostolta

- miettiä kunnostushankkeen vastinrahoituksen järjestämistä

- suunnitella hanketta eli selvittää vesistön tilaa ja tehtyjä toimia sekä selvittää, vaativatko kunnostustoimet lupia

- tutustua muihin vesistökunnostushankkeisiin ja etsiä uusia ideoita ja menetelmiä

Tarkka hakuaika selviää kesän aikana ja siitä kuulutetaan erikseen. Kunnostuksiin on varattu valtionavustusta noin 4 miljoonaa euroa vuonna 2020.

**Kunnostus kannattaa**

Vesistöjen tila vaikuttaa merkittävästi niin luonnon kuin ihmisten hyvinvointiin. Kunnostustoimilla varmistamme, että tulevatkin sukupolvet pääsevät nauttimaan viihtyisästä asuinympäristöstä sekä vesien virkistyskäytöstä uimarannoilla ja kala-apajilla. Monimuotoisilla vesiekosysteemeillä ja kalakannoilla on myös parhaat mahdollisuudet sopeutua ilmastonmuutokseen.

Pienilläkin paikallisella hankkeella voi olla suuret vaikutukset. Hyväkuntoiset vesistöt vahvistavat koko seutukunnan elinvoimaa. Ne tukevat kalataloutta, synnyttävät mahdollisuuksia matkailuliiketoimintaan, piristävät kylätoimintaa ja tekevät alueesta vetovoimaisemman potentiaalisille uusille asukkaille ja yrittäjille.

**Tietoa ja ohjeita hakemisesta:**

* [Veden vuoro - vesiensuojelun tehostamisohjelma](https://www.ym.fi/vedenvuoro) (ym.fi)
* [Virtaa vesistökunnostukseen – hankkeiden rahoitushaku alkaa syksyllä](https://www.ym.fi/fi-FI/Luonto/Vesien_ja_merten_suojelu/Vesiensuojelun_tehostamisohjelma/Vesistokunnostuksen_rahoitushaku) (ym.fi)

**Lisätietoja:**

**Pohjois-Pohjanmaan ELY -keskus:**  
Ympäristöasiantuntija Henri Vaarala, 050 380 6462, etunimi.sukunimi@ely-keskus.fi  
Vesitalousasiantuntja Jukka Tuohino, p.0295 038 626, etunimi.sukunimi@ely-keskus.fi

**Ympäristöministeriö:**  
Erityisasiantuntija Jenni Jäänheimo, p. 0295 250 349, etunimi.sukunimi@ym.fi

**Vesistökunnostusverkosto:**  
Tutkija Pinja Kasvio, p. 0295 252 149, etunimi.sukunimi@ymparisto.fi

*Viisivuotisen (2019-2023) vesiensuojelun tehostamisohjelman avulla vähennetään maa-ja metsätalouden ravinteiden päästöjä vesiin, kunnostetaan vesistöjä ja vahvistetaan asiantuntijoiden ja toimijoiden verkostoja, vähennetään kaupunkivesien haitallisten aineiden päätymistä kaupunkivesiin, saneerataan Itämeren ympäristölle vaarallisia hylkyjä sekä rahoitetaan tutkimusta ja kehitystyötä.*

Julkaisupäivä

25.6.2020

**Kantatien 86 ja maantien 786 (Merijärventie) liittymän parantaminen Oulaisissa on käynnistynyt (Pohjois-Pohjanmaa)**

Urakassa toteutetaan kaksi kohdetta. Ensimmäinen parannuskohde sijaitsee kantatien 86 (Ylivieskantien) ja maantien 786 (Merijärventien) risteyksessä Oulaisissa. Urakan toinen kohde sijaitsee Merijärventiellä.

Kantatien 86 ja Merijärventien liittymään rakennetaan liikennevalot ja kantatielle 86 lisätään liikenneportaalit. Merijärventielle rakennetaan kääntymiskaistat ja Nesteen huoltoaseman liittymään väistötila ja pysäkki uusitaan. Nykyisten ja uusien portaalien törmäysriskiä vähennetään korottamalla keskisaareketta ja rakentamalla kaiteita pientareille. Liittymäalueen valaistus uusitaan.  Lisäksi kantatien 86 itäpuolelle rakennetaan kevyen liikenteen väylä välille Merijärventie - Hussan alikulkukäytävä. Väylä liittyy etelässä rakennettavaan jalankulku- ja pyöräilyväylään ja pohjoisessa olemassa olevaan jalankulku- ja pyöräilyväylään.

Lisäksi Merijärventielle tehdään uutta jalankulku- ja pyöräilyväylää noin 620 metriä ja nykyistä väylää parannetaan 150 metriä. Myös ulkoilureittiä siirretään 160 metrin matkalla. Merijärventien valaistusta uusitaan ja sitä jatketaan Nuorisoseurantien liittymään saakka.



Urakoitsijana toimii Kuljetuspolar Oy. Työt valmistuvat 30.10.2020.

Työt on aikataulutettu niin, että töitä tehdään koululaisten kesäloma aikaan ja erityistä varoivaisuutta noudattaen. Rakennustyöt tulevat vaikuttamaan alueella liikennöintiin ja vaihtoehtoisia reittejä suositellaan käytettävän mahdollisuuksien mukaan. Työt sijoittuvat pääsääntöisesti päiväsaikaan arkipäivisin.

Hankkeen urakkahinta on 664 000 €. Hankkeen rahoituksesta vastaavat ELY-keskus, ITM Finland sekä Oulaisten kaupunki.

**Lisätietoja:**

Projektipäällikkö Toni Lähderinne, ELY-keskus, p. 050 3955 170, etunimi.sukunimi@ely-keskus.fi

Julkaisupäivä

25.6.2020

**Laajat jokamiehenoikeudet mahdollistavat luonnosta nauttimisen**

**Suomen perinteiset jokamiehenoikeudet tarjoavat meille upeat mahdollisuudet liikkua ja virkistäytyä luonnossa riippumatta siitä, kuka on alueen omistaja tai haltija. Luonnosta nauttiminen jokamiehenoikeuksien sallimissa rajoissa on ilmaista eikä edellytä maanomistajan lupaa tai suostumusta. Luonnossa liikkujan on kuitenkin muistettava vastuullisuus: jokamiehenoikeutta käyttämällä ei saa aiheuttaa haittaa tai häiriötä toisille tai ympäristölle.**

****

Jokamiehenoikeuksien perusta on Suomen lainsäädännössä ja useassa eri laissa, jotka antavat, ohjaavat ja rajoittavat jokamiehenoikeuksia. Jokamiehenoikeuksien nojalla vesistössä saa esimerkiksi uida ja veneillä aiheuttamatta tarpeetonta vahinkoa, haittaa tai häiriötä. Lisäksi luonnossa on sallittua liikkua jalan, hiihtäen tai pyöräillen muualla kuin pihamaalla tai erityiseen käyttöön otetuilla alueilla, kuten viljelyksessä olevilla pelloilla tai istutuksilla. Tilapäisesti voi oleskella ja yöpyä siellä, missä liikkuminen on muutoinkin sallittua.

Myös luonnonmarjoja, sieniä ja kukkia voi kerätä omaan käyttöön ja myytäväksi. Maanomistajalla ei ole omistusoikeutta näihin.

- Jokamiehenoikeuksia käyttäessään jokaisen on tärkeää muistaa toimia vastuullisesti. Vaikka jokamiehenoikeudet ovat laajat, Suomen lainsäädäntö suojaa esimerkiksi jokaisen kotirauhaa. Tämän vuoksi on hyvä huomata, että teltta tulee pystyttää riittävän kauas asuinrakennuksista ja että marjoja ei ole sallittua kerätä kenenkään pihapiiristä, kertoo yhdyskunnat ja luonto -yksikön lakimies **Maria Hakala** Pirkanmaan ELY-keskuksesta.

**Roskat mukaan reppuun**

Jokamiehenoikeuksien käyttäminen ei saa aiheuttaa vähäistä suurempaa haittaa tai häiriötä toisille tai ympäristölle. Puiden vahingoittaminen ja kaataminen sekä rauhoitettujen eläinlajien tahallinen häiritseminen, erityisesti eläinten lisääntymisaikana, tärkeillä muuton aikaisilla levähdysalueilla tai muutoin niiden elämänkierron kannalta tärkeillä paikoilla, on kiellettyä. Pesimäaikaan kaikki lintulajit ovat rauhoitettuja.

- Nyt koronaviruspandemian aikaan ja muutoinkin kesällä meitä luonnossa liikkujia on todella paljon. Jokamiehenoikeuksien sisältö ja rajoitukset on siten syytä selvittää ja ottaa ne huomioon luonnossa liikkuessaan. Esimerkiksi roskia ei saa jättää luontoon. Myös kalastusluvan tarpeellisuus kannattaa tarkistaa, vaikka onkiminen ja pilkkiminen onkin jokamiehenoikeutena sallittua, toteaa **Hakala.**

Myös tulen käsitteleminen vaatii huolellisuutta ja riittävää varovaisuutta. Nuotiota tai muuta avotulta ei saa sytyttää esimerkiksi Ilmatieteen laitoksen antaman metsä- tai ruohikkopalovaroituksen aikana eikä avotulta saa tehdä toisen maalle ilman maanomistajan lupaa. Lisätietoja rajoituksista saa pelastuslaitokselta.

**Ota selvää etukäteen alueen mahdollisista rajoituksista**

Luonnonsuojelulaki mahdollistaa liikkumisen rajoittamisen luonnonsuojelualueilla. Rajoituksissa on eroja riippuen luonnonsuojelualueen tyypistä. Esimerkiksi kansallispuistossa voidaan joko alueen perustamispäätöksen rauhoitusmääräyksissä tai aluetta koskevaan järjestyssääntöön otettavalla määräyksellä kieltää tai rajoittaa liikkumista, leiriytymistä, maihinnousua sekä veneen, laivan tai muun kulkuneuvon pitämistä. Liikkumis- ja maihinnousukielto tai -rajoitus edellyttää, että alueen eläimistön tai kasvillisuuden säilyminen vaatii sellaista. Mahdollisista liikkumista koskevista rajoituksista kannattaa ottaa selvää etukäteen.

- Kansallispuistot ovat olleet viime aikoina erityisen suosittuja ulkoilijoiden keskuudessa. Jokamiehenoikeudet eivät ole sellaisenaan voimassa luonnonsuojelualueilla, kuten kansallispuistoissa. Kansallispuistossa saa yleensä liikkua vapaasti omin lihasvoimin, mutta rajoitukset ovat mahdollisia. Onkiminen, pilkkiminen sekä marjojen ja hyötysienten poimiminen on sallittua, Hakala jatkaa.

**Jokamiehenoikeudet lyhyesti**

**Saat**

* liikkua jalan, hiihtäen tai pyöräillen muualla kuin pihamaalla ja erityiseen käyttöön otetuilla alueilla (esimerkiksi viljelyksessä olevat pellot ja istutukset)
* oleskella tilapäisesti alueilla, missä liikkuminenkin on sallittua (esimerkiksi telttailla riittävän etäällä asumuksista)
* poimia luonnonmarjoja, sieniä ja kukkia
* onkia ja pilkkiä
* kulkea vesistössä ja jäällä

**Et saa**

* aiheuttaa häiriötä tai haittaa toisille tai ympäristölle
* häiritä lintujen pesintää ja riistaeläimiä
* kaataa tai vahingoittaa puita
* ottaa sammalta, jäkälää, maa-ainesta tai puuta
* häiritä kotirauhaa
* roskata
* ajaa moottoriajoneuvolla maastossa maalla ilman maanomistajan lupaa
* kalastaa ja metsästää ilman asianomaisia lupia

**Lisätietoa** jokamiehenoikeuksista, yksityiskohtaisempia kysymyksiä ja vastauksia mm. marjanpoiminnasta sekä opas jokamiehenoikeuksista suomeksi, ruotsiksi, englanniksi ja venäjäksi löytyy ymparisto.fi - sivustolta:

* [www.ymparisto.fi/jokamiehenoikeudet](http://www.ymparisto.fi/jokamiehenoikeudet)
* [www.ymparisto.fi/fi-FI/Luonto/Usein\_kysytyt\_kysymykset\_jokamiehenoikeu(17111)](http://www.ymparisto.fi/fi-FI/Luonto/Usein_kysytyt_kysymykset_jokamiehenoikeu(17111))

Julkaisupäivä

26.6.2020

**ELY-keskus jakoi Rannikko-Suomeen 2,23 miljoonaa euroa kalastonhoitomaksuista kertyneitä varoja (Keski-Pohjanmaa, Pohjanmaa, Etelä-Pohjanmaa, Satakunta, Varsinais-Suomi, Uusimaa,  
Kaakkois-Suomi)**

Varsinais-Suomen ELY-keskus on jakanut Rannikko-Suomen kalatalousviranomaisena Keski-Pohjanmaalla, Pohjanmaalla, Etelä-Pohjanmaalla, Satakunnassa, Varsinais-Suomessa, Uudellamaalla, Kymenlaaksossa ja Etelä-Karjalassa yhteensä noin 2,23 miljoonaa euroa kalatalouden edistämiseen. Varat ovat kertyneet kalastajien maksamista valtion kalastonhoitomaksuista.

Kalastonhoitomaksuvarojen käyttökohteet on määritelty kalastuslaissa. Varojen jaolla edistetään erityisesti kalavesien kestävän käytön ja hoidon järjestämistä sekä vapaa-ajankalastuksen edellytyksiä.

**Kalastonhoitomaksuista sai tukea 95 kalataloutta edistävää hanketta**

Kalastonhoitomaksuilla avustetaan vuosittain useita satoja alueellisia ja valtakunnallisia hankkeita, jotka edistävät kalavesien kestävän käytön ja hoidon suunnittelua, toimeenpanoa, ohjaamista ja kehittämistä, kalastuksenvalvontaa tai kalatalousalan neuvontaa. Hankeavustuksia myöntävät ELY-keskukset sekä maa- ja metsätalousministeriö. ELY-keskusten vuoden 2020 hankehaun erityispainopisteinä olivat kalavesien kestävän käytön ja hoidon suunnittelu (mm. kalatalousalueiden käyttö- ja hoitosuunnitelmat), kalastusharrastuksen edistäminen ja kalastuksen valvonta. Varsinais-Suomen ELY-keskus myönsi Rannikko-Suomeen tukea 95 hankkeelle yhteensä noin 606 000 euroa. Tuen osuus hankkeiden kokonaiskustannuksista oli keskimäärin noin 60 %. Tukea myönnettiin noin 307 000 euroa kalavesien kestävän käytön ja hoidon suunnitteluun, josta kalatalousalueiden käyttö- ja hoitosuunnitelmien osuus oli 200 360 euroa, noin 100 000 euroa kalastusharrastuksen edistämiseen sekä noin 65 000 euroa kalastuksenvalvontaan. Avustusta haettiin Rannikko-Suomessa yhteensä noin 1,031 miljoonaa euroa.

**Yleisavustuksia kalatalousaluetoimintaan ja korvauksia vesialueiden omistajille**

Hanke-avustusten lisäksi ELY-keskus myönsi Rannikko-Suomen 36 kalatalousalueelle vuodelle 2020 yhteensä 377 866 euroa yleisavustuksina kalatalousaluetoimintaan. Kalatalousalueet ovat julkisoikeudellisia yhdistyksiä, joilla on useita lakisääteisiä tehtäviä. Yksi tärkeimmistä toiminnan alkuvuosien tehtävistä on kalatalousalueen käyttö- ja hoitosuunnitelmaehdotuksen laatiminen. Muita tehtäviä ovat mm. kalastuksenvalvonnan järjestäminen, kalastuksen yhtenäislupa-alueiden muodostamisen edistäminen ja kalavarojen käyttöön ja hoitoon liittyvä tiedotus. Kalastuslain mukaisesti osa kalastonhoitomaksuista kertyvistä varoista kohdennetaan kalatalousaluetoimintaan.

Kalastonhoitomaksuvaroista maksetaan myös korvauksia vesialueiden omistajille kalavesien yleiskalastusoikeuksien hyödyntämiseen sekä kalastusopastoimintaan perustuvasta käytöstä. Näitä korvauksia myönnettiin Rannikko-Suomessa yhteensä noin 1,25 miljoonaa euroa. ELY-keskus myöntää varat kalatalousalueille, jotka jakavat korvaukset edelleen alueensa vesialueiden omistajille. Nyt maksettiin korvaukset koskien vuotta 2019.

**Maksamalla kalastonhoitomaksun tuet kestävää kehitystä kalavesillä**

Kalastonhoitomaksu tulee maksaa, jos olet 18–64-vuotias ja harjoitat muuta kalastusta kuin ongintaa, pilkintää tai silakan litkausta. Maksun suuruus on 45 euroa/vuosi, 15 euroa/viikko ja 6 euroa/päivä. Kalastonhoitomaksun voi maksaa Metsähallituksen Eräluvat.fi-verkkokaupassa, palvelunumeron 020 69 2424 kautta, tietyissä Metsähallituksen palvelupisteissä sekä R-kioskeilla. Maksu oikeuttaa kalastamaan yhdellä vavalla ja vieheellä muualla paitsi vaelluskalavesistöjen koski- ja virta-alueilla, kalastuskieltoalueilla, erityiskohteissa ja Ahvenanmaan maakunnassa. Vuosimaksulla saat Suomu-lehden. Lehden mukana tulee kalastuskortti.

* [Kalastonhoitomaksuvaroista avustusta saaneet hankkeet Rannikko-Suomessa vuonna 2020.pdf](http://www.ely-keskus.fi/documents/10191/40579559/Kalastonhoitomaksuvaroista+avustusta+saaneet+hankkeet+Rannikko-Suomessa+vuonna+2020%2C%20tiedoteliite.pdf/e91595e3-8cb9-4730-8af6-ce103ed589ec)

**Lisätietoja Rannikko-Suomen avustuksista antavat:**

Pohjanmaan, Etelä-Pohjanmaan ja Keski-Pohjanmaan hankkeet: kalastusmestari Kyösti Nousiainen, Vaasan toimipaikka, puh 0295 028 602

Satakunnan ja Lounais-Suomen hankkeet: kalastusmestari Juhani Salmi, Turun toimipaikka, puh 0295 023 026

Uudenmaan hankkeet: johtava kalatalousasiantuntija Mikko Koivurinta, Helsingin toimipaikka, puh 0295 021 080

Etelä-Karjalan ja Kymenlaakson hankkeet: kalastusmestari Vesa Vanninen, Kouvolan toimipaikka, puh 0295 029 095

Julkaisupäivä

29.6.2020

****

**Perinnemaisemien kartoittajat jälleen maastossa Pohjois-Pohjanmaalla (Pohjois-Pohjanmaa)**

Pohjois-Pohjanmaan elinkeino-, liikenne- ja ympäristökeskus (ELY-keskus) jatkaa kesällä 2020 perinnebiotooppien maastokartoituksia, jotka päivittävät ja täydentävät 1990-luvulla toteutettua valtakunnallista perinnemaisemainventointia. Lisäksi Pohjois-Pohjanmaan ELY-keskus on aloittanut hoito- ja kunnostussuunnittelun muutamille kohteille, joille on ehdotettu kartoitusten perusteella hoitotoimia. Kartoitus, kunnostus ja hoitosuunnittelu toteutetaan osana Ympäristöministeriön rahoittamaa HELMI-elinympäristöohjelmaa.

Helmi-elinympäristöohjelmalla on konkreettisia tavoitteita Suomen luonnon monimuotoisuuden vahvistamisessa. Mukaan on valittu luontomme helmiä: monimuotoisuudelle ja uhanalaiselle eliölajistolle oleellisia elinympäristöjä, joiden säilymistä ja laatua toimilla parannetaan. Samalla turvataan luonnon ekosysteemipalveluita, kuten ruokatuotannolle oleellisten pölyttäjien elinvoimaisuutta.

Vuoden 2019 loppuun mennessä on Pohjois-Pohjanmaalla ELY-keskuksen ja Metsähallituksen työnä kartoitettu arvokkaita perinnebiotooppeja noin 110 kohdetta, yhteensä runsaat 4600 hehtaaria etupäässä Perämeren rannikolla.

Tällä hetkellä ELY-keskuksella on maastossa neljä perinnemaisemien kartoittajaa: Koillismaalla, Pyhäjärven seudulla, Kalajokilaaksossa ja rannikolla. Alkukesä on käytetty maastotöiden valmisteluun ja maanomistajien tiedottamiseen.  Inventoitavia kohteita on eri puolilla maakuntaa jäljellä noin 140 kappaletta (runsaat 2400 hehtaaria), minkä lisäksi on tiedossa tarkistettavia ja tarvittaessa inventoitavia kohteita lähes 450 kappaletta. Inventoinnit jatkuvat Helmi-elinympäristöohjelman puitteissa vuoteen 2021.

**Maastokäynnillä selvitetään kohteen tila**

ELY-keskuksen inventoija ottaa maanomistajaan yhteyttä ennen maastoinventointia. Maanomistaja tai kohteen hoitaja voi halutessaan tulla mukaan maastokäynnille ja saada samalla tietoa kohteesta, kohteelle soveltuvista hoitomuodoista ja hoidon rahoitusmahdollisuuksista. Inventoijat huomioivat työssään THL:n ohjeet koronavirustartunnan ehkäisemiseksi.

Maastokäynnillä kartoitetaan kohteen puusto, kasvillisuus ja maisemalliset arvot sekä selvitetään maanomistajaa haastattelemalla kohteen historiaa ja annetaan ohjeita kohteen hoitamiseen. Erityisesti mielenkiinnon kohteena on perinnemaisemille tyypillinen, mutta harvinaistunut kasvilajisto. Maanomistajan luvalla arvokkaiksi todettujen perinnemaisemien tiedot ja arvoluokka kirjataan ympäristöhallinnon ja Metsähallituksen yhteiseen paikkatietojärjestelmään. Tallennuksen jälkeen maanomistajan on mahdollista saada yhteenvetoraportti kohteen tiedoista. Inventointi ei velvoita maanomistajaa hoitamaan kohdetta, vaikkakin hoito on toki erittäin suositeltavaa.

**Perinnebiotoopit ovat jäänteitä vanhasta maataloudesta**

Perinnebiotoopit ovat elinympäristöjä, joiden ominaispiirteet ja lajisto ovat kehittyneet pitkään jatkuneen perinteisen maankäytön, kuten laidunnuksen, niiton tai kaskiviljelyn myötä. Perinnebiotoopit jaetaan puustoisiin ja avoimiin luontotyyppeihin, joista puustoisia ovat metsälaitumet ja hakamaat ja avoimia erilaiset niityt ja kedot. Perinnebiotoopit muodostavat yhdessä niihin liittyvän rakennetun ympäristön, kuten vanhojen rakennusten, raunioiden ja riukuaitojen kanssa arvokkaita perinnemaisemia.

Perinnebiotoopit ovat lajistollisesti rikkaimpia luontotyyppejämme ja tärkeitä monimuotoisuuden säilyttämisessä. Kaikki maamme perinnebiotoopit ovat kuitenkin uhanalaisia. Vuoden 2018 luontotyyppien uhanalaisuusarvioinnissa perinnebiotooppien 40 luontotyypistä peräti 38 arvioitiin äärimmäisen uhanalaisiksi ja kaksi erittäin uhanalaisiksi. Lajien uhanalaisuus on uudelleen arvioitu vuonna 2019.  Suomen kaikista uhanalaisista eliölajeista lähes neljännes elää ensisijaisesti perinnebiotoopeilla

**Tietoa arvokkaista kohteista tarvitaan**

Perinneympäristöjen harvinaistuessa on tärkeää kerätä tietoa jäljellä olevista arvokkaista kohteista, erityisesti heikentyneistä kohteista, joita olisi mahdollista kunnostaa.

Pohjois-Pohjanmaan rannikolla karjanrehu saatiin merenrantaniityiltä, joista tunnetuimpia olivat valtavat Limingan niityt. Hailuodossa vakiintui omanlaisena niitto- ja laidunnusjärjestelmä, joka hyödynsi tarkoin saaren luonnonvaroja. Sisämaassa niitettiin jokivarsi- ja järvenrantaniittyjä, joita esimerkiksi Pudasjärven suunnalla oli runsaasti. Kuivan maan niityt olivat pieniä ja kivisiä kaskiahojen jäänteitä, ja karja laidunsi metsissä.

Mikäli maanomistajilla on vanha niitty, hakamaa tai metsälaidun, joka kaipaisi tarkempaa selvitystä, ELY-keskuksen inventoijat ottavat mielellään vastaan vinkkejä uusista kohteista.

**Perinnemaisemat tarvitsevat hoitoa**

Perinnemaisemien säilyminen edellyttää oikeanlaista ja jatkuvaa hoitoa. Umpeenkasvaneitakin kohteita voidaan kunnostaa ja monilla niittykasveilla on maaperässä siemenpankki, jonka avulla ne hoidon alkaessa voivat uudelleen levittäytyä.

Perinnemaisemien hoitoon voi saada rahoitusta ympäristösopimusten kautta. Perinnemaiseman voi myös vuokrata laitumeksi tai muulla tavoin hoidettavaksi. Suomessa ympäristösopimuksilla hoidetaan nykyään noin 30 0000 hehtaaria erilaisia niittyjä, hakamaita ja metsälaitumia. Tavoitteena on kasvattaa hoidettua alaa koko Suomessa 60 000 hehtaariin, jotta perinnemaisemien luontotyypeillä ja niille erikoistuneella lajistolla olisi mahdollisuus säilyä.

HELMI-elinympäristöohjelman tavoitteena on pysäyttää Suomen luonnon köyhtyminen ja kunnostaa vuoden 2023 loppuun mennessä 15 000 hehtaaria perinnebiotooppeja. Kunnostettaviksi perinnebiotoopeiksi valitaan arvokkaimmat kohteet nyt käynnissä olevan perinnemaisemakartoituksen perusteella.

**Lisätietoa:**

Maarit Vainio p. 0295 037 007, etunimi.sukunimi@ely-keskus.fi

* [Perinnebiotoopit](https://www.ymparisto.fi/fi-FI/Luonto/Luontotyypit/Luontotyyppien_uhanalaisuus/Perinnebiotoopit) (ymparisto.fi)
* [Ympäristösopimukset](https://www.ruokavirasto.fi/viljelijat/tuet-ja-rahoitus/ymparistosopimukset/) (ruokavirasto.fi)
* [HELMI-elinympäristöohjelm](https://www.ym.fi/helmi)a (ym.fi)
* [Pohjois-Pohjanmaan kuntakohtaiset kartat](https://www.dropbox.com/sh/dyp2yhlpixhknex/AACqmVhJ-tr458AnIK-fcqGga?dl=0)

Julkaisupäivä

30.6.2020

**Isokankankaan luonnonsuojelualueen laajennus saanut lainvoiman (Pohjois-Pohjanmaa)**

Pohjois-Pohjanmaan ELY-keskuksen päätös 14.5.2020 Oulun kaupungin omistaman Isokankaan luonnonsuojelualueen laajentamisesta on saanut lainvoiman. Päätöksellä laajennettiin vuonna 1987 perustettu suojelualue noin 1124 hehtaarin suuruiseksi. Samalla muutettiin suojelualueen rauhoitusmääräykset.

ELY-keskus on pyytänyt Maanmittauslaitosta merkitsemään suojelualueen kiinteistörekisteriin niille Oulun kaupungin tiloille, jota se koskee. Kiinteistöjä on 15 kpl. Lisäksi Maanmittauslaitos merkitsee alueen maastokartalle luonnonsuojelualuemerkinnällä. Suojelualue on lisätty myös luonnonsuojeluhallinnon suojelualuetietojärjestelmään, josta sen rajaus on paikkatietona saatavilla tarvitseville.

ELY-keskuksen toimesta luonnonsuojelualueiden rajoja ei enää nykyisin merkitä maastoon asettavilla kylteillä.

**Lisätietoja:**

Yksikön päällikkö Eero Melantie, Pohjois-Pohjanmaan ELY-keskus, p. 0295 038 377, etunimi.sukunimi@ely-keskus.fi

* [Suojelualueen kartta](http://www.ely-keskus.fi/documents/10191/40061907/Isokangas_tiedotekartta.pdf/47c7f0f1-dffd-4520-aeeb-5895ad4ea1bc) (pdf, 3 Mt)

Julkaisupäivä

7.7.2020

**Lupiinien poistoon ryhdyttävä Koillismaalla ja Suomussalmella (Pohjois-Pohjanmaa, Kainuu)**

Pohjois-Pohjanmaan ELY-keskus niittää valtion maanteiden varsilla havaittuja lupiinikasvustoja Kuusamossa, Taivalkoskella, Pudasjärvellä ja Suomussalmella.

Lupiinit ovat yleensä levinneet tiealueelle talojen pihoista. Kiinteistöjen tulee poistaa lupiinit alueeltaan. Työn suorittavat maanteiden hoitourakoitsijat.

- Kiinteistön omistajien tulisi ryhtyä lupiinien poistamiseen omalta alueeltaan, sillä kasvia pidetään alkuperäiskasveille haitallisena vieraslajina. Lupiinien niittäminen on tehtävä ennen niiden siementen kypsymistä heinäkuun puolessa välissä, kertoo ELY-keskuksen aluevastaava Joona Peltoniemi.  
   
Valtakunnallisesti Väylävirastossa suunnitellaan jatkotoimenpiteitä lupiinien hävittämiseksi tienvarsilta. Muiden haitallisten vieraslajien poistamisesta tienvarsilta tiedotetaan myöhemmin.  
   
Lisätiedot:  
[www.vieraslajit.fi](http://vieraslajit.fi/)  
   
Lue lisää:  
[Aloita kurtturuusun ja lupiinin hävitys jo tänä kesänä](http://www.ely-keskus.fi/web/ely/uutiset-2020/-/asset_publisher/OvA3wfzIQ4AO/content/aloita-kurtturuusun-ja-lupiinin-havitys-jo-tana-kesana?redirect=http%3A%2F%2Fwww.ely-keskus.fi%2Fweb%2Fely%2Fuutiset-2020%3Fp_p_id%3D101_INSTANCE_OvA3wfzIQ4AO%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-8%26p_p_col_count%3D1)

Julkaisupäivä

14.7.2020

**Muhoksen metsäpaloalueelle rauhoitussopimus osana METSO-ohjelmaa (Pohjois-Pohjanmaa)**

Metsänomistaja Ilkka Pöyry ja Pohjois-Pohjanmaan ELY-keskus ovat tehneet Muhoksen metsäpaloalueelle 20 vuoden määräaikaisen rauhoitussopimuksen noin 26,5 hehtaarin suuruiselle alueelle. Sopimuksessa on sovittu, että paloalue saa kehittyä luonnontilassa sopimuskauden ajan. Sopimuskauden jälkeen maanomistaja päättää, että jatkaako hän alueen suojelua sopimalla asiasta luonnonsuojeluviranomaisen kanssa vai palaako alue takaisin talouskäyttöön.

Rauhoitettu alue on noin 50-vuotiasta varttunutta kasvatusmetsää, joka on syntynyt vuoden 1969 metsäpalon jälkeen Ilkka Pöyryn ja hänen isänsä kylvämänä. Alueen maaperä on muodostunut hienon hiekan muodostamista kangaskaarroista, joiden väleissä on paikoin kosteita painanteita. Metsäpalo oli niin raju, että käytännössä kaikki puusto on alueelta kuollut ja maaperän alun perinkin ohut kunttakerros on paikoin tyystin palanut hiekkaan asti. Vanhan palon jäljiltä maastossa oli vanhoja kantoja, jotka tässä palossa paloivat siten, että maassa on jäljellä enää tähtimäisiä koloja.

Paloalueilla on merkitystä uhanalaisen lajiston suojelussa, minkä vuoksi paloalueita voidaan sisällyttää osaksi METSO-ohjelmaa. Maanomistaja voi pyytää tarjouksen suojeluvaihtoehdoista joko ottamalla yhteyttä paikalliseen metsänhoitoyhdistykseen tai suoraan ELY-keskukseen. Tarjouksen pyytäminen ei sido metsänomistajaa millään lailla.

* Kuvia voit katsella [tästä](http://www.ely-keskus.fi/documents/10191/58119/Muhoksen+mets%C3%A4paloalueelle+rauhoitussopimus_kuvia/3226d4c1-e262-465d-8017-be672e3e82f4).

**Lisätietoja:**

Ilkka Pöyry p. 050 437 3060  
Yksikön päällikkö Eero Melantie, Pohjois-Pohjanmaan ELY-keskus, 0295 038 377

* [Lisätietoja METSO-ohjelmasta.](https://www.metsonpolku.fi/fi-FI)

Julkaisupäivä

16.7.2020

**Vieraslajiohjelman rahoitushaku aukeaa syksyllä. Rahoitusta voi hakea Kainuun ELY-keskuksesta**

Ovatko vieraslajit vallanneet omistamasi maa-alueet? Kaipaavatko lähialueesi kunnostustoimia? Onko sinulla mielessä vieraslajihanke, mutta kumppanit ja rahoitus uupuvat? Nyt on aika toimia!



Maa- ja metsätalousministeriön aloittama vieraslajiohjelma haluaa saada haitalliset vieraslajit kuriin Suomessa. Ohjelman rahoitushaku aukeaa syksyllä. Ohjelmasta rahoitettavilla vieraslajihankkeilla halutaan vähentää vieraslajien esiintymiä, lisätä luonnon monimuotoisuutta sekä vahvistaa vieraslajitoimijoiden yhteistyötä.

Haun tarkempi ajankohta ilmoitetaan myöhemmin syyskesästä. Jo nyt kannattaa aloittaa hankkeen suunnittelu, yhteistyökumppaneiden etsintä sekä omarahoituksen etsiminen.

– Aluksi kannattaa selvittää, kuinka laajasti vieraslajia esiintyy ja onko lähialueilla useampia esiintymiä, joita voitaisiin kustannustehokkaasti hoitaa samalla kertaa. ELY-keskus sekä valtakunnallinen vieraslajien asiantuntijaverkosto tarjoavat apua vieraslajien torjuntaan, hankkeiden suunnitteluun sekä mahdollisten yhteistyökumppaneiden kohtaamiseen. Ota rohkeasti yhteyttä, kannustaa ELYjen valtakunnallinen vieraslajikoordinaattori Reima Leinonen Kainuun ELY-keskuksesta.

**Vieraslajien torjuntatyö hyödyttää koko aluetta**

Rahoitusta voivat hakea mm. yhdistykset, yritykset ja kunnat. Avustusta myönnetään lähtökohtaisesti puolet hankkeen kustannuksista. Toisen puolikkaan voi kattaa esimerkiksi omalla rahoituksella tai talkootyöllä.

Vieraslajien torjuntatyö hyödyttää koko paikkakuntaa ja aluetta edistäen myös alkuperäiskasvien palautumista käsitellyille alueille.

– Alkuperäiskasveja kasvavat elinympäristöt edistävät luonnon monimuotoisuutta, virkistävät asukkaita, ja tekevät koko alueesta houkuttavan, toteaa Reima Leinonen.

Vieraslajien torjuntahankkeita rahoitetaan syksyisin ja hankkeet käynnistyvät aina seuraavana vuonna. Rahoitusta voidaan myöntää vieraslajien torjuntaan, torjuntatyön neuvontaan ja torjunnan jälkiseurantaan.

Avustukset tulevat haettaviksi Kainuun ELY-keskuksesta syksyllä 2020, asiasta tiedotetaan haun käynnistyessä.

**Lue lisää**

* [Vieraslajiportaali (vieraslajit.fi)](https://vieraslajit.fi/)
* [Maa- ja Metsätalousministeriö (mmm.fi/vieraslajit)](https://mmm.fi/vieraslajit)
* [Luonnonvarakeskus (luke.fi)](https://www.luke.fi/)
* [Ruokavirasto (ruokavirasto.fi)](https://www.ruokavirasto.fi/)
* [Suomen ympäristökeskus (syke.fi)](https://www.syke.fi/)

**Lisätietoa**

* Reima Leinonen, vieraslajikoordinaattori, 0295 023 799, reima.leinonen@ely-keskus.fi
* Jari Pesonen, yksikön päällikkö, 0295 023 861, jari.k.pesonen@ely-keskus.fi

Seuraa sosiaalisessa mediassa aihetunnisteita #vieraslajit #vieraslajientorjunta #haitallisetvieraslajit

Julkaisupäivä

17.7.2020

**Työttömiä työnhakijoita noin 10 000 enemmän kuin vuosi sitten - lomautukset vähenivät edelleen kesäkuussa (Pohjois-Pohjanmaa)**

Pohjois-Pohjanmaalla oli kesäkuun lopussa 30 250 työtöntä työnhakijaa (ml. lomautetut), mikä on 10 200 (51,2 %) enemmän kuin vuosi sitten. Toukokuun lopusta työttömien työnhakijoiden määrä väheni 400:lla. Kesäkuun lopussa kokoaikaisesti lomautettuja oli 7 100, mikä on noin 6 400 enemmän kuin vuosi sitten. Toukokuusta lomautettujen määrä väheni 2 700:lla. Naisia ja miehiä oli lomautettuna saman verran (3 550). Naisista lomautettuna oli eniten hoivapalvelun ja terveydenhuollon työntekijöitä, ilman ammattia olevia sekä palvelutyöntekijöitä. Miesten kohdalla lomautukset kohdistuivat eniten kuljetustyöntekijöihin, ilman ammattia oleviin sekä rakennustyöntekijöihin.

Kevään koronaepidemia ei vaikuttanut avointen työpaikkojen määrään. Uusia työpaikkoja ilmoitettiin Pohjois-Pohjanmaan TE-toimistoon avoimeksi saman verran (3 900) kuin vuosi sitten kesäkuussa. Avoimia työpaikkoja oli kaikkiaan tarjolla 7 700, mikä on vain hieman (-200) vuoden takaista vähemmän.

Työttömien työnhakijoiden määrä kasvoi voimakkaasti Pohjois-Pohjanmaan kaikissa kunnissa viime vuoden kesäkuuhun verrattuna. Työttömyysaste oli kesäkuun lopussa koko maassa 15,8 % ja Pohjois-Pohjanmaalla 16,2 %. Vuosi sitten työttömyysaste oli Pohjois-Pohjanmaalla 10,8 %. Kunnittain työttömyysaste vaihteli Pohjois-Pohjanmaalla Pyhännän 8,7 %:n ja Oulun 17,7 %:n välillä. Oulussa työttömiä työnhakijoita oli 17 500 ja työttömyysaste oli maakunnan korkein. Alhaisimmat työttömyysasteet olivat Pyhännän ohella Hailuodossa (9,1 %) ja Reisjärvellä (10,0 %). Oulun jälkeen korkeimmat työttömyysasteet olivat Kuusamossa (17,3 %) sekä Taivalkoskella ja Vaalassa (16,4 %).

Pohjois-Pohjanmaalla työttömistä työnhakijoista miehiä oli 15 300 ja naisia 14 950. Naisten työttömyys oli lisääntynyt miehiä enemmän vuoden aikana. Työttömänä työnhakijana olevien naisten määrä oli noussut 5 200:lla (54 %) ja miesten määrä 5 000:lla (49 %) viime vuoden kesäkuusta. Myös nuorten työttömyys oli lisääntynyt voimakkaasti; alle 25-vuotiaita työttömiä työnhakijoita oli 5 300, mikä on 48 % (1 700 henkilöä) enemmän kuin vuosi sitten. Alle 20-vuotiaita työttömiä työnhakijoita oli noin 1 500 eli lähes 400 enemmän kuin vuosi sitten. Yli 50-vuotiaiden työttömien työnhakijoiden määrä (8 700) oli kasvanut selvästi (49 %) viime vuodesta. Pitkäaikaistyöttömiä (yli vuoden yhtäjaksoinen työttömyys) oli 5 500, mikä on 19 % enemmän viime vuoden kesäkuuhun verrattuna.

Ammattiryhmittäin tarkasteltuna työttömiä työnhakijoita oli eniten palvelu- ja myyntityöntekijöiden (6 700) ryhmässä sekä ammatteihin luokittelemattomien (6 000) ryhmissä; heistä 94 % oli ilman ammattia olevia/ammatti ei ole tiedossa. Rakennus-, korjaus- ja valmistustyöntekijöiden ammattiryhmään kuuluvia työttömiä työnhakijoita oli 4 500 ja erityisasiantuntijoiden ryhmään kuuluvia oli 4 100.

Kesäkuun lopussa aktivointiasteeseen laskettavien palvelujen piirissä oli 6 700 henkilöä, mikä on lähes 1 500 vähemmän kuin vuotta aiemmin. Palveluittain eniten osallistujia (3 350) oli koulutuksessa: omaehtoisesti työttömyysetuudella opiskelevia oli 2 150 ja työvoimakoulutuksessa oli 1 200 opiskelijaa. Työllistettynä yksityiselle tai julkiselle sektorille oli yhteensä 1 450 henkilöä ja kuntouttavaan työtoimintaan osallistujia oli 1 300. Lisäksi työ-/ koulutuskokeilussa, vuorotteluvapaasijaisina sekä työnhaku- ja uravalmennuksessa oli yhteensä noin 600 henkilöä.

**Lisätietoa:**

**Pohjois-Pohjanmaan ELY-keskus**, Elinkeinot, työvoima ja osaaminen -vastuualue:  
johtaja Petri Keränen, 0295 026 727  
yksikön päällikkö Eine Kela, 0295 038 227  
asiantuntija Jarkko Pietilä, 0295 038 116  
suunnittelija Pirjo Hyrkäs (tilastot), 0295 038 061  
s-posti: etunimi.sukunimi(at)ely-keskus.fi

**Pohjois-Pohjanmaan työ- ja elinkeinotoimisto (TE-toimisto**):  
johtaja Maire Mäki, 0295 056 800  
palvelujohtaja Pirjo Juntunen, 0295 056 596  
palvelujohtaja Mari Tuomikoski, 0295 056 801  
palvelujohtaja Marita Rimpeläinen, 0295 056 713  
s-posti: etunimi.sukunimi(at)te-toimisto.fi

* [Työllisyyskatsaukset verkkoversiona](https://www.temtyollisyyskatsaus.fi/graph/tkat/tkat.aspx?ely=12) (temtyollisyyskatsaus.fi)
* Pohjois-Pohjanmaan työmarkkinoiden kuvia, lukuja ja aineistoja: [Pohjois-Pohjanmaan työmarkkinatietoa](https://www.ely-keskus.fi/web/ely/ely-pohjois-pohjanmaa-tyomarkkinoiden-tyovoimatarpeen-ja-talouden-kehitys;jsessionid=DACE9DBBD99B884561DC162DF44E2F15?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14404)
* Työnvälitystilaston data vapaasti tarjolla: [StatFin-palvelusta](http://pxnet2.stat.fi/PXWeb/pxweb/fi/StatFin/) kohta Työmarkkinat > Työnvälitystilasto (TEM)
* [Työllisyyskatsausten ja tilastojen julkistamispäivät vuonna 2020](http://tem.fi/tilaston-julkistamispaivat-kuvaus-ja-laatuseloste) (tem.fi)
* [Tilastokeskuksen kuukausittainen otantapohjainen työmarkkinatieto](http://www.tilastokeskus.fi/til/tyti/tie.html) (tilastokeskus.fi)

Julkaisupäivä

21.7.2020

**Mönkijöillä ja muilla moottoriajoneuvoilla ajaminen luonnonsuojelukohteilla on kiellettyä**

Pohjois-Pohjanmaan elinkeino-, liikenne- ja ympäristökeskus luonnonsuojelulain valvontaviranomaisena muistuttaa marjastajia ja muita maastossa liikkujia siitä, että moottoriajoneuvoilla ajaminen sulan maan aikaan on pääsääntöisesti kielletty luonnonsuojelukohteilla. Kiellolla on tarkoitus suojella esimerkiksi herkkiä suoluontotyyppejä ja hiekkaranta-alueita moottoriajoneuvojen aiheuttamilta vahingoilta maaperälle ja kasvillisuudelle sekä estää häiriöt linnuille ja muille eläimille.

Elinkeino-, liikenne- ja ympäristökeskukseen on tullut ikävää tietoa siitä, että esimerkiksi Kiimingissä Tervasuon-Koiraselän-Silkkasuon alueella sijaitsevalla Koiraselänsuot luonnonsuojelualueella on ajettu mönkijöillä, jotka ovat jättäneet syvät ja rumat jäljet suomaastoon. Myös Hailuodosta on kantautunut ikäviä uutisia autoilla ja mönkijöillä ajamisesta luonnonsuojelukohteisiin kuuluvilla hiekkarannoilla. Luonnonsuojelukohteiden sijainnin ja rajat ovat selvitettävissä esimerkiksi Maanmittauslaitoksen kansalaisen karttapaikalta [tästä](https://www.maanmittauslaitos.fi/asioi-verkossa/karttapaikka). Pohjois-Pohjanmaan elinkeino-, liikenne- ja ympäristökeskus muistuttaa myös siitä, että muutoinkin maastossa saa liikkua moottoriajoneuvoilla vain maanomistajan luvalla.

**Lisätietoja:**

Yksikön päällikkö Eero Melantie, Pohjois-Pohjanmaan ELY-keskus, p. 0295 038 377,  
Ympäristölakimies Soile Veteläinen, Pohjois-Pohjanmaan ELY-keskus, p. 0295 038 435,  
etunimi.sukunimi@ely-keskus.fi

Julkaisupäivä

22.7.2020

**Pohjois-Pohjanmaan ELY-keskus antoi perustellun päätelmänsä Iin Yli-Olhavan tuulivoimahankkeen YVA-arviointiselostuksesta (Pohjois-Pohjanmaa)**

*Maankäyttö ja maakuntakaavan huomioon ottaminen.* Hankevaihtoehtoa VE 2 voi pitää maakuntakaavan mukaisena maakuntakaavan yleispiirteisyys huomioiden. Yhteysviranomainen pitää VE1:n mukaista tuulivoimaratkaisua, jossa 20 voimalaa sijoittuu selkeästi maakuntakaavassa osoitetun tuulivoima-alueiden ulkopuolelle, seudullisesti merkittävänä poikkeamisena maakuntakaavasta, kun huomioidaan muut maakuntakaavassa osoitetut tuulivoima-alueet ja muu maakuntakaavassa osoitettu maankäyttö.

*Sähkönsiirto.* Yhteysviranomainen toteaa, että saadun palautteen ja muun selvityksen perusteella sähköasema on haitattominta rakentaa Iihin (Hervan sähköasema) Fingridin esittämällä tavalla. Edellä mainitun uuden voimajohdon lisäksi sähkönsiirtovaihtoehtojen jatkosuunnittelussa tulisi pyrkiä ottamaan huomioon myös muut Iin alueelle suunnitteilla olevat tuulivoimahankkeet ja pyrkiä minimoimaan levenevien johtokäytävien haitallisia vaikutuksia yhteissuunnittelun keinoin. Kyse on tärkeästä eri hankkeiden yhteisvaikutusten arvioinnista ja huomioon ottamisesta.

*Elinolot ja viihtyvyys.* Lokakuussa 2019 toteutettiin sähköinen asukaskysely, johon oli mahdollista vastata myös kirjallisesti Iin kirjastoissa. Vastausten määrä oli hyvä (225 kpl). Kyselyn mukaan asuinviihtyvyyttä pidetään hyvin tärkeänä. Asuinviihtyvyyden näkökulmasta nykyistä tilannetta pi-dettiin erittäin hyvänä tai melko hyvänä (80 % vastaajista). Noin 60 % arvioi hankkeen vaikuttavan erittäin tai melko kielteisesti asuinviihtyvyyteen. Asukkaat ovat huolissaan maisemamuutoksesta sekä melusta (myös infraäänestä) ja välkkeestä. Raportin mukaan, mikäli sekä Yli-Olhavan että Ollinkorven hankkeet toteutuvat, on tuulivoimaloita Olhavanjokilaaksosta katsottuna nykyisen lännen puolen lisäksi myös etelässä ja pohjoisessa.

Tuulivoimalat tuovat muutoksen alueelle, jonka rauhallisuutta pidetään arvossa. Raportissa tuodaan esiin, että öisin näkyvät lentoestevalot ovat vähäisiä valonlähteitä verrattuna kaupungin tai valtatien aiheuttamaan valosaasteen määrään. Yhteysviranomainen huomauttaa kuitenkin, ettei Olhavan- tai Kuivajokilaaksoihin näy minkään kaupungin valot ja tuulivoimaloiden lentoestevalot sijaitsevat huomattavan korkealla verrattuna maanteiden valoihin. Asukaskyselyn tuloksista olisi ollut hyvä laatia esitettyä analyyttisempi yhteenveto ja johtopäätösosio. Arviointiselostuksessa olisi sen tuloksena ollut hyvä analysoida hankkeen sosiaalista hyväksyntää. Yhteenvetotaulukossa olisi ollut hyvä tuo-da esiin myös asukaskyselyn tulos hankkeen vaihtoehdoista ja vaikutusten merkittävyydestä. Yhteysviranomainen toteaa, että kun kyseessä on varsin laaja alue, jolle tuulivoimaa rakennettaisiin, voi alueella olla erilaisia osa-alueita vaikutuksen merkittävyyden näkökulmasta. Elinolot ja viihtyvyysvaikutukset voivat esim. joillakin kylillä nousta vähäistä selvästi suuremmiksi.

*Melu.* Tulosten mukaan kaikki asuin- ja lomarakennukset jäävät kummassakin vaihtoehdossa valtioneuvoston asetuksen mukaisten päivä- ja yöajan ohjearvojen alapuolelle. Meluvaikutukset todetaan molemmissa vaihtoehdoissa vähäisiksi. Arviointiselostuksen mukaan, kun huomioidaan rakennusten ääneneristävyysarvot, jäävät sisämelutasot (pientaajuinen melu) alle toimenpiderajojen. Todetaan, että normaali rakentamistapa riittää vaimentamaan pienitaajuisen melun tasot alle asumisterveysasetuksessa mainittujen terssikohtaisten toimenpiderajojen molemmissa hankevaihtoehdoissa.

*Terveys.* Arviointiselostus sisältää terveysvaikutusten arvioinnin. Raportissa käsitellään melua, väl-kettä, infraääntä riskejä ja häiriötilanteita sekä sähkönsiirtoa. Tuloksia verrataan viranomaisten aset-tamiin ohje- ja raja-arvoihin, joiden ylittyminen voisi aiheuttaa terveyshaittoja. Tuore tutkimustieto ei tue näkemystä, että tuulivoimaloiden infraääni aiheuttaisi ihmiselle kielteisiä terveysvaikutuksia. Uusin tutkimustieto infraäänen vaikutuksista on hyvä tuoda esiin jatkosuunnittelussa kuten selostuksessa todetaan.

*Varjon vilkkuminen.* Yhteysviranomainen toteaa, että kun ottaa huomioon tuulivoimaloiden sijoittuminen alueelle suhteessa asuin- ja lomarakennuksiin ja se, ettei Suomessa ole ohjearvoja välkkeelle, arvio siitä, että välkevaikutukset ovat korkeintaan vähäisiä, on riittävän uskottava.

*Liikenne.* Erikoiskuljetusten todetaan saapuvan todennäköisesti Kemin satamasta, josta tuulipuistoalueelle liikennöitäisiin Kuivajoentien, Vaarainhalmeentien ja Oijärventien kautta. Lisääntyvällä liikenteen vaikutukset voivat olla jopa suuria kielteisiä em. teillä.

*Maisema.* Kuvasovitteita on tehty kuudesta eri pisteestä. Maisemakohteiden osalta on arvioitu seuraavia kokonaisuuksia: Oijärven ympäristö, Kuivajokilaaksossa kohteita Kuivaniemi, Heinikoski ja Hyryn kylä. Arvioitavan tuulivoimahankkeen voimaloiden kokonaiskorkeus on 300 metriä, mikä on keskimäärin noin 50-120 metriä enemmän kuin seudulle jo rakennettujen tuulivoimaloiden koko-naiskorkeudet. Tämän vuoksi arvioitavien tuulivoimaloiden hallitseva vaikutus ulottuu pienempiä tuulivoimaloita kauemmaksi tai verrattaessa samalla etäisyydellä sijaitsevia tuulivoimaloita, voidaan havaita eroa näiden hallitsevuudessa. Esitetyt tuulivoimala-alueet ovat laajoja ja tuulivoimaloita on määrällisesti paljon.

Arvioinnissa tulisi tarkentaa eri maisemakokonaisuuksiin sisältyvien osa-alueiden vaikutuksia. Puutteena maisemallisten vaikutusten arvioinnissa voi pitää sitä, ettei maisemallista muutosta ole kohdennetusti arvioitu Olhavanjoen varressa sijaitsevien pienkylien tai asutuksen suunnista (Väli-Olhava, Tuomela ja Herva ja ympäröivä asutus), jossa vaikutuksia aiheutuisi yhtä aikaa tuulivoima-hankkeen eri hankealueiden voimaloiden suunnista. Tästä suunnasta ei ole myöskään laadittu havainnollistavia kuvia.

*Kasvillisuus ja luontotyypit.* Erityisesti keskimmäisen osa-alueen lounaisosan varsin luonnontilaisena säilynyt laajahko mosaiikkimainen suoluontotyyppien kokonaisuus on ekologisesti merkittävä ja sen painoarvo tulee muun ohella ottaa huomioon voimalasijoittelussa. Tämä edellyttää voimaloiden karsimista po. alueelta ja muuallakin teiden ja kaapelilinjausten rakentamista niin, että otetaan riittävällä tavalla huomioon luonnon monimuotoisuuden säilymisen ja vesiensuojelun näkökohdat.

Yhteysviranomainen toteaa, että arvioitavista vaihtoehdoista VE2 on muun ohella luonnon monimuotoisuuden säilyttämisen kannalta selvästi kokonaisuutena parempi kuin vaihtoehto VE1. Kun otetaan huomioon VE1 vaihtoehdon kielteiset vaikutukset Tuuliaapa Iso Heposuon Natura-alueelle, jo rakennettujen voimaloiden siirtämälle päämuuttoreitille ja em. ekologisesti merkittävälle luonnonarvojen kokonaisuudelle, on toteutettavaksi vaihtoehdoksi valittava VE1 vaihtoehtoa selvästi suppe-ampi ratkaisu.

*Muuttolinnut.* Keväällä havaittiin n. 32 000 yksilöä ja syksyllä n. 50 000 lintua. Muuttajien määrä jakautui havaintopisteillä varsin tasaisesti. Joidenkin lajien muutto oli vilkkaampaa hankealueen länsiosissa kuin itäosissa. Tämä selittyy Myllykankaan rakennettujen voimaloiden kiertämisellä. Yhteys-viranomainen nostaa vahvasti esiin Pohjanlahden päämuuttoreitille rakennettujen tuulivoimaloiden linnustoseurannoissa saadut tulokset (Suorsa 2018): laajojen tuulivoimala-alueiden väliin jätetyt voimaloista vapaat aukot mahdollistavat muuttolintujen turvallisen lennon tuulivoimala-alueiden välistä. Kun Iihin jo rakennetut päämuuttoreitin suuntaiset voimalaitokset ovat muuton esteenä jaka-neet muuttajat voimala-alueiden itä- ja länsipuolelle ja kun Yli-Olhavan Pohjois-Pohjanmaan ELY-keskus antoi perustellun päätelmänsä Iin Yli-Olhavan tuulivoimahankkeen YVA-arviointiselostuksesta tuulivoimahanke olisi huomattavasti leventämässä jo rakennettua voimala-aluetta päämuuttoreittiin nähden poikittaisesti, on ensiarvoisen tärkeää jättää voimala-alueiden väliin riittävän laaja alue rakentamatta niin, että runsaalla muuttajamäärällä on esteetön ja turvallinen mahdollisuus lentää voi-mala-alueiden välistä sekä kevät- että syysmuuton aikana.

Kun Yli-Olhavan tuulivoimahanke on muuttoreittiin nähden poikittaisesti eli itä-länsi suunnassa varsin laaja, on rannikon jo rakennettujen voimaloiden ja puheena olevan hankkeen väliin tarvetta jättää riittävän laaja alue rakentamattomaksi. Ratkaisu on samalla tarpeen varmistamaan, ettei Tuuliaapa-Iso Heposuon Natura-alueelle kohdistu merkittävästi heikentäviä vaikutuksia ja ratkaisu turvaa myös jo suojeltujen alueiden ja niihin liittyvien ekologisesti merkittävien kokonaisuuksien säilymistä. Yhteysviranomainen toteaa, että em. perusteilla vaihtoehdosta VE1 on jätettävä rakentamatta Tuuliaapa-Iso Heposuon Natura-alueen pohjoispuolelta kuuden voimalaitoksen erillinen alue (voimalat 1-6) sekä kahdeksan tuulivoimalai-tosta keskimmäisen alueen lounaisosasta (voimalat 9-16).

*Pesimälinnusto.* Natura-alueiden lisäksi hankealueella ja sen vaikutusalueella on verraten laajoja luonnontilansa säilyttäneitä suo- ja kosteikkoalueita, joiden pesimälinnusto on runsas ja monipuoli-nen. Yhteysviranomainen toteaa, että kun otetaan huomioon vaihtoehdon VE1 laajuus ja kohden-tuminen sekä sen ennalta arvioitavat vaikutukset Tuuliaapa – Iso Heposuon Natura-alueelle, jo rakennettujen voimaloiden siirtämälle päämuuttoreitille ja keskimmäisen osa-alueen lounaisosassa ekologisesti hyvin säilyneelle ja osin jo suojellulle kosteikkoluonnon kokonaisuudelle, on myös pesi-mälinnuston perusteella katsottava, että voimaloita on vaihtoehdossa VE1 karsittava em. keskimmäisen osa-alueen lounaisosasta. Karsittavat voimalaitokset on tuotu esiin edellä kohdassa muuttolinnut.

*Natura-alueet ja muut suojelualueet.* VE2 mukainen ratkaisu on hyväksymiskelpoinen. ELY-keskus katsoo, että VE2 mukaisesti toteutettuna hanke ei merkittävästi heikennä Natura-alueen luonnonar-voja ja eheyttä. Vaihtoehto VE1 ei sen sijaan ole toteuttamiskelpoinen, vaan VE 1:n mukaisesti ra-kennettuna hankkeen voidaan katsoa heikentävän Natura-alueen eheyttä ja heikentävän uhanalais-lajiston elinmahdollisuuksia tavalla, joka ei ole hyväksyttävissä. Mikäli hanke toteutetaan VE2 -vaihtoehtoa laajempana, on voimaloita karsittava VE1:n mukaisesta ratkaisusta: kuuden voimalan erillinen alue välittömästi Natura-alueen pohjoispuolella tulee poistaa, samoin voimaloita on vähen-nettävä Natura-alueen vastakkaiselta (etelä-) puolelta.

*Yhteisvaikutukset.* Tulosten mukaan melun yhteisvaikutukset eivät ylittäisi ohjearvoja ja välkkeellä ei olisi yhteisvaikutuksia. Maisemallisia yhteisvaikutuksia kohdistuisi mm. Hyryn kylälle. Yhteisvai-kutus porotaloudelle arvioidaan VE1:ssä kohtalaiseksi ja VE2:ssa vähäiseksi. Yhteisvaikutusten arviointia olisi ollut hyvä syventää vaikutuksilla ihmisten elinoloihin: onko hankkeella muiden tuuli-voimahankkeiden kanssa yhteisvaikutuksia elinympäristön laatutekijöihin ja asuinviihtyvyyteen? Asukaskyselyyn saadut vastaukset tarjoaisivat tähän yhden lähestymistavan, saadut palautteet toi-sen.

*Viestintäyhteydet.* Sähköisen viestinnän palvelut ovat riippuvaisia radiojärjestelmistä, minkä vuoksi on tärkeää varmistaa, että TV- ja matkaviestinpalvelut sekä tutkat ja radiolinkit toimivat myös jatkossa riittävän häiriöttömästi. Pienilläkin muutoksilla tuulivoimaloiden sijoittelussa voi olla ratkaiseva merkitys alueen radiojärjestelmien toimintaan. Jatkosuunnittelussa on otettava huomioon mahdolliset vaikutukset TV- ja radiolähetyksiin sekä muihin tietoliikenneyhteyksiin. Yhteysviranomainen nostaa esiin Traficomin suosituksen siitä, että tuulivoimahankkeesta vastaavat ovat yhteydessä radiojärjestelmien käyttäjiin lähialueilla. Riittävänä koordinointietäisyytenä on pidetty noin 30 kilometriä.

**Iin Yli-Olhavan tuulivoimahankkeen perustiedot:**

Vaihtoehto 0 (VE0). Hanketta ei toteuteta. Vaihtoehto toimii vertailuvaihtoehtona.

Vaihtoehto 1 (VE1). Yli-Olhavan alueelle rakennetaan 68 tuulivoimalan tuulivoimapuisto. Tuulivoi-maloiden yksikköteho on 5-10 MW ja tornin korkeus 200 metriä ja lavan pituus 100 metriä. Voima-loiden kokonaiskorkeus on 300 metriä.

Vaihtoehto 2 (VE2). Yli-Olhavan alueelle rakennetaan 48 tuulivoimalan tuulivoimapuisto. Tuulivoi-maloiden yksikköteho on 5-10 MW ja tornin korkeus 200 metriä ja lavan pituus 100 metriä. Voima-loiden kokonaiskorkeus on 300 metriä.  
Alustavan tiesuunnitelman mukaan hankevaihtoehdossa VE1 olemassa olevia tieyhteyksiä on 39 kilometriä ja tarve uusille tieyhteyksille on noin 33 kilometriä. Hankevaihtoehdossa VE2 olemassa olevia tieyhteyksiä on noin 32 kilometriä ja tarve uusille tieyhteyksille on noin 21 kilometriä. Raken-nettavat huoltotiet tulevat olemaan sorapintaisia ja niiden leveys on keskimäärin noin 6 metriä. Li-säksi työkoneiden ja teiden reunaluiskien tarvitseman tilan vuoksi kasvillisuutta ja puustoa on tarve raivata tienlinjausten kohdalta kokonaisuudessaan noin 10-15 metrin leveydeltä.

Kunkin tuulivoimalan ympäriltä on rakennus- ja asennustöitä varten raivattava puustoa yhteensä 0,5-1 hehtaarin alueelta. Voimalan pystytyspaikan ympäristöstä on puusto raivattava kokonaan ja pinta tasoitettava noin 50 x 50 metrin alueelta nostokaluston ja kuljetusrekkojen siirtelyn mahdollis-tamiseksi.

Tuulivoimapuiston liittämiseksi kantaverkkoon tutkitaan kolmea eri vaihtoehtoa:

Sähkönsiirron vaihtoehto (SVE B): Sähkönsiirto toteutetaan omalla uudella 110 kV ilmajohdolla Fingrid Oyj:n suunnitteleman uuden Pyhänselkä-Keminmaa 400+110 kV voimajohdon rinnalle. Sähkönsiirto suuntautuu nykyisen Keminmaa-Pikkarala 400 kV reittiä pohjoiseen Simojoelle, jonne rakennetaan uusi 400/110 kV sähköasema.

Sähkönsiirron vaihtoehto (SVE E): Sähkönsiirto toteutetaan liittymällä suoraan Fingrid Oyj:n suun-nittelemaan uuteen Pyhänselkä-Keminmaa 400+110 kV voimajohtoon Fingrid Oyj:n suunnittelemal-la uudella Hervan sähköasemalla, jonka sijoituspaikkaselvitys on parhaillaan käynnissä.

Sähkönsiirron vaihtoehto (SVE F): Sähkönsiirto toteutetaan liittymällä suoraan Fingrid Oyj:n suunnit-telemaan uuteen Pyhänselkä-Keminmaa 400+110 kV voimajohtoon uudella Fingrid Oyj:n kytkin-asemalla, jonka sijoituspaikaksi tarkastellaan Tuomelan aluetta.

**Lisätietoja:**

Yhteysviranomaisena hankkeessa Tuukka Pahtamaa, Pohjois-Pohjanmaan ELY-keskus, p. 0295 038 394, etunimi.sukunimi@ely-keskus.fi

Iin kunta: Janne Jokelainen, p. 040 1851790, janne.jokelainen@ii.fi ja Heini Ervasti, p. 050 4083 811, heini.ervasti@ii.fi

Hankkeesta ja ympäristövaikutusten arvioinnista vastaa Megatuuli Oy, Lauri Lammi-vaara, p. 044 033 0498, lauri.lammivaara@megatuuli.fi

Kaava- ja YVA-konsulttina toimii Ramboll Finland Oy, Juha-Matti Märijärvi, p. 040 825 6260 ja Ville Yli-Teevahainen, p. 040 590 4286, etunimi.sukunimi@ramboll.fi

Julkaisupäivä

23.7.2020

**Leiviskän sillan korjaus alkaa Kestilässä**



Pietontiellä (Mt 18541) sijaitsevan Leiviskän sillan korjaustyöt aloitetaan Kestilässä. Rakennustyöt sisältävät mm. sillan puukannen uusimisen.  
Pietontiellä tie on suljettu liikenteeltä 17.8. ja 30.10.2020 välisen ajan Leiviskän sillan kohdalla.  
Liikenne ohjataan kulkemaan yleisten teiden (Mt 800 Vaalantie, Mt 18542 Neittävänjoentie ja  
Mt 18541 Pietontie) kautta.

Työt alkavat viikolla 34 ja niiden on määrä valmistua lokakuun 2020 loppuun mennessä. Hankkeen tilaajana on ELY-keskus ja pääurakoitsijana Suomen Maastorakentajat Oy.

**Ajantasaiset tiedot tietöistä:**

* Tienkäyttäjän linja puh. 0200 2100
* Liikennetilanne ([vayla.fi](https://vayla.fi/))

**Lisätietoja:**

Projektipäällikkö Leo Oja, ELY-keskus, p. 0295 038 272  
Työmaapäällikkö Markus Tyynelä, Suomen Maastorakentajat Oy, p. 050 575 3385  
Valvoja Tero Antti, CC Control Oy, p. 040 518 0624

Julkaisupäivä

3.8.2020

**Porotuen haku käynnissä (Lappi, Pohjois-Pohjanmaa, Kainuu)**

Porotalouden eläinkohtaisen tuen (porotuki) haku on käynnissä. Porotukea maksetaan 28,50 euroa/eloporo. Tänä vuonna tukea on mahdollista hakea ensimmäistä kertaa Vipu-verkkoasiointipalvelun kautta. Tukea on haettava viimeistään 1.9.2020. Myöhässä toimitettu hakemus hylätään.

Tuki voidaan myöntää luonnollisille henkilöille tai sellaiselle luonnollisten henkilöiden muodostamalle ruokakunnalle, joka on samassa taloudessa asuva perhekokonaisuus. Ruokakunnaksi katsotaan myös jakamaton kuolinpesä. Porotuessa ei ole yläikärajaa. Samaan ruokakuntaan (perhekokonaisuuteen) kuuluvat esimerkiksi

* **Samassa asunnossa pysyvästi asuvat henkilöt**
* **Tilapäisesti poissa olevat henkilöt**  
  Tilapäinen poissaolo voi johtua esimerkiksi opiskelusta, työkomennuksesta, muusta ansiotyöstä, ase- tai siviilipalveluksesta, sairaalassaolosta tai vankilassaolosta. Poissaolo katsotaan yleensä tilapäiseksi, jos se kestää enintään noin vuoden.
* **Ruokakuntaan kuuluvan henkilön muualla asuva puoliso**  
  Puoliso kuuluu ruokakuntaan, vaikka hän olisi poissa useita vuosia, elleivät puolisot asu erillään välien rikkoutumisen vuoksi. Esimerkiksi puoliso, joka on toisella paikkakunnalla työn, opiskelun tai varusmiespalveluksen vuoksi, kuuluu samaan ruokakuntaan.
* **Samassa asunnossa asuvat lähisukulaiset**  
  Lähisukulaisia ovat avio- ja avopuolisot, vanhemmat ja lapset, isovanhemmat sekä alaikäiset sisarukset.
* **Toisella paikkakunnalla opiskeleva puoliso tai vanhempansa ruokakuntaan kuuluva alle 18-vuotias lapsi**

Hakemuksessa tulee olla valtakirjat kaikilta ruokakuntaan kuuluviltä täysi-ikäisiltä henkilöiltä, joiden poroista haetaan tukea.

Kuolinpesän tulee jättää oma hakemus. Toistaiseksi kuolinpesien tulee hakea tukea paperihakemuksella.

**Tuen hakeminen**

Tuen saamiseksi ruokakuntaan kuuluvien henkilöiden on tullut omistaa poronhoitovuoden 2019/2020 päättyessä vähintään 80 eloporoa. Tukeen oikeuttavien eläinten omistusoikeus ja määrä perustuvat pääsääntöisesti poronhoitovuodelta 2019/2020 laadittuun viralliseen poroluetteloon.

Tuen saajalta edellytetään muistiinpanojen pitämistä porotalouden tuloista ja menoista. Muistiinpanovelvollisuudesta johtuen tukihakemukseen tulee liittää porotalouden muistiinpanoista (Pomu) tuloslaskelmasivu, jolla hakijan voidaan todeta tehneen tuen saannin edellyttämät muistiinpanot. Muistiinpanovelvollisuutta seurataan eläinkohtaisen tuen valvonnan yhteydessä. Uusien porotukihakijoiden osalta liitelomaketta ei vaadita.

Tukea ei makseta niistä eloporoista, jotka ylittävät paliskunnille tai niiden osakkaille määrätyt suurimmat sallitut eloporojen määrät. Jos paliskunnan eloporojen määrä ylittää paliskunnalle määrätyn suurimman sallitun eloporojen määrän, ruokakuntien tukikelpoisten eloporojen määrää vähennetään ylimääräisten porojen osalta samassa suhteessa kuin ruokakunnat omistavat eloporoja paliskunnassa. Eloporojen määrän jääminen 80 eloporoa pienemmäksi ei estä tuen myöntämistä ruokakunnalle jäljelle jääneiden eloporojen määrän perusteella, jos ruokakunnalla on ennen vähennystä ollut eloporoja vähintään 80.

Tukea ei makseta niistä eloporoista, jotka osakkaan olisi paliskunnan hyväksymien vuosittaisten teurastussuunnitelmien mukaan pitänyt teurastaa. Jos ruokakunnan teurastamatta jättämien porojen määrä on yli kolme prosenttia eloporojen määrästä, tukea ei makseta ruokakunnalle lainkaan.

**Tuen hakeminen Vipu-verkkoasiointipalvelussa**

Tuki haetaan verkkoasiointipalvelu Vipussa, johon porotalouden harjoittajat voivat kirjautua verkkopankkitunnuksilla tai mobiilivarmenteella. Verkossa asiointi on nopeampaa kuin paperilomakkeella ja viranomaiset kannustavatkin asioimaan verkossa. Hakemuksen liitteet lähetetään asiointipalvelun kautta. Poroluettelon tiedot välitetään paliskunnasta suoraan Lapin ELY-keskukseen, joka käsittelee hakemukset.

Ruokavirasto on julkaissut ohjevideon siitä, kuinka porotukea haetaan Vipu-palvelussa

* [Ohjevideo hakemuksen tekemisestä Vipu-palvelussa (youtube.com)](https://www.youtube.com/watch?v=yYzsiOEQ2qI&feature=youtu.be)
* [Vipu-verkkoasiointipalvelu (ruokavirasto.fi)](https://vipu.ruokavirasto.fi/login.jsp)

Porotukea voi halutessaan hakea myös paperilomakkeella 227. Hakemuslomake ja porotalouden tuloslaskelmalomake 548B löytyvät Ruokaviraston internetsivuilta. Kuolinpesät voivat hakea tukea vain paperihakemuksella.

* [Porotalouden eläinkohtaisen tuen hakuohjeet ja paperilomakkeet (ruokavirasto.fi)](https://www.ruokavirasto.fi/viljelijat/tuet-ja-rahoitus/porotalous-ja-kolttalain-mukaiset-tuet/porotalouden-elainkohtainen-tuki/)

Tukihakemukset tulee toimittaa viimeistään 1.9.2020 joko Vipu-palvelun kautta tai paperisena. Paperiset hakemuslomakkeet toimitetaan postitse tai sähköpostitse osoitteeseen

Lapin ELY-keskus  
Kirjaamo  
PL 8060  
96101 Rovaniemi

tai kirjaamo.lappi(at)ely-keskus.fi.

**Lisätietoja Lapin ELY-keskuksesta:**

porotalousasiantuntija Päivi Kainulainen  
puh. 0295 037 038  
paivi.kainulainen(at)ely-keskus.fi

Julkaisupäivä

10.8.2020

**Jylhänrannan sillan uusiminen alkaa Siikalatvalla (Pohjois-Pohjanmaa, Kainuu)**

Jylhänrannan sillan uusimistyöt aloitetaan valtatiellä 4 Siikalatvan kunnassa. Siltapaikalla vanha silta puretaan kokonaisuudessaan ja tilalle rakennetaan uusi silta sekä tilapäinen varasillalla varustettu kiertotie. Uusi rakennettava silta on tyypiltään jännitetty teräsbetoninen jatkuva ulokepalkkisilta.

Rakennustoimenpiteet ajoittuvat siten, että syksyllä 2020 rakennetaan tilapäinen kiertotie sillan rakentamisen ajaksi ja uuden sillan rakentaminen ajoittuu keväälle 2021.

Työt alkavat viikolla 36 ja niiden on määrä valmistua lokakuun 2021 loppuun mennessä. Hankkeen tilaajana on ELY-keskus ja pääurakoitsijana Suomen Maastorakentajat Oy.

Rakennustyön ajaksi liikenne siirretään kiertotielle.

**Ajantasaiset tiedot tietöistä:**

* Tienkäyttäjän linja puh. 0200 2100
* Liikennetilanne ([vayla.fi](https://vayla.fi/))

**Lisätietoja:**

Projektipäällikkö Leo Oja, ELY-keskus, p. 0295 038 272  
Työpäällikkö Antti Nissinen, Suomen Maastorakentajat Oy, p. 040 739 1926  
Valvoja Tero Antti, CC Control Oy, p. 040 518 0624

Julkaisupäivä

12.8.2020

**Tulevaisuusteatteria ja luovuutta lasitaloissa - ELY-keskus buustaa luovia aloja koulutuksen avulla (Pohjois-Pohjanmaa)**

Luova talous on Pohjois-Pohjanmaalla tärkeä työllistäjä ja yksi kasvun ja kehityksen mahdollistaja. Koronapandemialla on ollut vaikutuksia alan liiketoimintaan ja ansaintamahdollisuuksiin. Pohjois-Pohjanmaan ELY-keskus on hankkinut alan palveluntuottajilta uudentyyppisiä työvoimakoulutuksia tavoitteena luoda uusia työmahdollisuuksia luovien alojen työnhakijoille.

Luova talous on ollut yksi globaalin talouden dynaamisimmista aloista. Myös Pohjois-Pohjanmaalla luovat alat ovat olleet vahvassa kasvussa sekä liikevaihdon että työllisten määrän mittareilla. Luova talous on paitsi tuottavaa liiketoimintaa ja merkittävä työllistäjä, myös maakunnan kasvun ja kokonaisvaltaisen kehittymisen mahdollistaja. Kulttuurin ja taiteen veto- ja pitovoima alueella ovat huomattavia. Paitsi omana liiketoiminta-alanaan, luovien alojen taiteellinen ja kulttuurinen osaaminen sekä luovuus yhdistyvät muiden alojen liiketoimintaan tuottamalla lisäarvoa muun muassa innovaatioilla, uusilla tuotteilla ja palveluilla.

Pohjois-Pohjanmaan ELY-keskus käynnisti vuoden 2020 alussa markkinavuoropuhelun työvoimakoulutuksen palveluntarjoajien kanssa. Vuoropuhelun tavoitteena oli antaa tietoa luovien alojen työnhakijoista, saada ajatuksia koulutushankintaan luovien alojen työnhakijoille sekä innostaa palveluntarjoajia ideoimaan uusia, innovatiivisia koulutuksia kohderyhmälle. Keväällä 2020 toteutettuun kilpailutukseen jätettiin yhteensä 23 koulutustarjousta, joista ELY-keskus valitsi kahdeksan toteutettavaksi. Koulutukset käynnistyvät porrastetusti syksyn 2020 ja vuoden 2021 aikana.

Koulutukset antavat luovien alojen työnhakijoille uusia työllistymismahdollisuuksia luovan urasuunnittelun, liiketoimintaosaamisen, oman osaamisen tuotteistamisen ja verkostoitumisen kautta. Näissä Sisältötoimisto Warian ja Faros&Comin koulutuksissa luovien alojen osaamista myös mätsätään perinteisemmille toimialoille. Osa koulutuksista tarjoaa uutta osaamista uuteen työtehtävää, joka yhdistyy olemassa olevaan luovan alan osaamiseen. Centrian 3D-suunnittelu ja pelillisyys Ylivieskassa, Esmo Oy:n produktio- ja projektiosaamisen koulutus Oulussa, Arffmanin virtuaalitapahtuman tuottajan koulutus sekä OAMK:n lisätyn todellisuuden koulutus tarjoavat tällaisia uusia työllistymisnäkymiä, jopa globaaleilla työmarkkinoilla. Tamoran graafikoille, kuvataiteilijoille ja esiintyville taiteilijoille suunnatut koulutukset buustaavat osallistujien omaa tekemistä ja sen esille tuomista uudenlaisin keinoin ja välinein koko maakunnan alueella, verkkototeutuksena.

Koulutukset ovat TE-palvelujen työvoimakoulutuksia ja ne löytyvät TE-palvelujen koulutussivustolta, kun koulutukseen haku on avoinna. Ensimmäinen koulutuksista, Luovien alojen luovat työurataidot, käynnistyy 5.10.2020 ja sen hakuaika päättyy 7.9.2020.

* [TE-palvelujen koulutukset](https://koulutukset.te-palvelut.fi/kt/?locations=Pohjois-Pohjanmaa&announced=0&sort=1) (te-palvelut.fi)

Koulutukset järjestyksessä suunnitellun aloitusajankohdan mukaan:

* Luovien alojen luovat työurataidot, Sisältötoimisto Waria, kesto 30 pv, Oulu. Aloitus 5.10.2020.
* Luovilta aloilta 3D-suunnittelun ja pelillisyyden osaajaksi, Centria ammattikorkeakoulu, kesto 100 pv, Ylivieska. Aloitus 16.11.2020.
* Produktio-osaamisen koulutus, Esmo Oy, kesto 100 pv, Oulu. Aloitus 11-12/2020.
* Virtuaalitapahtuman tuottaja, Arffman Finland Oy, kesto 100 pv, verkkototeutus tai Oulu. Aloitus 1-2/2021.
* Luovuutta lasitalossa, Tamora Oy, kesto 100 pv, verkkototeutus koko Pohjois-Pohjanmaan alueella. Aloitus 2021.
* Tulevaisuusteatteri, Tamora Oy, kesto 60 pv, verkkototeutus koko Pohjois-Pohjanmaan alueella. Aloitus 2021.
* Oulu Reality Browser Training, Oulun Ammattikorkeakoulu Oy, kesto 70 pv, Oulu. Aloitus 2021.
* Pohjoinen luovuus liiketoiminnaksi, Faros&Com, kesto 75 pv, Oulu. Aloitus 2021.

*Pohjois-Pohjanmaan ELY-keskuksen tehtävänä on edistää kulttuurin saavutettavuutta ja kehittää luovia aloja. ELY-keskus toteuttaa tätä tehtäväänsä monipuolisesti mm. erilaisilla yritysrahoituksen instrumenteilla, EU-rakennerahasto-ohjelmilla ja osaamisen kehittämisen palveluilla. Kehittämistoimissaan ELY-keskus sitoutuu Pohjois-Pohjanmaan liiton julkaiseman Pohjois-Pohjanmaan luovan talouden kehittämisohjelmaan. ELY-keskus tukee toimillaan luovien alojen toimintaympäristön kehittämistä, alan yritysten toimintaedellytyksiä sekä kulttuuripalvelujen ja kulttuuriosaamisen kehittämistä. Nyt hankituilla työvoimakoulutuksilla ELY-keskus on mukana tukemassa myös Oulun kaupungin kulttuuripääkaupunkihanketta.*

**Lisätietoja:**

**Luoville aloille suunnatut työvoimakoulutukset:**  
Pohjois-Pohjanmaan ELY-keskus, asiantuntija Teea Oja, etunimi.sukunimi@ely-keskus.fi, p. 0295 038 385  
Pohjois-Pohjanmaan TE-toimisto, asiantuntija Anne Kurkela, etunimi.sukunimi@te-toimisto.fi

**Pohjois-Pohjanmaan ELY-keskuksen kulttuurin saavutettavuuden ja luovien alojen kehittämistehtävä:**  
asiantuntija Erja Leppälä, etunimi.sukunimi@ely-keskus.fi

* [Yhteenveto koulutustarjonnasta](http://www.ely-keskus.fi/documents/10191/40061907/Luovat_alat_koulutus_2020-08-20.pdf/b2fc37fb-5397-493e-ac0c-e812d1126eff) (pdf, 563 kt)

Julkaisupäivä

20.8.2020

**Pohjois-Pohjanmaan työttömyys laskussa lomautusten vähetessä tasaisesti (Pohjois-Pohjanmaa)**

Keväällä alkanut äkillinen koronakriisi nosti työttömyyden räjähdysmäiseen kasvuun. Moni työnantaja turvautui vaikeassa tilanteessa erityisesti lomautuksiin ja lomautettujen määrä nousi huimasti parissa kuukaudessa. Viime kuukausina tilanne on helpottunut, koronan leviämistä ehkäiseviä rajoitustoimia on purettu ja moni määräaikaisesti lomautettu on palannut tehtäviinsä. Myönteinen suunta näkyy Pohjois-Pohjanmaalla pääosin kaikissa ammattiryhmissä. Alkaneiden työttömyysjaksojen määrä on maakunnassa myös aleneva.

Huolimatta hyvästä suunnasta on työttömien työnhakijan määrä Pohjois-Pohjanmaalla edelleen huomattavan korkea. Heinäkuun lopussa maakunnassa oli 28 100 työtöntä työnhakijaa (ml. lomautetut), mikä on 8 000 enemmän kuin tammikuussa 2020 ja 7 000 enemmän kuin vuosi sitten. Kokoaikaisesti lomautettuja oli heinäkuun lopussa 4 500. Kesäkuun lopusta lomautettujen määrä väheni noin 2 500 henkilöllä. Lomautukset kohdistuivat keväällä useille naisvaltaisille palvelualoille – lomautusten loppuminen ja töiden jatkuminen näkyy naisten työttömyyden selkeänä vähenemisenä viime kuukausina.

Koronakriisi ei ole lamaannuttanut työvoimakysyntää ja avoimia paikkoja oli heinäkuussakin runsaasti tarjolla. Koko kuukauden aikana Pohjois-Pohjanmaan TE-toimistossa oli tarjolla 8 200 työpaikka, mikä oli yli tuhat työpaikkaa enemmän kuin vuosi sitten. Uusia avoimia työpaikkoja ilmoitettiin Pohjois-Pohjanmaan TE-toimistoon heinäkuun aikana 3 900, mikä on 200 paikkaa enemmän kuin vuotta aiemmin. Ammattiryhmittäin tarkasteltuna työpaikkoja oli tarjolla varsinkin ammatillisille perusosaajille - erityisasiantuntijoiden tarve oli vuoden takaista vähäisempi. Eniten uusia paikkoja oli avoinna rakennus-, korjaus- ja valmistustyöntekijöille ja palvelu- ja myyntityöntekijöille.

Työttömien määrä on kaikissa Pohjois-Pohjanmaan kunnissa viime vuoden heinäkuuta korkeammalla tasolla. Kuntien välillä on vaihtelua kuinka työttömien määrä on vuoden aikana muuttunut. Pohjois-Pohjanmaan työttömyysaste oli heinäkuun lopussa 15,0 % (koko maa 14,7 %). Alhaisimmat työttömyysasteet (työttömien työnhakijoiden osuus työvoimasta) olivat Hailuodossa (8,0 %), Pyhännällä (8,4 %) ja Reisjärvellä (9,4 %). Korkeimmat työttömyysasteet olivat Oulussa (16,6 %), Taivalkoskella (16,5 %) ja Iissä (15,8 %).

Heinäkuun lopussa TE-palveluiden piirissä oli noin 6 250 henkilöä, mikä on 1 850 vähemmän kuin vuosi sitten. Eniten osallistujia oli koulutuksiin (3 100): omaehtoisesti työttömyysetuudella opiskeli 2 100 henkilöä ja työvoimakoulutuksessa oli 1 000 opiskelijaa. Työllistettynä yksityiselle ja julkiselle sektorille oli yhteensä 1 400 henkilöä ja kuntouttavaan työtoimintaan osallistujia oli 1 200. Lisäksi työ-/koulutuskokeiluissa, vuorotteluvapaasijaisina sekä työnhaku- ja uravalmennuksissa oli yhteensä yli 500 osallistujaa.

* [Johtaja Petri Keräsen katsaus työllisyystilanteeseen](https://youtu.be/4gJ7oDqE5x4)

**Lisätietoa:**

**Pohjois-Pohjanmaan ELY-keskus**, Elinkeinot, työvoima ja osaaminen -vastuualue:  
johtaja Petri Keränen, 0295 026 727  
yksikön päällikkö Eine Kela, 0295 038 227  
asiantuntija Jarkko Pietilä, 0295 038 116  
suunnittelija Pirjo Hyrkäs (tilastot), 0295 038 061  
sähköposti: etunimi.sukunimi(at)ely-keskus.fi

**Pohjois-Pohjanmaan työ- ja elinkeinotoimisto (TE-toimisto)**:  
johtaja Maire Mäki, 0295 056 800  
palvelujohtaja Pirjo Juntunen, 0295 056 596  
palvelujohtaja Mari Tuomikoski, 0295 056 801  
palvelujohtaja Marita Rimpeläinen, 0295 056 713  
sähköposti: etunimi.sukunimi(at)te-toimisto.fi

* [Työllisyyskatsaukset verkkoversiona](https://www.temtyollisyyskatsaus.fi/graph/tkat/tkat.aspx?ely=12) (temtyollisyyskatsaus.fi)
* Pohjois-Pohjanmaan työmarkkinoiden kuvia, lukuja ja aineistoja: [Pohjois-Pohjanmaan työmarkkinatietoa](https://www.ely-keskus.fi/web/ely/ely-pohjois-pohjanmaa-tyomarkkinoiden-tyovoimatarpeen-ja-talouden-kehitys;jsessionid=DACE9DBBD99B884561DC162DF44E2F15?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14404)
* Työnvälitystilaston data vapaasti tarjolla: [StatFin-palvelusta](http://pxnet2.stat.fi/PXWeb/pxweb/fi/StatFin/) kohta Työmarkkinat > Työnvälitystilasto (TEM)
* Työllisyyskatsausten julkistukset: [Työllisyyskatsausten ja tilastojen julkistamispäivät vuonna 2020](http://tem.fi/tilaston-julkistamispaivat-kuvaus-ja-laatuseloste) (tem.fi)
* Tilastokeskuksen tarjontaa: [Tilastokeskuksen kuukausittainen otantapohjainen työmarkkinatieto](http://www.tilastokeskus.fi/til/tyti/tie.html)  (tilastokeskus.fi)

Julkaisupäivä

25.8.2020

**Työnaikaiset liikennejärjestelyt muuttuvat Kuusamon keskustassa (Pohjois-Pohjanmaa)**

Kuusamon keskustan liikennejärjestelyhankkeen rakennustyöt ovat edenneet siihen vaiheeseen, että uuden kiertoliittymän avaaminen liikenteen käyttöön on mahdollista. Kiertoliittymä avataan liikenteelle Ouluntaipaleen ja Kelantien suunnassa keskiviikkona 26.8. klo 8 alkaen ja tämän seurauksena myös kiertotieyhteydet muuttuvat hieman (karttaotteessa mustalla). Tiekäyttäjiä pyydetään kiinnittämään erityistä varovaisuutta työalueen läheisyydessä liikuttaessa ja huomioimaan, että neljäntien risteysalueella on 20 km/h nopeusrajoitus.


Suljettu työmaa-alue Kitkantiellä laajenee edelleen vaiheittain Vienantien risteysaluetta kohti, joka joudutaan sulkemaan kokonaan liikenteeltä vesihuoltotöistä johtuen. Vienantien ja Kitkantien risteysalueen arvioitu sulkemisajankohta on vko 36-39/2020. Lisäksi suljettua työaluetta on Kitronintiellä neljäntien risteysalueella oheisen kartan mukaisesti.

Asuinkiinteistöille järjestetään ajoneuvoyhteydet mahdollisuuksien mukaan joko työmaa-alueen poikki tai korvaavien yhteyksien kautta. Myös Kitkantien varressa olevia pysäköintipaikkoja pyritään edelleen mahdollisuuksien mukaan säilyttämään käytettävissä.

**Lisätietoja:**

Projektipäällikkö Antero Erkinjuntti, p. 0295 037 217, etunimi.sukunimi@ely-keskus.fi

* [Kuusamon keskustan liikennejärjestelyt](https://vayla.fi/pohjois-pohjanmaalla-rakenteilla/kuusamon-keskustan-liikennejarjestelyt) (vayla.fi)



Julkaisupäivä

26.8.2020



**Pohjois-Pohjanmaan ELY-keskus kartoittaa Perämeren merialueita (Pohjois-Pohjanmaa)**

Kesän 2020 aikana Pohjois-Pohjanmaan ELY-keskuksen toimesta on kartoitettu merialueita Iissä, Oulussa, Liminganlahdella, Siikajoella, Raahessa ja Kalajoella. Kartoitukset olivat osa VELMU  ja SeaCOMBO  -hankkeita.

Meri-inventoinnit kohdistuivat alueille  
- joista on vähän tietoa  
- joille Suomen Ympäristökeskuksen (SYKE)n lajimallit ennustavat uhanalaisia kasveja  
- jotka ovat potentiaalisia ennallistamiskohteita

Kesän kartoituksissa kerättiin laji- ja pohjanlaatutietoja yli tuhannelta kartoituspisteeltä. Näin tieto Perämeren meriluonnosta kasvaa vuosittain ja pystymme paremmin ohjaamaan meren hyödyntämistä ja kohdistamaan suojelua kaikista arvokkaimmille alueille.

Perämeri on ainutlaatuinen osa Itämerta. Perämeren erityispiirteitä ovat mm. matalat rannat, alhainen suolapitoisuus, jäätyminen talvisin ja vedenkorkeuden suuri vaihtelu tuulen suunnasta riippuen. Joka kesä opimme uutta Perämerestä ja yksi tämän kesän hienoimpia löytöjä oli ensimmäinen silonäkinparta-havainto Oulusta.  Kartoittamalla SYKE:n mallintamia potentiaalisia uhanalaisten lajien esiintymisalueita olemme löytäneet myös useita uusia upossarpio- ja vesipaunikkoesiintymiä. Erityisesti matalat ja suojaiset lahdet ovat varsinaisia kasviparatiiseja ja niistä löytyy usein useita kymmeniä eri vesikasvilajeja.

**Lisätietoja:**

Erikoissuunnittelija Suvi Saarnio, p. 0295 038 027, etunimi.sukunimi@ely-keskus.fi

* [Vedenalaisen meriluonnon monimuotoisuuden inventointiohjelma VELMU](https://www.ymparisto.fi/velmu) (ymparisto.fi)
* [SeaCombo](https://www.seacombo.com/) (seacombo.com)

|  |  |  |
| --- | --- | --- |
|  |  |  |

Julkaisupäivä

26.8.2020

**Valtatien 5 alikulkukäytävä ja kevyen liikenteen väylä ovat valmistuneet Kuusamossa (Pohjois-Pohjanmaa)**

Uuden alikulkukäytävän sekä kevyen liikenteen väylän rakennustyöt ovat valmistuneet viikolla 34 Kuusamon keskustan pohjoispuolella valtatie 5:llä. Työalue on sijainnut välillä Meskusvaarantie - Evakkotaival.


Hankkeella parannettiin kevyen liikenteen sujuvuutta ja turvallisuutta.

Urakkaan on sisältynyt uuden kevyen liikenteen väylän rakentamista noin 0,7 km matkalle sekä kevyen liikenteen alikulkukäytävän rakentaminen valtatien 5 kohdalle. Lisäksi urakkaan kuului Järvenpääntien liittymäalueen parantaminen.

Päätoteuttajana on toiminut Maanrakennus J. Päkkilä Oy.

**Lisätietoja:**

Projektipäällikkö Antero Erkinjuntti, p. 0295 037 217, etunimi.sukunimi@ely-keskus.fi



Julkaisupäivä

27.8.2020

**Maantien 786 (Merijärventie) jalankulku- ja pyöräilyväylä välillä Siltakatu - Takojankatu, Oulainen (Pohjois-Pohjanmaa)**

Pohjois-Pohjanmaan elinkeino-, liikenne- ja ympäristökeskus on laatimassa parantamissuunnitelmaa Merijärventielle (Mt 786) Oulaisten kaupungin alueella. Suunnitelma laaditaan yhteistyössä Oulaisten kaupungin kanssa.

Suunnitelma sisältää jalankulku ja pyöräilyväylän suunnittelun Merijärventien varteen välillä Siltakatu - Takojankatu noin 0,7 km matkalle. Suunnitelma sisältää myös uuden Merijärventien ylittävän saarekkeellisen suojatien Takojankadun liittymässä. Lisäksi nykyinen tievalaistus parannetaan ja radan ylittävän sillan pintarakenteet uusitaan.


Suunnitelman tavoitteena on jalankulkijoiden ja polkupyöräilijöiden olosuhteiden ja liikenneturvallisuuden parantaminen. Suunnitelma valmistuu tammikuussa 2021. Hanke pyritään toteuttamaan lähivuosinen aikana.

Suunnitelmaluonnoksia esitellään kaikille avoimessa yleisötilaisuudessa tiistaina 8.9.2020 klo 17.00 - 18.30 Oulaisten kaupungintalolla, Oulaistenkatu 12, 86300 Oulainen.

Tilaisuudessa voi tutustua suunnitelmaluonnoksiin ja esittää niistä mielipiteensä.

**Lisätietoja:**

Hankevastaava Ari Kuotesaho, Pohjois-Pohjanmaan ELY-keskus, p. 0295 038 259, etunimi.sukunimi@ely-keskus.fi  
Tekninen johtaja Markku Ketonen, Oulaisten kaupunki, p. 044 479 3250, etunimi.sukunimi@oulainen.fi  
Projektipäällikkö Toivo Kämäräinen, Plaana Oy, p. 040 837 7423, etunimi.sukunimi@plaana.fi



Julkaisupäivä

2.9.2020

**Varsinais-Suomen ELY-keskus myönsi poikkeuslupia valkoposkihanhien ampumiseen viljelyvahinkojen estämiseksi - onnistunut vahinkojen torjunta edellyttää muitakin toimia**

Varsinais-Suomen ELY-keskus on myöntänyt yhteensä 115 viljelijälle poikkeuksen viljelyvahinkojen estämiseen valkoposkihanhia ampumalla. Valkoposkihanhi on rauhoitettu lintulaji, jonka ampuminen edellyttää poikkeusta luonnonsuojelulain rauhoitusmääräyksistä. Myönnetyillä poikkeusluvilla saa ampua yhteensä 3555 valkoposkihanhea syksyllä 2020. Luvat on myönnetty kahdelle vuodelle ja vuoden 2021 syksylle on osoitettu vastaava kiintiö. Ampuminen vastaa suuruusluokaltaan tilannetta Ruotsissa ja Virossa. Tuoreimpien raportointitietojen mukaan vuonna 2018 Ruotsissa ammuttiin n. 2000 ja Virossa n. 4000 valkoposkihanhea.

Yksittäisellä tilalla saa ampua syksyssä 20-40 valkoposkihanhea tilan peltopinta-alasta riippuen. Viereisillä lohkoilla tehtävillä karkotustoimenpiteillä on karkottava vaikutus myös lähilohkoilla laiduntaviin valkoposkihanhiin. Viljelijöitä kannustetaan koordinoimaan karkotustoimet ja niiden ajoittaminen yhdessä saman alueen muiden viljelijöiden kanssa.

"Valkoposkihanhia saa myönnetyillä luvilla ampua syysmuuttokaudella. Koska vielä ei ole tietoa siitä, saadaanko ampumalla toivottu pelotevaikutus, on perusteltua ajoittaa ampuminen tässä tilanteessa syysmuuttokaudelle. Tällöin ampumisella ei ole vastaavia vaikutuksia monien muiden lintulajien levähtämiseen, pesintään ja pesintään valmistautumiseen kuin esimerkiksi toukokuussa tapahtuvalla ampumisella", ylitarkastaja Salli Uljas Varsinais-Suomen ELY-keskuksesta sanoo. "Luonnonvarakeskuksella on käynnissä tutkimus, jossa karkotusmenetelmien vaikuttavuutta ja myös ampumisen vaikutuksia selvitetään. Osaa Pohjois-Karjalaan myönnetyistä luvista on tarkoitus hyödyntää tässä tutkimuksessa", Uljas jatkaa.

Myönnetyt poikkeusluvat eivät mahdollista valkoposkihanhien karkottamista pelkästään ampumalla vaan ampumisen ohessa on ylläpidettävä valkoposkihanhia vahingoittamattomia karkotusmenetelmiä. "Valkoposkihanhia ampumalla on tarkoituksena lisätä karkotustoiminnan pelotevaikutusta ja näin parantaa myös valkoposkihanhia vahingoittamattomien karkotusmenetelmien tehokkuutta", Uljas kertoo.

Lähestyvän valkoposkihanhien syysmuuton vuoksi päätökset on annettu välittömällä täytäntöönpanolla. Satovahinko voi päätösten kohteena olevilla pelloilla tapahtua hyvin nopeasti parven laskeuduttua ruokailemaan.  Jotta vakavat satovahingot saataisiin torjuttua, tulee luvan mukaisiin toimenpiteisiin tarvittaessa voida ryhtyä jo päätöksen muutoksenhakuajan kuluessa.

**Haetut poikkeukset kattavat laajoja peltoalueita Etelä- ja Pohjois-Karjalassa**

Tilat, joille poikkeuksia haettiin sijaitsevat Suomen ylittävällä valkoposkihanhien arktisen muuton reitillä Lapinjärvellä, Orimattilassa, sekä Etelä- ja Pohjois-Karjalassa. Poikkeuksen myöntämisen edellytykset täyttyivät kaikkien hakemuksissa mukana olleiden tilojen osalta. Pääosa lupa-alueista sijoittuu Parikkalaan, Kiteelle ja Tohmajärvelle. Alueet, joille lupaa haettiin, kattavat Simpeleen ja Parikkalan peltoalasta 40 % ja Kiteen ja Tohmajärven peltoalasta 24 % ja ne painottuvat valkoposkihanhien levähtämisen kannalta keskeisimmille levähdysalueille. Nähtävissä on, että vastaavia lupia haetaan lisää.

Vahinkojen vähentämisen ja lajin suojeluvelvoitteiden kannalta on tärkeää, että valkoposkihanhen muuttolevähdyksen kannalta keskeisellä seudulla säilyy alueita, joilla valkoposkihanhet voivat levähtää häiriöttä. Kiteen, Tohmajärven, Parikkalan ja Simpeleen alueille sijoittuvissa päätöksissä yhteensä 8 % luvan saaneiden tilojen peltoalasta on osoitettu jätettäväksi karkotustoimenpiteiden ulkopuolelle. Karkotuksen ulkopuolelle jätetyt alueet on sijoitettu alueille, jotka on aikaisemmissa selvityksissä tunnistettu valkoposkihanhien kannalta tärkeiksi kerääntymisalueiksi.

**Vahinkojen torjunta edellyttää vapaaehtoisesti korvausta vastaan perustettuja lintupeltoja ja suunnitelmallisuutta**

Viime viikolla (1.9.2020) julkaistussa valkoposkihanhityöryhmän raportissa on ehdotettu mm. valkoposkihanhien ruokailuun varattavien lintupeltojen perustamista, toimivien karkotuskeinojen kehittämistä ja käytön jatkamista sekä alueellisten valkoposkihanhiryhmien perustamista. "Toivomme, että alueelliset valkoposkihanhiryhmät saadaan mahdollisimman pian toimimaan Keski-Karjalan tapaan koko muuttavien valkoposkihanhien esiintymisalueella, jotta päätöksenteon tueksi saadaan entistä enemmän ajankohtaista ja alueellista tietoa valkoposkihanhien esiintymisestä, niiden aiheuttamista vahingoista sekä vahingontorjuntamahdollisuuksista", Uljas sanoo.  "Valkoposkihanhien aiheuttamien satovahinkojen ehkäisy ei onnistu pelkkien poikkeuslupien avulla vaan kaikki valkoposkihanhityöryhmän raportissa esitetyt keinot tulisi ottaa ripeästi käyttöön. Ensi kevättä ajatellen tarvittaisiin erityisesti vapaaehtoisesti perustettuja, viljelijöille korvattavia lintupeltoja ja resursseja koordinoituun valkoposkihanhien karkottamiseen menetelmillä, joista ei aiheutuisi muiden lintulajien pesinnälle häiriötä."

Päätökset VARELY/2343/2020, VARELY2348/2020, VARELY2363/2020, VARELY/2433/2020, VARELY2706/2020, VARELY/2751/2020 ja VARELY/2933/2020 on annettu 7.9.2020.

**Lisätietiedot:**

Ylitarkastaja Salli Uljas, puh. 0295 023 040  
etunimi.sukunimi@ely-keskus.fi

Julkaisupäivä

7.9.2020

**Valtiolta vastaus ulkoilubuumiin: 10 miljoonaa elvytysrahaa kuntien lähivirkistysalueiden kunnostamiseen ja kehittämiseen**

*Ympäristöministeriö ja Uudenmaan ELY-keskus tiedottavat*

Kevään koronarajoitukset saivat suomalaiset ulos liikkumaan ja uusia käyttäjiä löysi tiensä kaupunkiseutujen lähivirkistysalueille.  Ulkoilureitit ja muut virkistys- ja viheralueet ovat olleet paikoin ruuhkautuneita ja nykyiset palvelurakenteet, kuten taukopaikat, osoittautuivat riittämättömiksi. Osana hallituksen elvytyspakettia kunnille suunnataan rahoitusta virkistysalueiden kunnostamiseen ja kehittämiseen. Avustushaku aukeaa vielä tänä syksynä.

"Nyt poikkeusaikoina yhä useampi suomalainen on hakenut voimaa ja mielenrauhaa luonnosta. Samalla kuntien mahdollisuus satsata virkisyspalveluiden kehitystarpeisiin on haastavassa taloustilanteessa vaikeutunut. Haluamme vastata kysyntään reilulla panostuksella ja avaamme tänä syksynä avustushaun laadukkaiden ja helposti saavutettavien lähiluontokohteiden kehittämiseen", ympäristö- ja ilmastoministeri **Krista Mikkonen** sanoo.

Valtion vuoden 2020 neljännessä lisätalousarviossa kunnille osoitettiin mittava tukipaketti, jonka tarkoituksena on lieventää koronakriisin vaikutuksia ja tukea talouskasvua kunnissa. Lisätalousarviossa on varattu yhteensä noin 10 miljoonaa euroa kunnille valtionavustuslain nojalla myönnettäviin avustuksiin lähivirkistysalueiden ja viheralueiden kunnostamiseen, kehittämiseen sekä palvelujen parantamiseen.

**Avustusta erityisesti koronakevään paineistamille alueille**

Avustuksen tavoitteena on luoda laadukkaita ja helposti saavutettavia mahdollisuuksia ulkoilla lähiluonnossa. Avustuksella voidaan kunnostaa ja kehittää kunnan nykyisten lähivirkistysalueiden reittejä, rakenteita ja palveluita tai luoda palvelurakenteita uusille alueille. Hankkeiden tulee tukea mahdollisimman suuren käyttäjäjoukon ulkoilua.

Hanke-esityksiä tehdessään kunnan tulee tarkastella erityisesti niitä alueita, joilla koronakevään aikana on ollut erityistä käyttöpainetta ja varmistaa, että uusilla toimilla saadaan käyttöpainetta vähennettyä mahdollisilta herkiltä luontoalueilta. Hankkeelle on eduksi, jos virkistysalueet ovat helposti saavutettavia arjen luontoalueita, joihin pääsee kävellen, pyörällä tai julkisilla kulkuvälineillä. Näin hankkeet tukevat samalla Suomen hiilineutraalisuustavoitteita.

Avustuksen yhtenä tavoitteena on tukea kuntataloutta, joten hakijan tulee arvioida hankkeen työllisyysvaikutuksia ja näiden mahdollista pysyvyyttä.

Hankehaku aukeaa syys-lokakuussa.

* [Ajankohtaistietoa avustuksesta](http://www.ely-keskus.fi/web/ely/virkistysalueavustus-kunnille)

**Lisätietoja**

Yksikön päällikkö Tero Taponen, Uudenmaan ELY-keskus 0295 021 467, tero.taponen(at)ely-keskus.fi  
Ylitarkastaja, Tommi Hautala, Uudenmaan ELY-keskus, 0295 021 374, tommi.hautala(at)ely-keskus.fi  
Ministeri Mikkosen eritysavustaja Antti Heikkinen, 050 348 1406, antti.heikkinen(at)ym.fi

Julkaisupäivä

8.9.2020

**Lentokentäntien kevyen liikenteen väylän päällystäminen ja tien kuivatuksen parantaminen käynnistyy Oulunsalossa (Pohjois-Pohjanmaa)**



Lentokentäntiellä sijaitsevan kevyen liikenteen väylän päällystäminen ja kuivatuksen parantaminen aloitetaan viikolla 38.

Työt alkavat ojien kaivuulla ja rumpujen korjaustöillä viikolla 38. Päällystäminen alkaa viikolla 39. Korjaustöiden toimenpiteet tehdään arkisin kello 7:00-18:00. Korjaustyöt kestävät viikkojen 38 ja 39 ajan.

Pyörätieosuuksia joudutaan sulkemaan ja kevytliikenne ohjataan niiltä osin Mt 815 Lentokentäntielle. Jalankulku- ja pyöräilyliikenne erotetaan muusta liikenteestä heijastavien lamellien avulla ja päätien nopeusrajoitusta pudotetaan työskentelyn ajaksi.

Ajantasaiset tiedot tietöistä:

* Tienkäyttäjän linja p. 0200 2100
* Liikennetilanne ([vayla.fi](https://vayla.fi/))

**Lisätietoja:**

Projektipäällikkö Tero Kouva, Pohjois-Pohjanmaan ELY-keskus, etunimi.sukunimi@ely-keskus.fi, p. +358 295 038 813  
Projektipäällikkö Petteri Törmänen, Peab Asfalt, etunimi.sukunimi@peabasfalt.fi, p. +358 (0)50 375 8571

Julkaisupäivä

10.9.2020

**ELY-keskuksen koronarahoitusta Pohjois-Pohjanmaan yrityksille reilut 21 miljoonaa euroa (Pohjois-Pohjanmaa)**

**ELY-keskusten koronarahoitus yrityksille oli haettavana 31.3. – 8.6.2020, jona aikana hakemuksia jätettiin Pohjois-Pohjanmaalla 2281 kpl. Hakemusten käsittely on loppusuoralla ja tukien maksatus käynnissä. Yritysten palaute koronatukien myönnöstä on ollut positiivista. Palautekyselyssä yritykset ovat itse arvioineet pystyneensä uudistamaan tukien avulla liiketoimintaansa ja myös välttämään lomautuksia ja irtisanomisia. ELY-keskuksen normaalit yrityspalvelut ja rahoitukset ovat haettavissa edelleen.**

Pienten, 1-5 henkilöä työllistävien yritysten oli mahdollista hakea keväällä ELY-keskuksesta poikkeusrahoitusta koronatilanteesta selviytymiseen. Hakuaika päättyi 8.6. ja Pohjois-Pohjanmaan ELY-keskuksen alueelle tulleet 2281 hakemusta on nyt käsitelty muutamaa kymmentä lukuun ottamatta. ELY-keskuksesta oli mahdollista hakea rahoitusta tilanneanalyysin tekemiseen, jolloin tavoitteena oli laatia kehittämissuunnitelma. Yrityksille myönnettiin myös kehittämisavustusta mm. tuotteiden ja palveluiden kehittämiseen, digitaalisten toimintamallien suunnitteluun, liiketoiminnan uudelleensuuntaamiseen, tuotannon uudenlaiseen organisointiin sekä osaamisen vahvistamiseen. Pohjois-Pohjanmaalla rahoitusta on myönnetty 15.9. mennessä noin 21,2 miljoonaa euroa yhteensä 1707 yrityksille.

*- Koronarahoituksen avulla yritykset ovat tehneet merkittäviä kehittämistoimia, joilla on suuri merkitys yritysten jatkon kannalta, sanoo johtaja* ***Petri Keränen*** *Pohjois-Pohjanmaan ELY-keskuksesta.*

*- Useiden yritysten hankkeissa kehitetään myös digitalisaation hyödyntämistä. Sen avulla voidaan löytää uusia liiketoimintamahdollisuuksia ja tehostaa toimintaa, joten yritysten kehittämishankkeissa soisi olevan enemmänkin digitalisaatiohankkeita, jatkaa Keränen.*

Myös yritysten kehittämispalveluille on koronatilanteessa ollut suuri kysyntä. Ajalla 27.3. – 15.9. Pohjois-Pohjanmaalla 218 yritystä sai rahoitusta analyysi- tai konsultointipalveluiden ostoon.

*- Koronatilanne toi vahvasti esille tarpeen yritysten liiketoimintaosaamisen parantamiseksi ja tätä työtä tulee jatkaa edelleen, samoin kuin laajemminkin yritysten osaamisen kehittämistä, korostaa yksikön päällikkö* ***Eija Virtasalo****Pohjois-Pohjanmaan ELY-keskuksesta.*

**Yritysten antama palaute koronarahoituksesta** on ollut myönteistä. ELY-keskukset kysyivät keväällä koronarahoitusta saaneilta yrityksiltä millaisia vaikutuksia rahoituksella on ollut liiketoiminnan kehittämiseen. Pohjois-Pohjanmaalla yli 60 prosenttia vastanneista kertoi käynnistäneensä rahoituksen turvin kehittämistoimenpiteitä liiketoiminnan uudistamiseksi ja vahvistamiseksi. Vajaat 40 prosenttia kertoi välttyneensä työntekijöiden lomautukselta tai irtisanomiselta. Lähes 30 prosenttia kertoi välttyneensä yritystoiminnan lopettamiselta.

ELY-keskuksen myöntämä pienyritysten koronarahoitus kohdistui Pohjois-Pohjanmaalla etenkin palveluyrityksiin, mutta jakaantui useille eri toimialoille. Yksityiskohtaisempi lista myönnetyistä avustuksista 8.9.2020 asti löytyy ELY-keskuksen verkkosivuilta: <https://www.ely-keskus.fi/web/ely/ely-keskusten-koronarahoituksen-jakautuminen>.

**Eniten myönteisiä päätöksiä saaneet toimialat Pohjois-Pohjanmaalla:**

1. Vähittäiskauppa (pl. moottoriajoneuvojen ja moottoripyörien kauppa)
2. Ohjelmistot, konsultointi ja siihen liittyvä toiminta
3. Maaliikenne ja putkijohtokuljetus
4. Ravitsemistoiminta
5. Erikoistunut rakennustoiminta

Hakemuksista myönteisen päätöksen sai 75 %, kielteisen 19 % ja 4 % peruutti hakemuksensa.

**Koronarahoitushankkeiden jälkiseuranta ja loppumaksatukset** tulevat jatkumaan ELY-keskuksessa vielä pitkälle vuoden 2021 puolelle. Rahoitusta saaneiden yritysten tulee muistaa jättää loppumaksatushakemus sekä loppuraportti hankkeen tuloksista tukipäätöksessä määritetyn ajan kuluessa.  Tarvittavista jatkoajoista ja muutoksista hankkeissa kannattaa olla yhteydessä ELY-keskukseen mahdollisimman varhaisessa vaiheessa.

Pienyritysten lisäksi ELY-keskus on myöntänyt väliaikaista koronarahoitusta maaseudun, alkutuotannon ja kalatalouden yrityksille. Nämä tuet ovat edelleen haettavissa ELY-keskuksesta. Ravintoloille suunnattu tuki uudelleentyöllistämiseen on haettavissa KEHA-keskuksesta lokakuun loppuun asti. Muita tukimuotoja yrityksille ovat olleet kuntien yksinyrittäjätuki, Business Finlandin tuet sekä Valtionkonttorin kustannustuki.  ELY-keskuksen yritysten kehittämisavustuksen haku on auki normaalisti. Yrityksen kannattaa olla yhteydessä ELY-keskuksen asiantuntijoihin ennen hakemuksen lähettämistä.

**Lisätietoja:**

Johtaja Petri Keränen, Pohjois-Pohjanmaan ELY-keskus, puh. 0400 197 187  
Yksikön päällikkö Eija Virtasalo, Pohjois-Pohjanmaan ELY-keskus, puh. 040 550 4786  
Yksikön päällikkö Marja-Liisa Kivilompolo (maksatus), Pohjois-Pohjanmaan ELY-keskus, puh. 044 436 8024  
 

Julkaisupäivä

16.9.2020



**Upea aapasuo suojelualueeksi - Kivisuo on suurin Helmi-ohjelmassa suojeltu suo (Pohjois-Pohjanmaa)**

*Ympäristöministeriö, Osuuskunta Lumimuutos ja Pohjois-Pohjanmaan ELY-keskus tiedottavat*

Laaja ja luontoarvoiltaan arvokas Kivisuo Muhoksella on tänään suojeltu soidensuojelualueeksi. Suojelupäätös toteuttaa Helmi-elinympäristöohjelman soidensuojelun tavoitteita ja on suurin Helmi-ohjelmassa suojeltu alue. Alueen pinta-ala on noin 614 hehtaaria. Sopimuksen alueesta tekivät Pohjois-Pohjanmaan ELY-keskus ja Osuuskunta Lumimuutos.

"Kivisuo on luontoarvoiltaan erittäin arvokas suoalue ja tähän mennessä suurin yksittäinen Helmi-ohjelmassa suojeltu kohde. Uudella Helmi-ohjelmalla pureudumme Suomen luonnon köyhtymisen juurisyyhyn, eli elinympäristöjen vähenemiseen ja laadun heikkenemiseen. Luontokadon pysäyttäminen vaatii juuri tällaisia tekoja," sanoo ympäristö- ja ilmastoministeri **Krista Mikkonen**.

Kivisuon luonnonsuojelualueen perusti Pohjois-Pohjanmaan ELY-keskus voittoa tavoittelemattoman Osuuskunta Lumimuutoksen hakemuksesta. Uuden suojelualueen pinta-ala on noin 614 hehtaaria. Kivisuon alueelle on aiemmin perustettuna neljä yksityistä luonnonsuojelualuetta, joiden yhteispinta-ala on noin 293 hehtaaria, joten uuden suojelualueen perustamisen seurauksena Kivisuolla on jo yli 900 hehtaaria suojeltua suoluontoa.

**Kivisuolla arvokkaita elinympäristöjä ja runsaasti lajeja**

Kivisuo on laaja yhtenäinen aapasuokokonaisuus, joka on valtavan Muhoksen suokokonaisuuden kaakkoisin osa. Kivisuolla esiintyy monipuolinen valikoima arvokkaita elinympäristöjä (ruohoiset suot, vähäpuustoiset suot, metsäsaarekkeet) ja näiden vaihettumisvyöhykkeitä sekä runsaasti arvokkaiden lajien esiintymiä. Kivisuo edustaa monipuolisesti Pohjanmaan laajoilla aapasoilla tavattavaa suokasvillisuutta. Maisemallisesti Kivisuon avosoiden ja metsäsaarekkeiden muodostama laaja avoin maisema on vaikuttava; avointa maisemaa avautuu pisimmillään 3 - 4 kilometriä avosuoalueiden yli. Linnustoselvityksessä alue on todettu pesimälinnustoltaan valtakunnallisesti arvokkaaksi kohteeksi

**Osuuskunta Lumimuutos**

Osuuskunta Lumimuutos on ympäristö- ja tutkimusjärjestö, joka toimii Suomessa, Alaskassa, Kanadassa, Grönlannissa sekä Siperiassa.  Landscape Rewilding -ennallistamisohjelma perustettiin 2018 ja kattaa ensimmäisen kahden vuoden aikana noin 1330 hehtaaria, sekä valuma-aluekunnostuksia vaikutusalueeltaan n. 26,000 hehtaarilla ympäri Suomea yli 20 kohteella. Osuuskunta Lumimuutos toteuttaa viidessä maassa toimivaa Landscape Rewilding -ennallistamisohjelmaa. Landscape Rewilding on mittava, uusi yksityismaiden ennallistustoimi koko valtakunnan alueella. Kivisuo on ohjelman isoin yksittäinen kohde.

**Helmi-ohjelma**

Helmi-ohjelman toimet tarttuvat Suomen luonnon köyhtymisen suurimpaan suoraan syyhyn: elinympäristöjen vähenemiseen ja laadun heikkenemiseen. Ohjelmassa suojellaan ja ennallistetaan soita, kunnostetaan lintuvesiä ja kosteikkoja, hoidetaan perinnebiotooppeja ja metsäisiä elinympäristöjä sekä kunnostetaan ranta- ja vesiluontoa. Toiminta perustuu maanomistajien vapaaehtoisuuteen. Suojeltavista alueista saa korvauksen ja valtio tukee kunnostus- ja hoitotoimia.

* [Kuvia Kivisuolta, Mika Honkalinna](https://www.ely-keskus.fi/documents/10191/42005641/Kuvia_Kivisuolta.pdf/48258470-566a-4080-b2a6-e3ea10dca153) (pdf, 39 Mt)
* [Kivisuon luonnonsuojelualueen kartta](https://www.ely-keskus.fi/documents/10191/42005641/Kivisuo_tiedotekartta.pdf/4ed44d91-0f76-49d7-b083-138ad16ed268) (pdf, 1,9 Mt)
* [Helmi elinympäristöohjelma](https://www.ym.fi/helmi) (ym.fi)
* [Landscape Rewilding -ennallistamisohjelma](http://www.lumi.fi/landscape-rewilding-ennallistamisohjelma/) (lumi.fi)

**Lisätietoja:**

Hallituksen puheenjohtaja Tero Mustonen, Osuuskunta Lumimuutos, tero@lumi.fi, p. 040 737 2424

Yksikön päällikkö Eero Melantie, Pohjois-Pohjanmaan ELY-keskus, eero.melantie@ely-keskus.fi, p. 0295 038 377

Ministeri Mikkosen erityisavustaja Antti Heikkinen, ympäristöministeriö, antti.heikkinen@ym.fi, p. 050 348 1406

Julkaisupäivä

21.9.2020

**ELY-keskusten tiedotepalvelu muuttuu 24.9.2020, tee tilauksesi uudelleen**

ELY-keskukset siirtyvät 24.9.2020 alkaen käyttämään STT:n tiedotepalvelua. Media saa jatkossakin tiedotteet automaattisesti, mutta muiden tiedotteita tilanneiden tulee tilata tiedotteet uudelleen, sillä valitettavasti emme voi tietosuojasyistä siirtää tilauksia suoraan uuteen palveluun.

Uudessa palvelussa ELY-keskuksen tiedotteita voi tilata vain alueen perusteella, täten alueen ja asiasanan yhdistelmä ei valitettavasti onnistu (esimerkiksi Uudenmaan ELY-keskuksen ympäristöaiheiset tiedotteet). Jos haluat tilata tiedotteet asiasanan perusteella, tilauksen voi tehdä STT:n tiedotepalvelun sivuilta, tällöin saat kaikkien palvelua käyttävien tiedotteet kyseisen asiasanan perusteella.

Tiedotteiden tilaus uudesta palvelusta:

**Valtakunnalliset ja useamman alueellisen ELY-keskuksen yhteiset tiedotteet**

* [Valtakunnalliset ja useamman alueellisen ELY-keskuksen yhteiset tiedotteet](https://www.ely-keskus.fi/web/ely/valtakunnalliset-stt-tiedotteet-tilaus)

**Alueellisten ELY-keskusten tiedotteet**

* [Etelä-Pohjanmaa](https://www.ely-keskus.fi/web/ely/etela-pohjanmaa-stt-tiedotteet-tilaus)
* [Etelä-Savo](https://www.ely-keskus.fi/web/ely/etela-savo-stt-tiedotteet-tilaus)
* [Häme](https://www.ely-keskus.fi/web/ely/hame-stt-tiedotteet-tilaus)
* [Kaakkois-Suomi](https://www.ely-keskus.fi/web/ely/kaakkois-suomi-stt-tiedotteet-tilaus)
* [Kainuu](https://www.ely-keskus.fi/web/ely/kainuu-stt-tiedotteet-tilaus)
* [Keski-Suomi](https://www.ely-keskus.fi/web/ely/keski-suomi-stt-tiedotteet-tilaus)
* [Lappi](https://www.ely-keskus.fi/web/ely/lappi-stt-tiedotteet-tilaus)
* [Pirkanmaa](https://www.ely-keskus.fi/web/ely/pirkanmaa-stt-tiedotteet-tilaus)
* [Pohjanmaa](https://www.ely-keskus.fi/web/ely/pohjanmaa-stt-tiedotteet-tilaus)
* [Pohjois-Karjala](https://www.ely-keskus.fi/web/ely/pohjois-karjala-stt-tiedotteet-tilaus)
* [Pohjois-Pohjanmaa](https://www.ely-keskus.fi/web/ely/pohjois-pohjanmaa-stt-tiedotteet-tilaus)
* [Pohjois-Savo](https://www.ely-keskus.fi/web/ely/pohjois-savo-stt-tiedotteet-tilaus)
* [Satakunta](https://www.ely-keskus.fi/web/ely/satakunta-stt-tiedotteet-tilaus)
* [Uusimaa](https://www.ely-keskus.fi/web/ely/uusimaa-stt-tiedotteet-tilaus)
* [Varsinais-Suomi](https://www.ely-keskus.fi/web/ely/varsinais-suomi-stt-tiedotteet-tilaus)

Julkaisupäivä

21.9.2020

**Pohjois-Pohjanmaalla työttömien työnhakijoiden määrä laskenut selvästi kevään lukemista (Pohjois-Pohjanmaa)**

Keväällä alkaneen koronakriisin myötä työttömien työnhakijoiden määrä nousi korkealle tasolle. Suuri osa työnhakijoiden määrän kasvusta selittyi lomautusten määrän moninkertaistumisena maalis-huhtikuussa. Viime kuukausina tilanne on parantunut ja suuri osa lomautuksista on päättynyt.

Työttömien työnhakijoiden määrä Pohjois-Pohjanmaalla on edelleen korkea. Elokuun lopussa maakunnassa oli 23 200 työtöntä työnhakijaa (ml. lomautetut), mikä on noin 3 000 enemmän kuin tammikuussa 2020 ja 5 700 enemmän kuin vuosi sitten. Heinäkuusta työttömien työnhakijoiden määrä on kuitenkin vähentynyt 4 900:lla. Kokoaikaisesti lomautettuja oli elokuun lopussa 3 400; huhtikuun huippulukemista (11 100) lomautukset ovat vähentyneet 7 700 henkilön osalta. Heinäkuun lopusta lomautettujen määrä väheni 1 200:lla. Lomautukset kohdistuivat keväällä erityisesti naisvaltaisille palvelualoille. Lomautusten päättyminen näkyy elokuun luvuissa varsinkin naisten työttömyyden alenemisena. Työttömänä työnhakijana olevien naisten määrä oli vähentynyt 25 % ja miesten määrä 10 % heinäkuun lopun tilanteesta.

Koronatilanteesta huolimatta työvoimalle on edelleen kysyntää ja avoimia paikkoja oli elokuussakin runsaasti tarjolla. Pohjois-Pohjanmaan TE-toimistossa oli kaikkiaan 8 900 avointa työpaikkaa, mikä on 600 paikkaa enemmän kuin vuosi sitten. Uusia avoimia työpaikkoja ilmoitettiin TE-toimistoon avoimeksi elokuun aikana 4 600, mikä on 100 paikkaa enemmän kuin vuotta aiemmin. Ammattiryhmittäin tarkasteltuna uusia työpaikkoja oli tarjolla eniten palvelu- ja myyntityöntekijöille (esim. lähihoitajat, myyjät) sekä rakennus-, korjaus- ja valmistustyöntekijöille (esim. rakennustyöntekijät, kirvesmiehet).

Työttömien työnhakijoiden määrä on kaikissa Pohjois-Pohjanmaan kunnissa korkeampi kuin vuosi sitten elokuussa. Työttömien määrä on kasvanut suhteellisesti eniten Pyhäjoella, Kalajoella ja Sievissä. Työttömyysaste (työttömien työnhakijoiden osuus työvoimasta) oli Pohjois-Pohjanmaalla elokuun lopussa 12,4 % (koko maa 12,5 %). Alhaisimmat työttömyysasteet olivat Pyhännällä (6,9 %), Reisjärvellä (7,2 %) ja Hailuodossa (7,7 %). Korkeimmat työttömyysasteet olivat Taivalkoskella (15,7 %), Vaalassa (15,1 %) ja Raahessa (14,2 %).

Elokuun lopussa TE-palveluiden piirissä oli noin 6 900 henkilöä, mikä on 1 250 vähemmän kuin vuosi sitten. Eniten osallistujia oli koulutuksissa (3 400): omaehtoisesti työttömyysetuudella opiskeli 2 200 henkilöä ja työvoimakoulutuksessa oli 1 200 opiskelijaa. Työllistettynä yksityiselle ja julkiselle sektorille oli yhteensä 1 500 henkilöä ja kuntouttavaan työtoimintaan osallistujia oli 1 400. Lisäksi työ-/koulutuskokeiluissa, vuorotteluvapaasijaisina sekä työnhaku- ja uravalmennuksissa oli yhteensä 600 osallistujaa.

* [Johtaja Petri Keräsen katsaus työllisyystilanteeseen](https://youtu.be/dFLaTvP0ZB0)

**Lisätietoa:**

**Pohjois-Pohjanmaan ELY-keskus,** Elinkeinot, työvoima ja osaaminen -vastuualue:  
johtaja Petri Keränen, 0295 026 727  
yksikön päällikkö Eine Kela, 0295 038 227  
asiantuntija Jarkko Pietilä, 0295 038 116  
suunnittelija Pirjo Hyrkäs (tilastot), 0295 038 061  
s-posti: etunimi.sukunimi(at)ely-keskus.fi

**Pohjois-Pohjanmaan työ- ja elinkeinotoimisto (TE-toimisto):**  
johtaja Maire Mäki, 0295 056 800  
palvelujohtaja Pirjo Juntunen, 0295 056 596  
palvelujohtaja Mari Tuomikoski, 0295 056 801  
palvelujohtaja Marita Rimpeläinen, 0295 056 713  
s-posti: etunimi.sukunimi(at)te-toimisto.fi

* [Työllisyyskatsaukset verkkoversiona](https://www.temtyollisyyskatsaus.fi/graph/tkat/tkat.aspx?ely=12) (temtyollisyyskatsaus.fi)
* Pohjois-Pohjanmaan työmarkkinoiden kuvia, lukuja ja aineistoja: [Pohjois-Pohjanmaan työmarkkinatietoa](https://www.ely-keskus.fi/web/ely/ely-pohjois-pohjanmaa-tyomarkkinoiden-tyovoimatarpeen-ja-talouden-kehitys;jsessionid=DACE9DBBD99B884561DC162DF44E2F15?p_p_id=122_INSTANCE_aluevalinta&p_p_lifecycle=0&p_p_state=normal&p_p_mode=view&p_r_p_564233524_resetCur=true&p_r_p_564233524_categoryId=14404)
* Työnvälitystilaston data vapaasti tarjolla: [StatFin-palvelusta](http://pxnet2.stat.fi/PXWeb/pxweb/fi/StatFin/) kohta Työmarkkinat > Työnvälitystilasto (TEM)
* Työllisyyskatsausten julkistukset: [Työllisyyskatsausten ja tilastojen julkistamispäivät vuonna 2020](http://tem.fi/tilaston-julkistamispaivat-kuvaus-ja-laatuseloste) (tem.fi)
* Tilastokeskuksen tarjontaa: [Tilastokeskuksen kuukausittainen otantapohjainen työmarkkinatieto](http://www.tilastokeskus.fi/til/tyti/tie.html) (tilastokeskus.fi)

Julkaisupäivä

22.9.2020

**Kaksi erityisavustushakua kunnille käynnistyy: Avustusta lähivirkistysalueiden sekä kansallisten kaupunkipuistojen kunnostamiseen ja kehittämiseen**

*Ympäristöministeriö ja Uudenmaan ELY-keskus tiedottavat*

Osana hallituksen elvytyspakettia kunnille suunnataan rahoitusta yhtäältä virkistysalueiden kunnostamiseen ja kehittämiseen ja toisaalta olemassa olevien kansallisten kaupunkipuistojen kunnostamiseen ja kehittämiseen. Yhteensä avustushauissa on jaossa 13 miljoonaa euroa. Molemmat erityisavustushaut järjestetään 21.9.–30.11.2020 ja hankkeet tulee toteuttaa vuoden 2021 aikana.

Valtion vuoden 2020 neljännessä lisätalousarviossa kunnille osoitettiin mittava tukipaketti, jonka tarkoituksena on lieventää koronakriisin vaikutuksia ja tukea talouskasvua kunnissa. Lisätalousarviossa varattiin yhteensä 13 miljoonaa euroa kunnille valtionavustuslain nojalla myönnettäviin avustuksiin lähivirkistysalueiden, viheralueiden ja kansallisten kaupunkipuistojen kunnostamiseen ja kehittämiseen. Avustukset jaetaan kahdessa erillisessä erityisavustushaussa: kaikille kunnille avoimessa haussa on 10 miljoonaa lähivirkistysalueiden kunnostamiseen ja kehittämiseen ja kansallisille kaupunkipuistoille on 3 miljoonaa euroa.

**Kuntien lähivirkistysalueiden kunnostus- ja kehittämisavustus**

Uudenmaan ELY-keskuksen järjestämässä haussa jaetaan 10 miljoonaa euroa kuntien lähivirkistysalueiden kunnostukseen ja kehittämiseen. Haku on kohdennettu kaikille kunnille. Yksittäisten kuntien ja kuntayhtymien lisäksi kuntia kannustetaan myös muodostamaan alueellisia konsortioita yhteisten hankkeiden suunnitteluun.

Haun ensisijaisena tavoitteena on luoda laadukkaita sekä helposti saavutettavia lähivirkistysalueita ja sitä kautta edistää kansalaisten ulkoilumahdollisuuksia lähiluonnossa. Avustettaviin hankkeisiin voi sisältyä esimerkiksi olemassa olevien reittien ja rakenteiden kunnostamista, uusien lähireittien ja niiden palvelurakenteiden, kuten taukopaikkojen, lintutornien, huussien yms. rakentamista, reittien maastoon merkitsemistä ja opasteiden laatimista.

* [Hakuilmoitus ja hakuehdot (pdf)](http://www.ely-keskus.fi/documents/10191/40587553/lahivirkistyshaku_2020_ohje.pdf/1185f83e-0272-46ad-bbba-16752cbd6754?t=1600681053000)
* [Linkki hakulomakkeeseen (hakulomake.fi)](https://sahkoinenasiointi.ahtp.fi/fi/uusi/ya_ymparisto/lahivirkistysalue)

**Kansallisten kaupunkipuistojen kunnostus- ja kehittämisavustus**

Ympäristöministeriön järjestämässä haussa kohdistetaan 3 miljoonaa euroa kansallisten kaupunkipuistojen kunnostamiseen ja kehittämiseen. Haku on tarkoitettu kunnille, joihin on jo perustettu kansallinen kaupunkipuisto.

Avustusta myönnetään kansallisten kaupunkipuistojen hoito- ja käyttösuunnitelmien mukaisiin ja niiden erityisten arvojen suojelua tukeviin luonnonhoitotoimenpiteisiin, luontoa kulutukselta suojaavan infrastruktuurin rakentamiseen sekä lähiluonnossa liikkumisen mahdollisuuksien parantamiseen. Avustettavien hankkeiden tulee kohdistua kansallisen kaupunkipuiston alueelle.

* [Hakuilmoitus ja hakuehdot (pdf)](https://www.ym.fi/download/noname/%7B37AFD21C-53E3-442C-95CF-3AA124E05386%7D/161895)
* [Linkki hakulomakkeeseen (hakulomake.fi)](https://hakulomake.fi/ym/fi/node/69)

**Lisätietoja:**

**Avustus kuntien lähivirkistysalueisiin:**

Yksikön päällikkö Tero Taponen, Uudenmaan ELY-keskus p. 0295 021 467, tero.taponen@ely-keskus.fi

Ylitarkastaja, Tommi Hautala, Uudenmaan ELY-keskus, p. 0295 021 374, tommi.hautala@ely-keskus.fi

**Avustus kansallisiin kaupunkipuistoihin:**

Ympäristöneuvos Jukka-Pekka Flander, ympäristöministeriö, jukka-pekka.flander@ym.fi, p. 0295 250 064

Asiantuntija Ilona Latsa, ympäristöministeriö, ilona.latsa@ym.fi, p. 0295 250 388

Julkaisupäivä

22.9.2020

**ELY-keskukselta rahoitusta Pohjois-Pohjanmaan yrityksille 5,5 milj. euroa (Pohjois-Pohjanmaa)**

Pohjois-Pohjanmaan ELY-keskus myönsi touko-elokuussa 2020 Pohjois-Pohjanmaalle yritysrahoitusta EU:n aluekehitysrahastosta yhteensä 5 530 837 euroa.

Tukea myönnettiin mm. seuraaville yrityksille:

**E.T. Listat Oy** investoi sormijatkos- ja vannesahalinjaan. Investoinnin tavoitteena on parantaa yrityksen tuottavuutta ja tuotantokapasiteettia, varmistaa tuotantoprosessin jatkuvuutta ja välttää seisokkeja tuotannossa.  Lisäksi on tavoitteena luoda lisätiloja logistiikan ja varastoinnin tarpeisiin ja mahdollistaa uusien liiketoimintamahdollisuuksien hyödyntäminen ja kasvumahdollisuudet tulevaisuudessa.

**Ultraprint** lisää NFC-antennien valmistuskapasiteettia. Hankkeessa lisätään RFID-antennien valmistustarkkuutta ja - nopeutta sekä lisätään kapasiteettia Kempeleen tehtaalla. Tavoitteena on ottaa käyttöön patentoitu suoraan kuparikalvoon valmistettu ja omaan laminointiprosessiin perustuva fleksipiirien valmistustekniikka.

**Aspocomp Group Oyj** kasvattaa kapasiteettia. Projektin tarkoituksena on suunnitella, investoida ja kehittää prosesseja, joilla saadaan kasvatettua yhtiön kapasiteettia. Lisäkapasiteetin avulla saadaan kasvatettua liikevaihtoa juuri avatuille asiakassuhteille sekä täysin uusille asiakkaille vientimarkkinoilta.

* [ELY-keskuksen Pohjois-Pohjanmaalle myöntämä rahoitus touko-elokuussa 2020](http://www.ely-keskus.fi/documents/10191/40061907/Yritysrahoituskatsaus_2020-II_taulukko.pdf/14f63976-5a6c-4f24-b42f-e569be4ff926) (pdf, 247 kt)

Yritysten kehittämispalvelujen väliaikaisella tukitason nostolla oli tarkoitus madaltaa palvelujen käytön kynnystä koronaepidemian äkillisesti aiheuttaman häiriötilanteen kartoittamisessa, haltuun ottamisessa ja liiketoiminnan sopeuttamisessa uuteen tilanteeseen. Yritykset löysivät palvelut hyvin ja Pohjois-Suomessa tehtiin kehittämispalvelujen analyysi- ja konsultointipäätöksiä touko-elokuun aikana yhteensä 322 kpl. Näistä Pohjois-Pohjanmaalle 133 kpl, Lappiin 147 kpl ja Kainuuseen 42 kpl.

**Lisätietoja:**

Yksikön päällikkö Eija Virtasalo, p. 0295 037 150, eija.virtasalo(at)ely-keskus.fi  
Johtaja Petri Keränen, p. 0295 026 727, petri.keranen(at)ely-keskus.fi

Julkaisupäivä

23.9.2020

**ELY-keskusten poikkeusrahoituksen tilanneanalyysi- ja kehittämisavustushakemukset käsitelty**

Hakemuksia saapui määräaikaan 8.6.2020 mennessä yhteensä 33 114 kpl yhteensä 1 020 400 294 € edestä. ELY-keskukset ovat nyt ottaneet käsittelyyn kaikki hakemukset ja maakuntiin on myönnetty tukea yhteensä 326,4 M€. Käsitellyistä hakemuksista ilman lopullista päätöstä on esim. lisäselvitystarpeiden vuoksi enää noin reilut 100 hakemusta.

Eniten tukea ohjautui Uudellemaalle (112,6 milj. €), Varsinais-Suomeen (29,3 milj. €) sekä Pirkanmaalle (26,1 milj. €). Toimialoittain suurimmat tuen saajat ovat tukku- ja vähittäiskauppa (18 %), ravitsemis- ja majoitusala (14 %) sekä kuljetus- ja logistiikka-ala (12 %).

Tilanneanalyysin ja kehittämisavustuksen koronarahoitushaku avautui 31.3.2020 ja saapuneiden hakemusten käsittelyyn päästiin 7.4.2020. Ylijohtaja Petri Knaapisen mukaan ELY-keskuksissa tehtiin merkittäviä panostuksia, jotta käsittelyä saatiin nopeutettua ja tuet yritysten käyttöön. Normaaliaikana vastaavia hakemuksia saapuu koko maassa vuositasolla yhteensä noin 2 000 kappaletta - koronarahoituksen avauduttua saman verran saapui jopa yhdessä päivässä. Urakasta ei olisi tässä aikataulussa onnistuttu ilman kaikista ELY-keskuksista ja toisista tehtävistäänkin hakemusten käsittelyyn siirtynyttä ely-henkilöstöä sekä lisäresurssointeja, Knaapinen summaa.

**Hankkeet maksatukseen**

Avustusten maksamatta olevan osuuden haku avautui jo toukokuun puolessa välissä. Tämänhetkisen tilanteen valossa näyttää siltä, että maksatuksia voidaan tehdä lähes reaaliajassa. Varsinkin tilanneanalyysien osalta päätökset ehditään maksaa vielä kuluvan vuoden puolella. ELY-keskuksista halutaan vielä varmistaa, ettei tuen loppuosan saaminen vaarantuisi muistamiseen; yritysasiantuntijat kontaktoivat hakijat vielä erikseen maksatushakemusten toimittamisesta.

**ELY-keskuksista konsultoidaan yritysten kehittämispyrkimyksissä**

Kehittämistoimenpiteiden osalta maksatusajankohdan tunnistaminen tapahtuu luonnollisesti jonkin verran pidemmällä aikavälillä ja ELY-keskuksissa on nostettu valmiutta konsultoida myös tässä kohtaa. Tavoitteena on lisäksi tunnistaa hakemusten joukosta ne yritykset, joilla on tahtotilaa jatkaa yrityksensä kehittämistä edelleenkin ja johon kehittämisvälineitä löytyy ELY-keskuksen tarjoamista tuotteista. Yrityksen eri elinkaareen sopivia kehittämispalveluita löytyy myös useiden verkostojen kanssa yhteistyönä toteutettuna ja näidenkin löytämiseksi saa apuja ELY-keskuksesta.

**Lisätietoja**


Ylijohtaja Petri Knaapinen (@ely-keskus.fi)

[Koronarahoituspäätösten jakautuminen yrityksittäin 22.9.2020](http://www.ely-keskus.fi/documents/10191/40756064/My%C3%B6nteiset+koronap%C3%A4%C3%A4t%C3%B6kset+22_9_2020_asti.xls/182285a9-2ddb-4f90-9051-70001b172109?t=1600853937000)

**Koronahakemusten käsittely oli keskitetty neljään ELY-keskukseen:**

* Etelä-Savon ELY-keskus (Etelä-Savo, Pohjois-Karjala, Pohjois-Savo),
* Hämeen ELY-keskus (Kanta-Häme, Kymenlaakso, Päijät-Häme, Uusimaa, Etelä-Karjala),
* Keski-Suomen ELY-keskus (Etelä-Pohjanmaa, Keski-Pohjanmaa, Keski-Suomi, Pirkanmaa, Pohjanmaa, Satakunta, Varsinais-Suomi) ja
* Pohjois-Pohjanmaan ELY-keskus (Kainuu, Lappi, Pohjois-Pohjanmaa).

**Hakemukset kokonaisuudessaan:**



Julkaisupäivä

23.9.2020